
I. Predgovor 


poraba etnonima Hrvat i glotonima hrvatski u hrvatskoj općoj i 

književnojezičnoj povijesti poprilično je dobro istražena i opisana. 
Međutim, nedovoljno je istražena i opisana njihova uporaba u onim 
značenjima u kojima se odnose na pučanstvo koje se tijekom vremena 
nije integriralo ili se većinski nije integriralo u hrvatsku narodnosno-et- 
ničku zajednicu, a imalo je s Hrvatima djelomice zajedničku etnoge- 
nezu. Prvi je dio ove knjige posvećen popunjavanju te istraživačke 
praznine. 


U drugom dijelu knjige opisuje se uporaba hrvatskoga povijesnoga 
glotonima srpski u suodnosu s drugim hrvatskim povijesnim glotoni- 
mima. Hrvatski povijesni glotonim srpski rabio se je kao defektni glo- 
tonim za opći jezični opis hrvatskih tekstova na ćirilici uslijed jezičnih 
dodira Hrvata s njihovim susjedima Srbima. Sveukupno gledano on je 
rijedak, no u novijoj povijesti bio je uzrokom velikih jezičnopolitičkih 
inacionalnopolitičkih prijepora, prije svega zato što povijesni etnonimi 
i glotonimi vezani uz pretke današnjih Hrvata i Srba na prostorima na 
kojima su bili u dodiru nisu dostatno opisani ni istraženi. U mjeri u 
kojoj jesu, relevantna zapažanja objavljena su fragmentalno i u nizu 


teško dostupnih publikacija. 


Mistifikacija hrvatskoga povijesnoga glotonima srpski postala je 
kamenom temeljcem suvremene velikosrpske jezične ideologije i njezi- 
ne premise o povijesnom »srpskom jeziku« koji u današnjici navodno 

>cepaju« Hrvati, Crnogorci i Bošnjaci-Muslimani time što su se »od- 
narodili« od svoje navodne stare »srpske matice«. Ispraznost, neute- 
meljenost i promašaj velikosrpskih jezičnih i nacionalnih umišljaja 
razobličuju se sami od sebe kada se raščlani povijesna uporaba etnoni- 
ma Hrvati Srbin i uporaba njihovih glotonima. 


Pojedine rezultate ovdje predstavljenih istraživanja objavio sam kao 
samostalne radove ili u sklopu svojih drugih radova (Grčević 2001a, 
2009,2013,2015,2017,2018,2019). Oni se ovdje iznova objavljuju kao 
jedna tematska cjelina u znatno dorađenom i dopunjenom obliku. 


Nadam se da će knjiga ovakva kakva jest čitateljima biti zanimljiva, a 
korisna i poticajna drugim istraživačima etnogeneza južnoslavenskih 
naroda. 


Autor 


II. ALPSKI HRVATI 


predjelima današnje austrijske Koruške i manjim dijelom Štajerske 

oko mjesta Maria Saal, Karnburg, Millstatt, Ottmanach, Stainz, 
Straden, Leoben, također i oko Friesacha, postoje ili su postojali mnogo- 
brojnitoponimi (sveukupno oko 20) izvedeni od etnonima Hrvat (Haupt- 
mann 1928: 266, Grafenauer 1958—1959: 212, 214, Štih 1995: 122). 


Iz povijesnih vrela znamo da je na tom prostoru postojala i Hrvatska 
župa koja se u X. stoljeću spominje kao pagus Crouuati (954.), Crauua- 
ti (961.), Chrouuat (979.) i možda Croudi (993.) (Kos 1906: br. 401, br. 
407., br. 466, br. 513). O tom gdje se je točno nalazila i koji je prostor 
obuhvaćala, povjesničari nisu došli do jedinstvenoga odgovora. U 
jednoj salzburškoj ispravi iz druge polovice XI. stoljeća spominje se i 
hrvatska desetina (decima ad Chrowat) kao društveno-teritorijalna je- 
dinica (Klaić 1930: 16, 18, Hauptmann 1928: 267—268). 


Očigledno je da su dotični austrijski toponimi nastali prema stanov- 
ništvu koje je bilo nositeljem etnonima Hrvat. Ti alpski Hrvati, nazovi- 
mo ih tako, živjeli su među Slavenima-Karantancima i bili su prema 
mišljenju slovenskoga povjesničara Ljudmila Hauptmanna (1884.—1968.) 
njihov plemićki, vladajući sloj. On se je kao stalež zvao Kasezi, na nje- 
mačkom Edlinger (izv. od edel, plemenit) (Hauptmann 1928: 265—268). 
Toponimi izvedeni od imena Kasezi rasprostranjeni su na mnogo širem 
području nego toponimi izvedeni od imena Hrvat. Hauptmann je po- 
stavio tezu da su ti karantanski Hrvati zapravo onaj 


»deo Belih Hrvata, koji se u Dalmaciji >odcepio< od braće, 
otišao je dakle na zapad među Slovence i na razvalinama avar- 
ske vlasti osnovao treću Hrvatsku, karantansku.« (Hauptmann 
1925: 317) 


Pojam Kasezi zadržao se je u uporabi u Lici na području Gospića kao 
toponim i kao etnonimska oznaka koja se je vjerojatno odnosila na tamoš- 
nje pripadnike »lokalnih plemićkih rodova« (Kekez 2013: 100, usp. olako 
i površno odbacivanje te mogućnosti u Nade Klaić 1984: 260). Glede 
slovenskih Kasega i njihova odnosa prema onima u Hrvatskoj slovenski 
povjesničar Bogo Grafenauer (1916.—1995.) postavio je protutezu da 


ss obzirom na mnogo jače koseške tragove među Slovencima, 
vjerojatnije je, da osamljeno koseško pleme u Lici pretstavlja 
pleme, koje se razvilo pod utjecajem sa sjevera, nego da sloven- 
ske Koseze izvodimo od Hrvata.« (Grafenauer 1952: 53) 


U tu se raspravu, u Jugoslaviji nezapaženo, uključio iz emigracije 
hrvatski povjesničar i arheolog Vladimir Markotić (1920.—1994.) u 
prvom broju časopisa Journal of Croatian Studies iupozorio među osta- 
lim na do tada nezapaženi toponim Kasaz/Kasas koji je zabilježen u 
prvoj polovici XV. stoljeća u Albaniji u relativnoj blizini tamošnjih 
toponima koji su izvedeni od etnonima Hrvat. Taj i još neki drugi to- 
ponimi koje navodi Markotić dovode u pitanje Grafenauerovu protu- 
tezu i idu u prilog tezi koju je razrađivao Hauptmann: ondje gdje su 
Kasezi, tamo su i Hrvati, ito ne samo u Kranjskoj, Štaj erskoji Koruškoj, 
nego i u Albaniji, Lici i Hercegovini (Markotic 1960: 31). 


Hauptmann je svojom argumentacijom »hrvatske tezex proširio i 
obogatio spoznaje o slovenskoj povijesti i o etnonimu Hrvat u Karan- 
taniji, ne samo svojim radovima, nego i reakcijama koje su njegovi ra- 
dovi izazvali. U konačnici u historiografiji nije prihvaćeno da bi Karan- 
tanija, prva pretpostavljena slavenska državna tvorevina ustrojena u 
VII. stoljeću sa središtem u današnjoj Koruškoj, nastala kao rezultat 
pokoravanja alpskih Slavena od strane Hrvata iz Dalmacije, nego kao 
rezultat vlastitih društvenih razvoja (usp. Grafenauer 1964: 221), a nije 

prihvaćeno ni to da bi Kasezi — karantansko narodno plemstvo — bili 
Hrvati iz Dalmacije (tj. jedno od sedam izvornih hrvatskih plemena). 


Austrijski slavist Otto Kronsteiner 70-ih godina postavio je tezu da 
su izvorni karantanski Hrvati bili avarski ratnički sloj koji se je slaveni- 
zirao i zadržao svoj viši društveni položaj u odnosu na ostale Slavene. U 
to se uklapa i Kronsteinerova teza da su imena Kasezi i Hrvati posuđe- 
nice iz avarskoga. Njegovu je tezu nastavio razrađivati austrijski povje- 
sničar Walter Pohl. Hrvatska povjesničarka Nada Klaić (1920.—1988.) 
Kronsteinerovu je argumentaciju uglavnom prihvatila, no odbacila je 
Pohlovu razradbu da Hrvati u VII. stoljeću u Karantaniji nisu bili etnič- 
ki nego samo socijalni sloj (Klaić 1994: 26, usp. Pohl 1995). Štoviše, ona 
je 80-ih godina »došla do zaključka da samo Karantanija može biti 
pradomovina dalmatinskih Hrvata« (Klaić 1994: 26). Do zaključka da 
Hrvati iz Dalmacije nisu naselili Karantaniju, nego da je Karantanija 
bila domovina Hrvata iz koje su se Hrvati naselili na srednjojužnosla- 
venskom prostoru, došao je neovisno o Nadi Klaić i njemački slavist 
Heinrich Kunstmann (1923.—2009.) (Klaić 1994: 26, Štih 1995). 


Bogo Grafenauer, vjerojatno najuporniji i ujedno najoprezniji kriti- 
čar Hauptmannove »hrvatske teze«, s Hauptmannom se u srži temelj- 
no razilazi samo glede pitanja u kojoj su mjeri Hrvati bili nazočni među 
predcima današnjih Slovenaca i u kojoj su mjeri sudjelovali u slovenskoj 
etnogenezi. Prema Hauptmannu Hrvati su u Karantaniji bili domini- 
rajući narodnosno-politički element jer toponime koji dokazuju njiho- 
vu nazočnost vezuje uz mnogo šire rasprostranjene toponime izvedene 
od naziva slovenskoga narodnoga plemstva (Kasezi, Edlinger). Grafe- 
nauer ne osporava nazočnost Hrvata u Karantaniji, no polazi od toga 
da su bili u manjini i da između Kasega i Hrvata ne treba stavljati znak 
jednakosti. Stoga kaže: 


»Tokom dosada analiziranog proučavanja nesumnjivo su u 
Karantaniji utvrđeni veoma brojni tragovi naseljavanja Hrvata. 
Stoga i historičari [...] i filolozi s pravom prihvaćaju ne samo 

njihovo učestvovanje u naseljavanju Istočnih Alpa, veći mišlje- 
nje, da su oni u nekoj vezi s Hrvatima u Dalmaciji, bilo da su se 
doselili u Istočne Alpe neposredno u vezi s pokretom iz Bijele 
Hrvatske na jug, bilo da su došli iz Dalmacije, kako dokazuje 
Hauptmann. Sporna je samo širina ovoga migracionoga vala, 
prije svega u srednjoj Koruškoj.x (Grafenauer 1958—1959:217) 


Nada Klaić postavila je pak u svezi s takvim Grafenauerovim tuma- 
čenjima pitanje skakav je konačan sud Grafenauera o karantanskim 
Hrvatima.x Ona smatra: 


sRiječ je, po mom uvjerenju, o crkvenoj i političkoj organizaciji 
koju su Hrvati u Karantaniji dobili u vrijeme kad je Franak 
donio slovenskim zemljama, pai karantanskim Hrvatima, i mač 
ikriž! Nije bila riječ o nekoliko sela, već o župi ili, da upotrijebim 
Grafenauerovizraz, o starom hrvatskom okrugu« ukojem se, 
nema sumnje, nalazilo toliko Hrvata da su dobili posebnu poli- 
tičku organizaciju! Ne bih uopće ulazila u pitanje kako je bio 
veliki taj pagus i da li je zaista obuhvatao čitavu brešku grofo- 
viju, kako je tvrdio Hauptmann, jer za mene to više nije bitno. 
Mali ili veliki, pagus postoji! A kako se zove pagus Crouuati, ne 
može biti drugo no posebna hrvatska upravna jedinica! Pokušaj 
Grafenauera da lokalizaciju po pagusima protumači >kao kon- 
kretniju geografsku lokalizaciju< zaista mi se čini smiješan, iz- 
mišljen zato da što manjom ispadne uloga Hrvata u slovenskim 
zemljama.« (Klaić 1984: 261—262) 


Nada Klaić kaže da za nju »nema više nikakve sumnje da je upravo 
jedan dio karantanskih Hrvata za franačko-avarskih ratova napustio 
svoju staru domovinu i prešao u Dalmaciju!«, što je u skladu s Grafe- 
nauerovom pretpostavkom da su Slovenci s franačkom vlašću dobili 
mogućnost kolonizacije novih pokrajina, što osobito vrijedi za Pano- 
niju (Klaić 1984: 262). Nada Klaić u toj je točki vjerojatno u pravu, no 
to je ostalo nezapaženo jer je otišla u krajnost tezom da su Hrvati u 
Dalmaciju stigli samo iz Karantanije, što historiografija zbog više raz- 
loga nije mogla prihvatiti. 

Neovisno o pitanju jesu li slovenski Kasezi bili Hrvati, nesporno je da 
je u Koruškoj postojala Hrvatska župa, da su u Koruškoj i Štajerskoj za- 
bilježeni brojni toponimi izvedeni od hrvatskoga etnonima, da se Hrva- 
ti na prostoru Karantanije spominju u X. ijoš u XI. stoljeću, da su ondje 
u nepoznatom omjeru bili važan čimbenik u društveno-političkom živo- 
tu, i da su se naposljetku asimilirali s drugim karantanskim Slavenima i 
potom se germanizirali, imajući određeni udio i u slovenskoj etnogenezi. 
Njihovo napuštanje etnonima Hrvat moglo je biti povezano s činjenicom 
da su u susjedstvu živjeli Hrvati u okviru države koja je nosila upravo 
hrvatsko ime. 


Zbog povijesnih pitanja koja su ovdje opisana u osnovnim crtama 
Slovenci se katkada kurtoazno zovu alpskim Hrvatima', a zbog istih je 
razloga utemeljitelj slavistike Čeh Josip Dobrowsky (1753.—1829.) 
početkom XIX. stoljeća zauzimao stav da bi se Slovenci trebali zvati 
Hrvatima. Svojemu je slovenskomu kolegi Jerneju Kopitaru (1780.— 
1844. ), koji se je tomu kao Slovenac (Kranjac) suprotstavljao, 1809. 
godine spočitnuo: 

sNije [mi] imponiralo [hrvatsko] kraljevstvo, već važno ime 
velikoga plemena koje se tako zvalo već u vrijeme dok je bilo 
na Karpatima ili ispod njih i čiji se jezik razgranao u naše [da- 
našnje| grane. Kranjci bi trebali biti ponosni što ih se naziva 
Hrvatima. Pa valjda se ne ćete sramiti svojega podrijetla?x 


s Sada Kranjci ne žele biti Hrvatima zato što njemačke halje 
nose.« (citirano prema Grčević 1997: 11) 


! Usp. tekst Nekoč so slovenski voditelji govorili: + Slovenci smo alpski Hrvati.x Dimitrija Rupela, 
bivšega slovenskoga ministra vanjskih poslova, od 5. srpnja 2017. na poveznici: https://www.portal- 
plus.si/2280/hrvati/. To kurtoazno izjašnjavanje nema veze s izjašnjavanjem slovenskoga stanovniš- 
tva kao Hrvata u Beloj krajini, Metlici, Prlekiji i Prekmurju (Golec 2017: 132), ili sa starim (u Slove- 
niji malobrojnim) toponimima izvedenih od etnonima Hrvat kao što je Hrovača (njem. Krobatsch) 
u općini Ribnica u jugoistočnoj Sloveniji ili Hrvatin u slovenskom dijelu Istre na granici s Italijom. 

III. IME >»HRVAT<« NA BALKANU 


CRNA GORA 


današnjoj Podgorici, glavnom gradu Crne Gore, na Morači kod 

mosta Vake Đurovića (stari most na istom mjestu zvao se je Vezi- 
rov most), postojalo je mjesto, vjerojatno selo, koje se je zvalo Rvatska 
Stubica. Nastanak toponima Rvatska Stubica crnogorski etnolog rodom 
iz Rijeke Crnojevića Andrija Jovićević (1870.—1939.) tumači ovako: 


>Iznad Vezirova Mosta na r. Morači nalazi se mesto Rvatska 
Stubica. Pre 120—150 godina došli su iz Carigrada 30 Crnogo- 
raca i zanoćili u Fundini; nosili su novaca, a uz to i mitru i 
mnoge zlatne i srebrne krstove u dar crnogorskom vladici. Neko 
ovo dokaže Turcima i ovi ih dočekaju na Rvatskoj Stubici i iz 
zasede ih napadnu, potuku i opljačkaju, pa mitru i krstove dad- 
nu nekom hrišćaninu da ih zakopa, a novce i nakite njihove 
podele. Ono se mesto otada nazvalo Rvatska Stubica. Crnogor- 
ci su seu ono doba zvali u Carigradu Rvatima, jer kao Crnogor- 
ci koji su u večitoj borbi s Turcima, ne bi mogli opstati među 
Turcima. Starešina nad Crnogorcima u Carigradu do skora se 
zvao rvatbaša.« (Jovićević 1926: 390—391} 


Jovićevićevo tumačenje nastanka toponima Rvatska Stubica dobra je 
ilustracija toga kako se jedna dominantna nacionalna ideologija na 


vi se ćirilični zapisi u ovoj knjizi citiraju preslovljeno u latinicu. 
S 1 k t lovl lat 

prostoru svoje homogenizacije suočava s prednacionalnim etničkim 
nazivima koje doživljava kao strane i sebi konkurentne. Da se je Jovićević 
kojim slučajem integrirao u crnogorsko-hrvatske nacionalne okvire, ane 
u crnogorsko-srpske, ne bi sudjelovao u stvaranju ili održavanju legenda 
koje su nastale samo radi umanjivanja onoga što govore toponimi, nego 
bi u toponimu Rvatska Stubica sagledavao povijesnu potvrdu svojega 
nacionalnoga opredjeljenja. 


Ljubomir Nenadović (1826.—1895.), srpski književnik, političar i 
srbijanski ministar prosvjete, spominje kako su se sredinom XIX. sto- 
ljeća (pravoslavni) Crnogorci koji su radili u Carigradu sjećali toga da 
su se u »starija vremena« njihovi predci nazivali Hrvatima: 


>Za vreme mog bavljenja u Carigradu [1858./59.], bilo je oko 
četiri hiljade Crnogoraca u Carigradu i okolici. Svi su zarađi- 
vali svojim trudom lepih novaca i slali ih svojim kućama. 
Imali su svoga starešinu, koji se u tadašnje vreme zvaše Hr- 
vatbaša, što će reći: glavar Hrvata, jer u Carigradu Crnogorce 
ne zovu drukče nego Hrvatima. Pitao sam odkuda dolazi to? I 
kazaše mi: da su se sami Crnogorci, kad su u starija vremena 
tamo počeli dolaziti, tako nazivali [...]« (Nenadović 1889: 147, 
usp. i Dragičević 1939) 


Crnogorski književnik, povjesničar i političar Savić Marković Šte- 
dimlija (1906.—1971.), koji je poznat po svojim crnogorskim autono- 
mističkim i prohrvatskim stavovima i zbog kojih je bio u nemilosti ju- 
goslavenskih vlasti, raščlanjuje teorije koje prenosi Nenadović o tom 
zašto su se i od kada carigradski Crnogorci nazivali Hrvatima (Štedi- 
mlija 1937). Štedimlija ne smatra da su pod tim imenom počeli dolazi- 
tiu Carigrad tek početkom XIX. stoljeća ili krajem XVIII. stoljeća (usp. 
Jovićević 1911: 467), nego da su pod tim imenom onamo dolazili već 
prije 1453. godine, dakle prije nego što su Turci osvojili Carigrad. 


Više indicija ide u prilog tezi da se je etnonim Hrvat kao prednacio- 
nalno etničko ime rabio diljem današnjega prostora Crne Gore, a 

mjestimice sve do XIX. stoljeća. Da još ni u XIX. stoljeću nije bio 
posve izumro, pokazuje priopćenje crnogorskoga senatora i vojnoga 
ministra Ilije Plamenca od 18. V. 1863. iz Rijeke Crnojevića crnogor- 
skomu konzulu u Skadru Ivanu Vacliku o informacijama koje je dobio 
od Laze Šainovića. Šainović je bio jedan od trojice pravoslavnih Cr- 
nogoraca koji su u Carigradu za crkvu u Dečanima — prema vlastitu 
iskazu u Plamenčevu zapisu — »od Ervata cernogorskija i zeckija i 
drugija koi su tamo« skupljali novac. Šainović razlikuje crnogorske i 
zetske Hrvate zato što je Zeta priključena Crnoj Gori tek 1878. (Dra- 
gičević 1939: 337 
Dragičević pronašao u Državnom arhivu u Cetinju dokazuje da su se 


338). Dotično pismo Ilije Plamenca koje je Risto 


pojedini pravoslavci s prostora današnje Crne Gore vezano uz Carigrad 
još 1863. godine nazivali Hrvatima. Glede njih u turskoj enciklopedi- 
ji Kamus-ul Alam (1.—IV., 1889.—1894.) piše (prema K. Draganoviću): 
es Crnogorci, premda se Hrvatima zovu, nijesu to, jer oni pripadaju 
srpskom miletu.< str. 2036.« (Draganović—Mandić [1940.] 1991: 
26). Štedimlija tvrdi kako je dopisnik lista Srbobran u Carigradu od 
neke skupine Crnogoraca čuo da im se poglavica zove Hrvat-baša, te 
da oni nisu Srbi, nego Crnogorci, a da govore hrvatski (Štedimlija 1937, 
usp. Vego 1937: 65). 


I jedan od najistaknutijih hrvatskih intelektualaca XIX. stoljeća 
Adolfo Veber Tkalčević (1825.—1889.) čuo je u Carigradu (1884.) za 
crnogorske pravoslavne Hrvate (Veber 1886: 168—171). Nakon što je 
njegova sugovornica, neka carigradska Hrvatica katolkinja, po zanima- 
nju kućanica, više puta crnogorske pravoslavce nazvala Hrvatima, 
Veber ju je upitao: »Kako to, Hrvati, ta oni sebe, ako su pravoslavni, 
kod kuće zovu Srblji.« (1886: 171). Sugovornica mu je odgovorila: 
s Neznam, moj reverendissimo, kako se ko kod kuće sada zove, jer sam 
već odamna u Carigradu; al ovdi svi, bili vlasi ili katolici, nezovu sebe 
drugačije, nego Hrvati! Pa to je ime od starine!«. Veber nadodaje da 
>Toga domjenka nebih priobćio, bojeći se prigovora, da na rieč obične 

žene tako važnu stvar pripoviedam |...). Ali mije sve to malne doslovce 
potvrdio i starješina hrvatski, skojim sam se slučajno sastao u Fanaru.« 
(1886: 171). 


Nije prihvatljiva teza da bi se Crnogorci u Carigradu zvali Hrvatima 
kako bi prikrili svoje crnogorsko podrijetlo, ili samo zato što bi ondje 
to ime preuzimali iz titule svojega starješine? koju su možda proizvolj- 
no odredili Turci, ili pak zato što bi Turci zabunom Crnogorce nazvali 
Hrvatima, a Crnogorci to njima zapravo "strano" ime pod navodnom 
turskom "prisilom" prihvaćali. Crnogorci su hrvatsko ime u Carigrad 
sami donosili iz svoje domovine. Posebno je pitanje kako su to ime 
rabili u suodnosu s drugim etničkim imenima na crnogorskom prosto- 
ru, i kako je tijekom vremena s jedne strane dolazilo do njegova vezi- 
vanja prvenstveno uz katoličku populaciju, a s druge strane do artefi- 
kacije Crnogoraca kao »Hrvata« u Carigradu, a naposljetku i do 
njegova potpunoga potiskivanja i gubljenja s djelomičnom iznimkom 
u katoličkom pučanstvu Boke kotorske i tzv. Mletačke Albanije, gdje 
se je najduže održalo, no u širim razmjerima vjerojatno samo do XVIII. 
stoljeća. 


Daje etnonim Hrvat stanovnicima Crne Gore bio svojstven ne samo 
u Carigradu, nego izvorno i u Crnoj Gori, pokazuju crnogorski antro- 
ponimi i toponimi kao što je na početku ovoga poglavlja spomenuti 
toponim Rvatska Stubica. 


Sjevernoistočno od Rijeke Crnojevića (na Skadarskom jezeru), na 
prostoru negdašnje Riječke nahije, danas također u Crnoj Gori, nalazi 
se Rvaško polje na kojem se jedno selo zove Rvaši (Jovićević 1911: 
434—436, 493, 534—535, Barjaktarović 1982: 89).* Blizu Nikšića 
postojalo je selo Rvat(i), a jedno od četiriju bratstava plemena Nikšića 


* Dragičević misli da bi moglo biti tako; podrobnije o tom usp. Foretić 1956. 
+ Ekonim Rvaši izveden je od atributa (h)rvaš-ki ((H)rvaško polje) koji se bio rabio istoznačno s 
njegovom učestalijom i starijom inačicom hrvatski. 

zvalo se Rvaćani. U Kolašinu, središnjem dijelu Crne Gore, jedan od 
poznatih muslimanskih rodova zvao se je Rvati (Barjaktarović 1982: 
89). S etnonimom Hrvat u Crnoj Gori susreo se je i osmanski diplomat 
i putopisac Evlija Čelebi (1611.—1683.?) pa za stanovništvo nahije Pive 
kaže da je >pravi hrvatski dušmanin koji živi u nepristupačnim plani- 
nama« (Čelebi 1967: 444). Hrvatski jezikoslovac panslavističke orijen- 
tacije Fran Kurelac (1811.—1874.) izrekao je pak sda je Crna Gora u 
korčnu svom pravi pravcati Hrvat« (Kurelac 1862: 218). 


Etnonim Hrvat bio je u uporabi i u Boki kotorskoj i u cijelom današ- 
njem crnogorskom primorju, posebice južno od Skadra u Spiču. U 
svezi santroponimima treba reći da u Stolivu u bokokotorskom zaljevu 
postoji rod s prezimenom Hrvatić (Nakićenović 1913: 99); da su u Baru 
i Šušnju zabilježena prezimena Hrvati Hrvatin (Vidović 2019), da se u 
Miljevcima kod Sutomora jedno bratstvo zove Hrvatine (Nakićenović 
1913: 443, 447, i Planinar 1905: 30); da je u Paštrovića u XV. stoljeću 
zabilježeno prezime Hrvatović (Foretić 1969: 96), također Horvačević 
u XVI. stoljeću, itd. Sukladno s tim Evlija Čelebi ustvrđuje da u Her- 
cegnovom većinu stanovništva čine arnautski, bosanski i hrvatski ju- 


naci (Čelebi 1967: 429). 


Hrvatsko ime zabilježeno je u antroponimima i izvan granica da- 
našnje Crne Gore do Skadra u Albaniji. To ilustrira pritužba koju je u 
Dubrovniku podnio »Stanchus frater Cheruatini« 26. srpnja 1372. 
zbog toga što mu je Jura Balšić (sJura de Balsa«) oplijenio kuću u Sve- 
tom Srđu. Za sina toga Stanka, Stojana, zapisano je da je 1388. živio u 
Skadru (Acta 1918: 69, br. 297, Šufflay 1925: 110). 


Kotoranin Marijan Bolica bilježi 1614. među bratstvima iz Skadar- 
skoga sandžaka koja žive »alla serviana« (što znači u pravoslavnoj 
vjeroispovijedi) i koja su u vojnoj službi Osmanskoga Carstva, bratstvo 
Hrvatinić (Haruatinich) (Lenormant 1866: 327). U jednom turskom 
zapisu piše da su od Skadra 1651. godine zajedno s Turcima napadali 
>Arvaniti«. To su mogli biti Albanci, no može biti riječ i o nositeljima 


19 


etničkoga imena Hrvat, tj. o iskrivljenom zapisu hrvatskoga imena Ar- 
vati (usp. Barjaktarović 1982: 91).* 


U slavenskom katoličkom pučanstvu na prostoru Skadra hrvatsko se 
je ime zadržalo sve do sredine XIX. stoljeća. Jako Baltić (1813.—1887.), 
bosanski franjevac koji je sredinom XIX. stoljeća boravio u Carigradu kao 
dušobrižnik, i koji sam sebe nije nazivao Hrvatom, za Hrvate katolike u 
Carigradu kaže da dolaze iz Albanije, od Skadra i Bara.“ Kulturološki je 
zanimljiv Baltićev opis poštenja i osvetoljubivosti u albanskih Hrvata, kojim 
zapravo opisuje albansku besu i krvnu osvetu. Baltić razlikuje spičanske i 
albanske Hrvate od Crnogoraca koji su vjerojatno bili pravoslavci: 


s Ove godine u misecu studenom [1849.] ja sam izišo iz Carigra- 
da. Ondi sam bijo dvi godine služio Hrvate i druge Slavljane. U 
Carigradu mlogo ima katolika slavljanskih, Hrvata koji dolaze 
iz Albanie, od Skadra i Bara, službu čine i rade u Carigradu ikad 
novac steknu, vraćahu se u otačbinu. Ovih je se broilo u moje 
vrime do šest hiljada. Ima mlogo Dalmatina, bogatih trgovaca 
[.-]. L..] Među Slavljanim ondašnjim najpošteniji su Hrvati, u 
kakvim zlim prigodam se nalaze, sa svim tim svoj pošteni značaj 
uzdrže. Samo jim se mora zamiriti, što su na osvetu i dvoboj 
mlogo prignuti. Je li tko u čemu uvridio, oli ranio, oli ubijo Hr- 
vata, taj nek se nada neodvlačno osveti. |...) Hrvati s Crnogorcim 
ne gledahu se lipo, s njima se često put pobiju. Ovo turcim nije 
mrsko nego uživahu.« (Baltić 2003: 220—221) 


“Lako je moguće da je zbog sličnosti dolazilo do pojedinačnih interferencija u bilježenju imena 
Arvati — Arvaniti, no unatoč tomu, i unatoč činjenici da grčko ime za staroperzijsku pokrajinu 
Harahvati glasi Arachoisa, ne može se tvrditi da bi neka inačica hrvatskoga imena utjecala na obli- 
kovanje najstarijih potvrda grčkoga imena za Albance (Arvanites, ApBavirnc) koje su zabilježene u 
bizantskim vrelima u XI. stoljeću. Usp. Loma 1991: 280—281. 

$ Jako Baltić svoj je Godišnjak pisao sveukupno oko 40 godina. Njegov je rukopis prvi put izdao 
Andrija Zirdum 1991. godine. Mi se ovdje služimo Zirdumovim poboljšanim izdanjem iz 2003. godi- 
ne. Govoreći o Hrvatima iz Albanije (»Arbanaske«), Baltić se odnosi na teritorij koji je nekoć bio u 
sastavu Mletačke Albanije. Mletačka Albanija (Albania Veneta) prostirala se je sredinom XV. stoljeća 
duž obale od Perasta i Prevlake do Lješa, uključujući ozemlje jugoistočno i sjeveroistočno od Skadar- 
skoga jezera, Skadra i ušća rijeke Drim. Njezine granice sužavale su se pa je u drugoj polovici XVI. 
stoljeća obuhvaćala više-manje samo još Boku kotorsku i priobalje do Budve. Mijenjale su se također 
i predočbe o granici između Dalmacije i Albanije. Godine 1570. neki anonimni mletački autor opisu- 
je kako Dalmacija završava u Baru, a od njega i Ulcinja da počinje Albanija (Elsie 2003: 59). 

Hrvate s područja Bara upoznao je neovisno o Baltiću i bosanski 
franjevac Ivan Franjo Jukić (1818.—1857.): na parobrodu kojim je pu- 
tovao u Carigrad »Mornari su svi bili Hrvati i Dalmatini, te su me 
hranili i pojili, [...] sve od svoje hrane i pazili me kao naši [isticanje M. 
G.] ljudi. Bilo je dosta Hrvatah iz Bara od Spiče, koi su išli na radnju u 
Carigrad, [...]« (1973 (II): 470). Jukiću su na tom mjestu »Hrvati« 
podrijetlom iz Bara. Na drugom mjestu Jukić kaže da se je zbog Hrva- 
ta katolika iz Dalmacije i Albanije (Arbanaske) u »Carigradu svaki dan 
bolje uvidjalo< 


>potrebito stalno prebivanje koga bosanskoga misnika iz 
obzira duhovnogi vremenitog; duhovnog: jer u Carigradu ima 
katolikah našeg jezika ljudih izobila, koji su pod imenom 
Hrvatah poznati; iz Dalmacie i Arbanaske ovdje ili su naselje- 
ni, ili se za vrieme raznim prometom zabavljaju; osim toga 
množtvo mornarah na Lloydovih i turskih parobrodih služe- 
ćih, koji bi rado slušati riečbožju u narodnom jeziku;« (Jukić 
1973 (II): 582) 


SANDŽAK, KOSOVO, MAKEDONIJA I ALBANIJA 


Iz Crne Gore i Hercegovine naseljavao se je prije i za vrijeme Osman- 
skoga Carstva prostor srednjovjekovne Raške. Raška je obuhvaćala da- 
našnji Sandžak i Kosovo i bila je središnjim dijelom srednjovjekovne 
srpske države. Ondje postoje tri stara toponima koji su izvedeni od etno- 
nima Hrvati koji u historiografiji nisu istraženi niti kontekstualizirani. 


U srpskim vladarskim poveljama zapisano je 1363. godine za dva 
srbijanska naselja da se zovu Hrvati (Purković 1940: 154). Treba pret- 
postaviti da je jedno od njih današnje selo Rvati u općini Raška blizu 
Novoga Pazara. U dijelu toga sela koji se zove Ostrvica početkom XX. 
stoljeća bili su vidljivi 


21 


stragovi od neke stare crkve. Tu se nalazi i jedno staro groblje, 
koje zovu Latinsko Groblje. U Babinu Potoku, u mestu koje se 
zove Staro Selo, bilo je nekada veliko selo, paje opustilo.x (SEZ 
1905: 644, usp. i Pavlović 1995: 26) 


Tridesetak kilometara jugoistočno od Rvata nalazi se na Kosovu selo 
Rvatska (Rčvatskć). Za nj Turci bilježe 1455. da se zove Hrvačka (Šaba- 
nović 1964: 29). 


Polazeći od toponima Rvati kod Novoga Pazara, istoimenoga sela kod 
Obrenovca, toponima Rvatska na Kosovu, toponima Rvatske bačije na 
Kopaoniku i Arvati u Makedoniji, srpski etnolog Tatomir Vukanović 
(1907.—1997.) postavio je tezu o prodoru izvjesnih srednjovjekovnih 
hrvatskih plemena i etničkih skupina u srpski i makedonski etnos: 


»Izvesna srednjovekovna hrvatska plemena i etničke skupine, 
prodrli su u srpski i makedonski etnos, u centralne srpske i 
južne makedonske zemlje, gde su se tokom vremena pretopili, 
jedni u Srbe, a drugi u Makedonce.« (Vukanović 1974: 309) 


Vukanović svoju tezu ne razrađuje, no zasigurno je u pravu kada 
polazi od toga da su spomenuta naselja osnovali nositelji etnonima 
Hrvat. Oni suina prostoru Raške vjerojatno živjeli iu naseljima kojima 
imena nisu bila izvedena od etnonima Hrvat. O tom svjedoče antropo- 
nimi izvedeni od etnonima Hrvat koji se na prostoru srednjovjekovne 
Srbije rabe izvan spomenutih naselja. 


U turskim defterima iz 1455. za Oblast Brankovića, koja je obuhvaćala 
gradove i naselja Prizren, Skoplje, Peć, Prištinu, Zvečan i Sjenicu, zapisani 


7 Sve takve toponime i antroponime, uključujući selo (H)Rvatska na Kosovu, sela Hrvati/Arva- 
ti kod Bitolja u Makedoniji i pored Atene, na više mjesta u Srbiji i Crnoj Gori, Barjaktarović poku- 
šava svesti (oslanjajući se jednim dijelom na Petra Skoka) na praslavenski korijen rve. Za inicijalni 
glas /h/ smatra da je naknadno umetnut (Barjaktarović 1982: 89). Međutim, u glavnini ovdje rele- 
vantnih potvrda glas /h/ sigurno nije sekundaran, nego se naknadno gubio sukladno s općepozna- 
tim dijalektalnim razvojem. Usp. npr. dva toponima Hrvati u Srbiji u zapisu koji je nastao 1363., 
a od kojih se jedan u mlađim zapisima pojavljuje u inačici bez početnoga /h/. Isto vrijedi i za selo 
(Hrvatska na Kosovu koje u najstarijim zapisima ima inicijalno /h/, a koje se poslije gubi. 

su sljedeći antroponimi tamošnjega stanovništva: Hrvatin, Hrvajin, Hrva- 
nica, Hrviša, Hrvoje, Hrvojin, Hrvojica, Hrvonja, Hrvimir (Grković 1977: 
204; 2001: 743). Ta se imena djelomice pojavljuju i u starijim srpskim 
srednjovjekovnim vrelima i svakako biih kao cjelinu trebalo pobliže istra- 
žiti. Srpska onomastičarka Milica Grković (1937.—2016.) kaže da je od 
etnonima Hrvat izvedeno ime Hrvatin, a da su njegovi hipokoristici Hrvo- 
je, Hrvajin i Hrvanica (Grković 1977: 204). Ime Hrvojica mocijska je izve- 
denica od Hrvoje, a ime Hrvonja izvedeno je od imena Hrvatin. 


Budući da su se i neki pravoslavni svećenici u Srbiji (barem) u XVI. 
stoljeću zvali Hrvoje, to se je ime našlo na jednom srbijanskom popisu 
srpsko-pravoslavnih imena s kraja XIX. stoljeća (Mihailo 1898: 207). 


U XV. i XVI. stoljeću imena toga tipa bila su u uporabi ina makedon- 
skom govornom području. Ondje su zabilježena imena Hrvad, Hrv 
(skraćenica od Hrvat odnosno Hrvad), Hrvadin, Hrvoei Hrvoj (Ivanova 
2006: 462—463, Vidović 2019). 


U ciklusu makedonskih i bugarskih narodnih pjesama o Kraljeviću 
Marku" postoje dvije pjesme u kojima je riječ o djevojci Arvatki koja 
stoluje u Arvat-gradu u arvatskoj zemlji i koja raspolaže nadnaravnim 
snagama (usp. pjesme Krali Marko i Arvatka devojka i Arvatka devojka 
i triese junaci, Jordanov' 1901: LXXX—LXXXIV, 137—150). Ona se 
je u arvatskoj zemlji osilila i mladima zabranila ženidbe, što je u stanov- 
nika izazvalo ogorčenje i očaj pa su se obratili Kraljeviću Marku za 
pomoć. Njemu je uz puno truda i himbe pošlo za rukom ubiti Arvatku, 
koja se u narodnoj predaji istoznačno zove i arvatska devojka. Za Kra- 
ljevića Marka kaže se točno da stoluje u Prilepu, a arvatska zemlja 
očigledno mu nije negdje daleko, nego u njegovoj blizini. 


Arvatkina arvatska zemlja mogla se je u izvornim zamislima narodnih 
pjevača nalaziti u Makedoniji, no mogla se je nalaziti iu obližnjoj Raškoj. 


* Kraljević Marko (Marko Mrnjavčević, oko 1355.—1395.) stolovao je u Prilepu i u stvarnosti 
je bio turski vazal koji je u Bitci na Kosovu 1389. godine bio barem pasivno na strani Osmanskoga 
Carstva. Unatoč tomu on je u narodnom pjesništvu mistificiran u borca protiv turskoga okupatora 
i junaka s nadnaravnim sposobnostima. 

Hrvatsko ime proširilo se je u Makedoniju po svemu sudeći s pro- 
stora Raške. Srpski etnograf Petar Ž. Petrović (1897.—1970.) kaže da 
je iz Raške odseljavanje u Makedoniju >bilo masovnije 1202—1203. 
godinex kada je su Raškoj vladala glad zbog suše, a verovatno i usled 
međusobne borbe Nemanjinih sinova.x (Petrović 1984: 109). Kao 
rezultat tih migracija vjerojatno je nastalo selo Arvati na bitoljskoj stra- 
ni Prespanskoga jezera, u nekoć politički, prometno i gospodarski 
važnoj oblasti na tromeđi današnje Makedonije, Albanije i Grčke. 


Makedonski toponim Arvati star je i nastao je prema etnonimu njego- 
vih utemeljitelja. O tom svjedoči zapis bugarskoga nadbiskupa Bazilija s 
početka XIII. stoljeća. Čekajući na dopuštenje za prijelaz kroz bizantski 
Drač na putu prema Papi, on je boravio u kolovozu 1203. u selu Hrvatax 
(sin villa Cravatochorix) (Acta I 1913: 41, br. 127). Hrvatski albanolog i 
povjesničar Milan Šufflay (1879.—1931.) spravom smatra daje to selo po 
svoj =prilici identično s današnjim mjestom Hrvati u Donjoj Prespix 
(Šufflay 1925: 110), U tom selu danas žive Albanci i Makedonci. 


I na prostoru današnje Grčke postoje naselja s imenima koja su izve- 
dena od etnonima Hrvat. Jedno se takvo selo nalazi na poluotoku Atika 
kod Atene, drugo uz ruševine Mikene na Peloponezu, a treće je na Kreti 
uz grad Heraklion (Županić 1914, Skok 1934: 93, 94, Gluhak 1990: 
204—205). Postoji tumačenje da bi ti toponimi bili tragovi ranih dose- 
ljavanja Slavena u VI. i VII. stoljeću, no vjerojatnijim se čini da je riječ o 
tragovima sekundarnih migracija hrvatskoga stanovništva iz Makedo- 
nije, vjerojatno njegovih planskih kolonizacija odnosno preseljenja u doba 
Osmanskoga Carstva. 


Otprilike 200 km od bitoljskoga naselja Arvati u smjeru Jadranskoga 
mora u Albaniji postoje toponimi koji svjedoče da su se nositelji imena 
Hrvat naseljavali i ondje. Ti toponimi zabilježeni suu poreznom registru 


° Niko Županić piše 1914. da se to selo zove Hrvati ili Grvati i da je možda osnovano za vrijeme 
Turaka koji su ga naselili robljem iz Hrvatske i jugoistočne Kranjske (Županić 1914: 111). Međutim, 
on nije znao da se selo »Hrvata« oko Prespanskoga jezera spominje već 1208. godine. 

Albanskoga sandžaka iz 1431. koji je 1954. objavio turski povjesničar 
Halillnalcik (1916.—2016.)." U registru se navode naselja Aşağı Hırvate 
(Donji Hrvati, u registru se to naselje zove i samo Hırvat) i Hirvatova 
(İnalcık 1987: 5,95, 138). Prema zemljovidu Halila Inalcika ta su se sela 
nalazila u Muzakiji, plodnoj zemlji između rijeka Seman i Shkumbin. 
U njihovoj okolici ima više toponima koji upućuju na slavenski supstrat 
pa naselja koja su se zvala Hrvati možda nisu bile jedine tamošnje hr- 
vatske kolonije. Prema Inalciku ihrvatskomu arheologu i povjesničaru 
Vladimiru Markotiću naselje Aşağı Hirvate u novije se vrijeme zove 
Kruatje (Markotic 1960: 26). To ime danas više nije u (službenoj) 
uporabi, nego se rabi njegova kraća inačica Krutje. U općini Krutje koja 
pripada okrugu Lushnja nalaze se susjedna sela Krutje e Siperme i Krutje 
e Poshme (Gornje i Donje Krutje''). Uporabne inačice službenoga naziva 
Krutje jesu Kruatje i Kruati. Riječ je o toponimima koji su izvedeni od 
latiniziranoga oblika etnonima Hrvat (Croata). Nepoznato je kada su 
izvorni toponimi latinizirani. U Gornjem Krutju nalazi se srednjovjekovna 
pravoslavna crkva sv. Nikole.” 


Toponimi Aşağı Hirvate i Hirvate vrlo su lako mogli nastati u sklopu 
iseljavanja raških Hrvata preko Makedonije, rimskom magistralnom 
cestom Via Egnatia koja je povezivala Drač s Bosporom i koja je prolazi- 
la pored sela Hrvata u Makedoniji. Dotični toponimi u Albaniji mogu se 
tumačitiidrukčije. Hrvatski povjesničar Vladimir Košćak (1921.—1999.) 
veže ih uz starije vremensko razdoblje u sklopu teze 

>da su Hrvati, kao vojnički narod konjanika i stočara, na poziv 


cara Heraklija zaposjeli vojničkim posadama stare rimske 
provincije Norik, Savsku Panoniju, Dalmaciju, Prevalitanu i 


10 Osmanskoturski sancak-1 Arvanid; osnovan je nakon 1385. i postojao je do 1466. Prostirao se je 
otprilike na području današnje središnje i južne Albanije, na sjeveru od grada Kruje pa do rijeke Thya- 
mis / Kalamas u Grčkoj. Pri njegovu osnivanju pod mletačkom upravom bili su Skadar, Leš i Drač. 

U https://mapcarta.com/18715832. 

= Restaurirana je i spašena od propadanja. Usp. njezine slike na mrežnoj poveznici Albanske 
pravoslavne crkve pod Lushnje: http://orthodoxalbania.org. 


25 


Epir, kako bi na toj liniji suzbili i sprečavali protubizantski 
savez između Avara i Langobarda u Italiji. Hrvati su na taj 
način preuzeli ulogu graničara Carstva i dobili u posjed spo- 
menute provincije. Naravno da su se ubrzo nastojali osamo- 
staliti, ukoliko su ikad i bili u nekom zavisnom položaju. Me- 
đutim, kao i Crvena Hrvatska na krajnjem jugu, tako je i 
Karantanska Hrvatska na sjeveru postojala tek prva dva stolje- 
ća [VII.—VIII.] i ubrzo je izgubila hrvatski narodni značaj. O 
njima ipak govore ostaci hrvatskih toponima kako u Albaniji, 
tako pogotovo u Koruškoj.« (Košćak 1984: 216) 


Neovisno o tom jesu li toponimi Aşağı Hirvate i Hirvate nastali ona- 
ko kako pretpostavlja Košćak, ili pak odvajanjem i prijelazom jednoga 
dijela raških Hrvata iz Makedonije u Albaniju, što se meni čini vjero- 
jatnijim, sigurno je da su se raški Hrvati iseljavali iu Bosnu i Hrvatsku 
i u unutrašnjost Srbije prema Beogradu. 


Prije nego što se osvrnemo na te migracije, treba spomenuti Kosovsku 
bitku od 1389. godine, koja je nakon poraza srpske vojske na rijeci Mari- 
ci 1371. godine bila jedna od najvažnijih prijelomnica u povijesti sred- 
njovjekovne srpske države. U njoj su regionalne snage kršćanske koali- 
cije okupljene na strani srpskoga kneza Lazara — u čijim su se redovima 
zasigurno borili i raški Hrvati — pretrpjele goleme gubitke. Goleme 
gubitke pretrpjela je i osmanska vojska. Njezin najveći poraz tijekom 
bitke bilaje smrt sultana Murata. Iako se činilo da je ishod bitke neriješen, 
bitka je katastrofalne posljedice imala za srpsku stranu. Ona se od njezi- 
nih posljedica nije uzmogla oporaviti,a Osmansko je Carstvo svoje vojne 
redove brzo obnovilo i nastavilo s vojnim upadima na teritorij Srbije. 


Hrvatski povjesničar Stjepan Antoljak (1909.—1997.) pokazao je 
da su u Bitci na Kosovu polju na strani kneza Lazara sudjelovali ne samo 
>Hrvati pod vodstvom Vlatka Vukovića, Tvrdkovog namjesnika i 
vojvode u predjelima Dalmacije i Hrvatske, nego i ratnici vranskog 
priora i bana Ivana Paližne, porijeklom Hrvata« (Antoljak 1989: 54). 

Bitka na Kosovu polju nije se mogla u nekoj izrazitijoj mjeri odraziti na 
položaj Hrvata u Raškoj. Za razdoblje neposredno nakon nje nema poda- 
taka o masovnijem odseljavanju domicilnoga stanovništva, iako je bilo 
manjih migracija pojedinih raških rodova u Bosnu i u predjele sjeverne 
Srbije.” Prema raspoloživim podatcima može se zaključiti da su Turci 
pazili na to da slijedom njihovih vojnih prodora ne dođe do setničkoga 
čišćenjax porobljenih prostora. Zahvaljujući tomu, odmah pri uspostavi 
osmanske vlasti u Raškoj tamošnji su se dubrovački trgovci mogli prila- 
goditi novim okolnostima i ni u kojem trenutku nisu prekinuli svoje trgo- 
vačke aktivnosti. Čim su početkom druge polovice XV. stoljeća Turci 
osnovali Novi Pazar, u njem je djelovao dubrovački konzul Franjo Guče- 
tić (Petrović 1984: 115—116). Zbog niza okolnosti tijekom XV. stoljeća 
dolazilo je postupno do privrednoga i kulturnoga opadanja Raške i do 
njezina postupnoga nenasilnoga raseljavanja, koje se je amortiziralo do- 
seljavanjem stanovništva iz Hercegovine i Crne Gore (Petrović 1984: 115). 


Srpski etnograf Petar Ž. Petrović opisuje u svojoj monografiji posve- 
ćenoj Raškoj kako su se početkom XV. stoljeća počeli naseljavati »Tur- 
cii muslimani drugih narodnosti po trgovačkim i rudarskim naseljima 
oblasti Raške.« (1984: 116). U sklopu toga Osmansko je Carstvo dalo 
bizaran poticaj širenju hrvatskoga imena na tom prostoru naseljavanjem 
porobljenih i na islam prevedenih Hrvata sa sjeverozapada. O njima u 
Raškoj svjedoči popis spahijske vojske Bosanskoga sandžaka koji je 
izrađen oko 1526. godine (Aličić 1976). 


U selu koje se zove Srđani, i za koje se u popisu vojske Bosanskoga 
sandžaka kaže da pripada Rasu (danas Stari Rasna Sandžaku), tamošnji 
Aferidun-beg imao je 30 merdova (podanika): trojicu iz turskoga grada 
Adane, devetoricu iz azijskoga dijela Turske (»>Anadol«), jednoga iz 
Istanbula, jednoga iz grada Edirna, jednoga iz anatolskoga Akšehira, 


"Turci su pred kraj XIV. st. zauzeli Jeleč, a slijedom njihova prodiranja raški mitropolit Nikodim 
povukao se je 1439. u Smederevo, a 1443. sklonio se zajedno s despotom Đurđem i smederevskim 
mitropolitom Atanasijem u Dubrovnik (Petrović 1984: 113). 

dvojicu Mađara, dvojicu Ungurusa (?), šestoricu s oznakom Bosna i 
trojicu s oznakom Hrvat (Aličić 1976: 198). 


U selu koje se zove Viduhovo, koje pripada Rasu, Sinan-beg imao je 
osam merdova od kojih jedan ima oznaku Hrvat, a ostali oznaku Bosna. 


U selu Šare, koje također pripada Rasu, tamošnji beg Mehmed imao 
je deset merdova: dvojicu Hrvata, a ostale s oznakom Bosna. 


U selu koje se zove Slavogošte, koje pripada Sjenici, dva su merda: 
jedan s oznakom Bosna, a drugi s oznakom Hrvat (Aličić 1976: 184). 


U selu Vidobrenićima, koje pripada Zvečanu, tamošnji beg Mustafa 
imao je devet merdova, od čega trojicu Hrvata, trojicu s oznakom Bosna, 
jednoga Albanca (Arnaut), i jednoga Ungurusa. 


Hrvati u Raškoj s popisa vojske Bosanskoga sandžaka vjerojatno nisu 
bili domicilni raški Hrvati jer na popisu svi Hrvati (isto tako i Mađari 
i Ungurusi) nose odrednicu gulam. Ta oznaka najvjerojatnije označuje 
ratnike koji potječu s netom porobljenih prostora i ujedno kazuje daje 
riječ o nedavno u islamske redove privedenim ljudima. Da nije riječ o 
klasičnoj oznaci za vojnike-robove, kako se ta oznaka rabila u starija 
vremena, vidi se po tom što Hrvati imaju i vlastite merdove (podređe- 
nu vojnu pratnju u kojoj su i vojnici bez oznake gulam) i što neki od njih 
(Bešaret i Jusuf) nose titulu vojvode. Treba pretpostaviti da su osobe s 
oznakom Hrvat bile nositeljima etnonima Hrvat, no i to da je nositelja 
toga etnonima bilo i među onima koji su imali oznaku Bosna. 


Budući da su domicilni raški Hrvati zasigurno bili pravoslavci, od 
kojih je dio možda prešao na islam, najzad dolaskom porobljenih Hrvata 
muslimana u Rašku krajem XV. stoljeća ipočetkom XVI. stoljeća s pro- 
stora današnje Bosne i Hercegovine i Hrvatske ime Hrvat bilo je u Raškoj 
zastupljeno među pravoslavcima, muslimanima i katolicima. Hrvati 
katolici pristizali su na prostor Raške od XIII. stoljeća u sklopu gospo- 
darskih aktivnosti. O njima će se ovdje govoriti na str. 53.—61. 

ŠUMADIJA I RESAVA 


U naseljima na širem prostoru Užica i Čačka živjelo je prema turskim 
katastarskim popisima iz XV. i XVI. stoljeća (Aličić 1985) puno sta- 
novnika kojima su imena bila posredno ili neposredno izvedena od 
etnonima Hrvat. Riječ je o imenima Hrvatin, Hrvojić, Hrvoje i Hrvo. 
Uočljivo je da su ta imena učestalija u zapisanim imenima otčeva nego 
u imenima njihovih sinova. Među njihovim nositeljima bilo je i pravo- 
slavnih kaluđera. 


U selu Petnici na prostoru današnje općine Čačak živio je Đurađ, 
sin Hrvatina (Aličić 1985: 121). U selu Puhovu na prostoru današnje 
općine Lučani živio je Hrvatin, sin Petka (Aličić 1985: 121). U selu 
Guberevcima u Dragačevu živjele su dvije osobe koje su se zvale Hrvo- 
je (Aličić 1985: 143). U selu Ježevici u općini Čačak živio je Stojan, sin 
Hrvojića. U istom je selu postojao manastir u kojem je živio kaluđer 
Hrvoje (Aličić 1985: 152). 


U selu Prislonici u općini Čačak živio je Branko, sin Hrvojina (Ali- 
čić 1985: 167). U selu Nevadu (Nevade) u općini Gornji Milanovac 
živio je Jovan, sin Hrvatina (Aličić 1985: 257). Na prostoru općine 
Gornji Milanovac živio je i Petri, sin Hrve, u selu koje se nekoć zvalo 
Andretinica (Aličić 1985: 338). U danas nepoznatom selu Gornji Milić, 
takođeru Rudničkoj Moravi, živio je Đurađ, sin Hrvatina (Aličić 1985: 
312). U selu Gorici, koje »pripada Užicu«, živio je Dimitrije, sin Hrve 
(Aličić 1985: 392). U Gojnoj Gori na prostoru današnje općine Gornji 
Milanovac živio je Radosav, sin Hrvatina (Aličić 1985: 409). U selu 
>Ržanova, danas varošica Arilje«, živio je Radovan, sin Hrvoja (Aličić 


1985: 463). 


Srpski etnolog Stanoje M. Mijatović (1868.—1946.) zabilježio je da 
se u selu »Veliko Popoviće« u Resavi s istočne strane Morave (danas 
Veliki Popović u općini Despotovac) jedan od šest zaselaka zove »Rvat- 
ska« (»Rvatska Mala«). Jedno od tamošnjih četiriju seoskih vrela zove 

se sRvatski Kladenacx. Jedan tamošnji rod koji slavi Mitrovdan i ima 
12 domaćinstava zove se »Rvati«. Mijatović polazi od toga da je taj rod 
utemeljio Stari Nikola Rvat, koji je umro 1673. godine«, kako »stoji 
na njegovu nadgrobnom spomeniku.«. On se je navodno doselio 


>iz >Rvatske<, i uzeo pod zakup od starog Kovača vodenicu na 
Resavi. Posle se sKovačevom familijom orodio itu ostao. Tada 
je selo bilo u današnjem Selištu.« (Mijatović 1930: 191) 


Mijatović ne kaže što mu znači toponim »Rvatska« (selo na Kosovu, 
zemlja Hrvatska ili nešto treće). Petar Ž. Petrović smatra da rod Rvati 
u Velikom Popoviću ne potječe od jedne osobe (Nikole) koja bi se do- 
selila iz Hrvatske, nego od skupine iseljenika iz sela Rvatske na Kosovu 
ili iz sela Rvata na Ibru (blizu Novoga Pazara) (Petrović 2010: 277). 
Međutim, on za tu tezu kao oslonac uzima samo toponime, a u obzir 
treba uzeti i to da je npr. prema popisu Prizrenskoga sandžaka iz 1571. 
godine u selu Osoje (»Osojane«) južno od Novoga Pazara živio Radi- 
voj Hrvat (Katić 2010: 343). To znači da je rod Rvati u Velikom Popo- 
viću mogao potjecati i iz nekoga drugoga naselja u Raškoj u kojem su 
živjeli Hrvati ili u kojima je etnonim Hrvat poprimio funkciju prezi- 
mena, a to nije moralo nužno biti vezano samo uz naselja Rvatska i 
Rvati. 


Četrdeset kilometara zapadno od Velikoga Popovića i dvadeset ki- 
lometara sjeveroistočno od Kragujevca u općini Batočina nalazi se selo 
Žirovnica kojega se jedan zaselak zove Rvati i Rvatski Kraj". I on je 
nastao zasigurno onako kako je nastala Rvatska u Velikom Popoviću. 
Štoviše, nije isključeno da su cijelo selo utemeljili raški migranti jer i 
danas blizu Kosovske Mitrovice postoji selo Žerovnica, a istoimeno 
selo postojalo je i u okolici Novoga Pazara. Lako je moguće da su 


+ Tumačenje da se taj lokalitet istodobno zove i Cvetkovića Kraj zato što se rod Cvetkovića 
onamo doselio odnekuda iz Hrvatske poslije 1737. godine, legenda je koju je izmislio netko tko nije 
znao ili nije htio primjereno protumačiti toponim Rvatski Kraj u srcu Šumadije. Usp. Nedeljković 
2001: 6. 

spomenuti toponimi u Šumadiji i Resavi dijelom vezani uz selidbe 
stanovništva vlaškoga podrijetla koje je često živjelo u zaseocima 
(izvorno katunima) na rubovima sela i koje se je u Raškoj tijekom sla- 
venizacije asimiliralo s tamošnjim Hrvatima. 


VLASI U RAŠKOJ 


Iako već početkom XIV. stoljeća započinje proces »ustaljivanja 
pokretnih stočara prvo na šire teritorije, a potom i stalne zaseoke ili sela 
saatarima«, preostali romanski Vlasi u Srbiji u topličkom, kruševačkom 
i niškom okrugu još ni u XIX. stoljeću nisu imali prava sela, nego su, 
kako tumači srpski povjesničar slovačkoga podrijetla Bogumil Hrabak 
(1927.—2010.), »leto provodili u gori, azimi se spuštali u župna mesta, 
zaklonjena od severnih vetrova« (Hrabak 1990: 9, 11). 


U Srednjem vijeku na planinskom prostoru Kopaonika i obližnje 
Rogozne boravili su Vlasi. Oni su ondje imali svoja ljetna stočarska 
naselja zvana bačije. Sa svojim stadima kretali su se po visokim plani- 
nama i nomadskim načinom života razlikovali se od slavenskoga sta- 
novništva. Tijekom vremena Vlasi su se poslavenili preuzevši slavenske 


govorne idiome, a mnogi su nastavili živjeti na vlaški način. 


Srpski kralj Stefan Uroš III. (1285.—1331.) zabranio je 1330. godi- 
ne Srbima ženiti se Vlahinjama (Miklosich 1858: 98). Ta zabrana po- 
kazuje prije svega da je miješanja stanovništva bilo, jer se inače ne bi 
zabranjivalo. Jedan od izvornih poticaja za donošenje zabrane bilo je 
vjerojatno to što je uslijed miješanja Vlaha i Slavena slavensko pučanstvo 
prelazilo na vlaški (nomadski) način života, čime je srpskim vladarima 
bilo otežano ubiranje poreza (usp. Hrabak 1990: 8—10). 


Tridesetak kilometara sjeveroistočno od Rvatske na Kosovu i tride- 
setak kilometara istočno od sela Rvati na Sandžaku nalazi se na planini 

Kopaonik na 1639 metara nadmorske visine lokalitet koji se zove 
Rvatske bačije.? 


Prema Tatomiru Vukanoviću toponim Rvatske bačije nastao je sva- 
kako sprema stočarskom letnjem naselju rvatskih pastira sa podnožja 
Rogoznex (Vukanović 1974: 309). Vukanović polazi od toga da taj 
toponim pripada starijemu sloju srbijanskih toponima koji svjedoče o 
prodoru hrvatskih srednjovjekovnih etničkih skupina u Srbiju i Make- 
doniju. 


Poznato je da je najkasnije od XVIII. stoljeća dio slavenskoga pu- 
čanstva u Raškoj, vjerojatno i samo vlaškoga podrijetla, živio vlaškim 
načinom života iu povremenim migracijama ljeti sa stokom boravio u 
svojim bačijama na Kopaoniku. Stoka se je na bačije istjerivala u svibnju, 
a vraćala u kolovozu ili rujnu. Bačije su se u pravilu nalazile dva do tri 
sata hoda udaljene od sela (Pavlović 1995: 91). Iz sela Rvata na Ibru 
stoka se je istjerivala na Kadijevac na Kopaoniku (Pavlović 1995: 90), 
gdje se nalaze ostatci srednjovjekovnoga rudnika. To što Radoslav D. 
Pavlović (1933.—1993.) u svojem podosta opsežnom popisu kopaonič- 
kih bačija, koji se temelji (i) na arhivskoj građi, ne navodi Rvatske bači- 
je, moglo bi biti uvjetovano time da tajlokalitetu XIX. stoljeću više nije 
bio u svojoj staroj funkciji. 


Toponim Rvatske bačije na Kopaoniku upućuje na to da je u okolici 
došlo do miješanja Vlaha i nositelja etnonima Hrvat, tj. jednoga dijela 
raških Hrvata, pri čemu je u procesu slavenizacije Vlaha na jedan dio 
Vlaha preneseno ime Hrvat. 


U spomenutoj zabrani Srbima iz 1330. da se žene Vlahinjama, poj- 
mom Srbin vjerojatno su obuhvaćeni svi pravoslavni Slaveni koji su bili 


"5 U dokumentu Uredba o utvrđivanju Prostornog plana područja posebne namene Nacionalnog 
parka Kopaonik iz 2009. godine taj se lokalitet zove Đorđevića bačije, no u zagradama se nadodaje 
da je riječ o Rvatskim bačijama. U meni dostupnim dokumentima lokalnih planinarskih društava 
lokalitet je poznat samo pod svojim starim imenom. 

“obični” podanici srpskoga kralja (uključujući raške Hrvate), a pojmom 
Vlasi "pravi" Vlasi i više ili manje slavenizirano stanovništvo koje je 
živjelo vlaškim načinom života, uključujući slavenizirane Vlahe koji su 
se zvali Hrvatima. Za Kopaonik se u literaturi može naći podatak da su 
na njem ljeta provodili Cincari kao vlaška etnička podskupina. 


VLASI U HERCEGOVINI 


Masovne migracije Vlaha i iseljavanja iz njihovih izvornih staništa 
u Makedoniji bila su izravna posljedica prodora osmanske vojske koju 
su pratili prednjeazijski nomadi Juruci koji su od domicilnih Vlaha 
preotimali najbolje pašnjake. Vlasi su se stoga povlačili prema područ- 
jima koje Osmansko Carstvo još nije bilo osvojilo i na kojima je Vlaha 
prije turskih osvajanja bilo samo u manjem broju. 


Vlasi su se s prostora današnjega Sandžaka i Crne Gore naseljavali 
od kraja XIV. stoljeća u Hercegovini (Mirdita 2009: 230, Truhelka 
1941: 31—32). Imena Vlaha pristiglih krajem XIV. stoljeća u Hercego- 
vinu pokazuju da su većim dijelom već bili slavenizirani. Među tim 
imenima nalazi se iime Hrvatin. Vinko Foretić piše o tom: 


s Pod datumom od 26. svibnja 1397. imamo nekoliko ugovora 
s Vlasima, koji se obvezuju držati stoku Dubrovčanina Marina 
Gundulića s time, da se dobitak dijeli na polovicu. Među tim 
Vlasima se spominje također Brajan sin Hrvatina Trkulića. 
Kontakt Vlaha s Hrvatima dovodio je do toga, da su i Vlasi 
uzimali kao lično ime Hrvatin.x (Foretić 1969: 94) 


Danas je nemoguće s potpunom sigurnošću utvrditi je li ime Hrva- 
tinu hercegovačkih Vlaha rezultat hrvatsko-vlaških dodira u Hercego- 
vini, ili je riječ o imenu koje su Vlasi iz Raške donijeli u Hercegovinu. 
Mnogo je vjerojatnije da su ga donijeli iz Raške jer su ondje bili u dužem 
i intenzivnijem dodiru s nositeljima imena Hrvat. O njihovu dodiru u 


33 


Raškoj svjedoči toponim (H)rvatske bačije i činjenica da su kroatizira- 
ni Vlasi iz Raške osobno ime Hrvatin i slična imena prenosili iu druge 
krajeve, isprva na područje Cačka i Užica. 


MIGRACIJE VLAHA U SRBIJI 


Ime Hrvatin među Vlasima užičke i ostrovičke nahije u zapadnoj 
Srbiji u XV. i XVI. stoljeću vjerojatno je prvi zapazio i pokušao protu- 
mačiti Bogumil Hrabak. On je, ne znajući za raške Hrvate i njihovo 
miješanje s Vlasima, pomislio da su njegovi nositelji bili >došljaci« iz 
Hrvatske (1990: 22,28). Osim potvrda toga imena koje spominje Hra- 
bak, treba uzeti u obzir još i ove: 


Za stanovnike sela Ržanova, u kojem je živio Radovan, sin Hrvoja, 
u turskim katastarskim popisima XV. i XVI. stoljeća kaže se da 


s čuvaju puteve koji idu kroz planine Prekanac, Banica i Malič. 
Nakon što plate harač, ostale poreze plaćaju prema derben- 
džijskom zakonu, a oslobođeni su od ostalih nameta.« (Aličić 
1985: 463) 


To upućuje na vlaško podrijetlo stanovništva toga sela. U selu Ne- 
vadu, u kojem je živio sin Hrvatina Jovan, živjele su dvije osobe imena 
Radul (Aličić 1985: 257). Ime Radul nedvojbeno upućuje na vlaško 
podrijetlo njegovih nositelja. Neka sela oko Užica i Čačka u kojima su 
živjeli nositelji imena izvedenih od etnonima Hrvat, a koje smo spome- 
nuli na str. 29.—30.), imalo je kao starješine primiđure, što također 
upućuje na vlaško podrijetlo njihovih stanovnika. 


Nimalo nije vjerojatno da bi Hrvati u tim sredinama bili došljaci iz 
Hrvatske, nego je gotovo sigurno riječ o lokalnom vlaškom stanovniš- 
tvu koje je ime Hrvat preuzelo u Raškoj i raznosilo ga ne samo na pro- 
storu današnje Srbije, nego i u smjeru Bosne i Hercegovine i Hrvatske. 

Selo Gornja Tolisa (blizu sela Zelinje Donje u kojem se nalazi zase- 
lak Hrvatovići) kod Gradačca u sjeveroistočnoj Bosni sastavljeno je od 
zaseoka Kalajdžije (koje zauzima središnji dio sela) i rubnoga zaseoka 
Hrvaćani. Srpski etnolog Milenko S. Filipović (1902.—1969.) doka- 
zuje da su u Kalajdžijama živjeli Cincari (pravoslavci), no za mahalu 
Hrvaćani, zbog njezina imena, pretpostavlja da su u njoj živjeli >pra- 
voslavni Srbi doseljeni s teritorija Hrvatske«. Nije vjerojatno da bi se 
na rub cincarskoga sela smjestili doseljenici iz Hrvatske (usp. Filipović 
1951: 83—84). Mnogo je izglednije da su u cijelom selu živjeli Cincari/ 
Vlasi od kojih je jedna skupina izvorno bila nositeljem hrvatskoga ime- 
na i koja se nastanila na rubu Gornje Tolise. Filipović to ne prepoznaje 
jer ne uzima u obzir daje etnonim Hrvatu sjeveroistočnoj Bosni mogao 
biti donesen vlaškim migracijama kojima ishodište nije bila Hrvatska, 
nego Raška i općenito Srbija, Crna Gora i Hercegovina. 


U Bosni i Hercegovini postoje i druga sela kojima je ime izvedeno 
od etnonima Hrvat i za koje se pretpostavlja da su ih utemeljili pravo- 
slavci iz Hrvatske, a zapravo se ne zna je li riječ o doseljenicima iz Hr- 
vatske (i jesu li uopće postojali iseljenički valovi pravoslavaca iz Hrvat- 
ske prema unutrašnjosti Osmanskoga Carstva) ili je riječ o kroatiziranim 
pravoslavnim Vlasima ili drugim kroatiziranim Slavenima kojima je 
migracijsko ishodište bila Raška. 


Niz srpskih autora govoreći o migracijama Vlaha koje je pokretalo 
Osmansko Carstvo, Vlahe uopće ne spominje. Npr., Milovan Radova- 
nović, govoreći o prizrenskom kraju, izjašnjava se kao da su iz njega 
emigrirali samo i isključivo »Srbi«, a zapravo je i iz njegova opisa toga 
stanovništva jasno da je većim dijelom riječ bila o Vlasima: 


>Razume se, vrlo je teško ustanoviti da li su Srbi iz prizrenskog 
kraja u tursku krajinu dovođeni prisilno ili su se kretali svoje- 
voljno. No reklo bi se da je tu bilo najpre posredi jedno orga- 
nizovano kretanje, koje je verovatno obuhvatilo one porodice 
koje su se dobrovoljno uključile u tu daleku severozapadnu 

srpsku iseljeničku struju. To istovremeno ukazuje i na dobar, 
čak poverljiv odnos turskih vlasti prema Srbima uopšte, o čemu 
imamo više primera i iz Prizrenskog Podgora. O ovoj činjenici 
govori i VI. Skarić, koji smatra da je turska država imala u po- 
četku veliko pouzdanje u svoje pravoslavne podanike, te su se 
oni, što voljom državne vlasti, što sami sobom, srazmiljeli po 
sjevernim oblastima turskog carstva<.« (Radovanović 1964: 
294—295) 


Najveće, masovno iseljavanje Srba s Kosova i Raške dogodilo se je 
1690. godine pod vodstvom pećkoga patrijarha Arsenija III. Crnojevi- 
ća (1633.—1706.). U jednom dijelu literature polazi se od toga da je 
zapravo tek tom seobom prvi put došlo do masovnoga naseljavanja Srba 
u Habsburškoj Monarhiji. Do njihova iseljavanja došlo je nakon habs- 
burško-turskoga rata u kojem su habsburške snage 1688. i 1689. isprva 
duboko prodrle u prostor Osmanskoga Carstva, sve do Skoplja. Na 
strani habsburških snaga borilo se je i domicilno stanovništvo na čelu 
sa Stanišom Mlatišumom koji je bio blizak suradnik pećkoga patrijarha 
i raškoga mitropolita. Godine 1690. austrijska se vojska počela povla- 
čiti, a, kao što piše Petar Petrović, 


>Kompromitovano stanovništvo, srpsko i arbanaško, sa svojim 
vođama, nije smelo da dočeka osvetu Turaka. Ono je napusti- 
lo svoja ognjišta, najviše na Kosovu, Metohiji iiz oblasti Raške. 
Pećki patrijarh pošao je s narodom ka severu ispred turskog 
nadiranja s juga i uspeo da se na vreme prebaci u krajeve sever- 
no od Save i Dunava.« (Petrović 1984: 122) 


Seobom 1690. godine odselilo se je »pretežno staro raško stanovniš- 
tvo zajedno s onim delom dotada doseljenog dinarskog stanovništva iz 
Crne Gore i Hercegovine.« (Petrović 1984: 123). Do potpunoga iselja- 
vanja ipak nije došlo jer su se stari toponimi koji se spominju u vrelima 
iz XIII. i XIV. stoljeća održali sve do današnjice (Petrović 1984: 197), a 
mnogi su se seobama, kao već i do tada, prenosili na nove lokacije. 

Tijekom tih seoba jedna je obitelj vlaško-cincarskoga podrijetla iz sela 
Runjanin pored Loznice u Srbiji izbjegla tijekom XVIII. stoljeća u Habs- 
buršku Monarhiju. Konačno se nastanila u Srijemu i potom u Vinkovci- 
ma, gdje je 1821. godine rođen i u tamošnjoj pravoslavnoj crkvi kršten 
Josif Runjanin (1821.—1878.), u hrvatskoj javnosti poznat kao Josip 
Runjanin. On je 1838. godine otišao u vojsku i time započeo časničku 
karijeru u kojoj je napredovao do čina podpukovnika. Kao kadet je služ- 
bovao u Glini pod komandom pukovnika glinskoga garnizona Josipa 
Jelačića (1801.—1859.). Jelačić je bio u Glini od 1841. do 1848. godine 
kadaje bio imenovan hrvatskim banom. Runjanin je njemu u čast uglaz- 
bio pjesmu Ljubimo te, naša diko kojuje napisao Ivan Trnski (1819.—1910.) 
1844. godine. Njezin tekst glasi: 


>Ljubimo te, naša diko, jer si glavar srcem, blag, jer si s našeg 
roda niko, svima mio, svima drag, zato na tvoj mili glas, eto 
svuda, eto nas: il u vatru il u boj, dušom tielom svak je tvoj! 
Vjeran miloj otačbini, ljubiš rod svoj, ljubiš nas; ne daš da nam 
otmu ini — pradjedova pravi glas; Za sirotu krajišnika — ti bi 
dao život svoj; ti ga braniš mučenika; jer po krvi brat je tvoj; 
Ljubav želiš, želiš slogu, — da ne dieli zakon nas; da po jednom 
vječnom Bogu — za nassvane srećni čas!« (Klaić 1893: 15—16) 


(podcrtavanje moje, M. G.) 


Josip Runjanin u hrvatskoj je javnosti poznatiji po tom što je 1846. 
napisao melodiju za pjesmu Horvatska domovina Antuna Mihanovića 
koja je objavljena 1835. godine u 10. broju časopisa Danice Horvatske, 
Slavonske i Dalmatinske. Taj njegov rad opisan je na mrežnim stranica- 
ma Srpskoga nacionalnoga vijeća pod rubrikom Znameniti Srbi ovako: 


>Budući da je bio oduševljen zvučnošću i skladnošću teksta 
Antuna Mihanovića, Runjanin ga je odlučio uglazbiti, a pri 
tome su mu pomogli ostali posjetitelji kuće [Peleš]. Pjesmu su 
ubrzo prihvatili i puk i vojnici, i često se pjevala po mnogim 
gostionicama Vojne krajine. Dopala se i pukovniku Josipu Je- 
lačiću, koji je u to doba također bio u Glini, pa ju je dao svom 
kapelniku Josipu Wendlu da je prilagodi za marš. Pjesma se 

proširila Hrvatskom tek nakon što ju je preradio skladatelj 
Vatroslav Lichtenegger i 1861. tiskao u Sbirci različitih četve- 
ropjevah mužkoga sbora.<'* 


Podsjetimo se nekih stihova te Mihanovićeve pjesme koja se je mla- 
doga krajiškoga časnika pravoslavne vjeroispovijedi ivlaško-cincarsko- 
ga podrijetla Josipa Runjanina toliko dojmila da ju je, kako bi njezina 
poruka bila što čujnija, odlučio uglazbiti: 


Lčpa naša domovino, 
Oj junačka zemljo mila, 
Stare slave dčdovino, 
Da bi vazda čestna bila!, 


Mila, kano si nam slavna, 
Mila si nam ti jedina, 
Mila, kuda si nam ravna, 
Mila, kuda si planina! 

bel 

Vele gore, veli ljudi, 

Rujna lica, rujna vina, 
Silni gromi, silni udi; -- 

To je naša domovina! 

LJ 

Magla, što li, Unu skriva? 
Nil' to našiu (našiv, tj. naših] jauk turobni? 
Tko li moleć smert naziva? 
Il’ slobodni, il’ su robni? 


>Rat je, bratjo, rat junaci, 
Pušku hvataj, sablju paši, 
Sedlaj konjče, hajd pešjaci, 
Slava budi, gdi su naši! 


LJ 


16 https://snv.hr/znameniti-srbi-u-hrvatskoj/josif-runjanin . Pristupljeno 15. IV. 2019. 

Veseli se, tužna mati, 
Padoše ti verli sini, 

Ko junaci, ko Horvati, 
Ljaše kervcu domovini! 


Teci, Sava hitra, teci 

Nit’ ti Dunaj silu gubi, 

Kud li šumiš, svčtu reci: 

Da svog“ doma Horvat ljubi, 


LJ 

Dok mu njive sunce grije, 
Dok mu hrastje bura vije, 
Dok mu mertve grob sakrije, 
Dok mu živo serdce bije! 


Pojedini srpski autori često spominju da je Josip Runjanin bio »Sr- 
bin«. Pod tom pretpostavkom uvršten je imeđu »znamenite Srbe« na 
mrežnim stranicama Srpskoga narodnoga vijeća. 


Kao dokaz da je Runjanin navodno bio »Srbin«, uzima se to što je 
bio pravoslavac, što je kršten s imenom Josif, i što mu je obitelj bila 
podrijetlom iz Srbije. 


Nema podatka o tom da bi Josip Runjanin ikada igdje ikomu rekao 
ili napisao da je Srbin. S druge strane, više toga nedvojbeno upućuje na 
to da je sam sebe smatrao Hrvatom. Tu svoju etničku samoidentifika- 
ciju mogao je usvojiti kao časnik u Vojnoj krajini, u kojoj je vojnički 
suživot sna braniku Hrvatske« pogodovao oblikovanju svijesti o hr- 
vatskom zajedništvu tamošnjih pravoslavaca i katolika, no moguće je i 
to, vidjeli smo, da su već njegovi predci iz Srbije u Hrvatsku došli kao 
nositelji etnonima Hrvat. Tomu u prilog ide svjedočanstvo Runjanino- 
ve kćeri Wilhelmine Runjanin koja je za svoje pretke i s otčeve strane 
tvrdila da su se smatrali Hrvatima. 


Wilhelmina Runjanin starost je doživjela u Grazu, gdje je nakon smr- 
ti svoje 96-ogodišnje bake po majčinoj strani pala u bijedu i neimaštinu. 

(Baka joj je bila nositeljicom vojne mirovine.) Saznavši za tešku mate- 
rijalnu situaciju u kojoj se je našla 69-godišnja Wilhelmina, trgovac Ivan 
Movre iz Koprivnice pokrenuo je njoj u korist humanitarnu akciju među 
hrvatskim domoljubima. To je ponukalo slovenskoga novinara Antona 
Kosija da usput u Grazu posjeti i razgovara s Wilhelminom Runjanin 
(Kosi 1936). Wilhelmina mu je ispričala da je njezina majka bila Otili- 
ja Peraković, kći umirovljenoga časnika. S njezinim otcem Josipom 
Runjaninom vjenčala se je 1864. godine. Njezin djed po otčevoj strani 
bio je također časnik, kapetan inženjerije. Iz Mitrovice je njezina maj- 
ka u nekom trenutku otišla svojim roditeljima u Graz zbog operacije, 
gdje jeubrzo iumrla. Wilhelminu je nakon majčine smrti odgajala baka 
u Grazu. Kad je njezin otac Josip bio umro, imala je deset godina. Kaže 
da se dobro sjeća kako je znao lijepo pjevati i svirati na citri i gitari, te 
da je svirao i flautu. U razgovoru s novinarom Wilhelmina je nazvala 
sramotom to što je živeći u tuđini zaboravila hrvatski. To joj teško pada 
jer da su svi njezini predci s otčeve i majčine strane bili Hrvati i jer su u 
obitelji i u tuđini govorili hrvatski (Kosi 1936). Na isti je način Wilhel- 
mina Runjanin i 1921. godine nacionalno opredjeljenje njezina otca 
opisala podmaršalu Karlu pl. Matasiću Blagajskomu: 


s Prema svjedočenju podmaršala Karla pl. Matasića Blagajskog, 
na njegov >upit o narodnosti njena oca<, Wilhelmina mu je, uz 
začuđeni pogled, odgovorila >Pa moj je otac Hrvatx. (»Mein 
Vater ist doch ein Kroat<).« (Tomašek 1991) 

BEOGRAD 


Nadgrobni kamen Nikole Rvata u Velikom Popoviću iz 1673. godi- 
ne, antroponimi (H)rvat, Hrvatin, Hrvoić, Hrvoje i Hrvo i toponimi 
poput (H)rvatska i (H)rvatski kraj u središnjoj Srbiji predstavljaju po- 
prilično siguran dokaz da su se raški Hrvati — koji su se dijelom pomi- 
ješalis drugim Slavenima i Vlasima i na njih prenijeli svoje etničko ime 
— iseljavali pod imenom (H)rvat, da su svoje mikrolokacijske postoj- 
bine zvali (H)rvatska i slično, i da je etnonim (H)rvat jednomu dijelu 
njihovih potomaka postao ime ili prezime. 


Zahvaljujući raškim Hrvatima koji su ime Hrvat prenijeli u svoje 
toponime i antroponime, njihove migracije unutar Srbije mogu se pra- 
titi sve do širega područja Beograda. U arhivskoj građi za selo Žarkovo, 
kojeje danas beogradsko naselje, na popisu aračkih glava za 1832./1833. 
godinu nalazi se Sima Rvat (Lukić 2012: 26), a na popisu za Ostružni- 
cu Pavle Rvat (i sinovi Petar i Blagoje) (Lukić 2012: 100). Na popisu 
davatelja spahijskoga prihoda u Pećanima nalazi se Miailo Rvat (Lukić 
2012: 176, usp. i 177). Prema popisnoj knjizi stanovništva iz 1863. go- 
dine u Velikoj Moštanici živio je Nikola Studen Rvat (Lukić 2012: 148). 
Obitelji Đurđevića koja je imala šest kuća, mater je bila sRvatušax 
(Lukić 2012: 124). 


Na širem beogradskom području dolazilo je do križanja imena Hrvat 
kojemu su izvorni nositelji bili raški Hrvati s imenom Hrvat koje su 
poglavito u XIX. stoljeću donosili doseljenici iz Habsburške Monarhi- 
je. Zanimljivo je da uslijed migracija pravoslavaca iz Habsburške Mo- 
narhije nisu nastajali toponimi kao npr. Sr(ij)jemsko Selo, Vojvođansko 
Selo, Slavonsko Selo, Ličko Selo, Dalmatinsko Selo, Moslavačko Selo, 
Kordunsko Selo, Krajišničko Selo, nego samo toponimi s atributom hr- 
vatski. Što se antroponima tiče, doseljenici iz Habsburške Monarhije 
dolazili su s imenima i prezimenima i nema razloga misliti da su ih 
masovno napuštali i dolazeći u Srbiju preuzimali prezime (H)rvat. 

Nositelji takvih prezimena na beogradskom području bili su poglavito 
potomci raških Hrvata. 


Dana 22. veljače 1824. javljeno je knezu Mitru Kojiću u Beogradu 
da su došla dva čovjeka »iz Kroacije, imenom Jovan Prica i Kosta Me- 
zinjaninx kao predstavnici devet obitelji koje se žele naseliti na aliji 
zvanoj Karačaj (?) (Đorđević 1926: 1—3). Knez Miloš Obrenović to je 
naseljavanje već prije bio odobrio, no ono se nije ostvarilo navodno 
zbog nezadovoljstva doseljenika tamošnjom dostupnošću vode pa 
Živko Milosavljević piše knezu Milošu 24. ožujka glede sovih Arvatax 
da ih je na njihovu želju htio naseliti u Stepašinovac, no na što su mu 
dolazili sRipnjani, i tuže se da im je sa svim onde dosadno, ako sednu 
onde Arvati. Ja im nisam ništa mogo odkazati, no ovi su Arvati poiska- 
vali pismo doći k Vašemu blagorodiju.x (Đorđević 1926: 1—3). 


Dana 29. travnja 1824. dano je sobjavlenije Hrvatima: Jovanu Pricu 
i Kosti Mazinjaninu da im je slobodno s 10 kuća u mestu Stepašinoviću« 
(su selu Ripnju«) naseliti se. Tako je nastalo naselje podno Avale po- 
znato kao Rvatsko Selo, ito kao dio sela Ripnja, koje je danas prigradsko 
naselje u općini Voždovac južno od Beograda. 


Stanovnici Rvatskoga Sela podno Avale, prema predaji, zauzeli su i 
ogradili šumu Karagaču, koja je pripadala stanovnicima sela Vrčina. 
Zbog spora koji je nastao zbog Karagače knez Miloš ukinuo je Rvatsko 
Selo i njegove je stanovnike kao kompaktnu skupinu razbio tako što ih 
je raselio po okolnim selima, iako im je prvotno, sudeći po građi koju 
je objavio Đorđević, bio namijenio upravo da se brinu o Karagači (usp. 
Nikolić 1903: 952 i Đorđević 1926: 1—3). 


Dana 26. travnja 1826. piše Petar Mihailović knezu Milošu o zemlji 
se koja se ispod rvatskoga sela nalazi, i koju su oni ljudi radi orati« (Đor- 
đević 1926: 1—3). Nije sigurno je li riječ o zaseoku sela Ripnja ili o 
nekom drugom selu. 

Knez Miloš raselio je 20-ih godina i Hrvatsko Selo koje se nalazilo 
na Savi na Adi Ciganliji i preselio ga u Rucku, selo na Savi blizu Obre- 
novca (Nikolić 1903: 955, Lukić 2012: 244). Prema podatcima iz po- 
pisne knjige srbijanskoga stanovništva iz 1863. godine u selu Rucki 
boravio je petnaestogodišnji Stevan Nikolić kao sluga iz Rvatske« 
(Lukić 2012: 172), au obližnjem selu Ostružnica, koje se nalazi također 
na Savi otprilike između Obrenovca i Beograda, boravio je sedamnae- 
stogodišnji Stevan Petrović, također ssluga iz Rvatskex (Lukić 2012: 
113). Nejasno je što točno u tim dvama zapisima označava toponim 
>Rvatska«. Lako je moguće da označava neko danas nepoznato nase- 
lje, ili možda neevidentirani zaselak sela Rucke koji su utemeljili prese- 
ljeni nositelji etnonima Hrvat s Ade Ciganlije. 


A.V. Bogić bio je pisar Sreza vračarskoga i napisao je njegov topo- 
grafski rječnik u kojem pod natuknicom Arvatsko Selo opisuje posve 
drugi lokalitet na području Beograda: 


»brdovito mjesto pod srednjim njivama i vinogradima u ataru 
sela Žarkova na sjevernoj strani. Znaju ljudi kad su se tu bili 
naselili neki Hrvati, pa su krenuti, jer nije moglo tu da bude 
selo. I odonda se tako prozvalo.« (Bogić 1866: 97) 


Žarkovo je danas beogradsko naselje. Za običaje i nošnje tamošnjih 
stanovnika Bogić kaže da su šumadijski (osim toga spominje još podu- 
navski i bugarski, uz napomenu da stanovnici »sami sebe tako dijele i 
raspoznaju.« (Bogić 1866: 128—129). Glede jezika Bogić kaže da ta- 
mošnja »Većina pak govori jednijem narječijem — istočnim: belo, lepo, 
vreme it. d., ali ima doseljenih, koji vole i ovđe da besjede po južnome 
govoru: lijepo, bijelo, vrijeme«, (1866: 130), »jer kažu da je ovako 
ljepše, i podsmijevaju se onima, što drukčije govore« (1866: 131). 


U selo Rucku se je iz Hrvata blizu Obrenovca« preselio Mihajlo 
Simić (Lukić 2012: 165). Toponim Rvati u Obrenovcu jedan je od to- 
ponima za koji Tatomir Vukanović smatra da svjedoče o prodoru hr- 
vatskih srednjovjekovnih etničkih skupina u Srbiju. 

OBRENOVAC 


Obrenovac se nalazi tridesetak kilometara jugozapadno od Beogra- 
dai svoje je današnje ime dobio 1859. godine. Prije toga zvao se je Palež. 
Još u drugoj polovici X VIII. stoljeća Palež je bio većinski muslimansko 
naselje s jednom džamijom. Naselje je bilo podijeljeno u dva dijela. U 
Velikom Paležu bilo je dvadesetak kuća, au Malom Paležu nešto manje 
(Novaković 1987: 68—69). Nakon austrijsko-turskoga rata 1716.—1717. 
Palež se je našao pod austrijskom upravom, a Turci su njime opet ovla- 
dali 1739. godine. Veliki Palež spalili su ubrzo nakon 1815. ustanici 
kneza Miloša Obrenovića, nakon čega se muslimani u nj više nisu 
vraćali, a izbjeglo je dobrim dijelom i domicilno pravoslavno stanov- 
ništvo (Novaković 1987: 70). 


Srpski povjesničar Relja Novaković (1911.—2003.), koji je rođen u 
Obrenovcu, pronašao je na jednom zemljovidu iz XVIII. stoljeća 


>naziv Arvati na levoj obali donje Tamnave (danas Rvati), samo 
što je na karti selo zabeleženo južno umesto severno od Paleža.« 
(Novaković 1987: 76) 


To je selo svoje ime dobilo vjerojatno onako kako i zaselak Rvatska 
u Velikom Popoviću, s tim da njegovi utemeljitelji vjerojatno nisu stigli 
izravno iz negdašnje Raške, nego su vjerojatno već nekoliko naraštaja 
živjeli na drugim lokacijama u Srbiji kao što je bio npr. Veliki Popović 
ili Žirovnica. 

Negdašnje selo Arvati pokraj Paleža danas je dio Obrenovca koji se 
zove Rvati. Prema središtu grada obrenovačko naselje Rvati omeđeno 
je dugačkom ulicom koja se zove Rvaćanska, i koja je rezultat drugoga, 
mlađega utjecaja etnonima Hrvat na prostoru Obrenovca. Ulica je 
svoje ime dobila po stanovnicima Obrenovca koji su se zvali (H)rvaća- 
nima. Srpski zemljopisac i etnolog Ljubomir Pavlović (1865. —1936.) 
započinje njihov opis ovako: 

»Sremci, Banaćani, Hrvaćani, Ličani i Bačvani, poznatiji pod 
imenom Lale i Hrvaćani, smatraju se kao nešto zasebno.« 
(Pavlović 1912: 630) 


Srpski zemljopisac Jovan Cvijić (1865.—1927.) u svojoj znamenitoj 
knjizi Balkansko poluostrvo... spominje Hrvaćane (str. 360.) kao one koji 
su su Šumadijiipodrinjsko-valjevskim krajevima« prvi pravili crijep. Ni 
Cvijić ni autori koji prenose tu njegovu informaciju (usp. Hasanbegović 
1964: 214) ne kazuju ništa točnije o tim Hrvaćanima paje nejasno u kakvu 
su odnosu bili s Hrvaćanima u Obrenovcu i široj okolici Beograda. 


Prema narodnoj predaji koju je zabilježio Ljubomir Pavlović obre- 
novačko selo Rvati nastalo je kao »raselica« negdašnjega sela Breska 
(Pavlović 1912: 455). Breska je spaljena najvjerojatnije 1788., odmah 
na početku austrijsko-turskoga rata (1788.—1791.) (Novaković 1987: 
76). U selu Breski nalazila se je pravoslavna crkva koja je 1737. bila za- 
jednička vjernicima Breske, Paleža i Skele. Sve kad bi selo Rvati nasta- 
lo onako kao što kaže narodna predaja, značilo bi da je Breska imala 
zaselak koji se zvao Rvati, ili homogenu skupinu stanovnika koja se je 
zvala (H)rvatima. 


Pavlovićeva narodna predaja vezana uznastanak staroga obrenovač- 
koga toponima Rvati glasi: 


>Za ime Hrvati vezana je ova narodna priča. Još u tursko doba 
sišlo je niza Savu lađom nekoliko neženjenih mladića iz Hr- 
vatskog Primorja hrvatske narodnosti i došli u Palež, pa kako 
su bili zemljodelci nastane se na Vlaškoj Međi iza Paleža. Bili 
su već dosta zemlje otrebili, kuće izgrade pogradili, kad na njih 
udari neka bolest i sve ih pomori. Njihova imanja i zgrade za- 
uzmu breštanske porodice, nasele se i selu dadu ime Hrvati.« 
(Pavlović 1912: 480) 


Predaja ima barem dvije edukacijske poruke koje upućuju na to da 
je nastala najranije sredinom XIX. stoljeća: 1) nitko od potencijalnih 
Hrvata u Obrenovcu ne može se u genetskom smislu smatrati (H ')rvatom 

jer utemeljitelji sela nisu imali potomke, 2) Hrvati su pristigli iz nepo- 
znatoga mjesta i nisu imali nasljednike te se ne može reći daje njihova 
imovina opljačkana. 


Pavlović želi vjerovati u tu legendu pa za obitelj Berići kaže da su 
stara breštanska obitelj skoja se posle pomora naseljenih Hrvata nase- 
lila u ovom selu« (Pavlović 1912: 517, 520), a za članove obitelji Stijak 
kaže da su iz Like, s obale morske [sic!], doseljeni kao lađari i naselje- 
ni blizu breštanskih Berića.« (1912: 602). 


Pavlović na znakovit način komentira pravoslavnu obitelj koja se 
preziva Hrvati u selu Krtinska. To je selo po Pavloviću također »raselica« 
spaljenoga sela Breska. Za obitelj Hrvati iz Krtinske tvrdi da se je dose- 
lila prije dva stoljeća (navodno) iz Hrvatske, uz ovu napomenu: »uljezi 
u Šindriće Hrvati po narodnosti i danas« (1912: 608). Time kazuje da 
je u okolici Obrenovca u njegovo doba, dok je pisao svoju knjigu, bilo 
pravoslavaca koji nisu bili integrirani u tadašnje srpske nacionalne okvi- 
re i koji su se smatrali Hrvatima po narodnosti. Ne možemo znati je li 
riječ o potomcima kakvih Hrvata koji su se u prvoj polovici XVIII. 
stoljeća doselili iz Hrvatske, ili je riječ o potomcima raških Hrvata. 
Vjerojatnijim se čini da je riječ o potomcima raških Hrvata. 


U srpskih povjesničara i etnografa opaža se općenita težnja, što zbog 
nedostatka informacija, što zbog ideoloških motiva i zbog želje da se 
prikriju njima nesimpatične činjenice, da sve antroponime i toponime 
na širem području Beograda koji su izvedeni od imena Hrvat usputno 
tumače kao zemljopisne i stoga nezanimljive rezultate migracija Srba iz 
Hrvatske, ne uzimajući u obzir iste takve toponime u središnjoj Srbiji, ni 
Rašku kao glavno rasadište hrvatskoga imena u Srbiji, niti to da su dose- 
ljenici iz Habsburške Monarhije pristizali s već postojećim prezimenima 
koja su samo iznimno napuštali, a niti se pitajući zašto se s hrvatskim 
imenom identificiraju među ostalim i pravoslavci iz Habsburške Monar- 
hije koji nisu dolazili iz tadašnje Hrvatske, nego npr. iz Vojvodine. 

Nositelji etničkoga imena Hrvat koji su na prostoru današnje Srbije 
utemeljivali naselja koja su zvali (H)rvatski kraj, (H)rvatska, (H)rvatsko 
selo isl, a u XV. i XVI. stoljeću u Srbiji rabili imena Hrvatin, Hrvoje, 
Hrvojići Hrvo, naseljavali su se za vrijeme vladavine Osmanskoga Car- 
stva na granici s Hrvatskom. Ondje ih nisu dočekivali kao Hrvate, nego 
kao Vlahe, Rašane i šizmatike. Ondje su se miješali s drugim pravoslav- 
cima, među ostalim i sa starosjediocima koji su s katoličanstva prešli 
na pravoslavlje imeđu kojima je također bilo nositelja etnonima Hrvat. 
Na tom je prostoru ime Hrvat imalo i zemljopisno uporište, ne samo na 
habsburškoj strani, nego ina osmanskoj, o čemu svjedoči pojam Turska 
Hrvatska. U V. poglavlju ove knjige vidjet će se da je u pravoslavnom 
stanovništvu na tom prostoru sve do početka XX. stoljeća ime Hrvat 
bilo zastupljeno kao etnički, prednacionalni identifikator, i da se je u 
nacionalnom izjašnjavanju tek postupno potiskivalo uslijed djelovanja 
nacionalno osviještenih Srba i Srpske pravoslavne crkve koja je sve 
svoje vjernike proglašavala Srbima, najprvo u vjeroispovijednom zna- 
čenju (usp. pojam srpska vjera u značenju pravoslavna vjera), a u doba 
nastanka suvremenih nacija iu narodnosnom smislu. 


Iako se ne može tvrditi da među doseljenim pravoslavcima u zapad- 
noj Bosni i u Hrvatskoj nije bilo Srba, niti da bi većina bila nositeljem 
etnonima Hrvat, može se tvrditi da doseljeni pravoslavci na tim prosto- 
rima etnonim Hrvat nisu nužno preuzimali tek ondje, nego da su ga 
neki donijeli iz svojih starih postojbina. 

D. LAPČEVIĆ: HRVATI U SRBIJI (1933.) 


Uporno prešućivanje, zaobilaženje i minoriziranje starih toponima 
iantroponima na prostoru današnje Srbije i Kosova koji su izvedeni od 
etnonima Hrvat, potaknulo je srpskoga političara, povjesničara i novi- 
nara Dragišu Lapčevića (1867.—1939.) da napiše članak Hrvati u Srbi- 
ji kojije objavio 1933. godine u Čačanskom glasu. U svezi sa srbijanskim 
Hrvatima Lapčević pokušava naći odgovor na pitanja koja je srpska 
etnografija uporno i svjesno zaobilazila. Njegov članak donosimo ovdje 
u nastavku ovoga poglavlja u integralnom obliku. Lapčević postavlja 
tezu da su srbijanski stari toponimi poput Rvatska i Rvati nastali za 
vrijeme Nemanjića, jer su spored Sasa, rudarskih instruktera, uzimali 
velikog udela i Hrvati kao >lauferi< i spoljni radnici, a neki i kao pravi 
rudarix (Lapčević 1933). Lapčević pretpostavlja da je tada moralo su 
okolinama tih sela biti još migracije Hrvatske pojedinačne ili u grupa- 
ma, koja je tu ostala da vek vekuje, ali nije uspela da od sebe traga osta- 
vi u imenima sela.x 


Petar Petrović osvrnuo se je na Lapčevićevu pretpostavku o sred- 
njovjekovnim rudarima Hrvatima i odbacio ju primjedbom da u =selu 
Rvatskoj nema nikakvih starih rudarskih ostataka, pa je Lapčevićeva 
pretpostavka neprihvatljiva.x (Petrović 2010: 277). 


Petrovićev je odlučan stav iznenađujući jer je poznato da je ime 
obližnjega gorja Kopaonik izvedeno od glagola kopati, što je bilo moti- 
virano time da se je na njemu skopalox već u ranom Srednjem vijeku. 
Skupine hrvatskih rudara iz kopaoničkih znanih i neznanih rudnika 
teoretski su se mogle naseliti u selu Rvatskoj, bez obzira je li u tom selu 
bilo rudnika ili ne. Uočljivo je da Petrović pri pobijanju Lapčevića ne 
spominje obližnje selo Rvati. Naime, Petrović zna za narodnu predaju 
da je u tom selu postojala katolička crkva i katoličko groblje. Kad bi se 
ta narodna predaja mogla uzeti kao vjerodostojna, morali bismo sugla- 
sno s Lapčevićem zaključiti da je to selo vjerojatno dobilo ime po 

rudarima i zanatlijama koji su u Srbiju iz hrvatskih krajeva pristizali u 
Srednjem vijeku. Naime, katoličke crkve u srednjovjekovnoj Srbiji 
nastajale su samo u sklopu naselja u kojima su živjeli rudari, zanatlije i 
trgovci iz katoličkih zemalja, poglavito onih hrvatskih. Međutim, ka- 
tolička crkva u selu Rvati ne spominje se ni u jednom poznatom doku- 
mentu pa je narodna predaja o njoj vjerojatno izmišljena u XIX. stolje- 
ću kada se je pokušavalo objasniti podrijetlo toponima Rvati. 


Toponim Rvati predstavlja množinski oblik etnonima Hrvat(in). 
Pobijajući Lapčevića, Petrović tu činjenicu ne uzima u obzir, a nastanak 
toponima Rvatska (Arvacka) tumači na način svojstven Mijatoviću, 
tako da njegovo utemeljenje bez argumentacije svodi na jednu određe- 
nu osobu koja se je zvala Hrvatin. Takav pristup primjenjuje zato da bi 
prikazao kako naselje Rvatska nije osnovala skupina nositelja etnonima 
Hrvati da bi tako umanjio ulogu Hrvata u Raškoj: 


s Naziv sela »Hrvaćka< spomenut je 1363 i 1455. On je postao 
poličnom imenu Hrvatin, kojije zabeležen oko 1316. Današnje 
selo [Rvatska] osnovali su Kuči u početku 18. veka.« (Petrović 
2010: 277) 


Petrović je osobno ime Hrvatin pronašao u povelji kralja Štefana 
Uroša II. Milutina (1282.—1321.), poznatoj kao Svetostefanska hrisovulja 
(usp. Kovačević 1890: 8). Ono je potvrđeno iu Dečanskim hrisovuljama 
iz XIV. stoljeća, u kojima postoji niz tipično zapadnih imena (Grković 
1983: 211). Moguće je da je prezime Hrvatin nosio »tkogod od dubro- 
vačkih ili bokeljskih graditelja ili trgovaca iz dubrovačkih kolonija jer 
su se pod njihovim utjecajem širila osobna imena svojstvena u većoj 
mjeri ili isključivo kršćanskome Zapadu (npr. Marin)« (Vidović 2019), 
no isto je tako moguće da se je njime zvao koji od domicilnih raških 
Hrvata, koji su, vidjeli smo, svoje etničko ime i tipično hrvatska imena 
bili prenijeli na lokalne Vlahe koji su bili u procesu slavenizacije, a vje- 
rojatno i na druge tamošnje Slavene. 

Mnogo važnija ili sigurnija indikacija od Petrovićeve da utemeljite- 
lji sela Rvatske na Kosovu nisu bili hrvatski rudari ili zanatlije, jest to- 
ponim Rvatske bačijena Kopaoniku. Naime, nevjerojatno je da bi ta dva 
toponima nastala posve neovisno jedan od drugoga i da su Hrvati ru- 
dari, graditelji i zanatlije koji su u sklopu gospodarskih djelatnosti u 
srednjovjekovnu Srbiju pristizali iz dalmatinskih gradova, u Srbiji 
prešli na vlaški način života i postali nomadi-stočari te utemeljili Rvat- 
ske bačije. Toponimi Rvatska, Rvatske bačije i Rvati nastali su očigledno 
vezano uz poseban, stariji doseljenički val koji nema veze s dolaskom 
hrvatskih zanatlija i trgovaca u Srbiju. 


Dragiša Lapčević: 
»Hrvati u Srbiji 


Sasvim je obična stvar kada se nazivi selima Horvati, Horva- 
tićevi Jarki, Horvatići, Horvatovac i Horvatska nalaze u 
zagrebačkoj oblasti; prirodno je kad se oni nalaze i u primorsko 
krajiškoj oblasti kao n. pr. Hrvatinsko, Hrvatski Blagaj, Hr- 
vatsko i Hrvatsko Selo; razumljivo je kad se u podunavskoj 
oblasti nalazi selo Hrvatska Neuzina; objašnjivo je kad se u 
vrbaskoj oblasti nalaze sela Hrvatce, Hrvaćani, Hrvaćani 
srpski i Hrvaćani naseobine. A to, malo čudnovato izgleda 
kad na ista imena sela nalazimo u Srbiji; čudnovato izgleda samo 
u prvi mah. Međutim, kad se u daleku starinu vratimo i kad je 
duhovnim očima posmatramo, ništa čudnovato ni tu nema. 


Jer pri našem doseljavanju u ove krajeve, mi smo, i Slovenci i 
Hrvatii Srbii takozvani Bugari imali, osobito u početku, izvan- 
redno česte migracione pokrete, i vrlo smele migracijske po- 
kretel[.] Zato naša slovenska topografska nazvanja traju još i 
danas ne samo na periferijama grčkim, već i u samome centru, 
pa čakina ostrvima grčkim! Potomci slovenački, hrvatski, 
srpski i bugarski sad govore grčki i pojma nemaju o svome 
praporeklu... Taj je slučaj is okolinom Atine, oko koje su nađe- 
nikosturi za koje je dr. Niko Županiću predratnom Starinaru 
utvrdio, da imaju hrvatske lobanje. 

Ali, osim tih prvobitnih migracijonih kretanja, ona su i docni- 
je preduzimana od strane Hrvata, pa su oni i čitava sela zase- 
ljavali. Zaselak Orvanica u srezu žugligovskom (skopska oblast), 
kao da nagoveštava spuštanje Hrvata niz Vardar; selo Rvati u 
srezu posavskom (oblast valjev[s]ka) je postalo doseljenjem 
Hrvata za vreme naših ustanaka; sela Rvati u srezu studeničkom 
i Rvatska u srezu deženskom (oblast raška) su postala još za 
vreme velike rudarske radnje u tome kraju za doba Nemanjića, 
u kome su poslu, pored Sasa, rudarskih instruktera, uzimali 
velikog udela i hrvati kao »lauferi« i spoljni radnici, a neki i 
kao pravi rudari; Rvaši, selo u srezu cetinjskom (oblasti zetskoj), 
postalo je, izvesno, još za doba Crnojevića ako ne i pre, od 
doseljenih Hrvata, koji su radili na šumskoj seči; najinteresan- 
tnije je, pak, da selo Hrvati i danas postoji u srezu prespanskom 
(u oblasti bitoljskoj); Hrvati su tamo doseljeni, izvesno, u doba 
stare srpske države, pa su se, tada, bavili, prvobitno, rudarskim 
ilišumskim poslom, a kad je taj posao prestao, usled vojničkih 
pohodai političkih promena, oni su tu ostalii po njima se i selo 
prozvalo. 


Moraloje, tada, u okolinama tih sela biti još migracije Hrvatske 
pojedinačke ili u grupama, koja je tu ostala da vek vekuju, ali 
nije uspela da od sebe traga ostavi u imenima sela. 


Sad susviti Hrvati pravoslavni jeru moru pravoslavlja nisu bili 
u stanju zadržati svoju raniju veru; uostalom, preveravanje je 
bilo lako izvesti, pošto su obe vere i obe crkve hrišćanske. Tako 
se s osnovom može reći: da ima pravoslavnih Hrvata, ito reći 
ne samo u čovenskom plemenskom smislu, već i objektivno 
posmatrajući stvari. 


Ima, međutim, veliki broj Hrvata, koji su sačuvali svoju kato- 
ličku veru, ili su svoje nacionalno ime izgubili, jedna pojava 
sasvim razumljiva za srednji vek, u kome nije bilo ni nacional- 
nog problema, ni nacionalne svesti. To su oni mnogobrojni 
Latini, koji počinju, na našu jugoslovensku veliku žalost, do- 
bijati arbanašku nacionalnu svest, što je, po malo, greh i naših 
fratara Hrvata, koji im nisu budili nacionalnu svest već su 
dopustili da ih otpočinju savlađivati muslimanski feudalci. 

Hrvati su od vajkada radili na seči šuma i isečenu građu spla- 
vili Drimom do Skadarskog jezera i do Jadranskog mora jer su 
zakupci šuma i trgovci s drvetom bili po pravilu Dubrovčani i 
Mlečići koji su Hrvate uzimali da im šume seku, da im drvo za 
transport dogone, da im sastavljaju splavove i da im splavare 
do samoga mora a na moru tovare na lađe i dalje transportuju 
do potrebitih evropskih i afričkih obala. Na tome je poslu bilo 
angažovano mnogo Hrvata, koji su po šumamaipo splavarskim 
stanicama bili nastanjeni sa svojim porodicama i tu vek veko- 
vali, rađali se i umirali[,] sa sobom imali svoje katoličke sve- 
štenike i bili u stanju svoju veru sačuvati i održati. Kad su, 
posle dva veka, došli Turci i zagospodarili tim krajevima, pa s 
njima i eksploatacija šuma prestala, taj svet, davno odkinut od 
svoje stare postojbine, ostao je tu i poseljačio se. 


Taj je isti slučaj bio i s masom Hrvata koji su [na] račun zaku- 
paca rudnika Novog Brda, Dubrovčana, obrađivali rudnik, pa 
su usled osvojenja turskoga i razorenja rudnika naselili, pored 
ostalih mesta, i negdašnju varoš, a sad selo Janjevo u kome su 
nastavili stari i gradicionalni posao kujundžijski, čijim su na- 
radama za čitava četiri veka snadbevali celo Balkansko poluo- 
strvo. I oni su sad na žalost — Arbanasi. 


Treba pogledati samo one Latine u Skoplju, Prizrenu, Peći, 
Đakovicii drugim mestima, pa se na njima neće primetiti ništa 
arbanaško: to su čisti hrvatsko-srpski tipovi, muškarci sa div- 
nom muškom lepotom, a Latinke i danas onakve, kakve ih 
opisuje narodna pesma: bijele i lijepe. Ako uporedite Latinku 
s pravom Arnautkom ništa sličnoga među njima ne ćete naći: 
jer dok su Arnautke oštrih i grubih poteza, Latinke su lepe, 
blage, divne upravo. 


Kad ovi Latini i Latinke govore hrvatsko-srpski, onda ćete u 
njihovom govoru, i posle više od 500 godina, osetiti oblike 
dubrovačke, i osobito, dalmatinske; pa bi se, čak i kod onih, 
koji su svoj narodni govor poboravili, moglo pri ozbiljnom 
traganju, zapaziti i u arbanaškom govoru izvesne znake, koji 
podsećaju na njihovo staro poreklo. 


Latini drže u svojim rukama najizvrsnije zanate, od kojih zla- 
tarski išakački naročito padaju u oči svojim upravo umetničkim 
izradama iza te poslove su oni sposobni zato, što su su ih obav- 
ljali, starinom, u gradovima dalmatinskim i u Dubrovniku, pa 
su ih nastavili više od 500 godina raditi u ovim krajevima. 


A u Latinima je čitavih 90% čistokrvnih Hrvata, zaboravljenih 
od svoje jednoverne braće. Srbi im, međutim, ne mogu prilaziti 
s takvim uspehom, s kakvim bi Hrvati mogli; jer su Srbi pravo- 
slavni, a Hrvati katolici. Taj svet, iako je izvanredno kulturan, i 
najkulturniji elemenat u tome kraju, ipak ima veliku versku pri- 
stranost i ima izvesne predrasude o svojoj nejednovernoj braći. 
Zato bi Hrvati, zato što su katolici, kod njih mogli imati izvrsne 
uspehe; te bi, vremenom, i za njih došlo doba, u kome bi se moglo 
reći slično Hristu: da voskresnet Bog i rastočastja vrazi jego! 


Beograd, Dragiša Lapčević« 


Dragiša Lapčević: »Hrvatiu Srbiji«, Čačanski glas 1933. (11:50, 1. str.) 


HRVATI KATOLICI U RAŠKOJ 


Tatomir Vukanović prenosi u svojoj knjizi Etnogeneza južnih Slovena 
da »Jedan broj nemačkih Sasa koji se nalazio u regiji makedonskih 
kratovskih rudnika, iselivši se u novobrdsku rudarsku zonu, asimilovao 
se u Hrvate.« Smatra da su se vi brojni saski rudari novobrdske rudar- 
ske regije, a delom ikopaoničke« asimilirali su Hrvate, a u manjoj meri 
i arbanaške katolike.« Tragovi tih Hrvata očuvali su se 


sdo današnjih dana na Kosovu, i to u Janjevu i Letničkoj župi, 
a mestimično i u nekim kosovskim gradskim naseljima. Ova 
asimilacija se mestimično očuvala u narodnoj tradiciji dotičnih 
predela na Kosovu.« (Vukanović 1974: 227) 


U predgovoru Rečnika drevnog rudarstva u zemljama centralnog Bal- 
kana XII-XVIII v. iz 1998. Vukanović nadopunjuje svoja citirana 

opažanja iz 1974. tvrdnjom da se i jedan broj Srba koji se nalazio u 
regiji makedonskih kratovskih rudnika, iselivši se u novobrdsku rudar- 
sku zonu, asimilovaox su Hrvate.x (Vukanović 1998: 32). Hrvati su 
prema Vukanoviću na novobrdskom području bili očigledno jaka i 
asimilacijski potentna skupina. 


Hrvati katolici koji su u srednjovjekovnu Srbiju dolazili s prostora 
današnje Hrvatske zbog gospodarskih razloga, među kojima je najvaž- 
niji bio rudarstvo, bili su za Srbiju kulturološki i financijski izuzetno 
važni. Pretpostavka za njihov dolazak stvorena je sklapanjem ugovora 
1186. prema kojemu su Dubrovčani dobili slobodu trgovine u Raškoj 
(Petrović 1984: 107) i pravo na korištenje tamošnjih pašnjaka i šuma. 
Na dolazak trgovaca nadovezao se je dolazak graditelja iz raznih gra- 
dova jadranske obale, koji su u Raškoj izvodili gotovo sve važnije gra- 
đevinske radove, počevši od gradnje Nemanjina manastira Đurđevih 
stupova kod Novoga Pazara koji se je počeo graditi oko 1168., do 
gradnje manastira Visoki Dečani na kojem su zidarski radovi završeni 
30-ih godina XIV. stoljeća pod vodstvom fra Vite iz Kotora (Kovijanić 
1962) i kojega su oslikali slikari iz Kotora (Ratković 2017: 136, Kovi- 
janić 1962: 199). Ti su graditelji djelovali i u Bosni, a njihovim su se 
uslugama u prva dva stoljeća Osmanskoga Carstva u Bosni koristili i 
Turci, izuzev pri gradnji džamija (Fisković 1962). Jedan od rezultata 
toga bio je, kao što je primijetio srpski povjesničar umjetnosti Vojislav 
Korać, prilagodba bizantske arhitekture u Srbiji romaničkoj tehnici 
radairomaničkim oblicima (Ratković 2017: 136). Intenzitet angažma- 
na dubrovačkih graditelja u Srbiji bio je takav da im je 1314. Malo vije- 
će zbog vlastitih građevinskih potreba u Dubrovniku zabranilo odla- 
ziti u Srbiju bez posebne suglasnosti središnjih vlasti (Fisković 1962: 
36). Djelovanje katolika iz priobalnih gradova u građevinskim pothva- 
tima u Raškoj pokazuje da je Raška s jedne strane raspolagala velikim 
novčanim sredstvima, no da u vlastitim redovima nije imala ljudstvo 
koje bi bilo osposobljeno obavljati potrebne poslove. 

Graditelji iz Dubrovnika, Boke kotorske i Dalmacije u Raškoj nisu 
bili angažirani samo na velikim projektima. Petar Petrović opisuje da 
su se u Raškoj dolaskom rudarai trgovaca iz primorskih gradova u XIII. 
i XIV. stoljeću i poslije, za vrijeme Turaka, umjesto drvenih kuća poče- 
le »podizati kamene kuće po našim gradovima, rudarskim naseljima i 
kamene zgrade kod manastira«, uključujući i seoske crkvice: 


s Stare seoske crkvice u oblasti Raške zidane su tesanim kame- 
nom, pokrivane kamenim pločama nesumnjivo pod uticajem 
takvih krovova u primorskim gradovima.« (Petrović 1984: 83) 


Građevinski radovi financirali su se iz prihoda koje su srpski vlada- 
ri ostvarivali putem rudarstva. Povijest srbijanskoga srednjovjekovno- 
ga rudarstva počinje najkasnije sredinom XIII. stoljeća dolaskom ru- 
dara Sasa koji u Srbiji dobivaju visok stupanj građanske i vjerske 
autonomije, koja se prenijela na druge katolike koji su se uključili u 
poslove rudarske industrije (Ćirković 1997: 243). Srpski povjesničar 
Vasilije Simić u svojoj knjizi Istoriski razvoj našeg rudarstva opisuje: 


>Radi uspešnijeg rada oko otkopavanja i topljenja ruda, Sasima 
je bilo dato pravo da se prihvataju ne samo državnih zemljišta 
nego, kako izgleda, čak i privatnih. U pogledu goroseče imali 
su takođe široka prava, a kad su ova počeli da zloupotrebljuju, 
verovatno u širokim razmerama, car Dušan im je to ograničio 
poznatim Zakonikom. Sasi su kod nas imali iizvesna autonomna 
prava. Imali su svoje kneževe, sudove, notare i knjigovođe 
(urbarere). Saski rudarski sud pominje se u Fojnici (curia 
Teutonicorum). U Srebrenici je to >curia purgarorum<. Na 
Rudniku se pominju saski notari (notarius Teutonicorum) a u 
Trepči i Rudniku urbarer (Stojak urbarer u Rudniku i Ivan 
urbarer u Trepči). Sasima rudarima nisu sudili građanski su- 
dovi.« (Simić 1956: 17) 


Sasi su počeli djelovati u Brskovu, a krajem XIII. stoljeća pokreću 
rudarstvo i na drugim lokacijama, u Rudniku i Kratovu, te početkom 
XIV. stoljeća u Novom Brdu i Trepči. U Trepči se prva katolička župna 

crkva spominje 1303. godine. Tamošnja je katolička zajednica imala 
dvije crkve: Sv. Mariju i Sv. Petra. Graditelji iz Boke kotorske, Dubrov- 
nika i Dalmacije angažirali su se, treba pretpostaviti, i pri gradnji kato- 
ličkih crkava i drugih zdanja koja su nastajala u sklopu rudarskih gra- 
dova i katoličkih naseobina u Srbiji. Pisana vrela svjedoče o najmanje 
deset katoličkih crkava u rudarskim središtima srednjovjekovne Srbije 
koje su bile sagrađene od druge polovice XIII. stoljeća do sredine XIV. 
stoljeća. Najstarija je vjerojatno kapela sv. Marije u Brskovu, podignu- 
ta prije 1281. godine (Ratkovčić 2017: 130). Godine 1303. spominje se 
u jednom Papinu pismu »rudarsko naselje Rogozno, s katoličkom cr- 
kvom, koja je bila posvećena Sv. Trifunu.« (Petrović 1984: 110). 


Glavni izvori prihoda srednjovjekovnoga srpskoga rudarstva bili su 
na prostoru Novoga Brda, Kačikola, Janjeva, Srebrenice, Brskova, Rud- 
nika, Kopaonika, Rogozna, Trepče, te Zletova i Kratova u današnjoj 
Makedoniji. Posebno su unosni bili rudnici u kojima se je iskopavalo 
srebro i zlato, a za prekupce je bilo vrlo unosno tzv. glamsko srebro 
(srebro pomiješano sa zlatom) koje se iskapalo u Novom Brdu. 


Kao visokokvalificirana radna snaga Sasi su bili razmjerno malobroj- 
ni i brzo su se ženidbenim vezama stopili s drugim >katolicima po tr- 
žištimaili su se iselili u primorske gradove« (Savić 1956: 287). Dubrov- 
čani u XIV. stoljeću nastupaju kao vlasnici srbijanskih i bosanskih 
»rudničkih i topioničkih postrojenja« (Ćirković 1997: 114). Oni su u 
rudarski posao isprva vjerojatno ušli samo kao financijeri, jer su u Sr- 
biji bili ne samo trgovci, nego i vlasnici kuća i zemljišta, mlinova, pa čak 
i čitavih sela i velikih posjeda (Ćirković 1997: 114, 120). Ulaskom u 
rudarstvo i preuzimanjem rudarstva bila je stvorena pretpostavka i za 
to da postanu i zakupnici carine. 


Katolici su u Srbiji živjeli u povlaštenim zajednicama koje su de facto 
funkcionirale kao države u državi, u kontradikciji s činjenicom da je 
katoličanstvo službeno imalo status »jerese latinske«. Ta prividna 
kontradikcija objašnjava se time da je katolička zajednica u 

srednjovjekovnoj Srbiji bila stup srbijanske privrede i osiguravala dr- 
žavi i Pravoslavnoj crkvi znatne financijske prihode. Katolička zajed- 
nica za sebe je zarađivala goleme profite, no ujedno je punila blagajne 
srpskih vladara koji su izdašno financirali Pravoslavnu crkvu i njezine 
samostane. Stoga je Pravoslavna crkva tolerirala prodor katoličanstva 
na prostor pod svojom jurisdikcijom, no uz uvjet da se pravoslavni živalj 
ne prevodi na katoličanstvo. Time su kontakti katolika i pravoslavaca 
bili minimizirani što je kao negativnu posljedicu imalo potpunu segre- 
gaciju katolika i pravoslavaca i njihovo klasno razdvajanje, slijedom čega 
nije dolazilo ni do prenošenja rudarskoga znanja i zanatskih vještina s 
katolika na pravoslavce. Cijeli rudarski proizvodni proces bio je i ostao 
je urukama katolika, izuzev težačkih poslova koji su obavljali domicil- 
ni Srbi. Stoga Vasilije Simić kaže da dolaskom Turaka 


s Srbi nisu imali skoro nikakvih znanja iz rudarske ili topio- 
ničke veštine. Samo izuzetno se među rudarima ili vlasnicima 
rudnika pominju naši ljudi. Ukoliko je naš živalj i bio zastupljen 
u rudarstvu, to su bili prosti radnici, zvani težaci, a zatim šum- 
ski radnici, koji su za rudnike i topionice pribavljali drva, dr- 
veni ugalj, pepeo i drugo.« (Simić 1951: 52, usp. u tom smislu 
i Savić 1956: 287) 


Iako je u redovima katolika iz Boke kotorske, Dubrovnika i Dalma- 
cije zasigurno bilo dosta onih koji su sami sebe nazivali »Hrvatima«, 
za njihovu primarnu identifikaciju u Raškoj, za njihov status i djelova- 
nje, bilo je ključno to da su bili katolici, tj. »Latini«. Oni su se kao ka- 
tolici povezivali sa Sasima i obavljali svoje poslove, a prema domicilnim 
raškim Hrvatima, koji su dijelom živjeli i vlaškim načinom života i koji 
su zasigurno bili pravoslavci, nisu mogli imati osjećaj zajedništva, iako 
se raški Hrvati po svemu sudeći nisu asimilirali u Srbe, nego su, štovi- 
še, širili etnonim Hrvatibarem do XV. i XVI. stoljeća prenosili tipično 
hrvatska imena koja u Srba nisu bila u uporabi. Ta imena ujedno svje- 
doče o komunikaciji raških Hrvata s drugim hrvatskim etničkim sku- 
pinama, vjerojatno prvenstveno s onima u Crnoj Gori i Hercegovini, 

jer je bez takve komunikacije teško zamislivo da bi u raških Hrvata u 
uporabu ušla i zadržala se imena i prezimena kao što su Hrvatin, Hrvo- 
ić, Hrvoje, Hrvo, itd. 


>Latini« kao povlašteni društveni sloj u Raškoj u očima domaćega 
pravoslavnoga pučanstva vjerojatno nisu uživali simpatije jer ih je zbog 
njih (»Latina«) srpska vlastela tjerala na prinudni rad. V. Simić piše o tom: 


>Doba procvata našeg rudarstva, ali procvata u smislu proizvod- 
nje anarhične, ali unosne za našu vlastelu, Dubrovčane, Mlečiće, 
Sase i ostale tuđine, sačuvalo se u našem narodu u teškoj uspo- 
meni. >Prokleta Jerina< [Jerina Branković, žena despota Đurđa 
Brankovića koja je vladala godinu dana nakon njegove smrti 
1456.], na koju se nepravedno izlio narodni gnev, simboliše 
svojim nadimkom ondašnje stanje u srpskom narodu. Meni se 
čini da je ona dobila nadimak >prokleta< pre zbog prinudnog 
rada, nastalogradi razvijanja ekstenzivne, anarhičnei pljačkaške 
rudarske radnje, nego radi zidanja tvrđava u borbi protiv sused- 
nih država. Da je bilo prinudnog rada na našim rudnicima baš u 
15 veku, izlazi iz jednog predanja, koje se sačuvalo u vranjskom 
kraju. Narod priča da su u vreme >cara Kostadina< radili na 
njihovim rudištima rudari >latini<, kopajući zlato i srebro. U to 
vreme je okolno stanovništvo radilo prinudno na kopanju vada, 
kojima je dovođena voda za prepiranje zlatonosnih nanosa. Na 
kopanju vada radile su čak žene, pa i deca. Car Kostadin< je u 
stvari Kostadin Dejanović, vlastelin ove oblasti. Svoj položaj on 
je zadržao i za vreme Turaka, i nije verovatno da je prinudni rad 
uveden [tek] sa turskom okupacijom. U toliko manje, jer i na- 
rodna pesma ne govori povoljno o >Begu Kostadinu< (Marko 
Kraljević i Beg Kostadin).« (Simić 1951: 51, usp. i 56) 

NOVO BRDO 


Od svih srbijanskih rudnika veličinom i prihodima odskakali su 
rudnici Novoga Brda. Tvrđava u Novom Brdu bila je jedna od najjačih 
u srednjovjekovnoj Srbiji. (Dinić 1956). Novo Brdo spominje se kao 
rudarsko mjesto prvi put 1326. (Savić 1956: 287). Sredinom XV. 
stoljeća Novo Brdo imalo je prema nekim procjenama približno 40.000 
stanovnika, a početkom XVII. stoljeća još samo 200 kuća, od čega 
polovicu turskih i židovskih, kojih se ukućani nisu bavili rudarstvom 
(Simić 1951: 49, 53). 


Prostor oko Novoga Brda, kojemu je pripadalo i obližnje Janjevo, 
predstavljalo je sjedno od najznačajnijih gospodarskih središta sred- 
njovjekovne Srbijex u kojem su se rudarskom proizvodnjom stjecale 
velike količine srebra i zlata (usp. Gogić 2016: 3, i ondje nav. literatu- 
ru). Prostor Novoga Brda bio je svojedobno multietničko i multikon- 
fesionalno središte u kojem su kao rudari ispočetka dominirali kato- 
lici Sasi, a tijekom vremena se asimilirali uglavnom s Dubrovčanima 
koji su se oko tamošnjih rudnika, kojima su Dubrovčani bili zakupci, 
okupljali u trgovačkim kolonijama. Važnu su ulogu u Novom Brdu 
kao trgovci i graditelji imali i Kotorani. Njihovim je gospodarskim 
aktivnostima i doseljavanju u Novo Brdo išlo u prilog to što je Kotor 
ispočetka bio pod srpskim vladarima (1186.—1371.) pa im je kretanje 
unutar iste države bilo olakšano (usp. Gogić 2016: 10—11). 


O broju, važnosti i utjecaju katolika u Novom Brdu govore po- 
datci o tamošnjim katoličkim crkvama (usp. Gogić 2016). Crkva 
svete Marije izgrađena je na Donjem Trgu dok još nije bilo opasno- 
sti od turskih napadaja i mogla je primiti navodno čak oko 3000 
osoba (Gogić 2016: 6). Turci su Novo Brdo osvojili 1455. godine. 
Tada zbog više razloga započinje njegova gospodarska i demograf- 
ska stagnacija. Pod prijetnjom turskih provala manju katoličku crkvu 

sv. Nikole unutar tvrđave sagradili su — na svoju ruku — Kotorani 
se najvjerojatnije sredinom osmog desetljeća XIV. stoljećax (Gogić 2016: 
10). U Novom Brdu postojala je i pravoslavna crkva. Indikativno je da 
se je unutar tvrđave sagradila samo katolička crkva. To ne bi bilo mo- 
guće da su tvrđavom i obrambenim zidinama upravljali pravoslavci. 
Glavnu su riječ očigledno imali katolici. To se može objasniti samo time 
da je srpska država u nekom trenutku posve oslabjela i da ne samo da 
više nije bila u stanju organizirati obranu protiv Turaka, nego ni zadr- 
žati nadzor nad Novim Brdom, u kojem su vlast preuzeli katolici. 


Kakvaje u XVI. stoljeću bila etničko-kulturološka samoidentifika- 
cija tamošnjih katolika, pokazuju dva pisma koja je 1578. godine pot- 
pisalo jedanaest katolika iz Janjeva, dvoje iz Novoga Brda i petero iz 
Trepče. Drugo pismo ima još i dvoje potpisnika iz Letnice. Na kraju 
drugoga pisma kaže se da ga je napisao svojom rukom Jova Plebanović 
u ime »svega našega narodax i da će se potpisati i drugi skoji umiu 
pisati«, te »zapečatiti našiem pečatom, Svetiem Nikolom od Ianeva«. 


Janjevo je udaljeno tridesetak kilometara od Novoga Brda i naselili 
su ga prema Dragiši Lapčeviću Hrvati iz Novoga Brda. Potpisnici se 
zauzimaju kod Pape Grgura XIII. za svojega bivšega duhovnoga pasti- 
ra Dubrovčanina fra Marina Brajanovića (Giannelli 1953, Grčević 2013, 
Čolak—Mažuran 2000: 35—39). 


Stanje u zajednici prije dolaska fra Marina opisuje se kao jako loše. 
Kaže se da je bilo dosta >našijeh, koji se poturčiše i posrbliše«, te »>do- 
hođahu rašjanski popovi, tere nam djecu krstjahu.« Nakon što je Du- 
brovčanin fra Marin na poziv njihove zajednice napokon stigao iz Bosne, 
svojim je propovjedima učinio »velika čudesa« i svi »koji se bjehu 
učinili Rašjani, svi se opeta obratiše na vjeru pravu svete matere Crkve. 
Fra Marin ne samo s da nas obrati na pravi put, ma jošte popove naše«, 
>koji se bjehu oženili«, već pored toga si toliko Rašjana«. Za njega se 
u pismu tvrdi da sne samo da se umije vladati snami«, nego si s Turci 
iRašjaniišnjih popovi, kako vas Dubrovnik svjedoči daje dobar čovjek« 

(Giannelli 1953: 54—56). Taj potonji iskaz svjedoči o jakim vezama 
između katolika na prostoru Janjeva, Novoga Brda i Dubrovnika. 


U starijim zapisima u kojima je riječ o Janjevcima i njihovu jeziku 
kaže se da su oni Latini i Dalmatinci, jezika ilirskoga, dalmatinskoga, 
našačkoga (Čolak—Mažuran 2000: 59, 65, 88, 104, 117, 120, 159, 196, 
198, 242—243). Ne zna se točno od kada se zovu Hrvatima, no to su 
ime rabili svakako prije i neovisno o utjecaju Hrvatskoga narodnoga 
preporoda, koji je u njihovu izoliranu zajednicu počeo dopirati tek 
krajem XIX. stoljeća. Da je među predcima Janjevaca već vrlo rano u 
uporabi bio etnonim Hrvat u funkciji antroponima, svjedoči oporuka 
iz 1402. koju je u Novom Brdu ostavio Tasovac, »brat Hrvatinov« 
(Foretić 1969: 94), a da su se Janjevci već prije formiranja suvremenih 
nacija zvali Hrvatima, svjedoči Ivan Franjo Jukić 1852. u svojem puto- 
pisu Putovanje iz Sarajeva u Carigrad: »Janjevo ima do 300 kućah, od 
kojih su polovica katolici, govore bosanski, a sebe Hrvati nazivlju, 
Turci pak arnautski govore i Arnauti se zovu.« (Jukić 1973 (II): 463). 
Na drugom mjestu Jukić kaže slično: 


»Janjeva, varoš kod Ibra, na kraju Kosova, na podnožju rožajske 
planine; ima do 2.000 stanovnikah, većom stranom katolikah, 
koji se Hrvati zovu, ljudi pobožni, dobri kujundžie i puškari, 
koji svoje rukotvorje raznose po obližnjih pokrajinah Turske. 
Spada na nahiu prištinsku i od Prištine je udaljena 2 sata.« 
(1973 (II): 402) 


Budući da Jukić sam sebe 1852. nije nazivao Hrvatom, nego etnoni- 
mom koji je izveden od Bosna, njegove bilješke o izjašnjavanju Janjeva- 
ca ne mogu se tumačiti kao pogodovanje vlastitu etnonimu. Za razliku 
od hrvatskoga etnonima, srpski je etnonim Janjevcima katolicima bio 
neprihvatljiv kao vlastito ime (kako u XVI. stoljeću, tako i u XIX. sto- 
ljeću), jer im je posrbiti i postati Srbin ili Raš(j)anin značilo poprimiti 
pravoslavnu vjeru koju srpski odnosno raški popovi prenose. 

PODRIJETLO RAŠKIH HRVATA 


Na vrhuncu moći dukljanske države sin kralja Mihajla Bodin zauzeo 
je oko 1083. Rašku. Stoga se je do početka XII. stoljeća unutar Duklje 
nalazila cijela tromeđa današnje Crne Gore, Srbije i Kosova, uključu- 
jući teritorij s toponimima Rvati u blizini Novoga Pazara i Rvatska na 
Kosovu. Sto godina nakon toga, tijekom rata 1183.—1186. raški veliki 
župan Stefan Nemanja u svojem je osamostaljenju od Bizanta preuzeo 
kontrolu nad tim prostorom te je naposljetku zauzeo i Kotor, čime je 
Duklja prestala postojati kao samostalna država. Područje na kojem se 
nalaze toponimi Rvatska i Rvati time je konačno postalo stalnim dijelom 
srpske države (Dinić 1966: 166). Nakon što je Nemanja osvojio Kotor 
i njegovo ozemlje, srpski kralj Stefan Uroš II. Milutin (1253.—1321.) 
u (samo) dva navrata naziva se kraljem (i) »Hrvatske« (skralj Dalma- 
cije, Hrvatske, Dioklije, Srbije i Raše i gospodar sve Primorske zemlje«). 
Ta se titulacija može lako objasniti ako se pretpostavi da se je u to doba 
jedan dio negdašnje Duklje ili Raške zvao Hrvatskom (Gluhak 1990: 
189—190, Foretić 1969: 86). 


Spis De administrando imperio cara Porfirogeneta iz X. stoljeća kao 
glavno i najpouzdanije bizantsko vrelo za srednjovjekovnu povijest 
južnih Slavena ne spominje da bi se Hrvati naseljavali u Raškoj ili Duklji. 
Da je Hrvata ondje bilo u XI. stoljeću, kazuju mlađi bizantski kroniča- 
ri od XI. do XIII. stoljeća (Ostrogorski—Barišić 1966). Bizantski 
povjesničar Nikefor Brijenije (1062.—1137.) bilježi da su se oko 1072. 
>Hrvatii Dukljani odmetnuli i pustošili cijeli Ilirik« u kojem je glavni 
grad bio Drač (Margetić 1998: 10). Toj bizantskoj temi pripadao je i 
Skadar. Skiličin Nastavljač piše da je oko 1072./1073. »narod Srba, 
koje i Hrvatima zovu« napao i pokušao podjarmiti Bugarsku, a bugar- 
ski su uglednici zamolili Mihajla, koji je bio vladar spomenutih 


" Poimence: Nikefor Brijenije (1062.—1137.), Ivan Skilica (druga polovica XI. st.) i njegov 
nastavljač, Ivan Zonara (XII. st.) i Niketa Honijat (druga polovica XII. st.). 

Hrvatax »sa sjedištem u Kotoru i Prapratu«, >da im pošalje svojega 
sina, kojega bi oni proglasili carem Bugarske«. Nadovezujući se i saži- 
mljući Skiličina Nastavljača, Ivan Zonara piše u prvoj polovici XII. 
stoljeća o »Hrvatima koje neki nazivaju i Srbima« (Margetić 1998: 9). 
Početkom XIII. stoljeća bizantski povjesničar Niketa Honijat zapisuje 
da raški veliki župan Nemanja napada Hrvatsku i sebi prisvaja vlast nad 
Kotorom (Margetić 1998: 14). Raščlanjujući te zapise u kojima se spo- 
minju Hrvati, Vjekoslav Klaić došao je krajem XIX. stoljeća do zaključ- 
ka da su se u XI. stoljeću Hrvati nalazili na prostoru Raške i Kosova 
polja: 


»Ivan Scylitzes dakle, ne samo što veli, da se žitelji dukljan- 
skoga kraljevstva zovu još i Hrvati, nego također javlja, da je 
Petrilo, pouzdanik kralja Mihajla i savjetnik sina mu Bodina, 
bio vladar nekakvih Hrvata. No tko je taj Petrilo i gdje su ti 
njegovi Hrvati? Nema sumnje, da je Petrilo bio znamenita 
ličnost u kraljevstvu dukljanskom, pošto sam Scylitzes za nj 
kaže, da je bio prvak uz Bodina. Nadalje razabiremo, da je 
morao biti kakav župan ili knez, pošto je imao svoju oblast, u 
kojoj je vladao, a ta njegova oblast morala je biti negdje blizu 
ratišta bugarskoga, pošto su bizantski vojvode umah nakon 
pobjede kod Kostura, čim je on pobjegao u Duklju kralju Mi- 
hajlu, provalili u njegovu zemlju i zarobili njegova nasljednika. 
Petrilova dakle oblast morala se je steratinegdje među Dukljom 
i Prištinom, na Kosovu polju, a to onda nije drugo, nego upra- 
vo oblast Raša (današnja Stara Srbija). Naše nagađanje potvr- 
đuje pop Dukljanin, koji izrijekom kaže, da je za kralja Mihaj- 
la vladao u Raši Petrislav, bizantski Petrilo.« (Klaić 1930: 31) 


Klaić nalazi potvrdu za svoju tezu i u Nikefora Brijenija (1062.—1137.): 


>Nicefor dakle, kao neposredni susjed Duklje i Bugarske, va- 
ljda je znao, kako se zovu narodi, s kojima je ratovao, te ih 
suzbijao. Pakako on zove najbliže susjede? Umah godine 1075. 
planu rat među Bizantom i dukljanskim kraljem. Sam Nicefor 
piše, >da su se iznova Hrvati i Dukljani pobunili, pa da su čitav 
Illyrik uznemirivali<.« (Klaić 1930: 33) 

Pod Hrvatima Nikefor Brijenije prema Klaiću 


ənije mogao razumievati stanovnika države hrvatske (Kresimi- 
rove i Zvonimirove), jer se ona nije zaratila s carevinom, nego je 
razumievao stanovnike susjednih Diokliji zemalja, koje su medja- 
šile sdračkom themom i bili saveznici Dioklijix. (Klaić 1930: 33) 


Klaić zaključuje da su sNiceforovi Hrvati bez sumnje« soni Scyli- 
tzesovi Hrvati, nad kojima je vladao Petrilo i nepoznati nam nasljednik 
njegov, koji je 1073. dopanuo bizantskoga ropstva.« (1930: 33). 


Zapis cara Porfirogeneta o Hrvatima koji su se iz Dalmacije odselili u 
Panoniju i Ilirik Vjekoslav je Klaić protumačio tako kao da se Porfiroge- 
netov pojam Ilirik odnosi na Rašku. Drugi su povjesničari Ilirik tražili 
drugdje jer Porfirogenet kaže da Hrvati u Iliriku i Panoniji imaju jedno- 
ga (zajedničkoga) vladara. Hrvatski povjesničar Lujo Margetić (1920.— 
2010.) Porfirogenetov Ilirik smjestio jeu područje sjeverozapadne Bosne 
koja je graničila sa Slavonijom, tj. Panonijom (Margetić 2001: 163). 


Klaićeva teza o Hrvatima u Raškoj, iako ne u cijelosti obranjiva, 
neopravdano je pala u zaborav jer se na prvi pogled činilo nemogućim 
da bi se u središtu negdašnje srpske države nalazile znatne kolonije 
Hrvata i možda nekakva Hrvatska. 


U doba prve i druge Jugoslavije zapisi bizantskih kroničara u kojima se 
spominju Hrvati u Duklji uglavnom su se tumačili kao da su bizantski 
kroničari zamjenjivali Hrvate i Srbe zbog njihove sličnosti. Ključni je 
poticaj tomu dao povjesničar Konstantin Jireček (1854.—1918.) svojom 
znamenitom knjigom Povijest Srba time što je u njoj za gore spomenutoga 
hrvatskoga vojskovođu Petrila, posve u skladu s metodologijom koju je 
razradio njegov djed Pavao Josip Šafarik (1795.—1861.) (usp. Grčević 
1997: 21—23), napisao da je zapovijedao jedinicom od »300 Srba« (Ji- 
reček 1911: 234) i time što izjavu Brijenija o »Dukljanima i Hrvatima« 
— koju točno citira — najavljuje kao da se oba etnonima odnose na »Srbe« 
(Jireček 1911: 236). Srpski povjesničar Nikola Radojčić (1882.—1964.) 

razradio je 1927. godine taj Jirečekov pristup imenu Hrvati proglasio ga u 
bizantskih kroničara sinonimom imenu Srbin. Njegov zaključak glasi: 


sIme Hrvati, koje vizantinski istoričari spominju u vezi s tim 
događajima, nikako se ne tiče hrvatskog naroda, nego Srba, za 
koje su oni upotrebljavali kao jedan od sinonima i ime Hrvat. 
Ostali sinonimi za ime Srba kod vizantinskih istorika nisu 
moderna narodna imena, nego starinski plemenski ili geograf- 
ski nazivi. Skilica i Vrienije su se služili imenom Hrvat kao 
sinonimom za Srbin zato što im je bila dobro poznata plemen- 
ska srodnost Srba i Hrvata, pošto su obojica bili odlično infor- 
mirani baš za jugozapadne zemlje Balkanskog poluostrva. [...) 
Ali za XI v. ima identificiranje Srba i Hrvata kod Skilice i 
Vrienija, odlično obaveštenih savremenika, jaku dokaznu 
snagu, kako su stranci tada osećali Srbe i Hrvate kao tako 
srodna plemena da su im mogli upotrebljavati imena kao sino- 
nime. I samo kao sinonim za Srbe ušli su Hrvati u vesti Skilice 
i Vrienija, koje se inače tiču samo Srba.« (Radojčić 1927: 12) 


Suprotstavljati se Radojčiću za vrijeme prve i druge Jugoslavije nije 
bilo samo historiografsko nego i društveno-političko pitanje. U kojoj 
je mjeri njegova argumentacija posredno ili neposredno utjecala na 
današnju historiografiju, pokazuje se u više suvremenih radova (usp. 
npr. Budak—Raukar 2006: 52). 

Povjesničari i filolozi koji su slijedeći Radojčića prihvatili odbacivanje 
zapisa bizantskih povjesničara o Hrvatima u Duklji kao nepouzdane, 
nisu sagledavali toponime i antroponime izvedene od etnonima Hrvat 
u Crnoj Gori, Raškoj i Makedoniji, a ni slabo poznatu, iako također 
javno dostupnu činjenicu da su takvi toponimiiantroponimi bili raspro- 
stranjeni diljem Srbije, očigledno uslijed raseljavanja raških Hrvata koji 
su isprva imali dovoljno asimilacijske snage da svoje etničko ime preno- 
se i na dio okolnih Vlaha i vjerojatno druge tamošnje Slavene. 


Lujo Margetić odgovara na pitanje »T ko su ti Hrvati?« u bizantskih 
pisaca ovako: 

>Zemljopisno gledano jedva da bi o tome trebalo dvojiti. >Srbe- 
Hrvate< Skiličina Nastavljača treba smjestiti u današnju Crnu 
Gorujerje sjedište njihova vladara Mihajla u Kotoru i Praprat- 
ni (između Ulcinja i Bara. »Hrvate-Dukljane< Nicefora Brije- 
nija takođerje lako identificirati. Oni pljačkaju Ilirik, tj. prema 
objašnjenju samoga Nicefora šire područje u kojemu je glavni 
grad Drač.« (Margetić 1998: 10) 


Za Margetića je nedvojbeno da je Mihajlo simao pod sobom vojsku 
sastavljenu i od Hrvata i Srba« (1998: 11). Glede Petrila i Hrvata pola- 
zi od toga da se pod Hrvatima »ovdje misli na četu, ili barem dio čete, 
koju je vodio Bodinov komandant Petrilo« (1998: 10). Za hrvatske 
vojne jedinice smatra da su vjerojatno bile iz Hrvatske, jer su ondje 
postojale »antibizantske snage pod Zvonimirom« (1998: 11): 


>Pojava Hrvata u Duklji početkom sedamdesetih godina XI. 
stoljeća u vijestima Skiličina Nastavljača i Nicefora Brijenija daje 
zadovoljavajuće objašnjenje problema koji već odavno muči 
historiografiju. Oni nisu zabilježenikod Skiličina Nastavljačakao 
navodno identičan narod sa Srbima, jer su bizantski pisci vrlo 
dobro razlikovali ova dva naroda, niti su oni identični s Duklja- 
nima, jer Nicefor Brijenije dobro razlikuje jedne od drugih. Obje 
vijesti odnose se na hrvatske vojne jedinice u Duklji, koje su iz 
Duklje sudjelovale u napadima na bizantsku temu Bugarsku za- 
jedno sa srpskim četama (zato ih Skiličnih Nastavljač spominje 
kao >one Srbe, koje nazivaju Hrvatima<), odnosno s dukljanskim 
četama na bizantsku temu Drač.« (Margetić 1998: 14) 


Margetić misli da su >hrvatske čete nakon dovršenih akcija protiv 
Bizanta ostale u Duklji oko Kotora i na tamošnje Slavene prenijele 
svoje ime«. Ne objašnjava zašto pretpostavlja samo Kotor kao mjesto 
u kojem je na taj način na tamošnje Slavene preneseno hrvatsko ime. 
Zahvaljujući akcijama u kojima su sudjelovale i hrvatske čete, Duklja 
se je proširila na dijelove Raške pa je moguće da su toponimi na pro- 
storu današnjega Sandžaka i Kosova Rvati i Rvatska nastali onako kako 
Margetić pretpostavlja za Kotor, tj. prema etničkomu imenu hrvatskih 

vojnika koji su se ondje utaborili i ženidbama pomiješali s lokalnim 
stanovništvom. !8 


Za razliku od Luje Margetića Vjekoslav Klaić veže postojanje Hrva- 
ta u Duklji i Raškoj uz negdašnju pretpostavljenu Crvenu Hrvatsku. U 
historiografiji se u posljednje vrijeme sve više sumnja u njezino posto- 
janje jer je Ljetopis Popa Dukljanina, kronika koja potječe vjerojatno iz 
XII. stoljeća, a koja se je sačuvala u prijevodu na latinski, jedino primar- 
no povijesno vrelo u kojem se spominje. Prema Ljetopisu Crvena Hr- 
vatska prostirala se je od mjesta Dalme (Duvno?) do grada Drača (u 
Albaniji) (Margetić 1998: 7). Prema Vinku Foretiću Crvena Hrvatska 
postojalaje od VII. do IX. stoljeća (Foretić 1969: 69). Vladimir Košćak 
smatra da je postojala do kraja VIII. stoljeća: 


>U to vrijeme (početkom IX. st.) Crvena Hrvatska u primor- 
skim ravnicama današnje Albanije nije više postojala, jer su se 
Hrvati, vjerojatno, povukli na područje stare Dioklecijanove 
provincije Prevalitane, kasnije Porfirogenetove Duklje od 
Lješa na Drimu do Kotorskog zaljeva.« |...) »Tako je iščeznuo 
ipojam Crvene Hrvatske, pa je logično da povijesni izvori, koji 
se tek od toga vremena (prva polovina IX st.) počinju javljati, 
ito vrlo rijetko, više o njoj ne govore. Zasluga je Popa Duklja- 
nina što je taj pojam, koji je morao naći u nekom starom zapisu, 
jer ga nije mogao izmisliti, sačuvao, pa se on danas na temelju 
lingvističkih, geografskih i drugih istraživanja savršeno ukla- 
pausituaciju na istočnom Jadranu tijekom VII—VIII stoljeća.x 
(Košćak 1984: 216) 


Milan Šufflay polazi od toga da je Crvena Hrvatska obasizala dal- 
matinsko primorje južno od Neretve, okolicu Dubrovnika, Boku kotor- 
sku i Crnu Goru: 


18 Neovisno o tom vrijedi spomenuti da su u sjevernoj Albaniji zabilježene slavenske posuđeni- 
ce s (potencijalno) čakavskim refleksom j za praslavensko "dj (van den Berk 1967: 101—102, dru- 
gačije o tom Loma 1991: 308) paje moguće da je među prvim tamošnjim Hrvatima osim štokavaca 
bilo i govornika (pra)čakavskih idioma (usp. i Šufflay 1925: 110—111). 

s Slavenski prasjedioci ovih zemalja bili su uglavnom Hrvati, 
izmiješani s ljudima koji su se nazivali >Slovjenima<, pa s Ar- 
banasima i s Morlacima ili Crnim Vlasima. Srpsko ime dolazi 
u ove krajeve usporedno s političkom moću i sa širenjem pra- 
voslavlja, i to tek počev od početka XIII. stoljeća. Najezda 
turska izazvala je počev od zadnje četvrti XIV. vijeka golem 
niz etničkih i migracionih ciklona na čitavom Balkanu, napo- 
se pako u staroj dukljanskoj zoni. Ti cikloni trajali su kroz 
stoljeća i po više puta izmijenili su pučanstvo u sjevernoj Al- 
baniji, Boci kotorskoj, okolini Dubrovnika, a iu Crnoj Gori.« 
(Šufflay 2000: 284) 


Sjećanje na pretpostavljene “crvene Hrvate" kao hrvatski etno-poli- 
tički čimbenik sačuvalo se je u južnoj Dalmaciji barem do XV. stoljeća, 
kada je nastao pripis Supetarskoga kartulara prema kojemu je ban Alba- 
nije (banus Albanie) šesti od sedmero banova koji su su minula vreme- 
na« u kraljevstvu Hrvata birali kralja (Švob 1956: 107, Šufflay 1925: 
119—120). Taj pripis pokazuje da je u južnoj Dalmaciji postojala pre- 
dočba o postojanju hrvatskoga elementa na prostoru koji se je u to doba 
zvao albanskim imenom. Pripis pokazuje i to da je postojala predočba 
o negdašnjem političkom zajedništvu s dukljansko-albanskim Hrvatima, 
što bi bilo nemoguće da u temeljima nisu imali zajedničku etnogenezu. 


Neupitno je da su Hrvati u Rašku stigli najkasnije u sklopu vojnoga 
širenja Duklje, a lako moguće već i prije. Nije vjerojatno da je bila riječ o 
malobrojnim vojnicima, nego o razmjerno snažnoj vojničkoj populaciji 
koja je na novim graničnim predjelima vjerojatno živjela sa svojim obite- 


ljima. Onamo je mogla stići samo s prostora današnje Crne Gore i okolice. 


Vidjeli smo da su se raški Hrvati iseljavali iu Makedoniju, a s osman- 
skim provalama također u Bosnu i Hercegovinu i u središnje dijelove 
Srbije odakle su stizali sve do Beograda. U tom je smislu važno uzeti u 
obzir opis Petra Petrovića u kojem Rašku opisuje kao »etapnu oblast« 
u migracijskim procesima koji su trajali stoljećima: 

s Oblast Raške bila je za vreme Turaka etapna oblast crnogor- 
skih ihercegovačkih naseljenika severne Srbije. Jedan deo toga 
stanovništva se uzput [sic!], preko Raške, naseljavao najpre 
privremeno, a zatim stalno. Pošto je zemlja bila u vlasništvu 
spahija, kasnije aga ibegova, doseljenici, iako stočari, počeli su 
da se bave zemljoradnjom. Tako se postupno od stočarskog 
zanimanja prešlo na zemljoradničko, a stočarstvo, koje je ina- 
če tesno vezano za primitivni način zemljoradnje, postalo je 
sporedno. Već samim tim što su doseljenici promenili zanima- 
nje, oni su brzo počeli da gube mnoge etničke osobine ponete 
iz svojih matica, a pomešani s doseljenim rodovima iz raznih 
naših krajeva, stvarali su nov etnički tip Rašana.« (1984: 197) 


Osobna imena poput Hrvoje, Hrvojić i Hrvo u srbijanskim srednjo- 
vjekovnim vrelima, u turskim defterima i u pravoslavaca oko Užica i 
Čačka u XV. i XVI. stoljeću posredno dokazuju da raški Hrvati komu- 
nikacijski prvotno nisu bili odsječeni od drugih Hrvata. Da su bili 
odsječeni, nezamislivo je da bi se služili navedenim specifičnim ime- 
nima koja su samo oni u XV. i XVI. stoljeću mogli prenijeti u Čačak i 
Užice. Indicije vezane uz obrenovačko područje upućuju na to da su 
potomci raških Hrvata sve do XIX. stoljeća sačuvali hrvatsko ime i 
etničku samosvojnost u nekoj mjeri. 


Prepozna li se da je na prostoru današnje Crne Gore bilo središte u 
kojem je bio ukorijenjen etnonim Hrvat, razvidno je da je upravo ono 
bilo migracijsko ishodište za Hrvate u polukrugu oko njega. Do sličnoga 
zaključka dolazi i Vladimir Markotić, s razlikom da on pretpostavlja 
izravnaiseljavanja Hrvata iz Duklje u središnju Albaniju i Makedoniju", 
dok se meni čini mnogo vjerojatnijim da su se u Makedoniju doselili iz 
Raške, a u Albaniju iz Makedonije. Postojanje raških Hrvata u 


= Finally there is only one possible explanation left for the occurrence of the Croats in Albania, 
Macedonia and Greece. After the Croats came to Dalmatia a part split off, occupied Dioclea and 
Illyricum and then, for some unknown reasons, split up further and settled in various places, possi- 
bly making common cause with other Slavs against the Byzantines.« (Markotic 1960: 31). 

literaturi se, koliko je meni poznato, nakon Vjekoslava Klaića nije uzi- 
malo u obzir, među ostalim zato što su važna vrela na temelju kojih je 
moguće rekonstruirati njihovo postojanje objavljena tek u novije vrijeme. 

IV. HRVATIIISLAM 


TOPONIMI U BOSNI I HERCEGOVINI 


Godine 1609. banjalučki muderiz Muslihudin bin Ali bilježi da je 
njegov tekst snikao na krajnjoj granici Ruma [europske Turske] u po- 
krajini Hrvata«. U nastavku kaže: »Nego kada čuvari tvrdjava poviču: 
>Alahu ekber< zapazi se medju nevjernicima prema nama opetovani 
strah.x (Handžić 1938). Očito je da Muslihudin bin Ali pod Hrvatima 
razumijeva bosanske muslimane. 


Sredinom XVII. stoljeća osmanski diplomat i putopisac Evlija Čelebi 
(1611.—1683.?) bilježi da su mu na putovanju iz Beograda u Hercegovi- 
nu u Jeleču u blizini Foče na Drini tamošnje gazije dale kao pratnju SO 
naoružanih shrvatskih momaka« (Čelebi 1967: 407). U sjevernoj Her- 
cegovini kod Gatačkoga polja Čelebi bilježi da je u vojni odred određeno 
»tri stotine pouzdanih i vrijednih hrvatskih gazija« (Čelebi 1967: 449). 


U Sarajevu Čelebi spominje jezik tamošnjega sbosanskoga i hrvat- 
skoga naroda« (Čelebi 1967: 120). O ranom naseljavanju Hrvata u 
Sarajevu svjedoči ime gradske četvrti (mahale) H(a)rvatin iza Miljacke. 
Krajem XIX. stoljeća Hrvatin je bio jedan od sedam sarajevskih gradskih 
kotara (Statistički odjel 1896: 2). 


20 Danas mu je ime očuvano kao ime jedne tamošnje ulice (Hrvatin). U Bosanskoj vili za 1898. godi- 
nu (br. 2., str. 26.) objavljen je tekst Mrvice iz istorije Sarajeva. Šeherćjina ćuprija — Hurvatan-Harvatin, 

I u drugim dijelovima Bosne zabilježeni su toponimi izvedeni od 
etnonima Hrvat. Najviše ih je u istočnoj Bosni. S obzirom na migracij- 
ska kretanja može se pretpostaviti da su oni u načelu stariji nego slični 
toponimi u zapadnoj Bosni, koja se u svojem najzapadnijem dijelu 
zvala Turskom Hrvatskom. Ovdje ćemo popisati bosanske toponime 
izvedene od etnonima Hrvat prema austro-ugarskomu popisu stanov- 
ništva Bosne i Hercegovine iz 1895. godine (Statistički odjel 1896), uz 
dopune s popisa stanovništva iz 1879. godine (Popis 1879): 


Kotar Prnjavor (okružje Banjaluka), Horvaćani (1896: 208) (u po- 
pisu iz 1879. (1879: 36) to se pravoslavno selo zove Hrvaćani Hristjan- 
ski, od kraja XIX. stoljeća do sredine XX. stoljeća poznato i kao Hrva- 
ćani Srpski, jedan zaselak toga sela zove se Naseobine Hrvaćani, u njem 
su krajem XIX. stoljeća naseljeni Ukrajinci); kotar Kotor-Varoš, Hrva- 
ćani (1896: 194) (prema popisu iz 1879. (1879: 33) selo se zove Hrva- 
čani Turski, no u njem je živjelo 122 muslimana, 122 pravoslavca, 20 
katolika i 12 židova); kotar Tešanj, Tešanj, Hrvatinovići (1896: 222); 
kotar Gračanica, Babunović, Hrvati (1896: 316); kotar Gračanica, 
Sladna, Hrvati (1896: 320); kotar Gradačac, Zelinja Donja, Horvatović 
(1896: 326) (u popisu iz 1879. (Popis 1879: 90) to se muslimansko selo 
zove Hrvatovići); kod Gradačca na zračnoj liniji između Gornjega 
Lukavca i Zelinje Donje postoji i oronim Hrvatsko brdo (vidljivo na 
Google maps); kotar Donja Tuzla, Falešić; Brnjičani, Hrvati (1896: 284); 


u kojem srpski dopisnik s pseudonimom Ibnul-vatan predlaže »ispravljanje« imena Harvatin. 
Iznosi tezu da »narod pokvareno govori Harvatin, a tako se nazove i cijela ona mahala«, a da je za- 
pravo riječ o hur-vatan, što bi značilo dom oslobođenja, jer daje na tom mjestu u prvoj polovici XVII. 
stoljeća stanoviti Mustafa oslobodio svojega roba. Uredništvo Bosanske vile pokušalo je pomoći 
svojemu autoru podrubnom bilješkom kojoj je učinak suprotan od željenoga: »Da je doista tako, 
dokazuje i narodna pjesma u današnjem broju, koja počinje sa riječima: Izvirala Harvatin vodica, jer 
u Harvatinu, baš ispod stare mešćeme, bila je česma Harvatin, čuvena u svemu Sarajevu sa svoje 
dobre vode. Danas se na tome mjestu podiže franjevački dom i katolička crkva.« Zgradu od klesana 
kamena oko Hrvatin-megare (pećine) i njezine česme dao je napraviti Omer-aga 1770. godine, a 
imenom H(a)rvatin zvao se i potok kojemu je izvor bio u Hrvatin-megari (Skarić 1985: 75, 147, 


Nametak 1968: 369). 

kotar Donja Tuzla, Lukavac, Hrvati (1896: 288); kotar Donja Tuzla, 
Banović; Repnik, Hrvati (1896: 292), kotar Zvornik, Kalesija, Hrvači- 
ći (1896: 378). 


Hrvatski povjesničar i vrstan poznavatelj Bosne i Hercegovine 
Krunoslav Draganović (1903.—1983.) navodi osim pojedinih upravo 
spomenutih ekonima i oronima još i Hrvatsko brdo jugozapadno od 
Travnika, predio Hrvatske njive kod Zvornika na Drini, imahalu Hrva- 
ti su selu Sokolovićima, rodnom mjestu velikog vezira Mehmeda So- 
kolovićax (Draganović 1991: 51). Ta mahala nije zabilježena u meni 
dostupnim austro-ugarskim vrelima. Vjerojatno je već prije austro-ugar- 
skih popisa stanovništva izgubila svoje žitelje i time nestala, a Draga- 
nović je raspolagao starijim podatcima iz vremena u kojem je Bosna i 
Hercegovina bila sastavni dio Osmanskoga Carstva. 


Osim spomenutih bosanskohercegovačkih toponima izvedenih od 
etnonima Hrvat u literaturi se spominju i drugi (usp. Zovko 1990: 
44—45 i Lapčević 1933). 


U mjeri u kojoj je noguće razabrati, bosanska naselja kojima je ime 
izvedeno od osnove hrvat-, uglavnom su muslimanska, a u manjoj mje- 
ri pravoslavna. Katolici su u tim naseljima malobrojni ili ih nema. 


Usporediva bosanska naselja s imenima koja bi bila izvedena od 
osnove srb- u austro-ugarskom popisu stanovništva iz 1879. i 1895. nisu 
zabilježena. Međutim, na popisu se nalazi niz ekonima u kojima se te- 
meljno ime naselja pobliže određuje atributom »srpski«. Ta se naselja 
pojavljuju u pravilu u paru s istoimenim naseljima koja su »>turska«, tj. 
u kojima žive ili su većinski živjeli muslimani. Primjerice, u općini Lu- 
kavac, u kojem postoji zaselak Hrvati, nalaze se naselja Lukavac Srpski i 
Lukavac Turski (Statistički odjel 1896: 288). Istoznačno atributu >srpski< 
rabe sei atributi »hristjanski«, »kristijanski«, »pravoslavni« i »vlaški«. 
Stoga se naselje Lukavac Srpski u popisu iz 1879. zove Lukavac Hristjan- 
ski. Usp. u tom smislu također ove ekonime: Pčelinac Hristjanski 

— Pčelinac Turski; Kalendarovci Vlaški — Kalendarovci Turski; Rastoka 
Raja (pravoslavno selo) — Rastoka Turska (muslimansko selo). 


Katolički značaj naselja nikada se ne označava atributom »>hrvatski«, 
nego uglavnom atributom »katolički«, npr. Kotor Katolički — Kotor 
Turski; Vručica Katolička — Vručica Pravoslavna — Vručica Turska; 
Kamenica Šokačka — Kamenica Turska. 


Pojedina bosanskohercegovačka naselja zovu ili su se zvala Mađari/ 
Madžari. Tomu nije tako zato što bi ih osnovali Mađari, nego zato što 
su njihovim imenom muslimani i pravoslavci katkada zvali domicilne 
katolike (Jukić tvrdi da se u Prijedorskoj, Staromajdanskoj i Bihaćkoj 
nahiji katolici zovu Mađari, usp. Klaić 1930: 43). To se prepoznaje i u 
pojedinim muslimanskim narodnim pjesmama, npr. u jednoj (Miza 
materina) koju je Mehmed-Dželaluddin Kurt iz Mostara čuo od svoje 
majke i objavio 1902. godine (Kurt 1902: 17, 201). U njoj se domaći 
katolici zovu Mađarima, a muslimani Hrvatima (usp. Draganović 1991: 
52). U drugoj se Kurtovoj pjesmi (Arvatova Ajka) od etnonima Hrvat 
izvodi prezime (Arvatović Mujo, Arvatov Mujo). Riječje o pojavi koja je 
imala podlogu u hercegovačkim imenima iz Srednjega vijeka, što ilu- 
striraju potvrde koje je prikupio Vinko Foretić (1901.—1986.): 


s Godine 1301. spominje se Hrvatin iz Trebinja. Godine 1381. 
spominju se u području Trebinja ljudi Vukca Pićevića i njego- 
va brata Hrvatina. U godinama 1319, 1325. i 1330. spominje 
se ugledni vlastelin iz neposrednog dubrovačkog zaleđa Hrva- 
tin brat Vojna. Godine 1380, 1. veljače, odlukom malog vijeća 
primljen je kao građanin Dubrovnika Hrvatin Brajković iz 
Bišća (južno od današnjeg Mostara). U knjizi testamenata 
registrirana je 30. siječnja 1395. oporuka Hrvatina Tvrtkovića 
iz Plane. Dne 6. veljače 1395. dubrovačko malo vijeće dopušta 
cijeloj jednoj skupini ljudi iz Orahova (sjeverno od Slanog), da 
slobodno mogu doći u Dubrovnik zbog uređenja spora s njima 
okrađama učinjenim Dubrovčanima. Među njima se spominje 
i Obrad sin Hrvatina Slavogostića.« (Foretić 1969: 94, za 
daljnje primjere usp. Vidović 2019) 

Iz dubrovačkoga zaleđa ti su nositelji prezimena izvedenih od etno- 
nima Hrvat kao katolici dolazili u većem broju i u Dubrovnik (usp. 
Foretić 1969: 95). Zapis albanologa Lovre Mihačevića o shrvatskom 
jezikux osmanskoga graničara podrijetlom iz Nevesinja upućuje na to 
da su se pojedini hercegovački muslimani etnonimom Hrvat kao pred- 
nacionalnim identifikatorom služili sve do početka XX. stoljeća: 


>Na granici smo Albanije i Crne Gore. Samo rijeka dijeli ta 
dva područja. Poviše nas na brijegu opazih tursku stražarnicu, 
pa dok bijah u razgovoru sa kafedžijom, ugledasmo, gdje od 
stražarnice odozgo ide k nama zapovjednik, okićen na prsima 
sordenima. [...] Ja gaipak pozdravih arbanaškim jezikom, a on 
mi isto tako otpozdravi. Pitam ga, kojim još jezikom govori, a 
onmiotpovrati: >Ta kojim nego hrvatskim! Ja sam iz Nevesinja 
iz Hercegovine!<« (Mihačević 1911: 16) 


NARODNA PREDAJA 


Od muslimanskih narodnih pjesama koje su se širile usmenom 
predajom i u kojima se muslimani identificiraju s hrvatskim imenom, 
ovdje ćemo se pobliže osvrnuti na deseterac Hrvatka djevojka preobra- 
žava se u Hrvu Barjaktara (Andrić 1939: 38—53)”: 


Na početku pjesme opisuje se kako se djevojka imenom Hrvatka iz 
Hrvat-grada želi udati za Bećir-agu. Onjoj ljubav uzvraća ikaže: Tako 
mene mati ne rodila — I tako mi sveca Muhameda — Ja ću poći ka Hr- 
vatu gradu — Ka Hrvatu Hrvatki divojci. Došavši do Hrvata grada, 
Bećir dobiva carev ferman kojim se naređuje da odmah mora u vojsku 
i ondje voditi tristo bešlija (turskih vojnika). Hrvatka je od žalosti kose 
obrijala, no potom je obukla junačko odilo te odjahala do kule Bećir-age 


4 Druga inačica iste pjesme objavljena je pod naslovom Arvatka divojka u carevoj vojsci u nizu 
Pet stoljeća hrvatske književnosti (Bošković-Stulli 1964: 121—133). 

gdje ju je Bećir, ne prepoznavši ju, unovačio kao bešliju imenom Hrvo 
Barjaktar. (Hrvo je ovdje hipokoristik od Hrvat.??) Car je Bećir-agi dao 
zadatak na Krajini slomiti Luku, koji mu iz svoje utvrde već tri godine 
pruža otpor, te mu je već tristo bešlija pogubio, a i Cara na megdan 
pozvao. Car obećava Bećir-agi: Ja ću tebe darovati lipo: — Dat ću tebi od 
Bosne harače, — I dat ću ti na moru đemije — Brez promine na devet 
godina, — Ako Bog da isrića božija — Da pogubiš Đilitliju Luku! Bećir-aga 
to je prenio svojim bešlijama, od kojih se za megdan s Lukom ponudio 
Hrvo. Luka je na polju pod svojim Đilitom dočekao Hrvu riječima: Jesi ľ' 
došla, o turska katano? Njihova daljnja konverzacija i megdan završava 
time da je Hrvo Luku Malo ga se sabljom dohvatio — Rusu mu je glavu 
otkinuo. Bećir-aga preuzeo je od Hrve Lukinu glavu i dao ju Caru, koji 
je svoje obećanje ispunio: Agu biše care darovao — Dade njemu od zlata 
jabuku — Potpisa mu bosanske harače — Dade njemu na moru đemije, a 
na Lukin Đilit skladno udariše i napokon ga osvojiše. Bećir potom šalje 
svoje bešlije k Hrvatu gradu, do kule Hrvatke divojke, da mu dovedu 
mlađanu divojku. Nakon zapleta u kojem Hrvi polazi za rukom sa sebe 
svući junačko odilo i obući divojačko ruho, sazvani su napokon kićeni 
svatovi. Međutim, Bećir-aga nesretanje jer mu u svatovima nema Hrve. 
Kaže da se ne bi oženio da je bio znao da će time Hrvu izgubiti. Kada 
je Hrvatka čula kako cvili Bećir-aga, otkriva mu istinu. Konac deseter- 
ca glasi: 


A kad Bećir riči razumio, — Veoma se biše začudio, — Muhamedu 
svome zahvalio, — Što Bog dčide i srića božija, — Da mu dade s divojkom 


? Usp. narodnu pjesmu Zarobljenje Rakocija bana na Mrkalju (iz Foče), u kojoj u nabrajanju koga 
sve Aliji treba pozvati u svatove, Alija kaže da među inima treba pozvati i od Hrvata Hrvat-bajrak- 
tara«. Dolazak Hrvat-bajraktara ovako se opisuje: U polju se svati iskupiše, dok evo ti od Hrvata Hrva, 
a sa njime hiljadu svatova, konji mamni, ljudi odjeveni, a on ne htje u svate da ide, već u kraju u polje ze- 
leno. Sam je sebi čador razapeo, a sam sebi vatru naložio, i sam sebi kahvu načinio. To će se pokazati 
poslije korisnim jer na bojnom polju vila najavljuje Halilu spasonosan dolazak Hrve: Al' dok vila iz 
planine viknu: >Bre ne boj se, goješan Halile, eto Hrva s hiljadu momaka!<, A kad izbi na alatu bajro, 
časom li je pazar napravio, pobježe mu Tukalije bane. (Hörmann 1990: br. 63, 413—425). 

junaka, — Baš junaka Hrvu barjaktara, — A divojku Hrvatkinju mla- 
du.—Onda bilo, sad se spominjalo! (Andrić 1939: 38—53). 


Srpski pisac i skupljač narodnih pjesama Simo Milutinović Sarajlija 
(1791.—1847.) zapisao je u Crnoj Gori od popa Gaše Pipera crnogorsku 
narodnu pjesmu Beg Ljubović u kojoj se motivi iz upravo sažete pjesme o 
Hrvatki i Hrvi ponavljaju. I u toj je narodnoj pjesmi fabula ista: hrabra i 
nadasve borbena muslimanska Hrvatica sebi i svojim bližnjima osigurava 
harač odnosno upravljačka prava nad Bosnom i Hercegovinom: 


Ljubović beg zaprosio je Hajkumu Nadaleko liepu đevojku, — Na- 
daleko u Hrvatu gradu — U onoga Hrvat-dizdar-age. Krenuvši na put 
do svoje nevjeste, akad gradu Nevesinju dođe, dopadne Ljubovića ferman 
Od Sultana cara čestitoga, u kojem Sultan traži Da mu kupi Bosnu zemlju 
ravnu — Listom Bosnu i Hercegovinu — Da ju vodi pod' Bagdatu gradu. 
Opsada Bagdata trebala bi trajati devet godina. Primivši vijest o tom, 
njegova Hajkuma Glavu mie, žensku kosu brie pa Na se meće delijnsko 
odelo, ...I hotide Bosnom kalovitom' — Dokle dođe Nevesinju gradu — Na 
biele dvore Ljubovića. Ondje je Hajkuma stupila u Ljubovićevu vojsku, 
prerušena u mladića, delibašu imenom Mujo Opaković. Nakon što se 
je turska sila okupila, Ljubović-beg dao je Muji Opakoviću zeleni alaj- 
barjak da predvodi vojsku. Početkom četvrte godine opsade grada 
Bagdata Car šalje telara (glasnogovornika) koji turskoj vojsci pod Bag- 
datom tri bijela dana viče: E li majka rodila Turčina!? — Al' Turskoga 
syna — Da se prijmi gradu na bedemu — Da uvodi od' Bagdata vrata. 
Onomu tko to uspije, Evo nčmu Bosna zemlja ravna — I suviše na Bosni 
vezirstvo — Bez promčnka za trideset godinah. Sultanovo očekivanje 
uzmogla je ispuniti Hajkuma, kći Hrvat-dizdar-age, prerušena u deli- 
bašu imenom Mujo Opaković. Nakon zauzeća grada Hajkuma se je 
vratila u svoj Hrvat-grad, u koji se je za njom iz Nevesinja uputio njezin 
zaručnik Ljubović (Milutinović 1837: 190—193, br. 107.). 


Uočljivo je da se u prvoj pjesmi djevojka imenuje samo etničkim ime- 
nom Hrvatka (usp. tvorbu u Bosanka, Hercegovka, Dalmatinka). Na kraju 

te pjesme ona se zove i Hrvatkinjom. U crnogorskom prepjevu koji je 
zasigurno mlađi, djevojka se imenom etnički ne određuje te se zove Haj- 
kuma. No u priču se uvodi njezin otac za kojega se kaže da je Hrvat. Po- 
datkom da je on i dizdar, tj. zapovjednik utvrde koja se zove Hrvat-grad, 
zatvara se rodoslovno-teritorijalni krug između otca, kćeri i utvrde. Za- 
hvaljujući zavodničkim čarima, čednosti i ljepoti Hrvatke ili Hajkume u 
taj se krug uključuju mladi age i begovi, a na najvišoj razini, zahvaljujući 
Hrvatkinim ili Hajkuminim vojničkim i borbenim vještinama, hrvatskoj 
družbi podređuje se cijela osmanska Bosna i Hercegovina preuzimanjem 
harača odnosno vladarskih prava prema volji cara odnosno sultana. 


Bosna i Hercegovina u osmansko doba nikada nije imala kakvu 
Hrvaticu koja bi njome vladala, no u pučkoj mitologiji ona je očigledno 
postojala. Predaju o njoj zapisao je ihrvatski folkloristiskupljač narod- 
noga blaga Ivan Zovko (1864.—1900.): 


»Stara je i ova predaja, koja se u narodu kotara konjičkog saču- 
vala. Ja sam tu predaju čuo i zabilježio od nekog Mehe Masleše 
iz sela Gjepa u kotaru konjičkom. On mi je pripovijedao, da je 
bila na Trešnjevcu gradu (danas gradina) arvacka kraljica i da je 
otale vladala. Odmah prema njoj u drugom gradu, koji se zvao 
>Grad«, bila je nakva druga kraljica. [...] Na tom gradu arvacke 
kraljice najprvo je puko top, a taj top bio je od trešnjevine (drve- 
ta od trešnje), po čem se onda i grad >Trešnjevcem< prozvao. Na 
tom je gradu po predaji i top i puška za vrijeme fetha (pada, 
osvojenja) Herceg-Bosne, bila punjena izmegju ostalog i pijeskom. 
I ova tradicija mora da je stara« [...). (Zovko 1990: 72) 


Ovdje smo na str. 23. pokazali da u ciklusu makedonskih i bugarskih 
narodnih pjesama o Kraljeviću Marku postoji motiv o djevojci Arvatki 
koja stoluje u Arvat-gradu u arvatskoj zemlji i koja raspolaže nadnarav- 
nim snagama. Nevjerojatno je da bi taj bugarsko-makedonski motiv bio 
samo slučajno podudaran s bosanskim i da su oba nastala neovisno 
jedan od drugoga. Oba potječu vjerojatno od zajedničkoga pramotiva. 
Ako je pak jedan izveden od drugoga, onaj makedonski zasigurno je 
stariji od bosanskoga. 

Legenda o vladajućoj Hrvatici i Hrvat-gradu u Makedoniji i Bosni 
mogla se je za vrijeme Osmanskoga Carstva oslanjati na visoke osman- 
ske dužnosnike koji su bili poznati kao Hrvati, a bili su podrijetlom s 
južnoslavenskoga prostora. U današnjici je zahvaljujući popularnosti 
Ivana Gundulića među njima najpoznatiji vjerojatno Memi( ja) koji se 
spominje u Gundulićevu Osmanu u 4. pjevanju (Memija ih Hrvat vlada 
— dvaes tisuća u sto četa). 


O predočbi daje etnonim Hrvatvezan uz muslimansku vlastu Bosni 
svjedoči na svoj način i stanoviti Pavao iz Rovinja kada 1640. izvješću- 
je sasvojega putovanja po bosanskom pašaluku. On se je iz straha pred 
Turcima preoblačio po običaju zemlje sna hrvatski način« (alla cro- 
ata«). Da bi se prikrio, nosio je »hrvatsku kabanicu s turskom kapom« 
(>croatta con la gabanizza e bereta turchesca«) (Zlatović 1890: 20, 
Mandić 1982: 379). Pavao je vjerojatno čuo da se jedan njegov odjevni 
predmet zove hrvatskim imenom i vjerojatno je krivo zapisao koji. Na- 
ime, nije poznato da bi se u Bosni nosile neke hrvatske kabanice,” a po- 
znato je da su se jošu XIX. stoljeću u zapadnoj i središnjoj Bosni nosile 
kape koje su se zvale hrvatke (harvatke, hrvaćanke, arvatke). Nosili su ih 
katolici, pravoslavci i muslimani.“* Najstariju vijest o hrvatki donosi 
Evlija Čelebi u opisu nošnje iz turskoga dijela sjeverne Dalmacije, kazu- 
jući da tamo domaći krajišnici (muslimani) sna glavu oblače hrvatske 
kapice [...] od crvene čohe« (Gušić 1973: 40). 


3 Dominik Mandić u članku Vlaška teza o B.-H. stećcima iz 1966. postavlja i argumentira tezu 
da je postojalo >hrvatsko narodno odijelo« koje se u Bosni očuvalo do početka XVIII. stoljeća. 
Članakje nanovo objavio zajedno s nizom drugih zanimljivih članaka posvećenih Vlasima hrvatski 
povjesničar Ivan Mužić 2010. godine (Mužić 2010: 163—174; 169). 

?4 Opisujući te kape u Bosanskoj krajini, koja se je prije svega na Zapadu većim dijelom zvala 
Turskom Hrvatskom, Ivan Franjo Jukić zapisao je da oni koji su ih nosili sod Harvata neznaju ni 
imena«. Hrvatski bosansko-hercegovački povjesničar i etnolog Augustin Kristić (1892.—1960.), 
također fratar, ocijenio je tu Jukićevu tvrdnju neopravdanom i »smiješnom« jer sbaš na vratima 
Bos. Krajine stoje Hrvati!«, tj. Hrvatska (Kristić 1940). To znači da je nemoguće da u Bosanskoj 
krajini stanovnici »od Harvata neznaju ni imena«. 

I izvan područja današnje Bosne i Hercegovine i Hrvatske bilo je 
odjevnih predmeta koji su se nazivali hrvatskim etničkim imenom. 
Talijanski benediktinac Timotej Cisilla koji je u Boki kotorskoj živio 
krajem XVI. i na početku XVII. stoljeća zapisao je glede kotorskih gra- 
đana dau njih »odielo ugarsko t. j. hrvatsko nije se još posve odmetnu- 
lox (Vulović 1892: 20). 


MUSTAFA ALI (1541.2—1600.) 


Etnonim Hrvat imao je u Osmanskom Carstvu od XV. do XVII. 
stoljeća visok društveni status. Izjašnjavanje brojnih muslimana Hrva- 
tima odvijalo se je paralelno sa zaustavljanjem osmanskoga prodora na 
hrvatskom prostoru. Zbog hrvatskoga otpora osmanskoj sili papa Lav 
X. 1519. godine Hrvatsku je nazvao predziđem kršćanskoga svijeta (an- 
temurale Christianitatis). Osmanlije su bili svjesni uloge Hrvata na 
braniku kršćanstva pa su njihovi strijelci braniteljima Sigeta u kolovo- 
zu 1566. poziv na predaju uputili ne samo na mađarskome i njemačko- 
me, nego i na jeziku koji su zvali hrvatskim imenom (Hammer 1828: 
449). U putopisu Evlije Čelebija iz sredine XVII. stoljeća dvojno sagle- 
davanje Hrvata odražava se tako što Čelebi s jedne strane o Hrvatima 
kršćanima izvan Osmanskoga Carstva (usp. npr. 1967: 117, 137,218) 
govori i kao o »hrvatskim zlotvorima« (1967: 233), a s druge strane 
Hrvate unutar svoje države, uglavnom muslimane, spominje u pozitiv- 
nom svjetlu, posebice kada je riječ o hrvatskim vojnicima.“ 


Pozitivna percepcija Hrvata bila je u Osmanskom Carstvu u XVI. 
stoljeću tolika da jedan od najistaknutijih osmanskih povjesničara i 


25 Čelebijin opis Hrvata proučava se u sklopu projekta »Evliya Chelebi and Croats. Osmanski 
putniku hrvatskim krajevima« na suvremeni način i na temelju Čelebijina autografa koji je objavljen 
u Istanbulu 1998.—2007. Projekt vodi Nenad Moačanin, a financira ga Hrvatska zaklada za znanost. 
Usp.: http://www.evliyachelebi.org/. 

pisaca XVI. stoljeća Mustafa Ali iz Galipolja (1541.2—1600.) za musli- 
mane Bošnjake, koje smatra jednom od najvažnijih etničkih skupina 
Osmanskoga Carstva, kaže da se »pribrajaju hrvatskom narodu«. Tako 
ih je odredio u svojem najvećem djelu Krinhii'l-ahbdr (1592.—1599.), 
posvećenom povijesti Osmanskoga Carstva. Prije nego što je napisao 
to svoje najvažnije djelo, boravio je od 1570. do 1577. u Kliškom i Bo- 
sanskom sandžaku. Veliki vezir Mehmed-paša Sokolović (1506.—1579.) 
zaposlio ga je ondje kao tajnika svojega rođaka Ferhad-paše Sokolovića, 
koji je bio kliški sandžak-beg (1566.—1573.), a zatim bosanski san- 
džak-beg (1574.—1580.) i bosanski beglerbeg (1580.—1588.). 


Bosansko odnosno bošnjačko ime Mustafa Ali ne smatra etnonimom, 
nego teritorijalnom odrednicom izvedenom od hidronima Bosna, aime 
Hrvat pravim etničkim imenom Bošnjaka muslimana. Govoreći o 
>plemenu Hrvata«, tvrdi stoga da su njegovi pripadnici »po Bosni 
poznati i po tekućoj rijeci prozvati« (Bašagić 1912: 7). Hrvati-Bošnja- 
ci odlikuju se prema Aliju skao prosti vojnici dobrotom i pobožnosti, 
kao age i zapovjednici obrazovanošću i vrlinom; ako dogju do časti 
velikih vezira u upravi su dobroćudni, ponosni i pravedni, da ih velika- 
ši hvale i odlični umnici slave.<*$ 


Zbog Alijeve neskrivene naklonosti prema Hrvatima-Bošnjacima sma- 
tra se da je imao hrvatsko-bosanske korijene, i to preko djeda Abdulaha s 
otčeve strane kojijemogao bitiislamizirani Hrvatiz Bosne (usp. Fleischer 
1986: 15—16, Isen 1988, Akin-Kivanc 2011: 18). Mustafa Ali od njega je 


26 Njihove osobine i društveni ugled opisuje ovako: »Duša im je čista, a lice svjetlo; većinom su 
stasiti i prostodušni — njihovi likovi kao značajevi naginju pravednosti. ([...]). Golobradi mladići i 
lijepi momci poznati su (na daleko) po pokrajinama radi naočitosti i ponositosti, a daroviti spisate- 
lji [...] kao umnii misaoni ljudi. Uzrok je ovo, što je Bog — koji se uzvisuje i uzdiže — u osmanlijskoj 
državi podigao vrijednost tome hvaljenom narodu dostojanstvenom i čast njihove sreće uzvisio kao 
visoki uzrast i poletnu dušu, jer se megju njima nasilnika malo nalazi. Većina onih, koji su došli do 
visokih položaja (u državi) odlikuju se veledušjem to jest: čašću i ponosom; malo ih je, koji su tje- 
snogrudni, zavidni i pohlepni. Neustrašivi su u boju i na mejdanu, a u društvu, gdje se uživa i pije, 
prostodušni. Obično su prijazni, dobroćudni i ljubazni. Osobito se odlikuje ovo odlično pleme 
vanrednom ljepotom i iznimnim uzrastom.« (Bašagić 1912: 7). 

mogao čuti neku predaju o bosanskim Hrvatima ili Hrvatskoj poput one 
o =egornjoj hrvatskoj zemlji, koja se sada Bosna imenuje«, a koju je fra 
Nikola Lašvanin u svoj ljetopis pisan 1726.—1750. (Lašvanin 2003: 101) 
preuzeo iz Kronike Pavla Vitezovića (1696., usp. izdanje iz 1744., str. 83, 
usp. i možebitnu stariju inačicu te predaje iz 1637. u Šišić 1908: 22). 


MAHMUD-PAŠA (1420.—1474.) 


U literaturi koja opisuje i proučava povijesne hrvatsko-turske dodire 
nastaloj nakon Drugoga svjetskoga rata određivanje u Mustafe Alija da 
su muslimanski Bošnjaci etnički Hrvati uglavnom se prešućuje, a ako se 
spominje, pokušava se relativizirati, npr. iznošenjem hipoteze da je on 
(Ali) zbog imena negdašnjega Hrvatskoga vilajeta sve stanovnike Kliš- 
koga sandžaka mehanički uzeo za Hrvate, a onda to ime nekritički i zbog 
neznanja protegnuo i na druge Slavene u Bosanskom sandžaku. U takvo 
relativiziranje ne uklapa se niz činjenica, npr. ta da Mustafa Ali Hrvatom 
izrijekom zove velikoga vezira Mahmud-pašu (Abogovića, Angelinovića) 
(1420.—1474.) (Bašagić 1912: 11) koji je podrijetlom bio slavenizirani 
Grk kojega su Osmanlije kao dječaka u svoje redove priveli u Novom 
Brdu na Kosovu. Njegovo imenovanje Hrvatom ne može biti neka Alije- 
va zabuna jer se u literaturi o Mahmud-paši općenito polazi od toga da je 
on sam u potpisu jednoga pisma napisao da je Hrvat (Stavrides 2001: 73) 
ijer ga (prema Bašagiću) »Svi turski historici zovu |...) Hrvat.« (Bašagić 
1994: 40). Ćiro Truhelka zove ga »Abagović Hrvat« (Truhelka 1911: 
26). Dakle, Mustafi Aliju nije bio potreban boravak na prostoru negdaš- 
njega Hrvatskoga vilajeta kako bi saznao da postoje južnoslavenski mu- 
slimani koji se zovu Hrvatima, nego je imao priliku za njih čuti već prije 
odlaska u Bosnu, u središtu Osmanskoga Carstva, i to u odnosu na neke 
njegove najviše dužnosnike, koji ni prostorno ni vremenski s Hrvatskim 
vilajetom ni s Kliškim sandžakom nisu imali nikakve veze. Theoharis 
Stavrides, autor opsežne monografije o Mahmud-paši, s pravom 

napominje da ime Hrvat u odnosu na Mahmud-pašu ne treba shvaćati u 
današnjem značenju, nego kao oznaku za osobu sa širega južnoslaven- 


skoga prostora (Stavrides 2001: 73—74). 


Nepoznato je i neistraženo kakva su sve značenja Turci pripisivali ime- 
nu Hrvatu XV. stoljeću i je li se, i ako jest zašto, Mahmud-paša izjašnjavao 
upravo tako. Za novija povijesna razdoblja poznato je, no što je također 
neistraženo, da je u jezičnoj uporabi Turaka hrvatsko ime bilo izloženo 
određenoj deetnifikaciji i da se stoga pojavljuje i kao naziv za radnika ili 
osobu visoka rasta (Kursar 2013), čemu je u temelju stereotip o Hrvatima 
kao fizički nadprosječno snažnoj populaciji. Vjerojatno nije nevezano uz 
to da se isti stereotip pojavljuje i u bosansko-muslimanskoj narodnoj po- 
slovici Plećast ko Rvatin zabilježenoj u XIX. stoljeću (Zovko 1990: 56). 


Mahmud-paša mogao seje nazvatiili biti proglašen Hrvatom zbog raznih 
poticaja, npr. pod utjecajem drugih muslimanskih južnih Slavena u Cari- 
gradu koji su se nazivali Hrvatima, no isto tako mogao je hrvatsko ime u 
muslimansku sredinu donijeti i iz svojega prvotnoga kršćanskoga okruž- 
jau Novom Brdu na Kosovu, što je ovdje obrazloženo u poglavlju III. 

HRVATSKI VILAJET 


Nakon što su 1522. pali Drniš, Knin i Skradin, osmanske su vlasti 
između Cetine i Zrmanje i dijelom u Lici ustrojile upravnu jedinicu koja 
se zvala Hrvatski vilajet.” Taj je vilajet pripao Bosanskomu sandžaku, 
kojije ustrojen 1463. na prostoru srednjovjekovne Bosne. U nj su uklju- 
čeni i dijelovi Raške koji prije nisu bili u sastavu Bosne. 


Pred Mohačku bitku (1526.) održana je smotra spahijske vojske Bo- 
sanskoga sandžaka. Na smotri je izrađen ovdje već spomenuti popis voj- 
nika i spahija s oznakom njihova podrijetla i/ili etničke pripadnosti. Sa- 
čuvani dio popisa objavio je povjesničar i orijentalist Ahmed Aličić 
(1934.—2014.) 1976. godine. Najučestalije oznake na popisu jesu Bosna 
i Hrvat. Prema Nenadu Moačaninu oznaku Bosna ima 971 osoba, a ozna- 
ku Hrvat 226 osoba (Moačanin 1994: XXXII). Srpski povjesničar Milan 
Vasić (1928.—2003.). došao je brojanjem do nešto drukčijega rezultata 
pa kaže da oznaku Hrvat imaju 263 osobe (Vasić 1991: 432). Po brojnosti 
slijede etnonimi za Albance (Arnaut) i Mađare (Mađar, Ungurus?), topo- 
nimijske oznake Turaka kao npr. Edirne, Adana, Anadoli, Karamani, Siroz, 
te južnoslavenski toponimi kao Vidin, Skoplje, Ilidža. Pojavljuje se i ozna- 
ka Arap. Svi vojnici s oznakom Bosna i Hrvat imaju muslimanska imena 
pa oznaku Hrvat nose vojnici koji se zovu npr. Husein, Sulejman, Skender, 
Džafer, Mustafa, Mehmed, Ferhad, Ahmed, itd. (Aličić 1976: 195). Oznake 
Bosna i Hrvat vjerojatno su najučestalije i u izgubljenom dijelu popisa. 


Aličić pretpostavlja za oznaku Bosna da označava vojnike Bosansko- 
ga sandžaka bez Hrvatskoga vilajeta, a oznaka Hrvat vojnike koji su 
podrijetlom (samo) iz Hrvatskoga vilajeta (Aličić 1976: 176—178), no 
ne postavlja pitanje zašto oznaku Hrvat nose i mnogi vojnici izvan 


7 Vilayet-i Hırvat, u suvremenoj hrvatskoj i bošnjačkoj literaturi zove se najčešće Vilajet Hrvati. 
Njegovo sjedište bilo je u Sinju, a upravno-pravno pripadao je kadiluku Skradin. Postojao je do 
ustrojavanja Kliškoga sandžaka 1537. godine (Moačanin 1994: XXXIII; isti: 1999: 104—105, 
Mažuran 1998: 197). Prema Hazimu Šabanoviću Hrvatski vilajet (Vilajet Hrvati) i kadiluk Skradin 
spominju se prvi put 1528. (Šabanović 1959: 176). 

Hrvatskoga vilajeta. Ako pretpostavimo da je oznaka Hrvat na popisu 
spahijske vojske bila zamišljena uglavnom kao teritorijalna, ona je ipak 
bila ujedno i etnička jer su na prostoru Hrvatskoga vilajeta živjeli Hr- 
vati. Riječ je o prostoru koji je nekoć bio stožerni dio hrvatske države. 


Za razliku od Aličića Milan Vasić smatra da je na popisu spahijske 
vojske odrednica Hrvat etnička oznaka zarobljenika koji su odvedeni 
u roblje i koji su kao takvi prevedeni na islam. Glavno je uporište toj 
tezi to što svaki Hrvatima dodatnu socijalno-pravnu odrednicu gulam 
(rob) (Vasić 1991: 431—432). Iako su mnogi Hrvati islamu vjerojatno 
pristupili više-manje dragovoljno i na slobodi, jedan je dio islam sva- 
kako prihvatio u zarobljeništvu. 


Hrvati su na popisu najzastupljeniji kao merdovi sandžak-bega pod ko- 
mandom pojedinih vojvoda (Aličić 1976: 174), no ima ih dosta i u sustavu 
lokalnih timara (koji su podčinjeni spahijama) i zeameta (koji su podčinje- 
ni begovima). Zastupljeni su čak, vidjeli smo, i na prostoru pripojenih di- 
jelova Raške koji prije nisu bili u sastavu srednjovjekovne bosanske države. 
Onamo su vjerojatno bili odvedeni kao ratni zarobljenici, tj. robovi. 


S obzirom na relativnu brojnost Hrvata na popisu nije vjerojatno da 
bi svi Hrvati podrijetlom bili samo iz Hrvatskoga vilajeta. Razmjerno 
malen prostor Hrvatskoga vilajeta, koji je samo dvije-tri godine prije 
sastavljanja vojnoga popisa bio opustošen ratom, u spahijskim jedinicama 
Bosanskoga sandžaka nije mogao biti zastupljen tolikim brojem musli- 
manskih ratnika, te dati i nekoliko feudalaca (usp. Aličić 1976: 178).?% 


U poimanju Osmanlija etničkih Hrvata bilo je i među vojnicima s 
oznakom Bosna. Ta je oznaka bila teritorijalna, a tek tijekom vremena 
ime Bošnjak u osmanskim se vrelima vezivalo sve više uz muslimane iz 
Bosanskoga sandžaka pa npr. kadija u Sofiji zapisuje 1611. da stanoviti 
Hasan nešto duguje Bošnjaku Mustafi Beju (Galabov 1960: 679). 


28 Unatoč tomu, spahije s područja Hrvatskoga vilajeta na popisu su rijetki: jedan je npr. iz sela 
»Kosatenica« za koje se kaže da »pripada Sinju« (tj. vilajetu kojemu je sjedište u Sinju, a to se može 
odnositi samo na Hrvatski vilajet) (Aličić 1976: 188). 

Budući da se islamizacija nije provodila samo među Hrvatima, nego 
i među Srbima, te da je u spahijskoj vojsci Bosanskoga sandžaka zasigur- 
no bilo i etničkih Srba, postavlja se pitanje zašto oznaku Srbin ili Srbija 
nema nijedan vojnik. Na to je pitanje moguće dati samo jedan odgovor: 
zato što se imenu Srbin tijekom popisivanja vojnika nije pridavalo etnič- 
ko ni teritorijalno značenje. Činjenica da na popisu baš nijedan vojnik 
nema oznake tipa Srbin, Srbija ili Rašanin, može biti uvjetovano samo 
time što su ti nazivi za popisivače bili vjeroispovijedno terminirani i 
označivali pravoslavce, kojih u popisanoj vojsci Bosanskoga sandžaka 
nije bilo. Ime Hrvatimalo je pri popisivanju očigledno drugačiji status. 
Ono je bilo etničko-teritorijalna oznaka više kategorije koja opstaje i 
nakon što njegov nositelj promijeni vjeroispovijest. 


U skladu s popisom spahijske vojske Bosanskoga sandžaka u zapi- 
sničkim knjigama kadije u Sofiji koje su u prijevodu na njemačkom 
jeziku tiskane 1960. godine (Galabov 1960), spominju se u drugom 
desetljeću XVII. stoljeća ropkinje koje su hrvatskoga podrijetla, no ne 
spominju se ropkinje srpskoga podrijetla: 


U trima zapisima govori se o ropkinjama >muslimankama«, od 
kojih se za jednu kaže da je »Hrvatica podrijetlom«, a druge dvije da 
su, istoznačno, »>hrvatskoga podrijetla«. Spominju se i dvije ropkinje 
nemuslimanske Srpkinje, no nema muslimana ili muslimanka koji bi 
podrijetlom bili Srbi ili Srpkinje.“ To je tako vjerojatno zato što je ime 
Srbin i u Sofiji bilo prvenstveno vjeroispovijedna odrednica. 


2 Galabov 1960: 209 br. 750 (2.—11. svibnja 1612.): u nazočnosti ropkinje nemuslimanske Srp- 
kinje Mare; Galabov 1960: 211 br. 755 (2.—11. svibnja 1612.): u nazočnosti njegove ropkinje Angeline, 
nemuslimanske Srpkinje; Galabov 1960: 152, br. 579 (12.—21. srpnja 1611.): nazočnu ropkinju srednje 
veličine, razdvojenih obrva, pljosnata nosa, sa smeđim licem, ?obojanih? očiju, Hrvaticu podrijetlom, 
muslimanku po vjeri; Galabov 1960: 167, br. 626 (29.—6. listopada 1611.): ropkinja ... muslimanka 
hrvatskoga podrijetla; Galabov 1960: 330, br. 1086 (28. prosinca 1619.— 6. siječnja 1620.): ropkinja 
Gülzar hrvatskoga podrijetla. 

IZMEĐU ISLAMA IKATOLIČANSTVA 


Marco Antonio Pigaffeta iz Vicenze bio je članom drugoga diplomat- 
skoga poslanstva Antuna Vrančića u Carigrad 1567. godine. Svoj tada 
napisani putopis objavio je u Londonu 1585. (u transliteraciji ga je na- 
novo izdao Matković 1890b, usp. također Matković 1890a i 1884). 
Govoreći o Carigradu, Pigaffeta bilježi da ondje gotovo svi Turci znadu 
hrvatski (s crovata linguax), posebice vojnici (Matković 1890b: 89). U 
drugom surječju Pigaffeta tvrdi da i stanovnici Bugarske govore hrvatski 
(>croato«), a kao pojedine narode koji se ondje služe hrvatskim, spomi- 
nje osim Bugara još Srbe i Rašane, Bosance, Hrvate, Slavene (>Schia- 
voni«), i druge koji govore istim jezikom (Matković 1890b: 179). Tu je 
razvidno da Pigaffeta, barem na tom mjestu, naziv hrvatski rabi u znače- 
nju ‘slavenski’. U istom ga značenju rabi možda i njemački hodočasnik 
M. Seydlitz 1557. kada kaže da se zatočenim hodočasnicima u Palestini, 
među kojima se nalazio i on, tamošnji aga paše od Damaska, odreknuti 
kršćanin, obratio na hrvatskom (»Crabatisch«) (Kužić 2013: 182,471). 


Petar Matković izražava mišljenje da je Pigaffetu na poistovjećivanje 
hrvatskoga i bugarskoga (pod hrvatskim imenom) vjerojatno naveo 
Antun Vrančić (1890a: 130). Međutim, nije vjerojatno da bi to bio 
(samo) Vrančić jer Vrančić svoju vlastitu slavensku jezičnu i narodnosnu 
samoidentifikaciju u duhu humanizma zapadnoga uljudbenoga kruga 
veže poglavito uz nazive ilirski i dalmatinski. Ti nazivi u zapadnim vre- 
lima potiskuju naziv hrvatski (ne samo u Vrančićevim tekstovima) i 
rabe se često kao njegove istoznačnice i sličnoznačnice (usp. Fancev 
1938: 120—121). Npr., u svojim bilješkama o ugarskom državniku i 
kardinalu Jurju Utišeniću (Utješenoviću) Vrančić kaže da se Utišenić 
rodio u Hrvatskoj (»Croatia«), u mjestu kojem ime na hrvatskom je- 


ziku (»Croata lingua«) znači kamenčić (Kamičac kraj Skradina, 1482.) 


87 


(Hrvatski latinisti 1969: 662—663).? U nastavku teksta Vrančić zove 
Šibenik, Skradin i Zadar slavnim dalmatinskim gradovimax, aimena 
velikoga broja izvrsnih utvrda u unutrašnjosti prema Kninu i Bribiru 
kaže da ne spominje zbog pretvrdoga »ilirskoga« izgovora. Dakle, 
prema Vrančiću se u Hrvatskoj nalaze dalmatinski gradovi, a jezik u 
Dalmacijii Hrvatskoju istom tekstu zove istoznačno i hrvatskim i ilirskim. 


S obzirom na takvu nesustavnu uporabu hrvatskoga imena upadljivo 
je kako se Vrančić služi isključivo njime dok se kao diplomat 1559. obra- 
ća Hasan-begu Sandžaka hatvanskoga, nastojeći ga udobrovoljiti pozi- 
vanjem na njihovu zajedničku pripadnost hrvatskomu narodu (snostrae 
nationis Croataex), su kojem se ponosim što sam i ja rođen, a iz njega 
je potekla i Vaša Velemožnostx (Hrvatski latinisti 1969: 637—638). 
Vrančić prije tih riječi spominje Hasan-begova pisma u kojima se Ha- 
san-beg diči svojim hrvatskim rodom«. Iz toga se može zaključiti da 
se je Hasan-beg Sandžaka hatvanskoga u dopisivanju s Antunom Vran- 
čićem kao prvi pozvao na svoj hrvatski rod i da je Vrančić u tom prepo- 
znao priliku emotivno mu se približiti kako bi lakše ostvario svoje di- 
plomatske ciljeve. Vrančić stoga u ime njihova susjedstva i srodnosti 
>našega hrvatskoga roda« (set nostrae gentis Croaticae«) skoji nam 
je obojici drag«, moli pašu da popustljivije postupa +s našim zajedničkim 
kmetovima koji nama jednom i drugom jednako služe i plaćaju danak.« 


Razvidno je da Vrančić nazive Iliri ili Dalmatinci u obraćanju Hasan- 
-begu ne rabi zato što je riječ o hrvatskim identitetskim odrednicama 


*“Utišenićev sluga Franciscus Bornamissa de Alsow spominje 1553. daje Utišenić znao hrvatski, 
da je prijateljevao s pašama, a u rodu da je bio s Mehmed-pašom, Hrvatom po narodnosti koji je kao 
dijete uhićen i odveden u Tursku, kako mu je sam Utišenić rekao. Osim toga, kaže da je Utišenić bio 
u srodstvu s Murad-begom (Tardićem), također Hrvatom. Usp. [...] »sed frater erat principalior, quia 
ille et linguam Croaticam noverat, et erat familiaris cum Bassis, et etiam sanguine junctus Mehmed 
Bassae, qui natione Croatus erat, et puer captivus in Turciam ductus; id, quod fr. Georgius ipsi, testi, 
dixit, ac praeterea Murad Begum esse quoque Croatum et consanguineum ipsius fr. Georgii.« (Theiner 
1875: 39). Ferdinand I. Habsburški dao je Utišenića pogubiti 1551. godine, vjerojatno zbog njegove 
(pre)bliske suradnje s predstavnicima Osmanskoga Carstva. O hrvatskim katoličko-muslimanskim 
dodirima i Utišeniću usp. iscrpnije Mandić 1982: 444. 

zapadnoga civilizacijskoga kruga koje su Hasan-begu kao muslimanu 
i predstavniku Osmanskoga Carstva više-manje strane. Pozivajući se 
na njihov zajednički hrvatski rod, Vrančić u njihovoj komunikaciji pri- 
hvaća njima zajedničku — hrvatsku — nominalnu identitetsku odred- 
nicu. S njom se je u Carigradu na najvišem mjestu susreo već za svoje- 
ga prvoga diplomatskoga poslanstva koje je u ime Ferdinanda I. 
Habsburškoga predvodio zajedno s Franjom Zajem 1553. godine i s 
kojega se vratio 1557. godine. U diplomatskim bilješkama zapisao je 
kako je na početku audijencije na Sultanovu dvoru kod Rustem-paše 
Opukovića (1500.—1561.), zeta sultana Sulejmana, Rustem-paša upi- 
tao Zaja znade li hrvatski (>croatice«). Mađar Zaj potvrdno mu je 
odgovorio, azatimje uslijedilo Rustemovo pitanje o Vrančićevu znanju 
toga jezika. Dobivši i glede Vrančića potvrdan odgovor, i informaciju 
da je Vrančić »Dalmatinac«, a Zay Mađar, razgovor su nastavili bez 
nazočnih prevoditelja (Verancsics 1858: 66, Blažević—Vlašić 2018: 
86). Rustem-paša bio je rodom iz Skradina ili okolice Sarajeva. Više 
osmanskih kroničara bilježi da je bio Hrvat (usp. Atçıl 2015: 16). 


Hrvatskim etnonimskim odnosno glotonimskim nazivima zapad- 
noga uljudbenoga kruga ne služi se ni Hodaverdi, pobočnik (čauš) 
Mehmed-paše bosanskoga kada 1589. izdaje potvrdu mletačkomu ge- 
neralnomu providuru Dalmacije i Albanije u Zadru, nego »dvoje knjige« 
daje pisati »turske, a dvoje horvatske, rukom Ali ćehaja...« (Ljubić 1878: 
14—15). U godini u kojoj je Hodaverdi dao napisati dotičnu potvrdu, 
stanoviti Mehmed zapisao je arabicom najstariju pjesmu bosanske alha- 
mijado književnosti (1589. ili 1590.). Pjesma je pretežito zapadnošto- 
kavska, no objedinjuje elemente svih triju hrvatskih narječja, uključu- 
jući kajkavsko. Netko ju je na turskom naslovio Hirvat tiirkisi, što znači 
Hrvatska pjesmaili Hrvatska narodna pjesma (Kalajdžija 2009:258—259).?! 


3 Nije prihvatljiva teza da je pjesma nazvana hrvatskom zato što bi zapisivačili prepisivač u njoj 
prepoznao kajkavizme (Kalajdžija 2009: 269). Za razliku od Bošnjaka muslimana, u XVI. stoljeću 
hrvatski kajkavski autori sebe i svoj jezik nisu nazivali hrvatskim, nego općim slavenskim imenom. 

Hrvatskim se imenom služi i Hasan Kaimi iz Sarajeva u pjesmi o Kan- 
dijskom ratu (1645.—1669.) iz 1669. u kojoj poručuje Mletčanima: Oj 
vi vlasi mletački, Nemojte se kladiti, a Hrvate paliti; Za to ćete platiti, Kad 
vam ode Kandija. (Kaimi 1889: 94). U drugoj inačici iste pjesme kaže se: 
Nemojte se kladiti, A Hrvate mlatiti. Zlatom ćete platiti... U toj drugoj 
inačici postoji kitica koje nema u prvoj: Turci koze mlate, A Hrvate plate, 
A gradove zlate, Kad vam ode Kandija (Hadžijahić 1938: 5%). 


Bez obzira na pitanje na koga se ili što točno odnosi hrvatsko ime u 
Kaimijevoj pjesmi, Kaimi ga rabi kao simbol stradanja južnoslavensko- 
ga muslimanskoga stanovništva u vlastitoj državi, koje trpi pod naleti- 
ma mletačkih, kršćanskih snaga. U mletačkim snagama bile su elitne 
konjičke jedinice poznate pod imenom Cavalleria Croata i Croati a 
cavallo. Hrvatsko su ime nosile zato što su ih utemeljili i u njima se 
većinom borili Hrvati. U jednoj drugoj svojoj pjesmi Kaimi stoga može 
pjevati ovako: O Hrvati čujte i počujte me — Islamu se prignite, Allahu se 
dignite. — Ne budite din dušmani, prihvatite lijep Kur'han — Svim nam 
Allah pomogo, a dušmane odmogo (Mandić 1982: 423). Ti su stihovi kao 
poziv na religijsko ujedinjenje Hrvata kršćana i muslimana mogli na- 
stati analogijom prema pjesmi Poziv na viru Muhameda Hevajija Usku- 
fija (Nametak 1968: 238, 249), u kojoj se kršćani pozivaju da prime 
islam, umjesto da se izlažu bitkama, robljenju, sječi, ubijanju i paljenju 
kuća (usp. Ančić 2007: 171, isti 2010: 201). U srpskoj literaturi spomi- 
nje se daje Muhamed Hevaji Uskufi bio +Srbinx jer u naslovu njegove 
pjesme piše da je sna srpskom jeziku«. Međutim, kao što kaže Aziz 
Kadribegović, »naslov pjesme nije Hevajin, već nekog kasnijeg prepi- 
sivača« (Kadribegović 1976: 146). Lako je moguće da je naslov umet- 
nut tek u XIX. stoljeću. Pjesma je vjerojatno bila napisana da bi se širi- 
la među kršćanima u Srbiji (Kadribegović 1976: 147). 


** Hadžijahić ne kaže iz kojega rukopisa donosi te dvije kitice. Iz njegova teksta ne proizlazi da 
mu je poznata druga inačica te pjesme. 

V. HRVATI I PRAVOSLAVLJE 


IZ POVIJESTI PRAVOSLAVNE CRKVE 


Mo“ slavist i hungarolog László Hadrovics (1910.—1997.) ar- 
gumentira 1947. godine u knjizi Srpski narod i njegova crkva pod 
turskom vlašću da bi bilo snaravno da se Srbi iz povijesne Hrvatske, koji 
su imali s Hrvatima zajednički jezik, s njima postupno stopex. Činjenica 
da se to su povijesnoj Hrvatskoj, gdje su se tradicionalna državna ideja i 
dubok nacionalni osjećaj povezali s civilizacijskom i asimilacijskom snagom 
hrvatskog naroda« »nije dogodilo može se pripisati jedino otpornosti 
srpskoga pravoslavlja.« (Hadrovics 2000: 27—28). 


Temelje srpskomu pravoslavlju udario je Sveti Sava, rođen kao Ras- 
tko Nemanjić (1175.2—1236.). On je u suradnji sa svojim starijim 
bratom Stefanom Prvovjenčanim, kojega je za srpskoga kralja 1217. 
okrunio papa Honorije III., ishodio za crkvu u srpskoj državi izdvajanje 
iz Ohridske arhiepiskopije. Sv. Sava postao je 1219. prvim arhiepiskopom 
Srpske arhiepiskopije. Ona je obuhvaćala devet episkopija od kojih se 
je sedam nalazilo u Raškoj (Grujić 1993: 82, 86—87). 


Godine 1346. Srpska arhiepiskopija uzdignuta je jednostranom 
odlukom srpske strane u patrijarhiju, najvišu ustrojbenu cjelinu u su- 
stavu pravoslavnih crkava. Povjesničar Srpske pravoslavne crkve ijedan 
od najistaknutijih srpskih akademskih >nacionalnih radnika« u Hr- 
vatskoj i Makedoniji Radoslav Grujić (1878.—1955.) to opisuje ovako: 

jarhije na područjima kojima je (o)vladao car Dušan provedeno je uz 
pomoć bugarskoga patrijarha koji je zbog vojno-političkih razloga 
morao biti suradljiv. Uz njegov blagoslov godine 1346. u Skoplju je 
dotadašnji pećki arhiepiskop proglašen patrijarhom (Grujić 1993: 192). 


s Kad je kralj Dušan, u naponu svoje političke moći, odlučio da 
se proglasi carem Srba i Grka, u isto vreme je i starešina pravo- 
slavne crkve u njegovoj proširenoj državi imao da dobije naslov 
patrijarha. Dušana su na tu akciju krenuli i naročiti politički 
razlozi. Pre svega, po državno-pravnom shvatanju na Istoku, 
car se nije mogao zamisliti bez patrijarha; sem toga, Dušan se 
mogao nadati da će u osvojenim grčkim krajevima bolje i lakše 
moći uravnotežiti odnose ako kao car Srba i Grka bude u svojoj 
državi imao i patrijarha, koji će, sa formalne strane, dostojno 
moći zameniti carigradskog vaseljenskog patrijarha u tim obla- 
stima. Za takav postupak on je imao i kanonsku podlogu. Po 
utvrđenoj praksi i kanonskim propisima, granice crkvenih 
oblasti imale su se uvek dovoditi u sklad sa državnim granicama. 
Prema tome, Carigradska patrijaršija imala se ipso facto odreći 
jurisdikcije nad eparhijama koje su otrgnute od Vizantije i 
pripale srpskoj državi.x (Grujić 1993: 192) 


Odvajanje od Carigradske patrijarhije i uspostavljanje Pećke patri- 


Šest godina nakon toga, 1352., carigradski patrijarh bacio je sana- 
temu ili prokletstvo na cara Dušana, patrijarha Janićija Il i na ceo srpski 
narod«, uz obrazloženje da je »Skopski sabor nenadležno ustanovio 
Srpsko carstvo i patrijaršiju.« (Grujić 1993: 194). Srpski despot Uglje- 
ša vratio je 1368. eparhije u svojoj nadležnosti pod jurisdikciju cari- 


gradskoga patrijarha (Grujić 1993: 195). Provale Turaka i 

əteške nesreće koje su zatim jedna za drugom stizale srpski 
narod, naročito posle smrti cara Uroša, pojačavale su u narodu 
i kod mnogih sujevernih predstavnika Srpske crkve uverenje 
da su sve to posledice prokletstva, te su neki pisci, toga i docni- 
jeg vremena, osuđivali cara Dušana što se samovlasno progla- 
sio carem i postavio patrijarha, a nije ostavio onako kako je Sv. 
Sava uredio.« (Grujić 1993: 195) 


Godine 1375. došlo je do izmirenja između srpske i grčke (carigrad- 
ske) pravoslavne crkve te je sa Srba skinuta anatema, a priznat je i peć- 
ki patrijarh (Grujić 1993: 196). 


Ubrzo nakon toga vojska Osmanskoga Carstva počela je zauzimati 
dijelove srpske države, a osvojena područja Pećke patrijarhije vjerojat- 
no su automatizmom podpadala pod jurisdikciju Ohridske arhiepisko- 
pije koja nije bila pod upravom Srba (nego Grka) i koje je arhiepiskop 
živio pod turskom vlasti već od kraja XIV. stoljeća (usp. Grujić 1993: 
197). Time je propadanjem srpske države nestala i njezina patrijarhija. 
Obje patrijarhove rezidencije, Peć i Žiča, nalazile su se izvan Srbije (u 
Osmanskom Carstvu) već nekoliko godina prije konačnoga pada Sme- 
dereva pod Turke 1459. godine, čime je srpska država prestala postojati 
(Grujić 1993: 197). Pripajanje »srpske crkve« Ohridskoj arhiepisko- 
piji nije bilo nasilno, »>nitije iko u skoro okupiranoj Srbiji tome pružao 
bilo kakav otpor« (Radosavljević 2007: 61—63). 


Godine 1557. Osmansko Carstvo dalo je obnoviti Pećku patrijarhi- 
ju u novim granicama. U nju su uključena sva područja koja su Turci 
osvojili na sjeveru i zapadu pa seje prostor njezine jurisdikcije prostirao 
na okupiranim dijelovima današnje Hrvatske, Crne Gore, Bosne i Her- 
cegovine, u Mađarskoj, dijelovima Rumunije, Bugarske i Makedonije. 
Među njezinim vjernicima bilo je prema srpskomu povjesničaru Ne- 
deljku Radosavljeviću pored Srba najviše Bugara, ali i Vlaha, Rumunja, 
Cincara i Grka (Radosavljević 2007: 66). Među njima je bilo, što Ra- 
dosavljević ne spominje, i mnogo Hrvata. 


Za Pećku patrijarhiju bilo je specifično da su joj vjernici pretežito 
bili iz »agrarnog društva balkanskih Slovena«, među kojima nije bilo 
»>sloja bogatog trgovačkog patricijata« (Radosavljević 2007: 67). Peć- 
ka patrijarhija nije imala razgranate pridvorne službe«, a njezini 
svećenici često su bili neobrazovani i polupismeni jer Patrijarhija nije 
imala »razgranatu mrežu školskih institucija u kojima bi sveštenstvo 
sticalo kvalitetno obrazovanje«. U njoj nije bilo sni bogatih i na dvoru 
uticajnih arhonta, ni patrijaršijskog suda«. Središte Pećke patrijarhije 

nalazilo se je daleko od glavnoga grada pa ni njezini >patrijarsi nisu bili 
blagovremeno informisani o opštim zbivanjima u carstvux (Radosav- 
ljević 2007: 67). 


Za obnavljanje Pećke patrijarhije velike su se zasluge u XIX. i XX. 
stoljeću pripisivale ovdje već spomenutomu velikomu veziru Meh- 
med-paši Sokoloviću. Prvi patrijarh Pećke patrijarhije Makarije navod- 
no je bio njegov rođak. Uspostavljanje nove patrijarhije bio je važan čin 
o kojem se zasigurno odlučivalo u samom vrhu Osmanskoga Carstva. 
Međutim, Mehmed-paša Sokolović bio je 1557. tek vezir trećega reda, 
a veliki vezir, što znači drugi čovjek u Carstvu u vrijeme obnavljanja 
Pećke patrijarhije bio je ovdje već spomenuti Rustem-paša koji je svoj 
jezik zvao hrvatskim i koji se u povijesnim vrelima spominje kao Hrvat. 
Mehmed-paša Sokolović postao je velikim vezirom 1565. godine. U 
hrvatskoj nacionalnoj povijesti on je poznat po tom što je pri osvajanju 
Sigeta 1566. na predaju pozivao hrvatskoga bana Nikolu Šubića Zrin- 
skoga nudeći mu zauzvrat čitavu Hrvatsku, što je ovaj odbio i krenuo s 
ostatcima svojih jedinica u bezizlazni proboj i u sigurnu smrt. Iste go- 
dine, 1566., donesen je u Osmanskom Carstvu carski ferman u kojem 
se pravoslavni Slaveni zovu Hrvatima: 


>Naredba povodom harzuala grčkoga patrijara: car daje ferman, 
darimski fratri po Budimu, Temišvaru i Dubrovniku iuopće od 
naroda hrvatskoga ne pitaju milostinju, ako taj narod spada na 
grčkoga patrijara. A što su milostinje primili, moraju dati patri- 
jaru; no ako pak narod pod patrijarku ne spada, zabranjeno mu 
je napastovati fratre i njihov puk.« (Matasović 1927: 111, br. 63) 


Akoje Mehmed-paša Sokolović sudjelovao u donošenju toga fermana, 
u njemu se hrvatsko ime rabi možda zato što je samomu Mehmed-paši 
ono bilo poznato iz djetinjstva. Već smo rekli da Krunoslav Draganović 
spominje mahalu Hrvati su selu Sokolovićima, rodnom mjestu velikog 
vezira Mehmeda Sokolovića« (Draganović 1991: 51). Podsjetimo se i 
toga da je Mehmed-paša Sokolović u Bosni bio zaposlio povjesničara 

Mustafu Alija koji je za muslimane Bošnjake tvrdio da se spribrajaju 
hrvatskomu narodu«. 


U Osmanskom Carstvu Pravoslavna crkva bila je u puno boljem 
položaju nego Katolička crkva. Krunoslav Draganović sažimlje da su 
katolici bili 


>više progonjeni nego pravoslavni sve do zadnjih stoljeća 
turske vlade, jer su pristaše najvećeg neprijatelja sultana, — 
rimskog pape, i jer neće poput pravoslavnih martologa, da se 
bore s Turcima protiv kršćana. Za turske vlade više puta kato- 
lici teže progone trpe od pravoslavnih nego li od samih turskih 
gospodara.« (Draganović 1991: 42) 


Zbog prijelaza katolika na pravoslavlje i zbog pravoslavaca koji su 
bili etnički Hrvati ili su prihvatili etničko ime Hrvat, u starijim vrelima 
na Istoku postoji više povijesnih zapisa u kojima se etnonim Hrvat 
odnosi na pravoslavce. 


U skladu s citiranim fermanom iz 1566. sarajevski kadija Avdula 
Efendić zabranio je 1618. »hrvatskim memurima« da »od fratara« 
kupe »resuma« (davanja) (Matasović 1927: 130, br. 265). Uzmu li se 
u obzir brojne slične zabrane izricane Pravoslavnoj crkvi i procesi koje 
iscrpno opisuje Krunoslav Draganović u drugom dijelu svoje rasprave 
o masovnom prijelazu katolika na pravoslavlje (Draganović 1937), raz- 
vidno je da »hrvatski memuri« nisu muslimanski »državni porezni 
namještenici« kao što pretpostavlja Dominik Mandić (1982: 428), nego 
predstavnici Pravoslavne crkve koja je uporno i unatoč višekratnim 
zabranama (poput one kadije Efendića) i od katolika ubirala crkvene 
poreze, paiuz pomoć vojnih postrojba koje su joj osmanske vlasti stav- 
ljale na raspolaganje. Međutim, vezivanje hrvatskoga imena uz pravo- 
slavlje bila je samo rubna pojava. Raskol između etničkoga hrvatstva i 
vjeroispovijednoga pravoslavlja oprimjeruje iskaz jednoga pravoslavca 
iz Crne Gore u XIX. stoljeću, kada kaže smi smo Hrvati, ali smo srpske 
vjere, pa nam je i jezik srpski.« (Strčić 1987: 163). 

Pravoslavlje se nazivalo srpskom vjerom zato što se s propašću srpske 
srednjovjekovne države nije prestalo rabiti crkveno pojmovlje koje je 
bilo nastalo vezano uz nju. Religijska državotvorna ideologija srpske 
Pravoslavne crkve nije se mogla ugasiti jer su utemeljitelji srpske drža- 
ve postali njezini svetci pa štujući npr. Stefana Nemanju (1113.—1199.) 
kao svojega svetca, sta Crkva štuje ujedno i utemeljitelja srpske države.x 
(Bogović 2017: 23). Biskup emeritus gospićko-senjski i povjesničar Mile 
Bogović pozornost skreće na meritum kada kaže da je ulazak srpske 
države u crkveno svetište imalo za rezultat da srpstvo postaje religija 
jer je Crkva nacionalna. Oni koji padnu u borbi za srpstvo postaju mu- 
čenici pravoslavne Crkve« (Bogović 2017: 25). 


Znanje i svijest o pripadnosti »nacionalnoj« crkvenoj organizaciji 
prenosila se je stoljećima u redovima više ili manje obrazovanoga sve- 
ćenstva. Sve dok nije bilo srpske države i dok se u XIX. stoljeću nisu 
počele formirati suvremene nacije, to povijesno pamćenje samo se je u 
manjoj ili ograničenoj mjeri moglo odraziti na etničku svijest nesrpskih 
etničkih skupina koje su bile pravoslavne vjeroispovijedi. Međutim, taj 
je proces u Vojvodini započeo već početkom XVIII. stoljeća nakon što 
je pećki patrijarh Crnojević kao austrijski vojni suradnik 1690. izbjegao 
s brojnim etničkim Srbima i drugim pravoslavcima u Ugarsku i ondje 
dobio privilegiju postati njihovim duhovnim poglavarom. Crnojević je 
počeo ustrojavati srpsko-pravoslavne škole, a njegovi su nasljednici za 
potrebe školstva dovodili pravoslavne svećenike i knjige iz Rusije, što 
je u ugarskih Srba najzad sredinom XVIII. stoljeća rezultiralo nastan- 
kom hibridnoga srpskoga književnoga jezika koji je sadržavao mnoge 
elemente ruskoga i ruske redakcije crkvenoslavenskoga. Taj je književ- 
ni jezik postao glavnom srpskom kulturološkom razdjelnicom prema 
katoličkim starosjediocima, a bečke službe pokušavale su ga na različi- 
te načine ukinuti i pravoslavce identitetski vezati uz katolike kako bi 
suzbile ruski utjecaj na svojem prostoru (usp. Grčević 2009). 

Tijekom obnove srpske države u XIX. stoljeću počela se je vezano 
uz srpsku državu osamostaljivati i njezina Pravoslavna crkva pa se je 
vjeroispovijedno srpstvo uzmoglo opet izjednačivati s državno-nacio- 
nalnim srpstvom. Kroz povezivanje s pravoslavnim crkvenim organi- 
zacijama izvan Srbije i pod utjecajem nacionalno osviještenih srpskih 
građanskih slojeva na prostoru Habsburške Monarhije (prije svega u 
Srijemu) u srpski nacionalni korpus počeo se je tijekom XIX. stoljeća 
privoditi velik broj pravoslavaca koji se do tada nije smatrao Srbima. 
Tada sui nositelji etnonima Hrvat, koji su bili srpske vjere, postajali Srbi. 


Već prije toga, kao što je pokazao László Hadrovics, pojedini srpski 
svećenici Pećke patrijarhije koji su nasljedovali tradiciju crkve srednjo- 
vjekovne Srbije proglašavali su sav teritorij pod jurisdikcijom Pećke 
patrijarhije »srpskim«. Oni se nisu obazirali na povijesne, političke ili 
aktualne državne granice pojedine zemlje, niti ih je smetala nazočnost 
>drugih naroda koji su često brojčano nadilazili srpsku zajednicu«. 
Hadrovics dokazuje da se je na taj način (među pravoslavcima) srpsko 
ime proširilo i na krajeve koji prije nikad nisu pripadali području nase- 
ljenu Srbima« (Hadrovics 2000: 89). 


Zbog nagomilanih dugova i kaotičnoga stanja Osmansko Carstvo 
ukinulo je 1766. Pećku patrijarhiju. Njezine su eparhije potpale pod 
Carigradsku patrijarhiju koja je preuzevši vlast u njima kao episkope 
većim dijelom imenovala nesrbe. Primjerice, od deset hercegovačkih 
mitropolita (s ovlastima episkopa) koji su bili u službi od 1766. do 1878. 
sedmorica su bili Grci, a trojica Bugari (Radosavljević 2008: 195). U 
Beogradskoj i Užičkoj mitropoliji (s ovlastima eparhije) stanje nije bilo 
puno drukčije sve do 1830. godine kada knez Miloš dobiva hatišerif 
kojim Srbija postaje kneževina, a kojim je ujedno osigurano »pravo da 
Srbi sami sebi biraju episkope, a carigradski patrijarh samo da ih potvr- 
đuje« (Grujić 1993: 23—25). Dvije godine nakon toga sklopljen je 
konkordat između Srbije i Carigradske patrijarhije kojim je Pravoslav- 
noj crkvi u Srbiji priznata autonomija u sklopu koje srpski knezinarod 

sami biraju svojega beogradskoga arhiepiskopa koji je ujedno mitropo- 
lit =cijele Srbijex. Crkvena autonomija bila je politički za Kneževinu 
Srbiju od izuzetne važnosti jer je bila jamstvo da osmanska vlast preko 
Carigradske patrijarhije i njezinih episkopa u Srbiji više ne će moći 
obnavljati svoj politički utjecaj (Radosavljević 2014: 236). Isključivanjem 
Grka kao upravitelja Beogradske mitropolije riješio se osim toga i važan 
problem koji je nastajao dotadašnjim prekomjernim zaduživanjima 
beogradskih mitropolita, a učinjen je i važan iskorak srbijanske vanjske 
politike u širenju utjecaja na pravoslavce izvan Srbije. Briga o Srbima 
van Srbijex bila je vrlo važna tema i 1879. kada Pravoslavna crkva u 
Srbiji na zalaganje srpske države dobiva autokefalnost (Radosavljević 
2014: 235, Vojvodić 2003: 88—90), nastavno na odluku Berlinskoga 
kongresa 1878. godine kojom je Srbiji na austrijsko zalaganje omogu- 
ćeno postati kraljevinom, što se je ostvarilo 1882. godine. 


Razvojni smjer i uloga crkvene politike u srbijanskoj vanjskoj poli- 
tici očituje se u obećanju srpskoga predsjednika vlade i ministra vanjskih 
poslova Jovana Ristića 1879. godine carigradskomu patrijarhu preko 
izaslanika Srbije na Porti Filipa Hristića da bi Srbija 


sposle okončanja postupka razdvajanja [Srpske pravoslavne 
crkve i Carigradske patrijarhije], uzdizala autoritet patrijarha 
[carigradskoga| i izvan granica Srbije tj. u svim predelima gde 
žive Srbi, ali bi u zamenu tražila zaštitu njihove crkve, vere i 
jezika. U suprotnom, >zajednica< srpskog naroda u Turskoj i 
Patrijaršije [carigradske] došla bi u pitanje o čemu je bilo na- 
goveštaja još u pismu iz 1869. godine. Sa ovakvim stavom 
potpuno se saglasio mitropolit Mihailo kogaje Ristić obavestio 
neposredno uoči slanja uputstva poslaniku Hristiću.« (Vojvo- 
dić 2003: 90) 


Sagledavajući prostor bivše Jugoslavije, ustroj pravoslavnih crkava 
na njemu se može po svršetku Prvoga svjetskoga rata razvrstati u šest 
cjelina: 

(1) autokefalna Mitropolija Srbije (obuhvaćala je prostor Kraljevine 
Srbije), (2) autokefalna Karlovačka mitropolija (obuhvaćala je prostor 
Kraljevina Hrvatske i Slavonije koje su bile u sastavu Austro-Ugarske, 
osnovanaje 1690. godine; na Majskoj skupštini 1848. mitropolit Raja- 
čić dao se proglasiti za patrijarha), (3) dvije dalmatinske eparhije 
(dalmatinsko-istarska i bokokotorska) koje su bile sastavnim dijelom 
Bukovinsko-dalmatinske mitropolije (sa sjedištem u Rumuniji) kao 
dio Carigradske patrijarhije, (4) četiri eparhije u Bosni i Hercegovini 
koje su od austro-ugarske okupacije Bosne i Hercegovine 1878. pod 
jurisdikcijom Carigradske patrijarhije (poznate i kao Srpska crkva u 
BiH«), (5) šest eparhija kao dio Carigradske patrijarhije u Makedoniji 
i Staroj Srbiji«, kako Srbi od sredine druge polovice XIX. stoljeća zovu 
Kosovo i Sandžak. Iz potonjih su svi bugarski i grčki episkopi protjerani 
prije i nakon svršetka Prvoga svjetskoga rata (Gligorijević 1997: 7), (6) 
pravoslavna crkva u Crnoj Gori koja je od ukinuća Pećke patrijarhije 
1766. de facto funkcionirala kao autokefalna Crnogorska pravoslavna 
crkva. Kao autokefalna crnogorska Pravoslavna crkva ona je definirana 
i Ustavom Kneževine Crne Gore iz 1905. godine, ataj joj je status priznat 
u odluci carigradskoga patrijarha o ujedinjenju pravoslavnih crkava iz 
1920. (usp. Gligorijević 1997: 7 gdje se Crnogorska pravoslavna crkva 
na popisu spominje kao Crnogorsko-primorska mitropolija). 


Sve te pravoslavne crkvene organizacije u procesu objedinjenja spo- 
jene su kao završnim činom naredbom regenta Aleksandra od 17. lipnja 
1920. u Srpsku pravoslavnu crkvu sa statusom patrijarhije. Uloga regenta 
Aleksandra pri nastajanju Srpske pravoslavne crkve nije bila samo for- 
malno-potpisnička, nego je on bio taj koji je za njezino ustrojavanje u 
>prelomnim trenucima« davao »inicijativu« (Gligorijević 1997: 12). 
Tomu su ključni bili »nacionalno-politički motivi« (1997: 12). Reali- 
zaciju toga projekta omogućilo je obećanje carigradskomu patrijarhu da 
će novostvorena država pod vodstvom regenta Aleksandra Carigradskoj 
patrijarhiji platiti golemi novčani iznos, a na ruku su mu išle i povoljne 

političke okolnosti u kojima se je Srbija kao zemlja-pobjednica Prvoga 
svjetskoga rata našla 1918. godine. Srpski povjesničar Branislav Gligo- 
rijević sažimlje narodnosno-političku ulogu preustroja i integracije 
pravoslavne crkvene organizacije ovim riječima: 


s Stvaranje Kraljevine Srba, Hrvata i Slovenaca 1918. godine, 
u kojoj je prvi put u jednoj državi objedinjen vasceli srpski 
narod, otvorilo je proces srpske nacionalne integracije. Prvi 
značajan korak u tom pravcu učinili su crkveni velikodostojni- 
ci, nastojeći da sve pravoslavne Srbe, koji su do tada bili u raz- 
ličitim crkvenim organizacijama, objedine u jednoj, Srpskoj 
pravoslavnoj crkvi.x (Gligorijević 1997: 8) 


Iako je pravoslavlje tijekom stoljeća bilo glavnim nositeljem srpskoga 
etnonima i srpske etničke identifikacije, još krajem XIX. stoljeća u za- 
grebačkom časopisu Srbobran objavljena je pritužba da među pravoslav- 
nim svećenicima »zatekosmo čak neke da su >pravoslavni Hrvati< koji 
sa amvona srpskog prosvjetitelja Save hrvatsku misao propovijedahu« 
(Artuković 2001: 110). Takvo što bilo je moguće zbog opisana decen- 
traliziranoga ustroja pravoslavnih crkvenih organizacija i zbog činjenice 
da su joši u XIX. stoljeću mnogi pravoslavni parosi bili gotovo pa polu- 
pismeni pa su do njih teško prodirali srpski prosvjetitelji širitelji srpske 
narodnosne svijesti koji su ju izjednačivali s pripadnošću pravoslavlju. 


100 


SRBI NEPRAVOSLAVCI? 


Potvrdivši prodaju Pelješca Dubrovačkoj Republici, car Dušan zatražio 
je 1334. godine da se dopusti da ondje »prčbiva pop sr'b'ski, i da poie u 
cr'kvah; koje su u Stonu i u R'tu« (Miklosich 1857: 107—109, 108).3 Tu 
se srpskim imenom kazuje da svećenstvo za koje se traži ostanak na Pe- 
lješcu pripada Pravoslavnoj crkvi koja je bila državna Crkva tadašnje Sr- 
bije. Rabeći ime Srbin u tom vjeroispovijednom značenju, no u vrijeme u 
kojem srpske države više nije bilo, mletački sindik Zan Battista Giustinian 
(Giustiniani) za stanovnike Budve kaže 1553. da su nekoć bili heretici i 
Srbi, a odnedavna da žive prema rimskomu zakonu, na koji ih je preobra- 
tio barski biskup 1521. godine (Šimunković 2011: 88). Za Morlake u za- 
leđu Nina kaže da su srpske i heretičke vjere i turski podanici (Šimunko- 
vić 2011: 111). Razvidno je da u Battiste ime Srbin i njegov atribut nisu 
etnički, nego vjerski pojmovi, pa za nj Srbin prestaje biti Srbinom napušta- 
njem pravoslavlja. U istom značenju rabio se je u nesrpskim vrelima, 
možda čaki učestalije od naziva Srbin, naziv Rašanin, motiviran sjećanjem 
da je središte srpskoga pravoslavlja (tj. Pećke patrijarhije) bilo u Raškoj. 


Zbog deetnifikacije srpskoga imena i njegove uporabe kao oznake za 
pravoslavce općenito u povijesnim se vrelima Srbima katkada zovuioni 
pravoslavni Slaveni koji nisu bili Srbi. Dubrovčanin fra Timotej Kanali 
javlja Kongregaciji za širenje vjere 22. III. 1625. godine da je u Sofiji 
obratio »Scismatici Serviani molti« (Jačov 1986: 40). Riječ je očigled- 
no o Bugarima koje Kanali samo zbog njihove pravoslavne vjere zove 
>Srbima«.** Na isti način Kongregacija za širenje vjere rabi srpsko ime 
kada odobrava barskomu nadbiskupu 25. III. 1628. kupnju jedne kuće u 
Skoplju kako bi se u njoj obučavalo četiri do pet »mladih Srba« 


* Dubrovčani nisu dopustili da se pravoslavni svećenici zadrže na Pelješcu, nego su ih protjerali. 

34 Zbog takva vezivanja srpskoga i bugarskoga etnonima (no i zbog crkvenoslavenskoga jezika) 
pojedini autori poput slovačkoga isusovca Teofila Kristeka 1599. godine sagledavaju srpski i bugar- 
ski jezik kao jednu cjelinu (»Rasciana seu Bulgarica«) (Krasić 2009: 501). 

(>giovani Servianix) radi daljnjega školovanja u Ilirskom kolegiju u 
Lorettu (Jačov 1986: 96) (koje bi rezultiralo u njihovu napuštanju >srp- 
stva«, tj. pravoslavlja, i prijelazu na katoličanstvo). Takvo imenovanje 
južnoslavenskih pravoslavaca u vrelima zapadne provenijencije i činjeni- 
ca da se je srednjovjekovna srpska država prostirala ina makedonskom 
prostoru objašnjava kako se je Ivan Gundulić u Osmanu mogao dosjetiti 
Aleksandra Velikoga proglasiti Srbljaninom (od Lehsanda Srbljanina 
— vrh svijeh card cara slavna). Naime, Aleksandar Veliki bio je poznat 
kao Makedonac, au Gundulićevo doba nije bilo jasne predočbe o tom 
da u doba Aleksandra Velikoga u Makedoniji nije bilo Slavena (ni pra- 
voslavaca, tj. »Srba«) i da Aleksandra Velikoga s tada suvremenim 
slavenskim stanovništvom Makedonije veže samo ime zajedničkoga 
ozemlja, i ništa drugo. 


Zbog ingerencija carigradskoga patrijarha i zbog poimanja da je 
pravoslavna vjeroispovijed izvorno grčka, južnoslavenski pravoslavci u 
starijim se vrelima često zovu i »Grcima«, a njihova vjera »grčkom«. 
Naziv »grčka vjera« bio je u zapadnim vrelima najučestaliji naziv za 
pravoslavnu vjeru na južnoslavenskom prostoru. Opisujući jedan po- 
kušaj pravoslavnoga svećenstva u osmanskoj Bosni da 1661. i od kato- 
lika ubere crkvene poreze, Nikola Lašvanin naziva pravoslavnu vjeru 
grčkim imenom, a katolike njihovim etničkim imenom, Hrvaćanima: 


»Izajde vladika s velikim opravama da podloži svekrstjanstvo 
od Bosne na svoj ritaliti pod svoj jaram grčki. I najprvo dojde 
u Livno ali malo ne poginu.« 

Naime, ondje na nj 
s Navališe Hrvaćani i njihove mlade žene s palicami i s kame- 


njem«. (Lašvanin 2003: 269—270) 


U mnogim opisima pojedinih južnoslavenskih mjesta stanovnici se 
prema njihovoj vjeroispovijedi opisuju kao »Grci« — »Srbi« — sRa- 
šanix ili »šizmatici«, »Turci« ili »muslimani« (»muhamedanovci«), 

te »Latini« ili skatolicix. Etnonima Hrvatu takvim surječjima (uglav- 
nom) nema jer nije bilo vjeroispovijedno terminirano (usp. npr. Jačov 
1986: 12—13). Lime je »Turčin« kao nazivlokalnoga muslimanskoga 
stanovništva na južnoslavenskom prostoru, poput imena »Srbin« i 
>Latin«, bilo prije svega vjeroispovijedna odrednica. 


Uporabu naziva »Bosanac« i »Bošnjak« i njihovo vezivanje u od- 
nosu na bosanskohercegovačke muslimane trebalo bi posebno obradi- 
ti. Ovdje treba reći da se u povijesnim vrelima katolici u Bosni i Herce- 
govini često određuju kao »Bosanci« ili >Bošnjaci« i da se time ističe 
njihov starosjedilački status. Npr., Benedikt Kuripešić opisuje 1530. da 
je u Bosni našao »tri nacije i tri vjere«, pri čemu katolike identificira s 
bosanskim imenom, a muslimane s turskim. Za Srbe kaže da su pravo- 
slavci iz Smedereva i »grčkoga Beograda«, dakle, da su pravoslavni 
došljaci. Na taj način pokušava imenima naroda u Bosni podariti više 
sustavnosti i neki sadržajni red: 


>Prvo su starosjedioci Bosanci; oni su rimo-hrišćanske vjere. 
Njih je Turčin, kad je osvojio kraljevinu Bosnu, ostavio u nji- 
hovoj vjeri. Drugo su Srbi (Surffen), koje oni zovu Vlasima 
(Walachen) [...]. Došli su iz mjesta Smedereva (Smedraw) i 
grčkog Beograda (griechisch Weussenburg), a vjere su sv. 
Pavla (Sanndt Pauls). [...] Treća nacija su pravi Turci.« (Kuri- 
pešić 1530: 26—27) 


Izjednačivanje pojmova Srbin i pravoslavac nastavlja se sve do XIX. 
stoljeća pa se bosanski musliman Muharem-beg Sitnica čudi u razgo- 
voru s Aleksandrom Giljferdingom, slavistom i ruskim konzulom u 
Bosni, zašto je ruski car pomogao Nijemcima protiv Mađara, jer ruski 
car da je Srbin (što znači pravoslavac), a Nijemac (misli na austrijskoga 
cara) daje Šokac (što znači katolik) (Giljferding 1859: 125). Ime Šokac 


3 Nakon prenošenja toga razgovora Giljferding izvodi zaključke o navodnoj identitetskoj supe- 
riornosti srpskih pravoslavaca i spominje da za razliku od njih pripadnici Katoličke crkve ne znaju tko 
su pa se samoodređuju samo preko vjeroispovijedi (on "zna" tko su pa ih zove »Srbima katolicima«!) 

u to je vrijeme bilo uobičajeno kao oznaka za Hrvate katolike, iako se 
nije rabilo samo u odnosu na njih. 


Iako su već od druge polovice XVIII. stoljeća u sklopu nastajanja ve- 
likosrpske ideologije vidljivi pokušaji da se pojam srpstva integrirajući 
otvori i prema nepravoslavcima, samorecepcija da biti Srbinom znači 
biti pravoslavcem bila je toliko jaka da se je negativno odrazila na sud- 
binu dubrovačkih srbokatolika koji su počeli nastajati sredinom XIX. 
stoljeća pod utjecajem ranoslavističkih teza (Grčević 1997) i srbijanske 
tajne politike i njezinih dubrovačkih zastupnika Matije Bana (1818.— 
1903.) i Mede Pucića (1821.—1882.). Dubrovački srbokatolik Lujo 
Vojnović (1864.—1951.) iskazuje 1888. godine da se on u srpstvu ne 
osjeća prirodno ni dobrodošlim i upozorava na pogubnost vjerskoga 
>fanatizma« u određivanju narodnosnih cjelina. Svojim željenim pra- 
voslavnim sunarodnjacima poručuje: 


>Valja da se odlučite: ili ćete svečano izreći i naučiti narod, da 
vjera nema nikakvoga posla s narodnosti, da Kristova vjera 
spasava, ali da su i pravoslavni i katolički Srbi — Srbi, ili izop- 
ćite svečano nas Dubrovčane i Dobroćane i Peraštane itd. itd. 
irecite: eto vastu — Bog s vama, vjera nas dijeli, Hrvati ste. Iz 
ovoga škripca nema vam spasa, pravoslavna braćo.« (Srpsko-hr- 
vacko pitanje 1888: 11)% 


Srpski povjesničar Aleksa Ivić (1881.—1948.) iznosi mišljenje da su 
pojmovi >muslimanski Srbi i muslimanski Hrvati« »novijega datuma« 
(Ivić 1922: 17). Međutim, vidjeli smo da su sei prije XIX. stoljeća mno- 
gimuslimani smatrali Hrvatima. Što se »muslimanskih Srba« tiče, Ivić 
je u pravu. Nije poznato da bi se u osmanskim vrelima koja su nastala 


idastogaisvoj jezik nazivaju »naškim«, ne znajući mu pravo ime (1859: 126). Međutim, »naškim<« 
je svoj jezik u Giljferdingovo vrijeme zvao i bosanski pravoslavni puk. I pravoslavne »crnogorske 
narodne mase« još su početkom XX. stoljeća, kazuju srpska vrela, svoj jezik zvale »naškim«, uz 
pokoju iznimku (Jovićević 1911: 712). 

prije XIX. stoljeća spominjalo Srbe muslimane. S obzirom na to upad- 
ljive su potvrde glotonima srpski u osmanskim vrelima. One su razlog 
zbog kojega se Ivićevo zapažanje o nepostojanju smuslimanskih Srbax 
prije XIX. stoljeća u srpskoj literaturi uglavnom ignorira. 


Najstarijom potvrdom glotonima srpski u osmanskim vrelima često 
se proglašava naslov rukopisa br. 4759 iz knjižnice Aya-Sofya koji u pri- 
jevodu glasi sarapsko-perzijsko-grčko-srpski rječnikx. Rukopis potječe 
iz zadnje četvrtine XV. stoljeća ili s početka XVI. stoljeća i u transkrip- 
ciji ga je objavio njemački filolog Werner Lehfeldt (Lehfeldt 1989). 
Međutim, naslov ne potječe iz XV./XVI. stoljeća. Nadopisan je najrani- 
je sredinom XVIII. stoljeća. 


Otprilike na sredini naslovne stranice rukopisa nalazi se pečat sul- 
tana Mahmuda I. koji je vladao od 1730. do 1754., a 1743. počeo obna- 
vljati knjižnicu Aya-Sofya. Ispod njegova pečata nalazi se 7 redaka 
teksta kojije napisao Ahmed Šayh, sultanov namještenik. U tekstu piše 
(navodim prema prijevodu u Lehfeldtovoj ediciji na str. 8.) kako sultan 
Mahmud daruje rukopis da bude na raspolaganju svima koji ga žele 
čitati i istraživati. Ispod Ahmedova teksta nalazi se i njegov osobni 
pečat, manji nego onaj Sultanov. Ispod Ahmedova pečata, na dnu lije- 
ve polovice stranice, nalazi se najstariji pečat. Pripada sultanu Bajazidu 
II. koji je vladao od 1481. do 1512. godine. Taj pečat, nasuprot drugim 
dvama, otisnut je naopačke. Okrenemoli stranicu naopačke, Bajazidov 
pečat je uspravljen, i to otprilike u sredini desne polovice stranice. Ako 
nije bilo uobičajeno Bajazidove rukopise i dokumente pečatati naopač- 
ke na lijevom dnu stranice, a sigurno nije, možemo s priličnom sigur- 
nošću pretpostaviti da je naslovna stranica pri prvom pečatanju bila 
prazna te da osoba koja je udarila Bajazidov pečat, u unutarnje stranice 
nije zagledala. To znači da naslovu gornjem desnom kutu, »>arapsko-per- 
zijsko-grčko-srpski rječnik«, pribilježen sitnijim rukopisom iznad pr- 
voga retka s probijenom tintom, nije napisao onaj tko je udario Bajazi- 
dov pečat. Pismo naslova jasno pokazuje da ga nije napisao ni Ahmed, 

a ni pisac rukopisa. Pored toga, pisac rukopisa svoje djelo ne naziva 
»rječnikom« (usp Lehfeldt 1989: 76.). Ni Ahmed u darovnici ne spo- 
minje »rječnik« (»lugat«), nego govori neutralno o »rukopisu« / 
»prijepisu« (Lehfeldt 1989: 8). To znači da ni u Ahmedovo vrijeme 
rukopis vjerojatno nije imao naslov. Očigledno je tek netko u knjižnici 
nakon što je Ahmed napisao darovnicu i udario Mahmudovi svoj pečat, 
odlučio podariti mu naslov. Dakle, naslovje nadopisan najranije sredinom 
XVIII. stoljeća, a možda i mnogo kasnije, npr. u XIX. stoljeću. Budući 
da je objavljeni rukopis br. 4750 sličan rukopisu br. 4749, očigledno je 
ista osoba i rukopisu br. 4749 nadopisala isti naslov. (Lehfeldt navodi 
da rukopis br. 4749 ima isti naslov i iste pečate.) Jedan je od tih dvaju 
rukopisa hrvatske provenijencije (dubrovačke), a drugi srpske (Grčević 
20014). 


Katkada se kaže daje veliki vezir Mehmed-paša Sokolović (1506.— 
1579.) (podrijetlom) bio Srbin, a daje toga navodno bio svjestan, uzima 
se kao dokaz njegovo pismo iz 1551. godine u kojem temešvarskomu 
zapovjedniku Andreju Batoriju piše da mu pisma ne šalje »fruški« 
(latinski), nego »srpskem jezikom« (Ivić 1909: 211). Međutim, taj iskaz 
ne kazuje ništa o etničkoj samoidentifikaciji Mehmed-paše Sokolovića 
jer se je glotonim srpski u njegovo doba i poslije često rabio kao leksi- 
kalizirani i deetnificirani glotonim za južnoslavenske idiome pisane 
ćirilicom, tako npr. i u pismu Mehmeda Isabegovića Dubrovčanima 
krajem 1506. ili početkom 1507. godine u kojem se spominje »hućum 
carov srpski pisan« (Nakaš 2016). Takvu uporabu glotonima srpski u 
osmanskim vrelima (uglavnom je riječ o pismima) potaknuli su i odr- 
žavali vjerojatno pisari koji su djelovali u slavenskoj kancelariji na Vi- 
sokoj portii ondje slijedili pisarska pravila srednjovjekovnih srbijanskih 
kancelaracija (Nakaš 2016). Međutim, temeljita istraživanja o tom nisu 
provedena. 


Uporaba glotonima srpski kao defektnoga glotonima koji je bio vezan 
uz pismo odvijala se je na Zapadu pod utjecajem ina poticaj Hrvata koji 

su ćirilicu nazivali +srpskim pismom«, prema imenu svojih susjeda 
Srba u kojih je u uporabi ćirilica bila jedino pismo, a deetnificiranim 
srpskim imenom Hrvati su nazivali i svoje vlastite ćirilične zapise, pa i 
onda kada su svoj vlastiti jezik nevezano uz ćirilicu zvali hrvatskim 
imenom. Stoga postoje zapisi u kojima izričaj pisati srpski nedvojbeno 
znači ćirilicom pisati hrvatski jezik. O toj temi govori se u VI. poglavlju 
ove knjige. 


STANOVNICI VOJNE KRAJINE U ETNOGRAFIJI 


Tijekom prodora Osmanskoga Carstva na prostor današnje Bosne 
i Hercegovine negdašnju ulogu prednjeazijskih nomada Juruka preu- 
zeli su Vlasi koji su sa svojim stadima pratili osmansku vojsku i opskr- 
bljivali ju mesom, mliječnim proizvodima i kožom (Bogović 2017: 
205). Vlasi su igrali za Osmansko Carstvo i važnu vojnu ulogu. Gra- 
nično područje između Habsburške Monarhije i Osmanskoga Carstva 
bilo je izloženo pljačkama i vojnom djelovanju suprotstavljenih strana 
pa je velik dio domicilnoga stanovništva napustio svoje domove. 
Osmansko Carstvo svoje je proširene granične predjele prema Habs- 
burškoj Monarhiji naseljavalo Vlasima iz Srbije i Hercegovine (usp. 
Truhelka 1941). Njih su Osmanlije kao nomadsko stanovništvo, na- 
viknuto na selidbe, često i lako mogli pokretati kada im je zatrebalo 
naseliti neki opustošeni kraj koji je ujedno trebalo osigurati i vojnički. 
Vlasi su zbog tih svojih usluga u Osmanskom Carstvu imali posebne 
povlastice i plaćali su uglavnom samo porez koji se je zvao filurija 
(Hrabak 1990: 13,24). Nakon Mohačke bitke 1526. Osmansko Carstvo 
počelo im je ukidati privilegije, što je rezultiralo u masovnom prijela- 
zu Vlaha na kršćansku stranu kojoj su nudili svoje usluge tražeći one 
povlastice koje su prije imali na osmanskoj strani (Sučević 1954, Bo- 
gović 2017: 205). Neki su Vlasi slijedom ukidanja starih povlastica 
postali hajduci i tzv. uskoci. 

Nakon što je hrvatski Sabor 1527. godine za novoga hrvatskoga 
kralja izabrao Ferdinanda I. Habsburškoga, počeo se je na granici s 
Osmanskim Carstvom uspostavljati obrambeni sustav koji će se raz- 
viti u posebnu teritorijalnu jedinicu pod vojnom upravom Beča, po- 
znatoj kao Vojna krajina. Ona je bila glavnim odredištem vlaških 
pravoslavnih doseljenika iz Osmanskoga Carstva. Razvojačena je tek 
1873. godine i ujedinjena s Kraljevinom Hrvatskom i Slavonijom 
1881. godine. 


Prema Aleksi Iviću najučestaliji naziv za pravoslavne doseljenike 


su Hrvatsku i Slavoniju tokom XVI. i XVII. veka bio je Vlasi 
(Valachi, Wallachen), zatim uskoci (Uskoken), pribezi (Pri- 
beggen, profugae), prebegli Turci (heriibergefallene ili herii- 
bergesprungene ili heriibergekommene Turggen).« (Ivić 1922: 
7—8) 


U Dalmaciji su pravoslavne doseljenike zvali prema Iviću najčešće 
Morlacima, no to nije bio njihov izvorni samoidentifikacijski naziv. Na 
terenu je i ondje u uporabi bio izvorni naziv Vlah. U samoidentifikacij- 
skom nazivlju pravoslavnih doseljenika upadljiv je učestao naziv »vlaš- 
ki sinovi« (Sučević 1953: 42, usp. također Juran 2015.7 


Neki doseljenici zovu se Srbima ili Rašanima. U njih se načelno mogu 
razlikovati dvije kategorije. Jedna je bila vezana uz etničke Srbe kojima 
je svojedobno bilo zabranjeno ženiti se Vlahinjama i koji su u tadašnju 
Hrvatsku i Slavoniju dolazili u manjem broju zajedno s Vlasima, dok su 
u većem broju naseljavali Srijem. Drugu kategoriju čine nesrpske sku- 
pine pravoslavne vjeroispovijedikoje su obuhvaćene generičkim nazivom 
srbin/rašanin kao vjeroispovijednom odrednicom. Uporaba toga naziva 


3 Većim je dijelom bila riječ o slaveniziranom stanovništvu koje je više ili manje imalo vlašku 
etničku samosvijesti koje je bilo u procesu asimilacije. Vlaha je bilo i katolika. Ime Vlah rabilo se je 
u različitim značenjima, nerijetko označujući onoga drugoga. Njime se u arhivskim dokumentima 
nazivaju i bosanskohercegovački starosjedioci katolici koji su se naseljavali u Dalmaciji i koji podri- 
jetlom nisu bili Vlasi. 

stoga je najučestalija u nizu crkvenih titula pravoslavnih svećenika koji 
su dolazili sa svojim vjernicima, npr. Rascianorum episcop, episkom Srbljem 
vretaniskim, episkup Srbski sinov. Posebno učestao bio je generički vjero- 
ispovijedni naziv rašani/rascijani. Taj naziv Srbi nisu rabili kao svoje 
samoidentifikacijsko etničko ime, izuzev možda u nekim iznimnim si- 
tuacijama pod utjecajem njegove uporabe na Zapadu (usp. Ivić 1922: 9). 


Aleksa Ivić kao dobar poznavatelj arhivske građe iz srpske povijesti 
kaže da se u povijesnim spomenicima pravoslavni doseljenici u Ugarskoj 
uglavnom nazivaju Rascijanima (Rašanima)* i da se to ime u dokumen- 
tima bečkih pismohrana sredinom XVIII. stoljeća zamjenjuje imenom 
Iliri. Ime Iliri napušta se u tom značenju početkom XIX. stoljeća i 
uvodi se vjeroispovijedni naziv »griechisch-nicht-unirten«, >graeci 
non uniti«. Ivić nastavlja: Tek od 1848. godine počevši usvojen je u 
Beču naziv Srbi za Srbe u Austro-Ugarskoj monarhiji.« (Ivić 1922: 7). 


U izvješćima katoličkih misionara tijekom XVI. i XVII. stoljeća 
pravoslavci se nazivaju (u Ivićevoj terminologiji »Srbi«) prema Iviću 
najčešće »šizmaticima«.?? 

U etnografskim opisima južnih Slavena s početka XIX. stoljeća 
stanovništvo u Vojnoj krajini prikazuje se na različite načine. Ovdje 
ćemo ilustracije radi u osnovnim crtama usporediti knjigu Statistički 
prikaz Ilirskih provincija austrijskoga vojnoga zemljopisca, statističara 
i etnografa Johanna Andreasa Demiana (1765.—1845.) iz 1810. godine 
s knjigom Slika i opis jugozapadnih i istočnih Venda, Ilira i Slavena kojoj 
je autor francuski prirodoslovac, geolog, etnolog i liječnik Balthazar 
Hacquet (1739./40.—1815.). Hacquetje svoje djelo u pet svešćića počeo 
tiskati 1801. godine (Hacquet 1801). 


38 Rasciani, Ratzen, rdczok, lat. Arsa, grad starih Rimljana blizu Novoga Pazara, Ras. 

* Većinu povijesnih potvrda u kojima se spominje etnonim Srbin i glotonim srpski ispisao je Vasi- 
lije Đerić (1867.—1931.), rodom iz Like (Đerić 1914). Srbijanska vrela i samoidentifikacijsko nazivlje 
samih pravoslavaca ne navodi ili navodi samo rijetko. Đerić donosi svoje primjere tendenciozno, s 
unaprijed određenim ciljem, što otežava ili onemogućuje kritičko istraživanje građe koju je prikupio. 

Hacguet kompilira u svojem radu etnografska zapažanja, prikaz psi- 
hofizičkih svojstva opisanih regionalno-etničkih skupina, zemljopisne 
značajke njihovih zemalja i tumačenja njihove (navodne) povijesti. 
Njegovo djelo i ozračje u kojem je nastalo opisao je i kontekstualizirao 
hrvatski povjesničar i filolog Ivan Pederin (Pederin 1973). Hacguetova 
knjiga potaknula je nastanak sličnih djela i kompilacija, a izvršila je velik 
utjecaj ina Demianovu knjigu Statistički prikaz Ilirskih provincija. 


Hacguet se u svojoj autobiografiji predstavlja protivnikom >univer- 
zalnih sistema« i kao osoba koja nikada nije bila zaražena nijednom 
religijom i koja je (bila) u sukobu sa svećenicima (to se očigledno od- 
nosi na svećenike Katoličke crkve) (Pederin 1973: 426). To je vjerojat- 
no razlog zbog kojega pri opisu svojih 16 zemljopisno-etničkih skupina?" 
na južnoslavenskom prostoru, od kojih su gotovo sve slavenske, raz- 
mjerno malo pozornosti posvećuje konfesionalnim razlikama. Demian 
preuzima od Hacqueta niz pojedinačnih etnografskih opisa, no Hacque- 
tove slavenske skupine razvrstava drukčije u veće cjeline i kao važan 
kriterij pri tomu uzima konfesionalnu pripadnost. 


Kao posebnu etničku cjelinu Hacquet opisuje Uskoke. Oni su, kaže, 
rasprostranjeni diljem Dalmacije, Bosne, Servije, Hrvatske, sve do Kranj- 
ske (Hacquet 1801: 148). Od Morlaka se Uskoci u Hacquetovu opisu 
razlikuju prvenstveno po tom što Uskoci vole samo planine i što se nika- 
da ne nastanjuju u nizinskim krajevima (1801: 147). Uskoci dvojako 
odgovaraju na pitanje tko su: jedni kažu Serbli,a drugi Lah ili Vlah (1801: 
147; 149). Hacquet slavenske Vlahe ne priznaje kao zasebnu etničku 
cjelinu jer Vlasima smatra rumunjske Vlahe u Transilvaniji. Tumači da 


40 To su sljedeće: »Geilthaler oder Silauzi« (Hacquet 1801: 13), »Krainer oder Krainze« (isti: 
19), »Istrianer oder Istrier (Istriane) « (isti: 41), »Japoder oder Japider (Zhitzhe)« (isti: 55), »Un- 
terlinder oder Dolenzer« (isti: 64), »Wipacher oder Vipauze« (isti: 76), » Gothscheer, Hotshevarie« 
(isti: 84), »Liburnier oder Liburnzi« (isti: 99), »Morlaken oder Morlachen (More-Vlassi)« (isti: 
110), »Chrobaten oder Kroaten (Horvati)« (isti: 128), »Uskoken oder Skoko (Serbli) x (isti: 147), 
>Likaner oder Gebirgs-Chrobaten (Likani)« (isti: 162), »Dalmatiner (Dalmati oder Duvni)« (isti: 
180), »Slavonier oder Slavinier (Slovenecz)« (isti: 200), »Clementiner (Clementini)« (Albanci!) 
(isti: 221), »Rascier oder Raitzen (Jepnauuu)« (isti: 234). 

se južnoslavenski Vlasi i transilvanski Vlasi potpuno razlikuju izuzev 
narodne nošnje (iimena) koja je istraživače navela na pogrješan zaklju- 
čak da su Uskoci zapravo Vlasi, a što oni nikada nisu bili niti su na 
južnoslavenski prostor stigli iz Transilvanije. Hacquet iznosi mišljenje 
da su se Uskoci možda protiv svoje volje morali zvati Vlasima. Prema 
njegovu shvaćanju Uskoci su podrijetlom Čerkezi koji su se iz Kauka- 
zusa na prostor današnje Hrvatske i Bosne i Hercegovine doselili preko 
Srbije (Hacquet 1801: 148). 


Za Uskoke Hacquet tvrdi da uglavnom pripadaju Pravoslavnoj crkvi 
(>grčkoj«), a isto pretpostavlja i za Ličane i Dalmatince, no u to poto- 
nje nije siguran. Hacquet misli da Uskoci svoje popove izvan crkve 
slabo poštuju zbog njihova manjkava morala i jer često sudjeluju u 
zločinima kao što su pljačke (Hacquet 1801: 154). 


Središnje mjesto u Hacquetovu opisu predaka današnjih Hrvata 
zauzimaju Morlaci. Za naziv Morlak smatra da potječe od sveze Mo- 
re-Vlah u značenju morski Talijan, iako Morlaci nisu Talijani (Hacquet 
1801: 112). Hacquetov prijatelj Alberto Fortis (1741.—1803.) zapisao 
je u svojem znamenitom putopisu Viaggio in Dalmazia (1774.) za Mor- 
lake u mletačkoj Dalmaciji da sami sebe zovu Vlasima (Fortis 1984: 
32). Budući da Hacquet pod Vlasima razumijeva samo transilvanske 
(rumunjske) Vlahe, on za Morlake traži prikladnije ime. Upozorava da 
se mnogi Morlaci u Hrvatskom primorju >još uvijek« zovu Serbli (1801: 
113). Time želi reći da je u (pravoslavnih) Morlaka u Hrvatskom pri- 
morju ime Vlasi sekundarno i neprilično, a da je ime Serbli starije i 
bolje. Odakle ime Serbli u njih vjerojatno potječe, može se razabrati u 
popratnom ćiriličnom tekstu ispod pravoslavno-crkvene ilustracije koju 
Hacquet donosi na kraju četvrtoga svešćića. U tom se tekstu spominje 
>arhiepiskop i mitropolit sloveno-srpski, gospodin Vikentije Popovič«.“ 


# On je bio rodom iz Janjeva na Kosovu (?—1725.), monahom je postao u Peći, a 1713. izabran 
je za mitropolita karlovačkoga (na prostoru Austrijskoga Carstva) na zalaganje pećkoga patrijarha 
Arsenija IV. 

Budući da su Morlakinje svijetle puti i plavih očiju, Hacguet misli da 
su Morlaci mješavina naroda sa sjevera i Sarmata ili Hrvata (1801: 
113—114). Na drugom mjestu tvrdi da Hrvati potječu od Morlaka (1801: 
128). Oni mu ipak nisu isto pa kaže da Hrvati žive u Hrvatskom Kra- 
ljevstvu u okružju Slavonaca, Dolencera, Uskoka, Liburna, Morlaka te 
Otomana. Njihova je zemlja (Hrvata) prema sjeveroistoku nizinska, a 
u sredini brdovita. Zemljopisna razlika uzrokuje razlike među njezinim 
stanovnicima. Hrvat je prema Hacguetu među svojima općenito gle- 
dano dobar čovjek, no prema nadređenima se ponaša kao rob jer gazdu, 
iako mu je pokoran, iza njegovih leđa ismijava. Hrvat je siromašan i 
sklon je uzeti ono što mu ne pripada. Polusirov je (Hacguet 1801: 130). 
Iako je Hrvat siromašniji od Morlaka, u Hrvata nema prosjaka (1801: 
131). Njegove kuće na Savi nalaze se zbog poplava uglavnom na visokim 
stupovima, poput čardaka na turskoj granici (1801: 134). Onemogući- 
vanje pristupa kućama ljestvama koje se podižu u kuću nužno je jer se 
Hrvati moraju braniti od Bosanaca i Servijera (1801: 134). (Riječ je 
očigledno o stanovnicima Osmanskoga Carstva.) Hrvati su prema 
Hacguetu kršćanstvo preuzeli pod bizantskim carem Heraklijem koji 
je vladao u prvoj polovici VII. stoljeća. Oni poštuju svoje svećenike 
(1801: 135). Učenostje u njih samo slabo zastupljena pa se i na njihovu 
primjeru potvrđuje poslovica Inter arma silent Musae (Među oružjem 
šute Muze). U takozvanih šizmatika, koji su podložni grčkoj religiji 
(1801: 135), postoji čudan običaj da se svakomu strancu u vlastitoj kući 
baci rukohvat pšenice ulice (1801: 135). No praznovjerja u Hrvata nema 
mnogo jer su oni vojnički narod. 


Poznato je daje Hacguet putovao 1774. godine Istrom, 1780. godine 
sjevernom Hrvatskom, 1783. godine Likom, Krbavom, zapadnom Bo- 
snom i Dalmacijom, te posljednji put 1787. godine opet po granicama 
»turske Hrvatske« (Pederin 1973: 424). Njegov opis Hrvata i Hrvatske 
očigledno je prije svega opis hrvatske Vojne krajine. On pod Hrvatima 
razumijeva i katolike i pravoslavce (šizmatike). 

Za Ličane ili brdske Hrvate (Likaner oder Gebirgs-Chrobaten) Ha- 
cguet kaže da su posve različiti od Hrvata i s njima sjedinjeni samo 
političkim okvirom. Ličane smatra zbog konfiguracije terena na kojem 
žive Crnogorcima Austrijske Monarhije (1801: 160). Govoreći o Liča- 
nima, kaže da kralja Josipa II. cijene i vole ne samo njegovi Hrvati, nego 
i susjedni muslimani, o čemu se osvjedočio u razgovoru s više Turaka 
u Mostaru (1801: 165). Na tom mjestu naziv Hrvati očigledno mu se ne 
odnosi samo na Ličane, nego označava širu skupinu ljudi kojaje pozna- 
ta kao posebno odana austrijskomu caru. Riječje o hrvatskim graniča- 
rima općenito. 


Za narodnost koju Hacguet opisuje pod naslovom sRascier oder 
Raitzen (Sepnannn)<« kaže da dolazi iz istočne Srbije i da se njezini 
pripadnici zovu Serbli. Tu narodnost Hacquet opisuje kao posve druk- 
čiju od ostalih pravoslavaca (Morlaka, Uskoka, pravoslavnih Hrvata). 
Ona je imućna, radišna, kultivirana, a u Habsburškoj Monarhiji živi 
uglavnom u gradovima, gdje njezini pripadnici djeluju kao uspješni tr- 
govci. U zemljoradnji njihov plug zbog konfiguracije tla vuče šest ili 
često osam volova, a na plugu stoje tri čovjeka (1801: 240). Njihovu 
Pravoslavnu crkvu na jednom mjestu zove »orijentalnom crkvom« 
(1801: 238). Tvrdi da ti Srbi nemaju književnosti ni kultivirane znanosti, 
niti knjiga na svojem jeziku, a vjeroispovijedne knjige dobivaju iz Rusi- 
je. Oni pišu tamošnjim (ćiriličnim) pismom. Svi pripadaju grčkoj vjeri 
iimaju puno poštovanja prema svojim svećenicima (1801: 235—236). 

Vidimo da Hacquet razlikuje najmanje četiri vrste pravoslavaca: 1) 
Srbe koji su stigli iz istočne Srbije, 2) pravoslavne Hrvate, 3) Uskoke 
koji žive samo u brdima i kojima se svećenici ponašaju kao razbojnici, 
4) Morlake. 


Austrijski vojni zemljopisac, statističar i etnograf Johann Andreas 
Demian (1765.—1845.) bilježi 1810. godine u svojoj knjizi Statistički 
prikaz Ilirskih provincija da u Vojnoj krajini na prostoru Like, Korduna 
i Banije žive »Hrvati i Dalmatinci koji su izvorni stanovnici te zemlje«, 

a osim njih još i stakozvani Iliri koji su se doselili iz Bosne, Srbije i Bu- 
garske«. Jedni i drugi imaju puno toga zajedničkoga, a razlikuju se po 
posebnostima koje proizlaze iz različita odgoja i njihove vjeroispovijedi. 
Kaže da »stvarni Hrvat« (»der eigentliche Kroate«) pripada rimo-ka- 
toličkoj crkvi, a Ilir da je orijentalne vjere (>der orientalisch-gliubige 
Illyrier«) (Demian 1810: 33). »Ilire orijentalne vjere« zove još i »ne- 
sjedinjenima« (die nicht-unirten). U suvremenoj povjesničarskoj lite- 
raturi koja opisuje Demianov prikaz stanovništva u Vojnoj krajini ne 
spominje se činjenica da Demian ne rabi naziv Srbin, pa se prenosi 
netočan dojam kao da on govori o Hrvatima i Srbima, iako zapravo 
govori o Hrvatima i Ilirima. 


Za razliku od katolika o pravoslavnim Ilirima kao vjernicima Demian 
iznosi loše mišljenje. Kaže da »katolički graničar« poštuje svoju reli- 
giju, kao i njegovi svećenici, i da nije ni izdaleka toliko neobrazovan ni 
praznovjeran kao orijentalni vjernik (der Orientalisch-Glčubige) kojega 
se cijela vjera sastoji u točnom pridržavanju posta koje mu uporno 
ucjepljuju njegovi popovi (Demian 1810: 54). Orijentalni vjernik prije 
će si za vrijeme posta dopustiti pljačku i umorstvo nego jesti žlicom koja 
je bila u dodiru s varivom od mesa. Među orijentalnim vjernicima ima 
muškaraca od 60 godina, tvrdi Demian, koji ne znaju izmoliti čak ni 
Očenaš. Orijentalni vjernik nazoči misi koju razumije toliko slabo 
koliko i njegov pop koji je odrastao u neznanju i koji nema nimalo mo- 
rala. Pravoslavni popovi misle, nastavlja Demian, da za svećeničku 
službu raspolažu svim potrebnim osobinama ako znaju čitati i pisati. 
Osim poznavanja crkvenih ceremonija i ustroja mise (des materiellen 
Gottesdienstes) nemaju nikakva obrazovanja i neotesani su (roh) kao i 
običan čovjek. Njihove propovijedi ne sastoje se iz moralnoga ili dogmat- 
skoga naučavanja, nego neozbiljnoga glumljenja (aus abgeschmackten 
Alfanzereyen). Zbog toga nesjedinjeni vjernici za svoje popove izvan 
crkve iskazuju samo malo poštovanja (Demian 1810: 55). Iako Demian 
u svojim ocjenama pravoslavaca iznosi subjektivne dojmove u kojima 

vjerojatno ima i pretjerivanja, slične navode o obrazovnim i kulturo- 
loškim razlikama između katoličkih i pravoslavnih svećenika donose i 
drugi autori. Te su se razlike u konačnici u turskoj Bosni pokazale 
kontraproduktivnima za katoličku zajednicu jer su zbog viših obrazov- 
nih kriterija rezultirale u manjku katoličkih svećenika i u prijelazu 
mnogih katolika na pravoslavlje (usp. Hadrovics 2000: 20—23). Na 
razini prosječnoga katoličkoga i pravoslavnoga vjernika ta se je razlika 
odražavala u tom da se je od prosječnoga katolika očekivalo da ide re- 
dovito na misu, što u prosječnoga pravoslavca nije bilo nužno i koji je 
odlazak na misu često vezivao samo uz pojedine velike blagdane. 


Poglavlje o osobinama stanovništva Vojne krajine (Charakteristik 
der Einwohner, str. 33.—55.) Demian završava opisom zajedničkih 
igara, plesa i pjevanja stoga graničarskoga narodax. Najomiljenija mu 
je zabava lovi pjevanje po šumama. Pjevanje graničara prema Demianu 
nije ništa drugo nego divlje neharmonično zavijanje koje započinje i 
završava moduliranim O! Budući da prije opisa pjevanja spominje Li- 
čane, vjerojatno mu se primjedbe o pjevanju odnose upravo na Ličane. 
Ako se u nekoj udaljenosti u šumi nalazi još jedan graničar, opisuje 
Demian, on zavijanje ponavlja. Kada netko prvi put u nekoj šumi to 
čuje, misli da se nalazi među divljacima. Ta je etnografska zapažanja i 
kvalitativne ocjene pjevanja u Hrvata Demian preuzeo od Hacgueta 
(usp. 1801: 141—142, 194). 

KRAJIŠNICI KAO HRVATI 


Odnos Beča prema pravoslavcima u Vojnoj krajini bio je dvojak. S 
jedne je strane Beč davao prednost Katoličkoj crkvi i podržavao je 
ideju o uniji katolika i pravoslavaca, no s druge je strane činio mnogo 
toga da do unije praktički ne dođe. Radi izravnoga vladanja Vojnom 
krajinom i radi pasivizacije hrvatskoga plemstva odgovarali su mu na- 
peti odnosi u kojima se je Beč graničarima prikazivao, i to neovisno o 
njihovoj vjeroispovijedi, kao jedini jamac da će zadržati posebna prava 
koja stanovništvo (kmetovi) u civilnoj Hrvatskoj nije imalo. 


Za pojedine radove Alekse Ivića i drugih srpskih autora koji su pi- 
sali o pravoslavcima u Vojnoj krajini specifično je da tamošnje pravo- 
slavce nazivaju isključivo »Srbima« i srpskim graničarimax (usp. u 
tom smislu Ivić 1926). Međutim, iako je Vojna krajina stoljećima bila 
pod izravnom upravom Beča i iako su se za njezine stanovnike u inter- 
noj komunikaciji rabila različita imena, oni su u svijetu bili poznati, bez 
obzira na vjeroispovijed i na njihovo etničko podrijetlo, samo kao 
>Hrvati« i shrvatski graničari«. (Nigdje nije zabilježeno da bi ijedan 
pravoslavac svojedobno prosvjedovao zbog toga i tražio da se zove 
»Srbinom«.) To je razvidno u opisima Tridesetgodišnjega rata (1618.— 
1648.) u kojem su se graničari Vojne krajine uglavnom kao plaćenici 
borili u raznim europskim zemljama, prije svega u Njemačkoj na stra- 
ni katolika. Njihova konjica, obučena i izvježbana u posebnom načinu 
ratovanja u borbi s Turcima bila je izuzetno cijenjena zbog svoje učin- 
kovitosti pa je francuski kralj Louis XIV. dao oformiti 1643. tri vlastite 
hrvatske konjičke pukovnije koje su 1667. godine objedinjene u jednu 
pukovniju Kraljevih Hrvata (Régiment Royal-Cravates cavalerie). Ta je 
pukovnija kao vojni rod postojala sve do kraja XVIII. stoljeća, iako u 
njoj vjerojatno već krajem XVII. stoljeća više nije bilo izvornih nosite- 
lja etnonima Hrvat. 

Popularnosti hrvatske lake konjice u zapadnoeuropskim krugovima 
u XVII. i XVIII. stoljeću išle su u prilog vijesti o mletačkim elitnim 
konjičkim jedinicama koje su se zvale Cavalleria Croata i Croati a cavallo 
(usp. Čoralić—Balić Nižić 2006). One su ustrojene u mletačkoj Dal- 
maciji na zadarskom području u prvoj polovici XVI. stoljeća kao reak- 
cija na prodore vojske Osmanskoga Carstva. Njihov je naziv očigledno 
nastao prema etničkomu imenu njihovih vojnika, Hrvata iz okolice 
Zadra. Osnivanje tih jedinica bilo je usko vezano uz nastanak jedinica 
poznatih pod imenom Soldati Albanesi, Cavalleria Albanese, Cappelletti, 
koje su se popunjavale uglavnom vojnicima s područja »koje se nala- 
zilo u sastavu mletačke pokrajine Albania Veneta«. Obuhvaćale su 
>vojnike zavičajnoga podrijetla s današnjega crnogorskoga uzmorja 
(Albance, Hrvate i Crnogorce), kao iiz mletačkih stečevina u današnjoj 
Albaniji (iz Skadra, Drača, Lješa i drugih gradova) « (Čoralić—Balić 
Nižić 2006: 74). U vodama sjevernoga Jadrana bile su u obrani mletač- 
kih posjeda izuzetno važne tzv. »protuuskočke barke«, sastavljene od 
lako pokretnih i brzih lađa, obično stacioniranih u Kopru. Posada tih 
mornaričkih jedinica bila je sastavljena od Albanaca, Hrvata i Crnogo- 
raca, a zvale su se Barche armate contro Uscocchi i Barche armate Croate 
(Čoralić—Balić Nižić 2006: 75). 


O hrvatskoj lakoj konjici (Cavalleria Croata, Croati a cavallo) u sas- 
tavu mletačke vojske hrvatska povjesničarka Lovorka Čoralić i N. 
Balić Nižić sažimlju: 


>Kao elitne borbene jedinice, hrvatski konjanici neće ratova- 
ti samo na dalmatinskoj bojišnici već će — u nemaloj mjeri 
— njihove jedinice djelovati i duž cijele mletačke terraferme. 
Pripadnici lake hrvatske konjice isprva su, kako je kazano, 
pripadali iseljenu stanovništvu zavičajem sa širega zadarskoga 
područja. S vremenom će u te postrojbe pristupati i Hrvati iz 
drugih dijelova Dalmacije i Boke kotorske, alii — iako u mno- 
go manjoj mjeri — albanski i crnogorski iseljenici iz drugih 
dijelova Mletačke Albanije, ponajprije onoga dijela koji se 

nalazio pod osmanlijskom vlašću (od Bara prema albanskom 
jugu). Starost vojnika u postrojbi bila je između 18135 godina, 
a prijam u nju se — osim u Zadru — obavljao i u Kotoru i 
Kopru. Iako zapovjednici nužno nisu morali biti Hrvati (rječit 
su primjer odvjetci ugledne, tada već vjerojatno i kroatizirane, 
aliizvorno albanske obitelji Kruta), zapovjedni i govornijezik 
u tim je postrojbama bio hrvatski (lingua illirica).x (Čoralić— 
Balić Nižić 2006: 76) 


Upečatljive marame koje su bile dio uniforme hrvatskih graničara 
u francuskoj službi utjecale su na modni trend u Francuskoj iz koje su 
se diljem svijeta proširile kravate, odjevni ukrasni predmet nazvan 
prema njihovim izvornim nositeljima, Hrvatima. 


Vrlo velik broj vojnika koji su u Europi ratovali pod imenom Hrvat 
govori da je već tijekom Tridesetgodišnjega rata u punom zamahu bio 
proces kojega je rezultat očigledan u Francuskoj u drugoj polovici XVII. 
stoljeća: vojnika iz Vojne krajine nije bilo u dovoljnom broju da bi mo- 
gli zadovoljiti potrebe zapadnoeuropskih velikaša pa su u redovima 
»Hrvata« po shrvatskojx vojnoj doktrini ratovali i nehrvati, tj. vojni- 
ci koji nisu dolazili iz Vojne krajine ili iz obližnjih hrvatskih krajeva. 
Etnonim Hrvat time je počeo u središnjoj Europi dobivati novo deet- 
nificirano značenje, pa oni koji su ga upotrebljavali često nisu ni znali 
da je izvorno riječ o etničkom imenu, a ne o nazivu za pandure kojima 
se ne treba naći na putu (usp. Hacquet 1801: 115). 


Hrvatska laka konjica bila je poznata ne samo po svojoj vojničkoj 
učinkovitosti, nego i po pljačkama i okrutnosti. U povijesnom pamćenju 
Nijemaca to posebno dolazi do izražaja u odnosu na postupanje hrvatskih 
jedinica prema civilima u Magdeburgu (usp. Schiller 1792: 199—200). 


Govoreći o negativnoj slici koja je o hrvatskim vojnicima u XIX. 
stoljeću nastala u Italiji, hrvatski političar Frano Supilo (1870.—1917.) 
primjećuje iz perspektive hrvatsko-srpske nacionalne polarizacije s 
kraja XIX. stoljeća da 

sogromna većina tih elemenata, koji su takove uspomene 
hrvatskom imenu po Evropi ostavili, jer su dolazili kao hrvatske 
regimente iiz Hrvatske, nisu ni bili Hrvati, nego baš ovi hrvat- 
ski Srbi, za ironiju sudbine oni isti, koji su doma vlastodršcima 
toliko služili proti pravima Hrvatske« (Supilo 2000: 224) 


U Njemačkoj ima više lokaliteta sa starim kamenim križevima koji 
se zovu Kroatenkreuz, npr. u Kevelaeru na granici s Nizozemskom, u 
šumi kod Altendambacha, kod Schwäbisch Gminda, između Birntho- 
na i Ungelstettena, u Saarburgu. Neki od tih križeva možda su postav- 
ljeni radi pridobljivanja naklonosti hrvatskih jedinica u Tridesetogo- 
dišnjem ratu ili zbog nekoga sličnoga razloga, no mnogi su vjerojatno 
postavljeni u znak sjećanja na njihove žrtve.“ 


Graničari Vojne krajine neovisno o njihovoj vjeri bili sukao »Hrvati« 
poznati i u Dubrovniku. Dubrovčani su ih u XVI. i XVII. stoljeću rado 
novačili u svoju profesionalnu vojsku. Budući da su znali da među tim 
Hrvatima ima i pravoslavaca, koji suu Dubrovniku bili nepoželjni (mož- 
da ne samo zbog posebnih dubrovačkih razloga, nego i zbog sklonosti 
koje opisuje Schiller i spominje Hacquet 1801: 115), dubrovačka Vlada 
od svojega poslanika u Beču 9. V. 1618. traži obavijest mogu li se >doba- 
viti barabanti i u kom broju, ali da budu Hrvati, našeg jezika i katolici« 
[»Crouati de nostra lingua e cattolici«], kada se mogu imati, i uz koju 
plaću za stražu i ostale službe u gradu.« (Košćak 1954: 190, 215). 


I mađarski grof i putopisac Dominik Teleki von Szćk smatra 1795. 
godine da su Hrvati većim dijelom katolici, a da manjim dijelom, i to 
graničari, pripadaju grčkoj crkvi (1805: 268). Dijelu naroda u Otočač- 
kom, Ličkom, Slunjskom i Ogulinskom okrugu kaže da pripada ime 
Vlah, no da u jeziku uopće nema sličnosti s Vlasima, nego da je riječ o 
Hrvatima. Vlasima ih zovu jer Hrvati grčki zakon zovu vlaškim i jer su 


+ O vojnoj nazočnosti nositelja etnonima Hrvat u Njemačkoj u to doba svjedoči i niz toponima 
kao npr. Kroatenberg, Kroatenweg i Kroatenwuhne kod Magdeburga, Kroatenstegkod Schwäbisch 
Gmiinda, Kroatengasse u Wiirzburgu, KroatenstraBe u Kevelaeru i Ilsenburgu, itd. 

Talijani već u stara vremena Vlasima nazvali stanovnike cijeloga gorja 
od Senja do Novigrada (1805: 270). U jednom drugom vrelu iz XVIII. 
stoljeća nakon opisa borbi u kojima su sudjelovale hrvatske jedinice, 
samorazumljivo se dodaje da su su Hrvata bila tri grčka svećenika, au 
ugarskih naroda dva katoličkax (Korner 1760: 386). Stoga, kad Carl 
Christian Viktor (1790: 128) njemačkomu čitateljstvu opisuje kako su 
»turski Hrvati« pod zaštitom spaša i sandžaka« upadali na carevu 
zemlju i ondje pljačkali sela, a carevi Hrvati« zauzvrat progonili te 
razbojnike i pljačkali sela »turskih Hrvata«, treba pretpostaviti da 
>carevi Hrvati« nisu bili samo katolici, nego i pravoslavci. To je u 
skladu s činjenicom da su i prema caru Josipu II. (1785. godine) pored 
katoličkih Hrvata postojali i Hrvati »nesjedinjene grčke religije«. Za 
Banat kaže da u njemu žive Vlasi, Raci (oboje grčke religije) i doselje- 
nici raznih nacija iz Njemačke (usp. Bartenstein 1802: XIX, XXII— 
XXIII). I u djelu Mithridates... iz 1809. spominju se »Hrvati grčke re- 
ligije«<, »grčki Hrvati« (Mithridates: 632, 650). Sukladno s tim u 
zakoniku o Vojnoj krajini iz 1754. (Militar Grdnitz-Rechten) hrvatski se 
jezik — neizravno — određuje kao zemaljski jezik jer se kaže da pri 
odabiru osoblja za pravničke poslove u graničarskim jedinicama treba 
dati prednost onima koji osim što imaju druge potrebne kakvoće, go- 
vore ili barem donekle razumiju jedan od dijalekata ilirskoga jezika kao 
što su češki (Böhmisch), slovački (Slavakisch), kranjski (Crainerisch) ili 
hrvatski (Croatisch) (Luca 1793: 241). 

VOJNA HRVATSKA (1809.—1813.) 


Tijekom francuske okupacije u razdoblju 1809.—1813. prvivrhovni 
namjesnik uspostavljenih Ilirskih Pokrajina (Les Provinces Illyriennes) 
bio je general Auguste de Marmont (1774.—1852.). Marmont je napi- 
sao memoare u kojima dosta prostora posvećuje Ilirskim Pokrajinama 
i Vojnoj krajini. On je bio ponosan na plemićku titulu dobivenu od 
Napoleona kao nagradu za osvajanje Dubrovnika pa je memoare naslo- 
vio Memoari Vojvode od Dubrovnika. Na francuskom su pod tim naslo- 
vom objavljeni nakon njegove smrti 1857. godine. U europskoj javnosti 
izazvali su veliko zanimanje pa su iste godine objavljeni i u prijevodu 
na njemačkom i talijanskom. Na hrvatski je dijelove koji se tiču juž- 
noslavenskih krajeva preveo Frano Baras. Za Vojnu krajinu Marmont 
piše da je ona sdivno hrvatsko ustrojstvo koje je istovremeno načelo 
civilizacije kao i sredstvo obrane i sigurnost zemljex (Marmont 1984: 
69). Marmont se ne povodi za tadašnjom europskom slavistikom koja 
je davala prednost srpskomu nacionalnomu imenu na južnoslavenskom 
prostoru, nego hrvatske graničare zove isključivo etnonimom Hrvat. 
U odnosu na njih u sklopu francuske vojske bilježi da mu je Napoleon 
po povratku iz Rusije rekao sda nikada nije imao hrabrijih i boljih 
vojnika u svakom smislux (Marmont 1984: 172). Napoleon je za razli- 
ku od Marmonta inače bio nepovjerljiv prema Hrvatima bojeći se nji- 
hove pobune. 


Hrvatska Vojna Krajina zvala se je na francuskom tijekom okupaci- 
je službeno Vojna Hrvatska (La Croatie militaire) i obuhvaćala je šest 
pukovnija kako ih je ustrojio general Marmont. U svim važnijim fran- 
cuskim vrelima njezini vojnici i stanovništvo zvali su se isključivo 
Hrvatima. Slučajno ili ne, to je bilo u skladu s opažanjima Napoleonova 
tajnoga agenta Pellenca od 1811. godine koji je ujednom svojem izvješ- 
ću zabilježio: 

>Hrvati su Hrvati i dovoljno im je samo da znaju da su i dalje 
Hrvati, bez obzira na silu kojoj se moraju pokoriti. Priznajem 
jedino da ćemo ih u početku vrlo teško poslati na udaljena 
ratišta i da se dugo nećemo moći osloniti na njihovu odanost 
kad se radi o pohodu protiv Austrije.x (Boppe 2004: 68, usp. 
i Marmont 1984: 203) 


Naziv »Hrvat« rabili su i mnogi pravoslavci u Vojnoj krajini kao 
samoidentikacijski naziv, a tako su ih nazivali i drugi pravoslavci. Ka- 
petan Aleksandar Trbuhović iz Petrinje javio se je stoga Ljudevitu Gaju 
26. III. 1835. riječima da je on >rogeni (rodjeni) horvat, ma po zakonu 
cerkve serb« (Horvat —Ravlić 1956: 463). 


Srpski književnik, svećenik i prosvjetitelj Dositej Obradović (1739.— 
1811.), koji je u Srba bio utemeljiteljem teze o Srbima triju vjera«, 
naziva 1783. paroha Haralampija iz Trsta izkurtoazije »Hrvaćaninom«, 
iako ga ujedno samouvjereno svrstava u »Srbe« (Obradović 1964: 217, 
222). U Haralampijevoj obitelji vjerojatno se je čuvala svijest o starom 
hrvatskom narodnosnom imenu pa je Haralampiji godilo da ga zovu 
Hrvatom ili Hrvaćaninom, što se je miješalo s odrednicom Srbin po 
vjeri (pripadnik pravoslavne crkve). 


Srpski književnik Milovan Vidaković (1780.—1841.) piše u Prime- 
čaniju o serbskomu ezyku (nepaginirano) otisnutom u njegovoj knjizi 
Ljubomir u Elisijumu (u Budimu) 1814. kako u Srijemu i Banatu, kad 
čuju nekoga iz Slavonije i Hrvatske, ili iz Bosne, i Hercegovine, odmah 
kažu »ovo je šijak! kako govori«. Neposredno prije toga Vidaković 
spominje da se dosta puta može čuti kako se »Sremci« i »Ervati« 
prepiru i inate zbog svojih jezičnih razlika. U Vidakovićevu su tekstu 
>Ervati« pravoslavci ijekavci iz Hrvatske i okolnih predjela koje on 
uključuje u razmatranja o novom zajedničkom srpskom književnom 


# Trbuhović predlaže Gaju grafijska rješenja za foneme /ń/, /1/, /đ/ i /dž/ koja su iznimno 
slična grafemima koje je uveo Đuro Daničić u Rječnik JAZU. 

jeziku zbog njihove pripadnosti Pravoslavnoj crkvi, tj. zbog njihove 
pripadnosti zajedničkomu književnojezičnomu i kulturnomu krugu. 


Srpski vjerski dostojanstveniki književnik Lukijan Mušicki (1777.— 
1837.) kao episkop gornjokarlovački u pismu koje je 1837. godine napisao 
uredniku Srpskoga narodnoga lista naziva pravoslavno svećenstvo u svojoj 
eparhiji sklirom hrvatskim«, a svoj pravoslavni puk »Hrvatima«, iako je 
on osobno potpuno bio integriran u srpske nacionalne okvire u koje je 
integrirao i svoje vjernike i svećenstvo: 

>Šta ćemo sad"? i Vy ija i Klir' Hrvatskij? ja ću mu sutra, kao 
na dan' Ekspedicić objaviti novo izdavanč Lista — al' kad' će 
mi odgovoriti? Hoćete li i moći i hotčti pone više Eksemplara 
pečatati, da by i moj bčdni Hrvati srećnu braću stići mogli.x 


Lukijan Mušicki misli da je brojevima Srpskoga narodnoga lista koje 
je već prije dobio i podijelio po svojoj eparhiji >sčmena dobrog‘ i lepog‘ 
i istinnog“« rasijao »po suhoj zeml“i Horvatskoj« (Pozyv“ 1837: 176). 
Kopnenom Hrvatskom (suha zemlja Horvatska) smatra mnogo širi 
teritorij nego što je politička Hrvatska u njegovo doba obuhvaćala. To 
što on kao nacionalno i vjerski osvjedočeni Srbin pravoslavce u Dalma- 
ciji, Vojnoj krajini i šire zove upravo Hrvatima, iako potiče njihovo 
uvrštavanje u srpske nacionalne okvire, vjerojatno je uvjetovano sviješ- 
ću daje znatnomu dijelu tih pravoslavaca etnonim Hrvat bio prihvatljiv 
i svojstven kao vlastito etničko ime, neovisno o granicama hrvatske 
države, i neovisno o činjenici da su pripadnici srpske vjere. 


Crnogorski vladika Petar P. Njegoš ponudio je banu Josipu Jelačiću 
posredstvom guvernera Dalmacije 1848. godine poslati kao pomoć 
jedinicu od 2000 Crnogoraca. U povodu toga Njegoš Jelačićeve sljed- 
benike i vojnike 17. XI. 1848. zove »Hrvatima«, dobro znajući da se 
među njima nalaze i pravoslavci. U istom pismu Njegoš govori i o Srbi- 
ma, no u drugom surječju i pod kojima ne razumijeva pravoslavne 
Hrvate: »Istina je, da su Crnogorci spremni, da budu u pomoći svojoj 

braći Hrvatima, jedno po jednoplemenosti, a drugo po njihovoj priro- 
đenoj naklonosti vojničke trudove snositi.x (Njegoš 2011: 151), 


RANA SLAVISTIKA 


Ustrojavanje slavistike u prvoj polovici XIX. stoljeća kao znanstve- 
ne discipline o Slavenima i njihovim jezicima bilo je popraćeno poku- 
šajem da se utvrde točne granice pojedinih naroda i da se ujedno 
utječe na njihove etnogenetske procese i razgraničenje. Pri tom su se 
granice srpskoga naroda uvećavale na štetu hrvatskoga (usp. Grčević 
2009 i 1998, Bašić 1991, Auburger 2009). To je imalo više motiva. 
Utemeljitelj slavistike Čeh Josip Dobrovsky (1753.—1829.) postavio je 
tezu da su se svi Slaveni nekoć zvali Srbima i da bi, ako ne svi, barem veći 
dio južnih Slavena trebao prihvatiti srpsko ime. Osim toga, slavisti su 
narode pokušavali razgraničiti prema granicama pojedinih dijalekatnih 
sustava pa im se je zbog niza okolnosti činilo zgodnim govornike što- 
kavštine proglasiti Srbima, a govornike kajkavštine i/ili čakavštine 
izjednačiti sa Hrvatima, ili Hrvate posve ukloniti s popisa južnoslaven- 
skih naroda (usp. Grčević 1997, isti 19974, isti 1997b). Posve je neupitno 
da su pojedini slavisti pri svojem kabinetskom povlačenju granica među 
južnoslavenskim narodima ijezicima pokazivali visok stupanj navijačke 
pristranosti i da su na njihova razgraničenja znatno utjecali (dnevno) 
politički odnosi i interesi (usp. Grčević 2009). Neki su izravno sudjelo- 
vali u stvaranju krilatice Vuka Stefanovića Karadžića o Srbima svima i 
svuda koja je postala kamenom temeljcem velikosrpske politike u XIX. 
stoljeću. Iziskaza pojedinih slavista jasno proizlazi da su bili svjesni toga 


4 Dijeleći Jelačićevo razočaranje krajem 1848. godine napisao mu je Njegoš 20. XII. 1848. ove 
riječi: »Tebe je tajna sudbina na čelo Južnih Slavjanah postavila, tebe sreća s divnima naprednosti- 
ma vjenčaje, ali se vidi sve Tvoje izopačuju. Spasa si prestol, dinastiju i sve njezine posljedovatelje; 
učinio si im uslugu kakvu im, niko jošte nije učinio od njina postanja, pa Tvoji zadužnici poslije 
nekoliko dana mjesto zahvale nameću Dalmaciji stari gvozdeni jaram.« (Njegoš 2011: 63). 

da njihove teorijske klasifikacije nemaju uporišta u stvarnoj rasprostra- 
njenosti etnonima Hrvati Srbin u jednostavnom puku. 


Njemački jezikoslovac i pisac Jacob Grimm (1785.—1863.) kaže 
1824. godine da se pučani na širokim štokavskim područjima ne žele 
zvati Srbima, iako on (Grimm) i utemeljitelji slavističke znanosti žele 
da su to sve upravo Srbi (>ni turski, ni ilirski, ni hrvatski Srbin ne želi 
se zvati Srbinom«, Grimm 1824: XXIII, Grčević 1997a: 98—99). 
Slično je mislio i Josip Dobrovský: 

>Nijedan Bosanac ne će se nazvati Srbinom, a isto vrijedi i za 


Dalmatince, no može li se zbog toga reći da oni nisu Srbi?« 
(usp. Jagić 1885: 109) 


Mišljenje Josipa Dobrovskoga o proširenosti srpskoga imena u Bosni 
podudara se sa zapažanjima hrvatskoga putopisca Ivana Franje Jukića 
iz 1842.: 


>Već su dvije godine, od kako se ja bavim među prostim narodom 
u Bosni, dobro motreći na sva ona, koja se toga naroda tiču; ja 
sam mnogo i putovo po Bosni; aljoš nikad tamo ne čuh za srbski 
narod, nitiza srbskijezik! Tamo sve iđe po bosanskiinaški,a Srblje 
idan današnji u Srbiji stanujuće, nazivlju prosti Bošnjaci Racima! 
u Podrinju još nisam bio, zato scijenim, da je njima poznato ime 
Srb, buduć da su bližnji Srbiji.« (Jukić 1973: 86, usp. i 40—41) 


Hrvatsko ime kao narodnosno ime jednostavnoga katoličkoga bo- 
sanskoga puka Jukić je uočio u fočanskoj ravnici kraj Dervente. Kaže 
da se radi o doseljenicima iz »ljubuške i vrgoračke krajine« (1973: 37). 
Jukić je za te »Hrvaćane« čuo da se sne boje ni Turčina ni fratra«, a 
Ivan Kukuljević Sakcinski slično je zapazio 1858. za Hrvate oko rijeke 
Plive (možda povodeći se za Jukićem), za koje nije jasno koje su vjero- 
ispovijedi. On kao da misli da je ondje hrvatsko ime opstalo zbog ta- 
mnoga sjećanja na granice negdašnjega hrvatskoga kraljevstva: 


>U staro doba činila je Pliva granicu hervatskoga kraljevstva 
i nahija plivanska biaše županija hčrvatska. Sad je već odavna 
izčezlo tuda ime hčrvatsko, ali još zovu nieke stanovnike 

Hèrvatjanima, što se, kako vele, neboje ni fratra ni Turčina, a 
to ćebogme u Bosni mnogo reći.« (Kukuljević 1858: 68—69) 


Iiz velikosrpskoga programa Ilije Garašanina (1812.—1874.) iz 1843. 
(Načertanije) proizlazi da se pravoslavni pučani u Bosni svojevremeno nisu 
nazivali Srbima. Garašanin ih zove Bošnjacima istočne vjeroispovijedi: 


>Na istočnog veroispovedanija Bošnjake veći uplivimati, neće 
biti za Srbiju težak zadatak.« (Šimunić 1992: 106) 


Metode koje su se primjenjivale za pridobivanje pučanstva za srpsku 
misao, uključivale su i novčano darivanje djece koja bi potvrdno odgo- 
vorila na pitanje jesu li Srbi. 


Slijedeći Dobrovskoga, Kopitara i Grimma, slovački filolog Pavol 
Jozef Šafárik (češ.: Pavel Josef Šafařík) (1795.—1861.) Dalmatince i 
Bosance samorazumljivo ubraja u >Srbe«, no ističe da je u njih raspro- 
stranjeno hrvatsko ime: 


s Narodno ime Hrvati prostire se daleko izvan granica koje smo 
odredili hrvatskomu narječju jer se žitelji istarskoga poluotoka, 
počevši od rijeke Raše (Arsa), zatim žitelji cijeloga Primorja i 
njegova otočja (»Čakavci<), sve do rijeke Cetine (Boduli), čak do 
same Neretve pa odatle prema istoku u Tursku Hrvatsku, zovu 
sve do danas onako kako su se zvali i u vrijeme Konstantina Po- 
rfirogeneta, Hrvatima. Od nas su prema glavnim obilježjima 
svojih narječja pribrojeni u Srbe« [...]. (usp. Šafařík 1842: 64) 


Sigurno je da je krajem XIX. stoljeća broj onih pravoslavaca koji su 
se izjašnjavali Hrvatima bio manji nego sredinom XIX. stoljeća. Pola- 
zeći od toga, Frano Supilo donio je 1900. godine svoj zaključak o +po- 
srbljenim Hrvatima«: 


>Posrbljeni Hrvati, to je velika većina našega naroda pravo- 
slavne vjere koja je pomoću iste, prozvana >srpskom«, popri- 
mila malo-pomalo i srpsko plemensko ime. Naši stariji ljudi 
sjećaju se da nazad trideset godina među pravoslavnom inteli- 
gencijom nije bilo ni traga srpskom imenu i srpskoj ideji, a u 

prostom seljačkom narodu pravoslavne vjere ni dan današnji 
nije srpsko ime uhvatilo korijena, jer on i sad još, premda kaže 
da je srpske vjere, >hrvatski< govori. Vjerska propaganda i 
izvanjska agitacija učiniše da su pravoslavni počeli gubiti hr- 
vatsku svijest i pretvoriše se u Srbe.« (Supilo 2000: 138) 


Supilovo mišljenje o »posrbljenim Hrvatima« temelji se na pretpo- 
stavci da se objektivna prosudba o »hrvatskoj svijesti« u pučanstvu 
može donijeti samo na temelju narodnosnoga imena koje je to pučanstvo 
rabilo. Međutim, to nije nužno uvijek tako. Unatoč tomu točno je da je 
u Srba u Hrvatskoj i Bosni i Hercegovini proces nacionalne integracije 
i diferencijacije, koji je znatno uznapredovao krajem XIX. stoljeća, bio 
složen proces tijekom kojega je i uz pomoć svjesnih jezično-političkih 
i ideoloških zahvata i uz pomoć slavistike hrvatsko ime bilo potiskiva- 
no, a time i potencijalni hrvatski nacionalni identitet. 


PRAVOSLAVCI IZMEĐU SRPSTVA I HRVATSTVA 


Dana 25. ožujka 1848. narodna skupština u Zagrebu aklamacijom je 
proglasila pukovnika Josipa Jelačića banom Hrvatske (Neustädter 1942: 
182—183), a Car gaje imenovao 23. ožujka banom, tajnim savjetnikom 
i glavnokomandirajućim generalom varaždinske i karlovačke pukovni- 
je (Hirtenfeld 1861: 12). Iz slikovita opisa kolone u kojoj se je prema 
Zagrebu kretao dotadašnjipukovnik Druge banske pukovnije sa sjedištem 
u Glini, novi hrvatski ban, saznajemo od Radoslava Lopašića da je u 
njegovoj pratnji, sukladno s opisima Hrvata u citiranim starijim stranim 
vrelima, samorazumljivo mjesto zauzimao »pravoslavni pop«: 


>Osobito mije ostao u pameti dolazak banov senjskom cestom 
oko četvrte ili pete ure po podne. Danje bio vruć, a po cestama 
mnogo prašine. Kad su mužari naviestili dolazak banov, zagr- 
miše na šancevima topovi, zvonovi zazvoniše, a narod hrli na 
senjsku cestu. Tu sam se i ja smjestio, a imao i što vidjeti. Od 

Švarče podigli se oblaci od prašine, a kroz prašinu sieva vatra od 
pušaka i kubura, čulo se iz daleka klikovanje naroda i pratilaca 
banovih u gromkom »živio«, koji je još nadglasivala karlovačka 
svjetina. Više stotina graničara pratilo je bana što na konjima, 
što na kolima. Mnogi pratioci na kolima nosili su u ruci hrvatski 
barjak, a konjanici palili neprestano iz kubure. Malo kada bilaje 
na okupu takova kavalerija. Uz staroga umirovljenoga oficira sa 
pikačem na hero, uzkim hlačama sa gajtanima i dugim frakom, 
jahao je pravoslavni pop ili kaludjer gomirski u dugoj mantiji, uz 
šerežana u crvenoj kabanici zeleni financijalni iberajter i tako 
dalje silna smjesa naroda od Ogulina do Karlovca. Ban, dočekan 
urnebesnim >živio< u Karlovcu, unidje na trg sv. Trojice, gdje su 
ga djevojčice cviećem posule.« (Lopašić 1895: VII) 


Doček bana Jelačića u Zagrebu bio je takav da je Jelačićev pukovnik 
Josip Neustädter (1796.—1866.), Nijemac, napisao da bi mu trebalo 


>slikarovo pero, da dočaram šarenu sliku triumfalnog Jelačiće- 
va ulaska: sjaj oružja, gibanje tolikih ponosnih konja, živiredovi 
naroda i vojnika, koji su stajali na rubovima ulica, prozori, iski- 
ćeni trobojnicama i krcati žena i djece, dugi poklici, koji su za- 
mirali i ponovno se prolamali na svakom uglu ulice kuda je 
skrenuo banov konj, ponosno noseći idola hrvatskog naroda, 
glazbe, udaranje bubnjeva, gruvanje mužara, koji kao da su od- 
govarali na uzbuđenje tolikih hiljada ljudi, sakupljenih u Zagre- 
bu, koji je redovito brojio 18.000 stan. Sva ta buka, svi ti osjeća- 
ji, koji su pokazivali, koliko je tu bilo ganuća, davali su toj sjajnoj 
svečanosti izgled porodične slave, a svi Hrvati pozdraviše svoga 
bana kao oca i zaštitnika.« (1942: 272—273) 


Ustoličenje Josipa Jelačića za bana trebao je provesti zagrebački nad- 
biskup Juraj Haulik (1788.—1869.), koji je do Jelačićeva imenovanja 1848. 
bio banskim namjesnikom. Potaknut zakulisnim igrama »častohlepnih 
smutljivacax u Zagrebu, no vrlo vjerojatno i nekih lobija u bečkom dvo- 
ru, Ljudevit Gaj dao je Jurja Haulika (u Beču) izložiti neosnovanim op- 
tužbama i proglasiti gau Hrvatskoj nepoželjnom osobom (usp. Hirtenfeld 
1861: 18, Kolanović 1997: 179, Neustädter 1942: 214, 216-218). To je 
imalo za posljedicu da se je Haulik odbio vratiti u Zagreb u vrijeme kada 

je 5. i 6. lipnja 1848. bila planirana inauguracija Josipa Jelačića za bana. 
Jelačić se je snašao i obratio Josipu Rajačiću, »grčko-nesjedinjenom 
nadbiskupu i mitropolitukarlovačkomu« (Hirtenfeld 1861: 18) kojije 1. 
svibnja bio sazvao Majsku skupštinu u Srijemskim Karlovcima i na njoj 
se dao proglasiti srpskim patrijarhom. U proglasu s Majske skupštine koji 
nosi naslov »Narode« piše da sdanas' oživi nanovo dostoinstvo Patri- 
jarha Srbskog/; danas izbrasmo Vojvodu Srbskog'« i >Prvyj put' pojavismo 
se danas' kao narod! od' kako smo taj pre sto godina pojavl'ivati se presta- 
li«. Stotinjak godina prije toga Turci su ukinuli Pećku patrijarhiju! 


Na Majskoj skupštini vojvođanski su Srbi proglasili Srpsku Vojvodinu 
(Vojvodstvo Srbiju i Tamiški Banat) iartikulirali prijedlog »našem Caru 
i Kralju Ferdinandu« da prizna njezinu autonomiju. Kao njezin dio pro- 
glasili su i Srijem s granicom, a kao zastavu su odredili trobojnicu Kneže- 
vine Srbije, iako su proglasili politički savez s Trojednom Kraljevinom 
unutarzajedničke države. Vojvodom je izabran Stevan Šupljikac (1786.— 
1848.) iz Ogulinske pukovnije koji je dužnost prihvatio tek nakon što je 
za to dobio dopuštenje nadređenih u austrijskoj vojsci. Proglašavanje 
Srpske Vojvodine i tamošnje naoružavanje Srba puškama iz Kneževine 
Srbije i dolazak dragovoljaca iz Srbije u Vojvodinu imalo je prije svega 
protumađarski (kontrarevolucionarni) značaj i odvijalo se je pod prismo- 
trom velikih sila i vjerojatno većim dijelom u organizaciji tajnih služba iz 
Beča. Jedan je od mogućih ciljeva te akcije bio priključenje Srpske Vojvo- 
dine Kneževini Srbiji koje se nije krenulo ostvarivati jer je Austrija zadr- 
žala kontrolu i ugušila protumonarhijske ustanke (usp. Pavlović 1904: 
80—128, Popović 2008: 242, i bilješka 18). 


Oko Srpske Vojvodine izbila je svađa 6. lipnja na sjednici Sabora u 
Zagrebu održanoj odmah nakon Jelačićeva ustoličenja na kojem je Jelačić 
svečano izjavio da je uvijek bio »ponosan, što sam se rodio od hrvatske 
majke u Hrvatskoj«* (Neustadter 1942: 276). 


# Njegova majka Ana podrijetlom je zapravo bila Njemica s djevojačkim prezimenom Portner 
von Hoflein, a Jelačić je bio rođen u Petrovaradinu, današnjem dijelu Novoga Sada. 

Patrijarh Rajačić govorio je 6. lipnja u Zagrebu u prilog uspostavlja- 
nju Srpske Vojvodine kojoj se treba priključiti i Srijem. Priključivanju 
Srijema suprotstavili su se hrvatski zastupnici, među njima biskup 
Mirko Ožegović, skoji je primijetio, da Srijem nikada nije bio dio srp- 
ske Vojvodine, te da se uvijek nalazio pod banskom vlašću.x sBan Je- 
lačić bio je prisiljen, da digne skupštinu, a da to pitanje nije bilo odluč- 
no riješeno.« (Neustadter 1942: 278—278). 


Iako se je time već 1848. na hrvatskom povijesnom prostoru u pravo- 
slavaca počela oblikovati i artikulirati srpska državno-politička svijest koja 
će postati protivnikom hrvatskih nacionalnih i državnotvornih nastojanja, 
njezino širenje teklo je među hrvatskim pravoslavcima relativno sporo, 
ovisno o stupnju i vrsti njihova obrazovanja i stupnju njihove dostupnosti 
prosvjetiteljskomu djelovanju pravoslavnoga svećenstva i srpskih građan- 
skih slojeva koji su se kao nacionalno srpski oblikovali pod utjecajem iz 
današnje Vojvodine koja je zbog zemljopisnoga položaja bila u stalnoj i 
izravnoj komunikaciji sa Srbijom. Osim toga, u Vojvodinu su se pretežito 
doseljavali Srbi, a u ostalim hrvatskim krajevima, posebice uz osmansku 
granicu, kao što kaže hrvatska povjesničarka Ljiljana Dobrovšak, »pra- 
voslavni Vlasi (ijekavci) koji će s vremenom, zahvaljujući pravoslavlju svi 
se srbizirati.« (Dobrovšak 2014: 37). Da proces njihove srbizacije nije 
tekao brzo i da njegov ishod nije bio unaprijed zadan, pokazuje Rakovička 
buna koju je pokrenuo hrvatski političar pravaške orijentacije Eugen Kva- 
ternik (1825.—1871.) u listopadu 1871. u selima zapadno od Plitvičkih 
jezera i koja je zamalo zahvatila velike dijelove Vojne krajine (Valentić 
1991). Buna je trajala tri dana i završila je Kvaternikovom smrću. 


Kvaternik je na višoj političkoj razini kao cilj odredio hrvatsko dr- 
žavno osamostaljenje, a na nižoj je razini ustanike na bunu poticao 
socijalnim motivima vezanima uz gubitak njihovih prava što se je na- 
ziralo ukidanjem Vojne krajine (usp. Šišić 1926: 27). U proglasu njego- 
ve »narodne hrvatske vlade« od 8. X. 1871. donesena su »načela, koja 
ravnaju narodnim vlastima, pozvavši narod prije svega na dužnu po- 
slušnost« (Šišić 1926: 27—28). Pred kraj Proglasa piše: »Dano iz 

glavnoga stana narodne hrvatske vojske, kao iz sijela narodne hrvatske 
vlade. U Rakovcu dne 8. listopada 1871., kanoti dana uzdignuća naro- 
da hrvatskoga za slobodu i nezavisnost.x (Šišić 1926: 28). 


Kvaternik je uspio okupiti više stotina, prema nekim procjenama 
oko 1400 oružnika, većim dijelom pravoslavaca. U Plaškom je 10. lis- 
topada dao blagosloviti oružje i zastave. Budući da je katolički župnik 
»umakao«, blagoslov je obavio pravoslavni paroh Samuilo Popović 
(Šišić 1926: 32). 

Velika većina osuđenih na smrt zbog podrške Kvaterniku bili su 
pravoslavci. Ferdo Šišić dobro opisuje kako je moguće da je Kvaternik 
kao političar koji je nijekao postojanje Srba izvan Srbije i Vojvodine, i 
bio poznat po tvrdnjama da »>su svi pravoslavni u našim zemljama, 
izuzev u kneževini Srbiji, istočni ili pravoslavni Hrvati«, uspio postići 
da najveći dio njegovih »ustaša« budu upravo pravoslavci: 


>Pa kako da to objasnimo? Na to pitanje ima samo jedan is- 
pravni odgovor: široke narodne mase u tadašnjoj hrvatskoj 
Vojnoj Krajini, a naročito one po zabitim kordunskim selima, 
u kojima je djelovao slabo obrazovan kler, a škola uopće nije 
bilo, nije se tada osjećao Srbinom u nacionalnom smislu. I ako 
je znao za srpsko ime, a vjerojatno se gdjegdje njime i služio, to 
jezanj bilo tekvjersko obilježje, to jest ekvivalent za pravoslav- 
lje u opreci spram katolicizma. Ali obrazovani kler, kako se već 
tada nalazio u Plaškom, gdje je bilo sjedište episkopa karlovač- 
koga, a naročito onaj, koji je školovan u Karlovcima, pa onda i 
pismeniji ljudi, u prvom redu trgovci i obrtnici, svi su se ti 
svijesno osjećali kao nacionalni Srbi.« (Šišić 1926: 32—33) 


U nastavku ovoga teksta pokazat će se da je to što je Šišić ustvrdio 
za 70-e godine XIX. stoljeća, u sličnom obliku vrijedilo još i u prvim 
desetljećima XX. stoljeća. 

Kvaternik je znao da se među pravoslavcima srpska narodnosna mi- 


sao širi upravo putem Pravoslavne crkve paje u Saboru i u razgovoru s 
banom Josipom Šokčevićem 3. prosinca 1861. predlagao osnivanje 

Hrvatske pravoslavne crkve (usp.: »Natuknuh mu potrebu patrijarhata 
hrvat. pravoslavne crkve.x) (Šegvić 1907: 10). Za ostvarivanje te ideje 
nije bilo potrebne potpore hrvatskih elita, no ni političke volje u Beču i 
Pešti. Unatoč tomu Šime Ljubić (1822.—1896.), jedan od utemeljitelja 
hrvatske historiografije, tvrdi 1864. godine da ima dosta (>ne malo«) 
pravoslavaca po Vojnoj krajini, Bosni i Dalmaciji koji se zovu Hrvati: 


>Njeki da to bolje kvare u jugu bratimstvo i slogu, bezočno 
tvrde, da svi štokavci su Srbi, a čakavci Hrvati; i tako još da 
Katolik je Hrvat, a Grk Srbin, kad jasno je, da i Hrvati, već od 
najstarijeg vriemena kako i danas, govore izmienice čaišto, i 
da ima pravoslavnika ne malo po krajini, u Bosni i Dalmaciji, 
koji se zovu Hrvati, i tako katolika i u istoj srbskoj kneževini, 
koji se zovu Srbi.« (Ljubić 1864: 71) 


Svojevrsna potvrda Ljubićeve procjene o pravoslavcima koji se zovu 
Hrvati nalazi se u pjesmi Đački rastanak iz 1844. srpskoga pjesnika 
rodom iz Slavonskoga Broda Branka Radičevića (1824.—1853.) ukojoj 
se pjeva: Rvaćane, ne od lane — Od uvek si ti bez mane! (Radičević 1847: 
78—112; 98). Iako Radičević u velikosrpskom zanosu u toj pjesmi u 
»srpske vitezove« ubraja i Šubića i Juranića (1847: 95), naziv Rvaćanin 
ne odnosi mu se na katolike, nego na pravoslavce koji su sami sebe 
zvali Hrvaćanima ili Hrvatima. I srpski političar Stojan Protić (1857.— 
1923.) jedan dio tzv. prečanskih Srba zove Hrvaćanima.** 


Na temelju takve uporabe etnonima Hrvaćanin neki srpski autori 
pokušavaju prikazati da naziv Hrvaćanin općenito znači Srbin iz Hrvatske. 
Međutim, nazivi Hrvaćanini Hrvat upotrebljavali su se istoznačno. Stoga 
su se oba naziva upotrebljavala u Srbiji kao oznaka za pravoslavne dose- 
ljenike iz Hrvatske, a oba naziva upotrebljavala su se i u hrvatskim kato- 
ličkim krugovima kao samoidentifikacijski etnički nazivi, s tim da je 


4 > Ako naši Vojvođani ili Bosanci, ili Staro-Srbijanci, ili Crnogorci ili Hrvaćanine mogu da još 
podnesu onu meru slobode koju Srbija ima« (Protić 1921: 65). 

naziv Hrvat bio uobičajeniji i prošireniji. Vjekoslav Babukić rabi npr. u 1. 
broju Danice 1835. godine oba naziva zbog metričkih razloga, istoznačno: 


Lipo ti je Danicsino lice, 

Josh je lipshe njejno dobro serdce; 
Koje ljubi sve stare Horvate, 
Serblje, Bosnu, Hercegovce brate. 


Ljubi ono drage josh Slavonce, 
Shtajerce i Krajnce, Gorotance; 
Jer su ovo bratja od starine, 
Sini drage jedne domovine. 


Svi su ovo Horvatjani bili; 
Zdravi bili, rujno vince pili! 


Ljudevit Gaj u pjesmi Horvatov szloga koja je također 1835. godine 
tiskana u Danici, rabi samo naziv Horvati: 


Josh Horvatzka ni propala, 
Dok mi sivimo; 

Viszoko sze bude ztala, 
Kad ju zbudimo; 


Ak' je dugo tverdo zpala, 
Jachja hoche bit, 

AK je szada vu sznu mala, 
Che sze proztranit'. 


V kolu jeszu vszi Horvati 
Ztare Dersave:*" 
Ztaroj Szlavi verni szvati 


Z Like, Kerbave, 
Krajnci, Stajer, Gorotanezi 


Y Dvotočje se nalazi u Danici na tom mjestu, a ne zarez kao u nekim njezinim prijepisima! 

Y Szlavonija, 
Boszna, Szerbl' ji, Iztrijanezi 


Ter Dalmaczija. 

Vszi Horvati sze rukuju, 

Y zpoznavaju, 

Iztinzki sze szad kushuju, ... 


Za razliku od Babukića i Gaja, Janko Drašković u Disertatiji iliti 
razgovoru... iz 1832. u Hrvate ne ubraja Srbe, nego među ostalim Hr- 
vate-Krajišnike, Bosance i Crnogorce. 


Ljubićeva informacija o tom da se mnogi pravoslavci po Vojnoj kra- 
jini, Bosni i Dalmaciji zovu Hrvatima, ima potvrdu i u procjenama 
Đorđa Natoševića (1821.—1887.), srpskoga pedagoga, autora školskih 
učbenika i širitelja srpske nacionalne svijesti među pravoslavcima po 
hrvatskim krajevima. Natošević je ogorčeni tvrdi 1865. glede hrvatskih 
pravoslavaca da +U nas ima čitavih krajeva, koji ni svoga narodnoga 
imena ne znaju, nego se drže i kažu Slavonci, Hrvaćani, Dalmatinci i 
drugo, samo ne Srbi.« 


Otpor prema srpstvu u nekih je pravoslavaca bio toliko jak da Na- 
tošević tvrdi da ih zna »tako sramotnih, da se uvređeni nalaze, kad im 
ko kaže da su Srbi, a Srbi su« (tj. pravoslavci). Natošević je razočaran 
pa kaže da ne zna »da ima još ljudi, koji ovako ne znaju i ne mare za 
svoje ime, jezik, veru, koji su tako bez svoje narodne svesti kao mi, 
počevši od Banata pa do kraja Hrvatske i gornje krajine.« (Natošević 
1865: 116). O narodnosnoj svijesti u Hrvata ne iznosi mnogo bolje 
mišljenje, no Hrvatima pripisuje da hrvatske Srbe žele pohrvatiti, što 
pretpostavlja da im je u Natoševićevu sagledavanju razvoj nacionalne 
svijesti bio napredniji od srpske (Natošević 1865: 117). 


Iz Natoševićeva teksta razaznaje se da su srpski nacionalni prosvje- 
titelji 60-ih godina XIX. stoljeća bili vrlo aktivni. To se podudara s 
kazivanjem Wilhelmine Runjanin, kćeri Josipa Runjanina, koja 

tumači da se njezin otac u proces narodnosne preobrazbe 60-ih godina 
nije dao uključiti jer je bio odveć konzervativan. U pismu Emiliju La- 
szowskom iznosi da se je njezin otac Prem pravoslavne vjere priznavaox 
sevazda Hrvatom«, paje i nju >dao odgajati u hrvatskom duhu«. Nakon 
što je 60-ih godina nastao »rascjep i u nacionalnom smjeru«, on je 
ostao »vjeran svome osvjedočenju, jer je bio previše konzervativne 
prirode a da bi mogao biti sudionikom procesa preobrazbe«, pa je tako 
>do svoje smrti ostao što je uistinu bio te što je i meni dao ucjepljivati, 
naime Hrvat.« (Tomašek 1991). 


Jedan je od takvih Hrvata pravoslavnoga podrijetla bio i ostao Petar 
Preradović (1818.—1872.), austrijski generali hrvatski pjesnik. Iako je 
živio i umro izvan Hrvatske, u Hrvatskoj je bio popularan kao malo 
koji drugi književnik. Još je za života stekao veliku slavu u hrvatskoj 
javnosti. To se je odrazilo i 1879. pri dočeku njegovih posmrtnih osta- 
taka u Zagrebu koji Franjo Bartuš u predgovoru Izabranih pjesama 
Petra Preradovića iz 1896. opisuje ovim riječima: 


»Jošje jednu dužnost osjećao hrvatski narod, da naime ispuni 
želju pjesnikovu, da mu se prenesu kosti u Zagreb... Hrvatska 
mladež u bečkom društvu >Velebitu< izvede ovaj posao sebi na 
diku, a pjesniku na slavu. Dne II. srpnja 1879. izvadili su Pre- 
radovićev lijes iz bečkoga groblja. Dne 13. srpnja t. g. dopremi 
vlak u Zagreb pjesnikove ostanke, koje je pratilo 14 članova 
>Velebita<. Vagon bijaše okićen trobojnicama. Od Zakona do 
Zagreba podigao se duž željezničke pruge po svim stanicama 
silan narod, da poda poštovanje svomu ljubimcu. Dne 14. 
srpnja u rano jutro oživio je vas Zagreb. Prispjelo je u Zagreb i 
sila deputacija od Jadranskoga mora do Dunava. Na stanici 
pozdravi pjesnikove ostanke zanosnim riječima pokojni Šenoa. 
Uz svirku glazbe krene iza toga veličanstveni sprovod. Do 80 
sveučilišnih građana nosilo je prekrasne vijence, što su ih da- 
rovali gradovi, društva, Bugari, Madžari i drugi. Nakon sveča- 
nosti u prvostolnoj crkvi krene sprovod na groblje. Oko groba 
svrstaše se obitelj i vjenconoše uza silnu svjetinu. Pjevači za- 
pjevaju zanosnu himnu, koju je spjevao Šenoa, a uglazbio Zajc. 

Zastor pade, a narodu se ukaza divni spomenik, što ga je izra- 
dila umjetnička ruka Rendićeva. Kip prikazuje Hrvatsku, gdje 
tuguje kod sarkofaga svoga velikog sina kiteći mu smrtni stan 
vijencem domaćega cvijeća.x (Bartuš 1896: 8—12) 


Petar Preradović dobio je 23. svibnja 1895. godine i spomenik na 
tadašnjem Akademijinu trgu (današnji Strossmayerov trg), ispred pa- 
lače Hrvatske akademije. 


Do konačnoga uključivanja većine hrvatskih pravoslavaca u srpske 
nacionalno-političke okvire došlo je 80-ih godina nakon odluke Ber- 
linskoga kongresa iz lipnja i srpnja 1878. da će Srbija i Crna Gora po- 
stati samostalne države i da će Austro-Ugarska okupirati Bosnu i 
Hercegovinu, no koja će formalno i dalje ostati zemlja Osmanskoga 
Carstva. Okupacija Bosne i Hercegovine izvršena je 1878. godine pod 
vodstvom generala Josipa Filipovića (Grčević 2015a: 388—390), a 
Vojna je krajina 1881. ukinuta i uvrštena u ustroj Kraljevine Hrvatske 
i Slavonije. Samostalna Kraljevina Srbija proglašena je 1882. godine. 
Ukidanje Vojne krajine kao društveno-političkoga ustroja koji je njezi- 
nim stanovnicima stoljećima osiguravao specifičan hrvatski identitet s 
jedne strane, i povezivanje hrvatskih pravoslavaca preko pravoslavlja 
sa srpskom nacionalnom ideologijom i sa Srbijom s druge strane, dalo 
je ključni poticaj tomu da se većina hrvatskih pravoslavaca opredijeli 
za suvremeni srpski narodnosni identitet. Unatoč tomu nisu bili malo- 
brojni oni koji nisu sudjelovali, kako je to nazvala Runjaninova kći, u 
>procesu preobrazbe«. Nepoznati broj pravoslavaca nasljedovao je 
nakon ukinuća Vojne krajine 1881. nacionalnopolitičku tradiciju hr- 
vatskih graničara i zbog svojega pravoslavnoga podrijetla ili pravoslav- 
noga vida svojega identiteta nije prihvatio srpsku nacionalnu svijest, 
nego zastupao i širio hrvatsku. Jedan od najpoznatijih Hrvata pravo- 
slavaca krajem XIX. stoljeća bio je hrvatski političar, odvjetnik i pisac 
August Harambašić (1861.—1911.), sljedbenik Ante Starčevića (1823.— 
1896.), utemeljitelja Hrvatske stranke prava. Zanimljivo je da je 

Starčevićeva majka bila hrvatska pravoslavka. U tom surječju treba 
spomenuti i hrvatsku katoličku plemićku obitelj Miletić koje se dio 
iselio iz Senja u Otočac pa zatim u Petrinju, gdje su njezini mnogobroj- 
ni članovi ženidbenim vezama prešli na pravoslavlje, no ostali Hrvati. 
Iz te obitelji potječe i Stjepan Miletić (1868.—1908.), poznati hrvatski 
književnik i kazališni redatelj (Ljubović 2008: 296—297). 


Drago Roksandić, jedan od najpoznatijih povjesničara specijalizi- 
ranih na povijest Vojne krajine, u predgovoru prijevoda knjige francus- 
koga konjičkoga komandanta Paula Boppea Vojna Hrvatska (1809—1813). 
Hrvatske pukovnije u Napoleonovoj Velikoj armiji koja je na francuskom 
objavljena 1900. godine, iznosi sljedeće opažanje: 

s Pojava Boppeove knjige kao dokumentarnog svjedočanstva o 
takvujednom dobu kada susvi krajišnici bili »Hrvati< (Croates), 
kada su izazivali divljenje moćnika svijeta s raskrižja epoha, 
mogla je biti prihvaćena sa simpatijama u hrvatskom javnom 
mnijenju. Međutim, ni tada, kao ni bilo kada kasnije, nije se 
pojavila nijedna ocjena njegova rada. Do Prvoga svjetskoga rata 
historiografski je iskorištena samo u Sloveniji! Nema smisla 
praviti pretpostavke zašto je Boppeovo djelo prešućeno u nas, 
iako to već tada nije trebao biti slučaj.x (Boppe 2004: 8—9) 


Odgovor na dio postavljenoga pitanja daje sam Drago Roksandić 
podatkom da u doba objave Boppeove knjige (1900. godine) »vojnokra- 
jiško sjećanje i pamćenje u prostoru Hrvatske krajine bilo je tada naci- 
onalno oštro polarizirano, s hrvatskim i srpskim nacionalnim atribu- 
cijama, što je bilo vrlo daleko od iskustava s početka 19. stoljeća.x 
(Boppe 2004: 8). Roksandićevo pitanje trebalo bi stoga reformulirati i 
upitati se kako je došlo do toga da su pravoslavci, koji su stoljećima ži- 
vjeli u Hrvatskoj, pomiješani s Hrvatima katolicima, i koji su poput 
katolika baštinili etnonim Hrvat, ipod njim bili poznati iu inozemstvu, 
te pod njim stajali na braniku Hrvatske i Habsburške Monarhije pred 
Osmanskim Carstvom, naposljetku istupili iz hrvatske etnogeneze, 
dobrim dijelom postali nehrvati i polarizirani nacionalni Srbi koji su se 

poveli za velikosrpskom ideologijom koja je Hrvatsku, ili njezine veće 
dijelove, sagledavala kao nehrvatske i kao =srpskex. U radovima po- 
vjesničara Drage Roksandića to se pitanje ne istražuje, nego se polazi 
od teze da su hrvatski pravoslavci od svojega naseljenja u hrvatskim 
zemljama bili Srbi, što nije točno. 


Što se Boppeove knjige tiče, vrijedi spomenuti da se u njoj Srbi ne 
spominju, a da se bosanskohercegovački muslimani istoznačno Zovu 
»Bosanci«, »Turci« i »osmanski Hrvatix (Boppe 2004: 73). To od- 
govara prikazu muslimana u monografski pripremljenom zborniku 
Oblici nacionalnih pokreta u suvremenim državama (Austro-Ugarska, 
Rusija, Njemačka) koji je na ruskom jeziku izišao u Sankt-Peterburgu 
1910. godine pod redakcijom ruskoga pravnika i povjesničara A. Ka- 
steljanskoga. Poglavlja o južnim Slavenima napisali su u toj monogra- 
fiji slovenski političari i pisci Etbin Kristan (1867.—1953.) (Kasteljan- 
skij 1910: 203—233) i Ivan Krek (1865.—1917.) (Janez Evangelist Krek, 
Kasteljanskij 1910: 234—250). Kristan je poslije bio članom Ustavotvor- 
ne skupštine Kraljevine Srba, Hrvata i Slovenaca. Krekje bio u dva man- 
data zastupnikom u Carevinskom vijeću u Beču (1897.—1900., 1907.— 
1917.) i profesorom filozofije i teologije u Ljubljani. Njihovi tekstovi 
zaslužuju iscrpan prikazili prijevod, no ovdje ćemo spomenuti samo neke 
informacije koje su oni, uglavnom Etbin Kristan, prenijeli ruskomu čita- 
teljstvu: 


Južnoslavenski narodi u habsburškoj imperiji jesu Slovenci, Hrvati 
i Srbi (Kasteljanskij 1910: 205). Neke skupine na njihovu prostoru 
nemaju punu svijest o pripadnosti jednomu ili drugomu narodu i zovu 
se samo svojim mjesnim imenima ili kao npr. u nekim dijelovima Istre 
Slavenima. Na nekim lokacijama kao npr. u Bosni susreću se i posve 
kriva imenovanja. Ondje se neki zovu Turcima, što označava vjeroispo- 
vijed. Vjeroispovijed igra važnu ulogu u nacionalnim odnosima južnih 
Slavena. Međutim, iako su Hrvati katolici, a Srbi pravoslavci, u Dalma- 
ciji, napose u Dubrovniku, postoje = Srbi katoličke vjeroispovijesti«, a 

u Hrvatskoj se nerijetko mogu naći pravoslavni Hrvati (Kasteljanskij 
1910: 205). U Bosni se pravoslavci smatraju Srbima, a katolici Hrvatima. 
Muslimani se većim dijelom smatraju Hrvatima, a manjim dijelom 
Srbima. Neki se muslimani nazivaju Bošnjacima, a neznatna manjina 
Turcima (Kasteljanskij 1910: 223). 


SRBI O PRAVOSLAVNIM HRVATIMA 


U redovima profesionalnih vojnika i časnika austro-ugarske vojske 
mnogi su se pravoslavci smatrali Hrvatima i nakon ukinuća Vojne kra- 
jine 1882. godine. Temeljita istraživanja o njima nisu provedena, no da 
su postojali i da su bili odani hrvatskoj državotvornoj ideji, vidi se po 
tom što su se mnogi uključili u vojne snage Nezavisne Države Hrvatske 
(1941.—1945.). Opće je poznato da je ideološko usmjerenje te države 
nastale u vihoru Drugoga svjetskoga rata bilo protusrpsko i daje njezin 
maršali Pavelićev doglavnik Slavko Kvaternik (1878.—1947.) 30. trav- 
nja 1941. jasno rekao »da se časnike i dočasnike Srbe ne može primiti 
u domobranstvox (a kamoli u ustaške jedinice). Od toga se izuzelo 
»Hrvate pravoslavne vjere«, tj. one pravoslavce koji nisu bili Srbi, nego 
Hrvati (Barić 2002: 163).# Ne postoje verificirani podatci o broju tih 
pravoslavnih Hrvata, izuzev donekle podataka o pravoslavcima koji su 
se nalazili na najvišim vojnim položajima. Njima se je u novije vrijeme 
bavio novosadski odvjetnik podrijetlom iz Bjelovara Nenad D. Vuka- 
dinović. Rezultate svojih istraživanja objavio je 2014. godine u knjizi 
Srbi generali NDH (1941—1945) (Vukadinović 2014). Već iz samoga 
naslova knjige vidljivo je da autor pravoslavne Hrvate generale 


*8 Protusrpska orijentacija Nezavisne Države Hrvatske razvidna je i u naredbi koju je u povodu 
terora koji su nad srpskim pučanstvom počeli provoditi »divlji ustaše« izdao Slavko Kvaternik 6. 
rujna 1941. On je naredio »da se oštro obračuna s takvim skupinama, budući da sto nisu ustaše, 
nego divljaci i pljačkaši« (Barić 2002: 162). 

Nezavisne Države Hrvatske ne priznaje Hrvatima, nego ih smatra Srbi- 
ma. Nasljedujući svetosavsku i velikosrpsku praksu, on pravoslavnim 
Hrvatima poriče hrvatsku i pripisuje srpsku identitetsku pripadnost. 
Taj način na koji srpska kulturno-politička javnost doživljava narodno- 
sni identitet osoba pravoslavnoga podrijetla koje su se integrirale u 
hrvatske nacionalne okvire i koje su se kao Hrvati društveno-politički 
izražavali i angažirali, u znanosti je marginaliziran, neistražen, pa čak 
i tabuiziran sociološki i kulturno-povijesni fenomen. 


Vukadinović je u svojoj knjizi prikupio zanimljivu građu i u srpskoj je 
javnosti njome izazvao razmjerno velik odjek, ne samo na publicističkoj 
razini, nego i u akademskim krugovima ako pretpostavimo (a treba pret- 
postaviti) daje nastajanje njegove knjige potaknulo srpske povjesničare 
Marka P. Atlagića i Dalibora M. Elezovića da napišu i 2014. godine 
objave članak Srbi u političkom i vojnom vrhu ustaške Nezavisne Države 
Hrvatske. U njemu ustvrđuju: »Istorijska je činjenica da je Srba bilo iu 
najvišim vrhovima političke vlasti NDH, Vladi i predsedništvu Sabora.< 
(Atlagić—Elezović 2014: 355). Neupitno je da su neki Srbi bili uključeni 
u upravljačke strukture Nezavisne Države Hrvatske, no većina onih na 
koje se odnose Atlagić i Elezović nisu bili Srbi, nego pravoslavni Hrvati. 


Od tekstova na publicističkoj razini koji su nastali potaknuti knjigom 
Nenada D. Vukadinovića vrijedi spomenuti članak koji portal patriot.rs 
prenosi s portala kurir.rs pod naslovom Čudo u NDH: Srbin, a ustaša!“? 
Članak je na portalu kurir.rs objavljen s podnaslovom Predstavljamo 
događaje o kojima se već decenijama ne govori ili se prećutkuju. Potpisuje 
ga novinar Momčilo Petrović.“ U njem se glede generala u NDH koji 
su podrijetlom iz pravoslavnih obitelji kaže da u >vojsci zloglasnog 
poglavnika NDH Ante Pavelića, njih trinaest bili su Srbi, i to na vrlo 


* https://patriot.rs/cudo-u-ndh-srbin-a-ustasa/. Pristupljeno 10.1.2018. 
© https://www.kurir.rs/vesti/drustvo/2643195/7-nepoznatih-prica-o-drugom-svetskom-ratu-cudo- 
u-ndh-srbin-a-ustasa. Pristupljeno 10.1.2018. 

odgovornim položajima«. Za generala Stimakovića kaže se da je izdr- 
žao svih 20 godina robije u jugoslavenskom zatvoru Stara Gradiška i 
da je »tvrdoglavo« sodbijao da se pokaje«. Momčilo Petrović svoj 
članak zaključuje opaskom: >Pada u oči da su posle rata skoro svi Srbi 
generali u NDH kod partizanskih vlasti prošli mnogo bolje od ostalih 
ustaša.« Tomu krugu ne pripada Đuro Gruić (1887.—1945.), koji je 
osuđen na smrtnu kaznu (Vukadinović 2014: 26). Vukadinović bilježi 
o tom »Srbinu«, kojemu je posvetio više mjesta u svojoj knjizi nego 
većini ostalih, da će ostati zapamćen i po izjavi koju je dao na suđenju. 
Za uhićene generale Nezavisne Države Hrvatske suđenje se nije orga- 
niziralo u Zagrebu, nego u Beogradu kako bi se Hrvate i ideju o hrvat- 
skoj državnoj samostalnosti učinkovitije uzmoglo poniziti. Izjava ge- 
nerala Gruića prema Vukadinoviću glasi: 


»>Veliki broj Srba pravoslavaca je bio visoko pozicioniran u 


Hrvatskoj vojsci, a veliki broj civila, pravoslavaca i Srba svoju 
su obvezu prema državi odrađivali na druge načine...< Na pi- 
tanje Predsjednika suda kako je kao pravoslavac mogao stupi- 
tiu hrvatsku vojsku general Grujić mu je odgovorio: >Ponosan 
sam što sam pripadnik te vojske, jer iako sam pravoslavne vjere, 
ipak sam bio i jesam Hrvat.< (Izvor: Arhiva Vrhovnog suda FNRJ, 
Grujić i ostali, 1945, 2298/45). Inače bio je veoma vatreni 
pristaša NDH i ljuti protivnik partizana i saveznika ističući da 
se treba boriti do poslednje kapi krvi bez povlačenja iz Zagreba 
i daljnjeg uzmicanja i bežanja od partizana prema zapadu... x 
(Vukadinović 2014: 88) 


U uvodu svoje knjige Vukadinović opisuje svoju teorijsku koncep- 
ciju i objašnjava zašto sve popisane generale iz Nezavisne Države Hr- 
vatske i druge osobe pravoslavnoga podrijetla kojima se bavi smatra 
>Srbima«. On polazi od toga da je 

>prosto neverovatno i potpuno nemoguće, barem na ovim 
našim prostorima, da se neko lice izjašnjava kao Hrvat i da 


istovremeno bude pravoslavac, pa makar to bila Hrvatska pra- 
voslavna crkva i makar se to pravdalo nekakvim pravom na 

opredeljenje po veroispovesti, jer je, naprosto, sa bićem hrvatskog 
naroda nespojivo bilo šta izuzev katoličanstva (uz male rezerve 
protestanata i sl.), a posebno je nespojivo pravoslavlje, kao što 
kažemo, u bilo kome obliku.x (Vukadinović 2014: 22—23) 


Vukadinović u nastavku prenosi da su gotovo svi predstavljeni ge- 
nerali u njegovoj knjizi isticali kako su oni Hrvati pravoslavne vero- 
ispovestix. On im ne želi proturječiti, sjer čovek, tko god on bio, ima 
pravo da se opredeli, kako po nacionalnoj, tako i po verskoj pripadnosti.x 
(2014: 23), no zatim nastavlja ovako: 


>Ali ono što je u svemu tome najvažnije i čime smo se mi ru- 
kovodili kada smo prihvatili srpski nacion ovih generala jeste 
nešto što oni nisu mogli, niti predvideti, niti birati, niti menja- 
ti,atoje činjenica da susvionirođeniu srpskim pravoslavnim 
porodicama od roditelja koji su se tako i izjašnjavali i svi (?) 
bili, dakle, kršteni u srpskim pravoslavnim crkvama. 


Nama je ovo dovoljno, a šta su oni posle postali i kako su se 
deklarisali i opredeljivali nacionalno i po veroispovesti ostaje 
samo njima znano zašto su tako postupali, ai mi se time neće- 
mo ovde baviti. Samo još da kažemo kako je njihovo ljudsko i 
demokratsko pravo bilo da biraju religiju koju će poštovati, pa 
i da tokom života, čak, menjaju religiju, međutim, po našem 
dubokom ubeđenju, nacion ne mogu da menjaju, niti da ga se 
odriču, jer je on, po njihovim roditeljima, genetski utkan [u] 
njih činom samog rođenja, hteli to oni (priznati) ili ne..!x 
(Vukadinović 2014: 23—24) 


Vukadinović »Srbinom« proglašava i Fedora Dragojlova (1881.—1961.) 
za kojega piše da je bio »glavni komandant Hrvatske vojske« u razdoblju 
1943.—1944., iako za njega izrijekom kaže da je ukrajinskoga podrijetla, 
ida se je, naravno, on sam »lično, uvek se izjašnjavao kao Hrvat pravoslav- 
ne veroispovesti« (2014: 95). "Problem" s ukrajinskim podrijetlom Fedo- 
ra Dragojlova Vukadinović je riješio tako što je proglasio da se je ukrajin- 
ska obitelj Dragojlova izjašnjavala kao srpska i pravoslavna«. Međutim, 

Vukadinović za tu tvrdnju kao dokaz ima samo činjenicu da su roditelji 
Fedora Dragojlova u Pančevu (ondje je njegov otac dobio premještaj kao 
austro-ugarski časnik) svojega sina krstili u tamošnjoj pravoslavnoj crkvi. 
To su učinili jer su bili ukrajinski pravoslavci ijer u Pančevu druge pravo- 
slavne crkve nije bilo. Time su prema Vukadinoviću automatizmom pri- 
hvatili da su >Srbi« (a ne Ukrajinci, što su bili) i svojem djetetu u sgenet- 
ski kodx upisali daje i ono »Srbin«,iako krštenje u kršćanstvu nema veze 
s nacionalnošću i iako se etnički Ukrajinac Fedor Dragojlov u dodiru s 
drugim pravoslavnim Hrvatima kroatizirao, a ne srbizirao. 


Radi rješavanja ostatka sumnje i dileme da li se doista radi o NDH 
generalima koji potiču iz srpskih pravoslavnih porodica«, Vukadinović 
s neskrivenim zadovoljstvom upućuje na zagrebačku publikaciju Zapo- 
vjedni vrh JNA. siječanj 1990.—svibanj 1992. (Zagreb, 2010.) u kojoj se 
prema njegovu navodu u podrubnoj bilješci 321. na stranici 150. neopre- 
zno i netočno spominju »Srbi«, no među kojima nema Dragojlova: 


>O ne baš sjajnom položaju Hrvata u najvišem zapovjednom 
vrhu Vojske KJ govori i paradoksalni podatak daje vojskovođa 
Slavko Kvaternik imao više generala Srba (pravoslavnog pori- 
jekla — Grujić Đuro, Iskrić Jovan, Opačić Miroslav, Ožegović 
Miloš, Pribić Jovan...) ili pak židovskog porijekla (Laxa Vla- 
dimir, Salcher Rikard, Kirchbaum Oskar, Sach Julio...) u Vojsci 
Nezavisne Države Hrvatske, nego što su Karađorđevići 1919. 
u Vojsci Kraljevine SHS imali — Hrvata!« (usp. Vukadinović 
2014:24—25) 


Vukadinovićev pristup u određivanju »Srba« može se u nešto sofisti- 
ciranijem, no metodološki istovjetnom obliku prepoznati i u drugim pu- 
blikacijama. Jedna je od njih knjiga Znameniti Srbi u Hrvatskoj I. Filipa 
Škiljana koja je izišla u izdanju zagrebačkoga Srpskoga narodnoga vijeća 
i s predgovorom njegova predsjednika Milorada Pupovca 2009. godine. 
Milorad Pupovac predgovor zaključuje mišlju da ovu »Knjigu dr. Filipa 
Škiljana, voditelja Arhiva Srba u Hrvatskoj, treba gledati kao prvi korak u 

pravcu postizanja oba ova cilja: da Srbi u Hrvatskoj znaju za svoje zname- 
nitosti i da ih Hrvatska prihvati kao dio svojeg nacionalnog bogatstva.x 


Opisujući Petra Preradovića (1818.—1872.), Škiljan ispravno navo- 
di da je Preradović kao austro-ugarski časnik prešao na katoličku vjeru, 
a njegov jezik naziva »hrvatskim«. Preradović ga je sam takvim smatrao 
inazivao, što Škiljan ne kaže, no navodi da se je proslavio kao »>hrvatski 
pjesnik«. To je točno i opće poznato. Poznato je i to da je Preradović 
sam sebe smatrao Hrvatom, no to Škiljan ne spominje, pa čaki ciljano 
skriva parcijalnim prenošenjem dijela Preradovićeve autobiografije u 
kojoj upravo to piše. Da je u srpskim krugovima inače poznato da je 
Preradović sam sebe smatrao Hrvatom, može se iščitati npr. ubeograd- 
skom izdanju Preradovićevih pjesama, objavljenom oko 1918. godine: 


>Krajem 1838 prispeo je u svoju jedinicu 33. puk u Milanu. 
Tu je našao i nekoliko drugova sunarodnika (Benka, Knežića, 
Pavelića), ali — >premda smo se kao Hrvati rado imali i često 
skupa bili, živjeli smo samo u vojničkom nemačkom duhu; 
malo kad nam je na um palo, da progovorimo koju riječ u svo- 
me jeziku<.« (Preradović 1918: 77)“ 


Naravno, da su u izdanju Srpskoga narodnoga vijeća bili napisali da 
je Preradović — koji sa srpskom kulturnom baštinom niti s predstav- 
nicima Srba nije korespondirao izvan hrvatskih nacionalnih okvira 
— po vlastitom opredjeljenju bio Hrvat, a ne Srbin, postavilo bi se pi- 
tanje zašto ga uopće uvrštavati u publikaciju koja opisuje znamenite 
Srbe u Hrvatskoj. Na to hipotetsko pitanje odgovor se može naći na 
početku Pupovčeva predgovora gdje se kaže da Srbi u Hrvatskoj nisu 
imali prilike upoznati se sa svojim znamenitim pripadnicima«. Dakle, 
Srbe treba prvo naučiti tko su sve »znameniti Srbi« u Hrvatskoj, a 
potom hrvatsko društvo pridobiti da ih prihvati kao »Srbe«. Slijedeći 


S! Usp. u Škiljana: »Potom je u regimenti naišao na nekoliko prijatelja koji su bili >sunarodnici<, 
ali >malokad nam je na um palo da progovorimo koju riječ u svome jeziku.<.« (Škiljan 2009: 7). 

tu logiku, možda i smjernicu, priređena je 19. ožujka 2018. u radijskoj 
emisiji Dogodilo se na današnji dan vijest u povodu obilježavanja 200. 
obljetnice Preradovićeva rođenja, u kojoj je Preradović apostrofiran 
kao »Srbin«. To je izazvalo, očekivano, negativne i ogorčene reakcije 
slušateljstva, jer za Preradovićeva života i dugo vremena nakon njegove 
smrti nikomu nije padalo na pamet proglasiti ga Srbinom. Oduvijek je 
slovio samo za Hrvata, iako pravoslavnoga podrijetla. 


Nenad Vukadinović dosta prostora u svojoj knjizi daje i austro-ugar- 
skomu generalu i feldmaršalu Svetozaru Boroeviću (1856.—1920.) 
(2014: 116—118). Smatra potrebnim istaknuti 


»kako je ovom legendarnom feldmaršalu (srpskopravoslavnog 
porekla), banijskom krajišniku, ađutant bio, niko drugi nego, 
Slavko Kvaternik koji će kasnije, tokom II sv. ratau NDH po- 
stati vojskovođa NDH (posebna vojna titula), doglavnik, mi- 
nistar Hrvatskog domobranstva i ustaški krilnik« (Vukadino- 
vić 2014: 117) 


Boroevići Kvaternik vjerojatno su se upoznali u razdoblju 1907.—1912. 
u kojem je Boroević bio zapovjednik Zagrebačkoga domobranskoga 
okružja i 42. hrvatske domobranske divizije (Zvonar 2011: 118). Kao 
što je Vukadinović točno naveo, Kvaternikje kao bojnik bio Boroevićev 
krilni pobočnik u njegovu Glavnom stanu od 22. listopada 1914. do 27. 
veljače 1916. (Zvonar 2011: 120, Tatić 2019: 74). 


Vukadinović tvrdi da sna svaki mogući način, današnja hrvatska 
javnost, pa i iskusni istoričari i drugi intelektualci pokušavaju ovog 
velikog vojskovođu svrstati u hrvatski nacion, no to ipak neće biti mo- 
guće« (2014: 117). Kao razlog zbog kojega to ne će biti moguće navodi 
da su uoči Prvoga svjetskoga rata »antisrpski raspoloženi sledbenici 
Josipa Franka« znali tko je Boroević pa da su »razorili nadgrobni spo- 
menik roditelja Svetozara Boroevića na pravoslavnom groblju u Petrinji« 
(2014: 118). Međutim, riječje bila o običnom vandalizmu kojim dotič- 
ne noći nije bilo pogođeno samo pravoslavno groblje, nego i obližnje 

katoličko, a sve daje i bio pogođen samo grob Boroevićeva otca, a nije, 
puno je vjerojatnije da bi ga bili napali neki jugoslavenski nacionalisti 
kako bi ponizili austrijskoga generala i njegovu državu. Teško je zami- 
sliti da bi proaustrijski orijentirani frankovci napali roditeljski grob bilo 
kojega uglednoga generala, a pogotovo ne onoga koji se svojega hrvat- 
stva nije stidio, nego se njime ponosio. No sve da je priča o vandalizmu 
bila upravo onakva kakvom ju predstavlja Vukadinović, a nije, ona ne 
bi ništa govorila o Boroevićevu nacionalnom opredjeljenju. 


Hrvatski povjesničar srpskoga podrijetla Drago Roksandić također 
tvrdi, neargumentirano, da je Boroević bio »Srbin s Banije« (1991: 120). 
U zasebnoj publikaciji posvećenoj Boroeviću koju je 2007. napisao i obja- 
vio na poziv i u nakladi Vijeća srpske nacionalne manjine Grada Zagreba 
(Roksandić 2007) od takve kategorizacije ne odustaje. On ju u njoj izrije- 
kom ne ponavlja, no u Predgovoru kaže ovako: »Danas mi je osobna 
profesionalna zadovoljština da sam Svetozara Borojevića uvrstio u svoju 
knjigu Srbi u Hrvatskoj od 15. stoljeća do naših dana (Vjesnik. Zagreb, 
1991.). Vidjeti str. 118 i 119.«. U toj je knjizi Boroević uvršten samo citi- 
ranim spomenom da je bio »Srbin s Banije« (s fotografijom) (usp. str. 
119.—120.). U naslovu monografije o Boroeviću iz 2007. Roksandić se 
pita nije li primjerenije Boroevića zvati Lisicom sa Soče (nejasno je da li 
samo zbog njegove ratne taktike ili zbog umišljaja da je Boroević svoje 
nacionalne osjećaje prikrivao kako bi profesionalno mogao napredovati). 
Nije slučajno, iako je neutemeljeno, da je Boroevića i Srpsko nacionalno 
vijeće na svojim mrežnim stranicama uvrstilo među »znamenite Srbe«. 


Boroevićev suvremenikičasnik Glavnoga stožera Edmund Glaise von 
Horstenau (1882.—1946.) u svojim memoarima objavljenima 1980. 
godine napisao je da je Boroević bio »Hrvat« koji je >po svojoj pravo- 
slavnoj vjeri« zapravo bio »Srbin«. Horstenau očigledno nije znao da je 
Boroević napustio pravoslavlje i postao grkokatolikom (Tatić 2019: 206). 
Daje Boroević neovisno o vjerisam sebe i svoju obitelj smatrao Hrvatima, 
pa tako i druge pravoslavce, pokazuju njegovi privatni i javni nastupi i 

svjedočanstva drugih o njemu. On se je dalmatinskim jedinicama u 
prosincu 1915., u kojima je zasigurno bilo i pravoslavaca, obratio riječima 
»Vi ste Hrvati, a i mene je rodila majka hrvatska.« (Tatić 2019: 88,204). 


Kipar Robert Frangeš-Mihanović (1872.—1940.) imao je priliku 
boraviti neko vrijeme u Boroevićevu glavnom stanu blizu bojišnice. Na 
temelju svojih osobnih razgovora s Boroevićevim javnosti je prenio da 
se je Boroević smatrao Hrvatom i da se je ponosio time, i da je imao 
razvijen hrvatski jezični osjećaj (Tatić 2019: 74). 


U posljednjim mjesecima života Boroević je najvjernijega prijatelja 
u duhovnom, materijalnom i praktičnom pogledu imao u Slavku Kva- 
terniku (usp. Pojić—Marjanić 2011). Njemu piše da se je Narodnomu 
vijeću SHS-a 1918. obratio skao domoljub koji svoju domovinu voli 
isto tako kao i svaki drugi Hrvat« (Pojić 2006: 9)., piše mu o svojem 
>svjetonazoru kao Hrvata«, o sebi kao »Hrvatu«, o banu Laginji kao 
najvišem predstavniku svoje domovine (tj. Hrvatske) (Pojić 2006: 10), 
a svoj jezik zove »hrvatskim«. 


Boroevićevo je slavensko narodnosno opredjeljenje bolje od Vuka- 
dinovića i Roksandića opisao Milan Pojić: 


>Nedvojbenoje daje Svetozar Boroević kršten u pravoslavnoj 
crkvi, vjerojatno parohijskoj crkvi u selu Mečenčani, gdje je 
službovao njegov otac. Iz toga izvoditi zaključak o njegovu 
srpskom podrijetlu povijesno je netočno. Sredinom 19. stolje- 
ćau vrijeme rođenja Svetozara Boroevića, na Hrvatsko-slavon- 
skoj vojnoj krajini i katolicima i pravoslavnima integracijski 
čimbenik je prije svega njihov poseban pravni i društveni po- 
ložaj, a ne nacionalna pripadnost. U daljnjem procesu nacio- 
nalnih integracija, srpska pravoslavna crkva je svojom politikom 
poistovjećivanja pripadnosti pravoslavnoj crkvi i srpskom 
narodu uspjela u svojoj namjeri, da se najveći dio pravoslavnih 
vjernika opredijelio za srpstvo, ali ne svi. Svetozar Boroević je 
samo jedan od takvih mnogobrojnih primjera. On u svojim 

istupima i pismima sve do smrti izričito navodi da je Hrvat, a 
domovina mu je Hrvatska.x (Pojić 2006: 4) 


Svetozar Boroević preminuo je od moždanoga udara 23. svibnja 1920. 
u klagenfurtskoj bolnici. Pokopan je u Klagenfurtu 26. svibnja 1920., a 
21. listopada 1920. njegovi su posmrtni ostatci preneseni na počasno 
mjesto u arkade Središnjega bečkoga groblja zahvaljujući zalaganju biv- 
šega cara i kralja Karla Habsburškoga. Na sprovodu u Beču nazočilo je 


>nekoliko tisuća Boroevićevih bivših vojnika i starih vojnih 
drugova, između ostalih feldmaršal Kövess, posljednji zapovjed- 
nik austrougarske vojske, general-pukovnik Stjepan Sarkotić, 
izaslanstvo mađarskih časnika. Bivši carikralj Karlo inizozem- 
ska kraljica Wilhelmina poslali su vijence. Govor na otvorenu 
grobu održao je potpukovnik Stevo Duić.« (Pojić 2006: 11) 


Jugoslavenske vlasti popisale su spomenute Boroevićeve prijatelje i 
suborce generala Stjepana Sarkotića ipotpukovnika Stevu Duića 1934. 
kao jedne od onih bivših časnika austro-ugarske vojske koji su kao 
ustaški »teroristi« obrazovali »rukovodeće kadrove terorističke akci- 
je« i našli se su situaciji emigranata čak i pre nego što se nova jugoslo- 
venska država definitivno formirala.« (Saopštenje 1947: 10). 


Stjepan Sarkotić umro je prirodnom smrću 1939. godine, a Stevo 
Gruić ubijen je u atentatu jugoslavenskih agenata 1934. u Karlovim 
Varima (Karlsbadu). U Nezavisnoj Državi Hrvatskoj postumno je 
proglašen krilnikom. 


Slavko je Kvaternik napustio sve dužnosti u Nezavisnoj Državi Hr- 
vatskoj 1942. godine, anakon rata Austrija gaje izručila Jugoslaviji, gdje 
je osuđen na smrt. 

Partizani su likvidirali i Boroevićeva prijatelja Vilka Begića (1874.— 
1946.2), koji je u austro-ugarskoj vojsci bio intendanski pukovnik, a u 
vojsci Nezavisne Države Hrvatske general pješaštva (Tatić 2019: 159). 


U Sloveniji su feldmaršalu Boroeviću krajem 2016. godine podigli 
spomenik u znak zahvalnosti zbog obrane slovensko-talijanske granice na 

Soči (usp. Manin 2011: 7), zbog koje je za života proglašen Lavom sa Soče. 
U Beogradu je (u Zemunu) po Boroeviću 2008. nazvana jedna ulica. U 
Hrvatskoj Boroević još nije rehabilitiran. Mladi hrvatski povjesničar 
Danijel Tatić u svojoj monografiji o Boroeviću s punim pravom iskazuje 
čuđenje da »Beograd može ono što Zagreb još uvijek nije u stanju — na- 
zvati ulicu po hrvatskome generalu Svetozaru Borojeviću!« (Tatić 2019: 
214). Tatić s punim pravom upozorava i na to da trošno zdanje u Mečen- 
čanima, urušenih zidova te oronula pročelja i krovišta, roditeljska kuća 
Svetozara Boroevića koja je danas u vlasništvu Republike Hrvatske, sne 
predstavlja ništa više doli spomenik nebrige hrvatske države o jednom od 
najvećih vojskovođa svoje povijesti« (Tatić 2019: 215). 


HRVATSKI PRAVOSLAVCI U AMERICI 


Srpski povjesničar Aleksa Ivić (1881.—1948.) smatra da se pravo- 
slavci do XIX. stoljeća snisu zvali ni osećali Hrvatima«, a hrvatske 
tvrdnje o pravoslavnim Hrvatima iz Like i Banije kaže da bi se mogle 
odnositi jedino na 60-e i 70-e godine kada je »najviše učinjeno na ši- 
renju srpskog i hrvatskog imena«: 

s Moguće je, da su pojedini ljudi ili pojedina pravoslavna sela 
poduticajem hrvatske inteligencije inaročito hrvatskog činov- 
ništva, a u oskudici srpske inteligencije, privremeno bili pri- 
hvatili hrvatsko ime, da su se ovde ili onde izjavili Hrvatima. 
Meni nije poznat ni jedan takav konkretan slučaj, ali bi taj 
slučaj u doba buđenja narodne svesti, kada su Hrvati raspola- 
gali sa većim aparatom za to buđenje nego Srbi, bio razumljiv. 
Međutim čim su pojmovi raščišćeni, svi sledbenici pravoslav- 
ne vere našli su se u srpskom taboru.« (Ivić 1922: 15) 


Iako se srpska nacionalna misao među pravoslavcima u Hrvatskoj u 
drugoj polovici XIX. stoljeća proširila i spriječila širenje one hrvatske 
u širim krugovima pravoslavne inteligencije, još krajem XIX. stoljeća i 

početkom XX. stoljeća evidentno je da se mnogi pravoslavci i dalje, 
suprotno Ivićevu shvaćanju, identificiraju s hrvatskim imenom, i to ne 
samo u nekoliko sela, nego na vrlo širokom prostoru koji zadire i u 
Bosnu i Hercegovinu. Posebno bi trebalo istražiti u kojoj je mjeri riječ 
o nacionalnom izjašnjavanju, a u kojoj mjeri o prednacionalnom, etnič- 
kom ili etatističkom identitetskom poimanju. 


Da se Hrvatima nisu izjašnjavali samo oni pravoslavci koji su bili 
časnici austro-ugarske vojske, svjedoči popis stanovništva iz 1890. 
godine i narodnosno samoodređivanje iseljenika koji su krajem XIX. 
stoljeća ipočetkom XX. stoljeća pristizali brodovima u Ameriku preko 
otoka Ellis kod New Yorka. 


Luka na otoku Ellis kod New Yorka bila je najvažnija imigrantska 
točka preko koje su se u Sjedinjene Američke Države u XIX. i XX. 
stoljeću slijevale na stotine tisuća doseljenika. O njima je dobrim dije- 
lom vođena evidencija. Podatke o doseljenicima bilježili su američki 
službenici u formularima na temelju iskaza pojedinih doseljenika, ili 
su ih preuzimali iz popisa koji su u tu svrhu izrađivani na brodovima. 
Ti su podatci u novije doba uneseni u računalnu bazu koja obuhvaća 
razdoblje 1892.—1924. i koja je na internetu svima dostupna i lako 
pretraživa. Baza se nalazi pod poveznicom http://www.ellisisland.org/. 


Uz digitalni prijepis podataka (koji nije uvijek pouzdan) na mreži 
su dostupne i preslike izvornika. Noviji formulari sadržavaju posebne 
rubrike za državljanstvo (Nationality /Country ofwhich citizen or subject/), 
zemlju podrijetla (Last Permanent Residence: Country, City or Town) i 
rubriku za narodnost (Race or People), a u nekim formularima postoje 
posebni stupci i za jezik (od 1920.). U tim popisima zasigurno ima i 
zabuna i zapisivačkihili prepisivačkih pogrješaka. Međutim, zapisa koji 
svjedoče o postojanju pravoslavaca koji su se zvali Hrvatima i koji su 
dolazili sa zapadnih i jugozapadnih jekavskih područja, previše je da 
bismo ih paušalno, i bez da se nad njima zamislimo, mogli odbaciti kao 
nevjerodostojne ili ih sve proglasiti »pogrješkama«. Oni vjerojatno ne 

kazuju da bi osobe koje su upisane kao Hrvati to bile u suvremenom, 
nacionalnom smislu riječi, i ne treba ih paušalno kao takve tumačiti, 
nego ih treba uzeti kao građu koju vrijedi istražiti i znanstveno evalui- 
rati. Prije nego što donesemo najavljene primjere, treba reći da u popi- 
sima nema rubrike za vjeroispovijed. 


Nositelji pojedinih tipičnih pravoslavnih imena i prezimena koja će 
se ovdje spomenuti, vjerojatno nisu svi bili pripadnici pravoslavne vje- 


roispovijedi, no velika većina zasigurno jest. 


Na otok Ellis pristigli su 6. listopada 1910. Srbin Petar Vranešević iz 
mjesta »Cemernica«, Hrvat Jovan Boroević iz mjesta Knezovljani, te 
Srbin Jovan Ougrija (?) iz mjesta »Boroevic«. Tim su redoslijedom 
popisani između Poljaka i jednoga Danca. Naselja Knezovljani, Boro- 
jevići, Mečenčani i Umetić četiri su pravoslavna sela u Sisačko-mosla- 
vačkoj županiji koja graniče jedno s drugim. Zadnji na navedenoj listi 
od 6. X. 1910. zove se Nikola Vukosavljević (upisan je kao »Vukosar- 
ljevic«). I on je iz Ugarske, a Hrvat po narodnosti. Prije njega na popi- 
su se nalazi jedan Židov. Među Boroevićima koji su emigrirali u Ame- 
riku treba spomenuti i Gjuru Boroevića, koji je u New York stigao 16. 
XI. 1927. Ispred njega popisani su Poljaci. Za Gjuru Boroevića piše da 
dolazi iz mjesta + Selo Borvevic« (očigledno je riječ o selu »Boroevic«). 
Viza mu je izdana u Zagrebu. Ima 44 godine, zna čitati i pisati hrvatski 
i engleski. Jugoslavenskoga je državljanstva, a hrvatske je narodnosti. 
Na istom se popisu, poslije njega, pojavljuju i Srbi jugoslavenskoga 
državljanstva. 


S prezimenom »Paspalj« u bazi je upisano četvero ljudi.** Trojica 
su upisana kao Hrvati po narodnosti. Jedan je Paspalj, i to Stefan 


** U ovom poglavlju izneseni podatci i popratni tekst većim dijelom potječu iz radova Grčević 
200912015. Brojčane omjere u primjerima koje prenosim iz tih radova nisam iznova provjeravao pa 
treba uzeti u obzir da ovdje navedeni primjeri zrcale stanje u bazi kakvo je bilo 2009. godine. 

Paspalj« iz Gline, na popisu od 10. VIII. 1913. skupa s drugim iseljeni- 
cima iz Hrvatske zabunom upisan kao Mađar po narodnosti. 


Za Petra Paspalja upisano je na popisu od 31. V. 1910. da dolazi iz 
mjesta »Peliane« u Ugarskoj, da je državljanstva ugarskoga i hrvatske 
narodnosti. Na popisu se nalazi iza dvaju Židova iz Ugarske, što kazuje 
da podatak o njegovoj narodnosti nije unesen zabunom. Isti su podat- 
ci upisani i za sljedeću osobu s imenom »Nicola Wladosie« iz mjesta 
>Czermanja« iza koje je upisana osoba rutenske narodnosti i austrij- 
skoga državljanstva. 


Jedan drugi Petar Paspalj stiže 3.11. 1912. u društvu osobe simenom 
»Jovan Dimitrovic« (u bazi »Sovan«) iz mjesta »Brisjanska« u Ugar- 
skoj. I oniimaju ugarsko državljanstvo i hrvatske su narodnosti. Ispred 
njih upisani su Slovaci iz Ugarske, a iza njih osoba mađarske narodno- 
sti i ugarskoga državljanstva. 


Mile Paspalj dolazi 7. VII. 1912. iz mjesta »Brujenska« u Ugarskoj. 
Ugarskoga je državljanstva, a Hrvat po narodnosti. Iza njega je upisan 
>Teso Babic« iz mjesta »Vrbovljane« u Ugarskoj. I on je Hrvat po 
narodnosti. Ispred i iza njih upisane su osobe židovske narodnosti iz 
Rusije i Ugarske. 


U bazi je upisano 16 osoba s prezimenom »Mrkalj«. Traženjem 
potvrda toga prezimena s kriterijem da su mu nositelji u bazi upisani 
kao Hrvati ili Srbi, dobiva se podatak da Srba s tim prezimenom nema, 
a da je Hrvata petero. Otvore li se kartice s osobnim podatcima ljudi 
koji se prezivaju Mrkalj, vidi se da Hrvata s tim prezimenom ima čak 
ll (>Jovo«, dva puta »Lazo«, »Miladin«, »Mile«, »Gjuro«, »Ivan«, 
s Pavao x, »Petar«, »Pavao«, >Nikola«). Npr., »Jovo Mrkalj« injemu 
slijedeći Stevo Crevar« upisani su kao Hrvati po narodnosti između 
Rumunja i Mađara. 


S prezimenom »Tesla« upisano je u bazi 89 osoba, od toga 29 Hr- 
vata i S Srba. Oni koji su u bazi evidentirani kao Hrvati, zovu se »Vasilj«, 

»Vasily«, »Stevan«, »Simo«, »Sava«, »Rade«, »Petar«, »Marko«, 
>Mile«, a dolaze iz mjesta kao npr. »Medak«, »Vojnic«, »Vrbovsko«, 
>»Mitrovica«. Hrvatima se izjašnjavaju i doseljenici s prezimenom 
>Desnica« (pristigli 1906.—1913.) (>Vasilj«, >Stojan«, »Stefan«, 
>Siwo«, »Nicola«, »Mile«, »Joan«, itd.) iz mjesta »Srbovcina«, 
>Serb«, »Srb«, »Kimocac«, »Kozin«, itd. Prezime »Desnica« u bazi 
ima 20 nositelja, od čega je za 10 evidentirano da su Hrvati, a 3 Srbi; 
prezime »Momcilovic« ima 48 nositelja, od čega 30 Hrvata, 10 Srba. 
Pod etničke Hrvate upisano je svih 11 osoba koje se prezivaju = Srbljanx 
(1905.—1913.) (>Jovo«, »Rade«, »Slavko«, itd.), iako baza evidenti- 
ra da ima samo 9 Hrvata s tim prezimenom. Za usporedbu, prezime 
»Horvat« ima 1248 nositelja, među kojima su u bazi 382 osobe evi- 
dentirane kao Hrvati, a 5 kao Srbi. 


Pod prezimenom >Gjukic« u bazi je upisano 67 osoba, od toga 42 
Hrvata i 4 Srbina; prezime »Mihajlovic« ima 75 nositelja, od toga 27 
Hrvata, 8 Srba; prezime »Mihailovic« ima 41 nositelj, od toga 26 Hr- 
vata, 1 Srbin; prezime »Dubaic« ima 12 nositelja, od toga 7 Hrvata, 2 
Srbina; prezime »Raskovic« ima 41 nositelj, od toga 15 Hrvata, 4 Srbi- 
na; prezime »Lazarevic« imaju 32 nositelja, od toga 7 Hrvata, 4 Srbina; 
prezime »Milosevic« imaju 273 nositelja, od toga 116 Hrvata, 16 Srba 
(>Milosevich« 32,9 Srba, nema Hrvata); prezime »Ciganovic« ima 45 
nositelja, od toga 27 Hrvata, 7 Srba; prezime »Gutesa« ima 12 nositelja, 
od toga 6 Hrvata, nema Srba; prezime »Jerosimic« ima S nositelja, od 
toga 4 Hrvata, nema Srba; prezime »Trkulja« ima 98 nositelja, od toga 
60 Hrvata, 4 Srbina; prezime »Rakic« ima 159 nositelja, od toga 70 
Hrvata, 29 Srba, prezime »Uzelac« ima 211 nositelja, od toga 121 Hrvat, 
16 Srba, prezime »Vukasavljevic« ima jednu potvrdu, Hrvat; prezime 
>Strbac« ima 58 nositelja, od toga 23 Hrvata, 11 Srba; prezime >Pupo- 
vac« ima 36 nositelja, od toga 9 Hrvata, 3 Srbina; prezime »Dimitrovic« 
ima 35 nositelja, od toga 13 Hrvata, 8 Srba, itd. Provjera bazičnih poda- 
taka u pojedinačnim brodskim popisima sigurno bi na ovaj ili onaj način 

promijenila neke brojčane odnose iz baze, no nema razloga za pretpo- 
stavku da bi baza davala sliku koja dijametralno odudara od stvarnih 
upisa. Pojedinačna provjera u brodskim listama to potvrđuje: 


>Dimitrija Dimitrovicx na svojem je popisu od 20. II. 1907. posljed- 
nji. Dolazi iz mjesta »Petrijevci« u Ugarskoj. Znakovima za ponavljanje 
preuzimaju se od njegova prethodnika podatci o državljanstvu i o zem- 
lji podrijetla, no u rubrici za narodnost upisuje mu se »Croatian«, dok 
u prethodnika piše »Roumanian«. Na istom popisu ima i Srba (+Ser- 
vian«) ugarskoga državljanstva koji također dolaze iz zemlje Ugarske. 


Hrvatu po narodnosti s imenom »Rade Lazarevic« prethodi upis 
jednoga Nijemca, Hrvatu s imenom »Dusan Milosevic« prethodi 
skupina Bugara, Hrvatu s imenom »Jovo Mihailovic« prethodi upis 
Poljaka, Hrvat s imenom »>Jovan Miailovic« prvi je na svojem popisu 
od 31. V. 1910. Skupini Hrvata koju čine Mile Rastovic«, »Joan De- 
snica«, »Dako Dubaic«, »Lazo Dubaic« iz mjesta Srb u Ugarskoj na 
popisu od 2. VIII. 1906. prethode i slijede Židovi iz Rusije. Iz istoga 
mjesta (Srb) stiže veća skupina useljenika 14. V. 1909. (Ciganovići, 
Desnice, Jovanići). Oni ne samo da su Hrvati po narodnosti, nego kažu 
da dolaze iz zemlje Hrvatske i da imaju hrvatsko državljanstvo. 


>Mihael Raskovic« stiže 27. X. 1913. iz mjesta Benkovac koje je u 
zemlji Dalmaciji, ima ugarsko državljanstvo, a Hrvat je po narodnosti. 
Iza skupine Bugara upisani su 29. III. 1912. »Milan Banac, Ivo«, >D? 
Milovojević« (u bazi »Dsuitar«) i »Miloš Kolemdjija«. Dolaze iz mje- 
sta Karin, iz zemlje Dalmacije, austrijskoga su državljanstva, a Hrvati 
po narodnosti. U bazi su upisani kao Dalmatinci po narodnosti jer je 
neka druga ruka u rubrici za narodnost iznad upisa »Croatian« naknad- 
no napisala »Dalm«. Iza njih slijedi skupina Crnogoraca iz Crne Gore. 


»Cedomir Raskovic« posljednji je na svojem popisu od 15. X. 1912. 
Ima ugarsko državljanstvo i dolazi iz mjesta »Budjanovci«. Po narod- 
nosti je Hrvat, a upis u rubrici za zemlju podrijetla nije čitljiv. Ispred 

Čedomira upisan je istom rukom »Sima Kalic«. I on ima ugarsko dr- 
žavljanstvo, dolazi iz mjesta >M. Radinci« koje je u zemlji Hrvatskoj, 
no on je za razliku od Hrvata Čedomira po narodnosti Srbin. »Savo 
Vacicevic« prvi je na svojem popisu od 14. III. 1910. On ima austrijsko 
državljanstvo, dolazi iz mjesta »Ustica« (tj. Uštica, Jasenovac) u zem- 
lji Austriji, a po narodnosti se također izjasnio Hrvatom. 


Iako bi se na temelju tih vrela možda moglo predpostaviti da se po- 
tomci spomenutih pravoslavaca u Americi Hrvatima izjašnjavaju zato što 
su podrijetlom iz zemlje koja se zvala Hrvatskom ili su ju oni takvom 
doživljavali, na taj način ne bismo mogli objasniti zašto se Hrvatima zovu 
i mnogobrojni nositelji tipično pravoslavnih imena i prezimena iz Bosne, 
Hercegovine i Crne Gore. Zbog njih treba predpostaviti da hrvatska et- 
nička identifikacija u srednjojužnoslavenskih pravoslavnih iseljenika nije 
bila uvjetovana isključivo imenom zemlje njihova podrijetla. 


Npr., 30. III. 1910. stiže Nikola Ciganovic« iz (zapadnobosansko- 
ga) sela Mrkalji i kaže da je austrijskoga državljanstva, a hrvatske na- 
rodnosti. Nikola se na popisu nalazi iza skupine Rumunja. Hrvatima 
se 29. V. 1912. izjašnjava četvero daljnjih pravoslavnih useljenika iz 
Mrkalja: Nikola i Jovan Ciganović, Jovo i Pavle Davidović. S njima je i 
neki Mihajlo iz obližnjega naselja Slatina. Tu skupinu bosanskih Hrva- 
ta na popisu predvodi Stanko Skrbic«. Ako bi se za njih pretpostavi- 
lo da se izjašnjavaju Hrvatima zato što dolaze iz područja u Bosni koje 
se nekoć zvalo Turskom Hrvatskom, treba uzeti u obzir i doseljenike 
poput onih simenima »Vokan [Vukan] Micic«, »Vide Bubica« i Pero 
Bukvic« koji stižu iz Sarajeva 1. V. 1904. Za njih je zapisano da su ugar- 
skoga državljanstva i hrvatske narodnosti. Upisani su iza skupine Ni- 
jemaca. »Jovo Karanovic« upisan je pak 22. VI. 1913. iza jedne Židov- 
ke iz Rusije. Kaže da dolazi iz mjesta »Petrovic« u zemlji koja je u bazi 
zapisana kao »Boznia«, te da je Hrvat po narodnosti. Dana 26. IV. 
1912. stiže iz sela »Vlahovic« u Hercegovini (tj. Vlahovići kod Ljubinja 
u istočnoj Hercegovini) »Mahmutovic Hadzo« iizjašnjava se Hrvatom. 

Prije njega je upisan jedan Srbin iz Hercegovine. Na istom se popisu 
nalazi i »Lubolic Mihajlox iz Hercegovine, koji je upisan kao Hrvat. 
Da je njega i druge ovdje spomenute osobe pravoslavne vjeroispovijedi 
tko pitao što su po vjeri, vjerojatno bi većina odgovorila »srbin!« jer je 
tako slušala od svojih pravoslavnih svećenika. To se je vjeroispovijedno 
srpstvo i u Americi izjednačivalo s nacionalnom pripadnošću. Kako je 
to teklo u praksi, oprimjeruje obavijest od 16. siječnja 1916. u Srbobra- 
nu koji je izlazio u New Yorku o slavi sv. Save u kojoj su izbrisane gra- 
nice između vjeroispovijednoga, narodnosnoga i državnoga identiteta: 


>Danas crkva srpska i škola srpska, a sa njima i sav narod srp- 
ski, proslavljaju dan Svetoga Save, velikog rodoljuba i državni- 
ka srpskog, prvog poglavara srpske narodne crkve, Arhijepi- 
skopa, Prosvetitelja i Svetitelja srpskog.« 


Velika većina doseljenika iz Crne Gore izjašnjava na brodskim lista- 
ma Crnogorcima, a malen broj Srbima. Teško je utvrditi broj crnogor- 
skih Hrvata u bazi, no već površno istraživanje pokazuje daih ima. Npr., 
11. IV. 1912. stiže iz mjesta »Kocane« osoba upisana kao »Gepo 
Djukanovic« koja se izjašnjava Hrvatom. Ispred te osobe kaže Novak 
Nikcevic« (također iz Crne Gore) da je Crnogorac, a ispod se (iza Đu- 
kanovića) upisuje »Milija Toskovic«, također Crnogorac. Dakle, po- 
datak o Đukanovićevoj hrvatskoj narodnosti nije unesen zabunom. 


= Mirko M. Nikitch« stiže 13. III. 1906. iz mjesta »Ouskok« (Uskok). 
Po narodnosti se izjasnio Hrvatom. Za osobu iznad njega (nečitljivo 
ime) iz mjesta »Nikšic« zapisano je najprije da dolazi iz Srbije i da je 
po narodnosti Srbin, što je neka druga ruka naknadno prekrižila i 
ispravila u »Montenegro«. Podatak Mirka M. Nikitcha o hrvatskoj 
narodnosti ponavlja se (znakom ponavljanja) u sljedeće osobe. Zatim 
se upisuje osoba simenom »Mino B. Karadjic« iz mjesta >»Drobnjak«, 
koja se izjašnjava Crnogorcem po narodnosti. 31. X. 1903. stiže druga 
skupina crnogorskih doseljenika, a za prvoga se iz te skupine (ime ne- 
čitljivo, na sredini lista) kaže da je iz mjesta »Zupa« u Crnoj Gori i da 

je crnogorske narodnosti. Zatim se upisuje osoba s imenom »Patrick 
Karadzicx iz Drobnjaka (»Drobjak«). U rubrici za zemlju podrijetla 
stavlja se znak ponavljanja, a u rubrici za narodnost upisuje se =Croa- 
tianx, što se, čini se, naknadno križa (u bazi je vjerojatno zbog toga 
upisan kao Crnogorac). 


Postupno posrbljivanje crnogorskih i hercegovačkih pravoslavaca 
razaznaje se u više američkih useljeničkih popisa. U jednom popisu iz 
21. IX. 1921. tri osobe iz Crne Gore, pristigle preko Italije (>Blazo 
Vuscovich«, slovan Vuscovich«, »Milo Damianovich«; u bazije samo 
potonji), po narodnosti se izjašnjavaju »Srbima« kojima je materinski 
jezik >hrvatski«. Prije njih je upisana osoba slovenske narodnosti koja 
govori slovenski. Osoba s imenom »Bogdan Milatovitch« (»Bagdan«) 
iz Crne Gore izjašnjava se pak 6. VIII. 1905. »Srbo-Hrvatom«. Ispred 
njega je na istom popisu nekoliko ljudi evidentirano kao Hrvati, npr. 
>Blagoje Milosevic« (>Krusevice«) i Simo Bunjevac« (Trebinje) iz 
Hercegovine, a nekolicina njih Hercegovcima, npr. Obrad Kapor. Bro- 
dom iz Dubrovnika pristiže 13. V. 1920. veća skupina razvojačenih 
vojnika iz Hercegovine. Za njih je skupno upisano da su jugoslavensko- 
ga državljanstva, hrvatske narodnosti, a da govore srpski. Među njima 
je i neki »Stanko Karadzich«. Stanovita »Katica Karadzic« (5. IX. 
1924.) iz Bele Crkve, koja je srpske narodnosti i jugoslavenskoga držav- 
ljanstva, kaže pak da govori »slavenski«. 


Budući da su službenici na otoku Ellis narodnost putnika mogli 
određivati i prema odgovoru na pitanje o materinskom jeziku (tako piše 
na formularima), moguće je da je spomenuti Patrick Karadzic upravo 
zbog toga najprije upisan kao Hrvat. Da bi se to razumjelo, treba pod- 
sjetiti na zapis V. Jagića o putovanju Vuka Karadžića, Lj. Gaja i A. Ma- 
Žuranića: 

>K. [=Karadžić], Gaj i Antun Mažuranić zajedno su putovali 


u lipnju 1841. po Dalmaciji; na povratku svratili su se kod A. 
Vakanovića u Karlovcu. U spisima V. Jagića (SKZ) nalazi se 

zapis Jagićev o pripovijedanju Mažuranićevu o tom putu. Zapis 
glasi: sPutujući g. 1841. Mž. i Vuk etc Gaj po Crnoj Gori čuli 
su svuda da jim se odgovaralo, da govore jezikom hrvatskim 
— kadje Vuk budući nezadovoljan rekao, da će se niže Cetinja 
Srbi naći, dodju brodom na Korčulu, i opet jim se odgovorilo, 
da se ondje hrvatski govori.< « [...] (Horvat —Ravlić 1956:240) 


Nato putovanje Karadžića podsjeća Bogoslav Šulek u Nevenu 1856.: 
da narod svoj jezik hrvatskim imenom +i u Dalmaciji zove, o tom se je 
g. V. K. sám uvjerio, putujuć onuda prije njekoliko godinah sg. A. M ; 
ada gau zapadnoj strani Bosne i Hercegovine također hrvatskim zovu, 
to su nam i ovih danah vjere dostojni svjedoci zasvjedočavali.« (Šulek 
1856: 198). Šulek time ne niječe da su svih ovih zemljah doselivši se u 
novije vrijeme Srblji srbskim zovu, a kadšto u neznanstvu svom i vlaš- 
kimili rackim.« Ako pretpostavimo da su američki službenici Patricka 
Karadzica iz Drobnjaka pitali koji mu je materinski jezik i ako pretpo- 
stavimo da im je odgovorio u skladu s Jagićevim zapisom, postaje ra- 
zvidno zašto je upisan kao Hrvat po narodnosti. 


GLOTONIM >HRVATSKI<« 


Popis stanovništva iz 1890. godine prvi je popis nakon sjedinjenja 
Vojne krajine s Hrvatskom i Slavonijom i jedini je stariji popis stanov- 
ništva u kojem se razlikuje između >hrvatskoga« i »srpskoga« jezika 
— iako je to u službenim tiskovinama naknadno izbrisano objedinja- 
vanjem pod zajedničkim nazivnikom »hrvatski ili srbski« (Rimac 
2008: 226). Iako ne znamo na koji su način popisivači obavljali svoj 
posao i koje su sve iskaze (one regionalne npr.) uključivali pod rubriku 
>hrvatski«, a koje pod »srbski«, uvid u sačuvanu građu s toga popisa 
stanovništva pokazuje da brojni pravoslavci (>grčko-istočni«) svoj 
materinski jezik nisu smatrali »srbskim« i da između popisa stanov- 
ništva iz 1890. i useljeničkih popisa postoji iznenađujuća podudarnost. 

Za 369.600 popisanih pravoslavaca navodi se da im je materinski jezik 
>srbski«,a za 192.531 pravoslavca »>hrvatski« (Rimac2008:288—290). 
Gotovo polovica svih pravoslavaca srpskoga jezika u Hrvatskoj i Slavo- 
niji potječe iz Srijema (152.108), dijela bivše Srpske Vojvodine koji je bio 
blizu Srbije i kao takav najviše izložen njezinu utjecaju. U Srijemu se za 
samo 3183 pravoslavca bilježi da govore hrvatskim kao materinskim je- 
zikom. Za razliku od toga, kotar Srb npr. imao je prema popisu gotovo 
100% pravoslavaca s hrvatskim kao materinskim jezikom (Rimac 2008: 
253). M. Rimac pokazuje da izuzev Srijema pravoslavci srpskoga jezika 
u Hrvatskoj i Slavoniji uglavnom obitavaju u mjestima s većim eparhijskim 
središtima (258). Ni to se ne može objasniti kakvom krivom popisivačkom 
metodologijom ili nekom sustavnom popisivačkom manipulacijom, jer 
je upravo u takvim središtima Srpska pravoslavna crkva mogla najlakše 
promicati srpsko nacionalno ime i srpsku nacionalnu svijest putem vje- 
roispovijedne odrednice »Srbin« (o začetcima tih razvoja usp. Jagić 1867: 
3—4). Potpunosti radi treba spomenuti da žene pravoslavne vjere tijekom 
popisivanja nisu imale ravnopravan položaj pa se za velik broj bilježi da 
im je materinski jezik nepoznat (291.973). Glede katolika situacija je u 
popisu iz 1890. sljedeća: za 1,342.379 popisanih rimokatolika bilježi se 
daim je materinskijezik »hrvatski«, a za 2424 rimokatolika, većinom u 
Srijemu, da im je materinski jezik >srbski«. 


S obzirom na te podatke može se postaviti načelna hipoteza da oni 
pravoslavci koji su se u domovini 1890. godine na popisu stanovništva 
izjašnjavali govornicima hrvatskoga jezika, u Americi od 1892. nastu- 
paju kao Hrvati po narodnosti. Međutim, da ih je tko pitao što su po 
vjeri, vrlo vjerojatno bi odgovorili da su »Srbi«. To je bio razlog zbog 
kojega se »pravoslavni Hrvati« u Americi uglavnom nisu uključivali u 
hrvatska društva, koja su bila katolička, nego u ona srpska. 


Uzgred treba spomenuti da prema popisu stanovništva iz 2011. u 
Republici Hrvatskoj živi 190.143 pravoslavaca (v. dzs.hr). Srba je sveu- 
kupno 186.633, a Srba pravoslavaca 159.530. Srpski kao materinski jezik 

govori u Republici Hrvatskoj 52.879 stanovnika, srpsko-hrvatski 7822 
stanovnika, a hrvatsko-srpski 3059 stanovnika. Kada se uzmu u obzir 
podatci o govornicima hrvatskoga kao materinskoga jezika, jasno je da 
velika većina popisanih hrvatskih Srba hrvatski jezik smatra materinskim 
jezikom. Na popisu iz 2011. pravoslavnim Hrvatima izjasnilo se je 16.647 
osoba, što je znatno više nego što ima Hrvata muslimana (9647). 


O PRAVOSLAVNIM HRVATIMA DANAS 


Uspostavljanjem jednoznačno nacionalne Srpske pravoslavne crkve u 
prvoj Jugoslaviji imalo je na mnoge pravoslavce nesrbe srbizirajući učinak. 
Srbiziranje ipak nije u svim točkama polučilo željene rezultate. Glede 
Makedonaca okončalo je s neuspjehom i time da je Makedonska pravo- 
slavna crkva pri svojem osamostaljenju dobila podršku jugoslavenskih 
komunističkih vlasti. Budući da ju je Srpska pravoslavna crkva na putu 
prema autokefalnosti blokirala, Makedonska pravoslavna crkva jednostra- 
no je autokefalnost proglasila 1967. godine. U današnje doba dobivanje 
tomosa carigradskoga patrijarha kojim joj se priznaje autokefalnost ne 
onemogućuje samo Srpska pravoslavna crkva, nego i okolnosti vezane uz 
spor Grčke i Makedonije oko imena Makedonija kojije teknedavno riješen. 


Uslijed otpora političkomu djelovanju Srpske pravoslavne crkve 
obnovljenaje 1993. godine Crnogorska pravoslavna crkva. Ni ona zbog 
protivljenja Srpske pravoslavne crkve danas nema autokefalnost, a osim 
nje u Crnoj Gori i dalje kao većinska pravoslavna crkvena organizacija 
djeluje Srpska pravoslavna crkva. 


U XX. i XXI. stoljeću autokefalnost stekle su Poljska pravoslavna 
crkva, Albanska pravoslavna crkva i Ukrajinska pravoslavna crkva. 
Stjecanje autokefalnosti Ukrajinske pravoslavne crkve izazvalo je ot- 
pore i ogorčene reakcije u Rusiji i u Srbiji. Ilustracije radi donosimo 
isječakiz članka jednoga srpskoga autora iz kojega je vidljivo zašto Srbi 

stjecanje autokefalnosti Ukrajinske pravoslavne crkve smatraju činom 
koji izravno može štetiti interesima Srpske pravoslavne crkve. Članak 
je bez imena autora objavljen 12. rujna 2018. godine na portalu srpskih 
dnevnih novina Večernje novosti (www.novosti.rs) pod naslovom Srpska 
patrijaršija na udaru: Vartolomej uzdiže i pravoslavnu Pavelićevu crkvu: 


sPoslednji čin priznavanja samostalnosti tzv. Ukrajinske crkve 
od strane drevne Vaseljenske patrijaršije direktno će ugroziti 
položaj Srpske pravoslavne crkve. Ona će se naći na meti broj- 
nih protivnika koji imaju zajednički cilj — smanjenje njenog 
uticaja, pai njeno potpuno rasturanje. Pored nekanonske crkve 
u Skoplju, grupe Miraša Dedeića u Crnoj Gori, slabu i podelje- 
nu SPC želi i tzv. Hrvatska pravoslavna crkva — organizacija 
koja nastavlja tradiciju verske zajednice osnovane pod okriljem 
režima NDH i Ante Pavelića. Tomos o autokefalnosti Ukrajin- 
ske crkve koji pripremaju dvojica carigradskih vladika daće 
snažan vetar u leđa ovoj kvazicrkvi, koja želi hramove, imovi- 
nu i status jedine pravoslavne verske zajednice u zemlji. x?? 


Dakle, stjecanje autokefalnosti Ukrajinske pravoslavne crkve tu- 
mači se kao čin koji ide u prilog stjecanju autokefalnosti Makedonske 
i Crnogorske pravoslavne crkve, pa čaki obnovi Hrvatske pravoslavne 
crkve koja je u Nezavisnoj Državi Hrvatskoj osnovana 1942. godine 
(vjerojatno na poticaj njemačke tajne službe). Monografiju o toj Hr- 
vatskoj pravoslavnoj crkvi napisao je Petar Požar (1996). 


O suvremenoj Hrvatskoj pravoslavnoj crkvi koja se spominje u ci- 
tiranom srpskom izvoru treba reći sljedeće: na čelu joj je arhiepiskop 
Aleksandar koji je kao Radoev Ivanov rođen 1957. u Bugarskoj u Ple- 
venu. On je ishodovao da obnovljena Hrvatska pravoslavna crkva 2013. 
postane autokefalnom podružnicom Europske pravoslavne crkve kojoj 
je sjedište u Parizu. Godine 2015. odlukom patrijarha EPC-a Nikolasa 


S http://www.novosti.rs/eecmu/nacxosna/opywme0.395.html:748942-SRPSKA-PATRIJARSI- 
JA-NA-UDARU-Vartolomej-uzdize-i-pravoslavnu-Pavelicevu-crkvu. Pristupljeno 7. V. 2019. 

arhiepiskopom HPC-a imenovanje Aleksandar. Arhiepiskop Aleksandar 
smatra da su Hrvati pravoslavci oduvijek dio hrvatskog naroda«, a da 
je »danas Republika Hrvatska jedina država u Europi, koja na svom te- 
ritoriju nema vlastitu pravoslavnu crkvu nego stranu Srpsku pravoslavnu 
crkvu«. Naime, hrvatske državne vlasti za sada nisu priznale Hrvatsku 
pravoslavnu crkvu, niti su išta učinile da se uspostavi kakva druga crkve- 
na organizacija koja bi u duhu pravoslavlja bila državna pravoslavna crkva 
Republike Hrvatske. Arhiepiskop Aleksandar kaže o tom: 


»Vlasti Republike Hrvatske već 5 godina uspješno odbijaju 
registrirati Hrvatsku pravoslavnu crkvu (HPC) izmišljajući 
nezakonite zahtjeve, poput zahtjeva o popisu vjernika. Taj 
zahtjev proturječi Zakonu o pravnom položaju vjerskih zajed- 
nica, Zakonu o zaštiti osobnih podataka i Europskoj konven- 
ciji o ljudskim pravima (čl. 9). Moramo napomenuti da se još 
prije obnavljanja sadašnje HPC, u Popisu stanovništva iz 2011. 
godine kao Hrvati pravoslavci izjasnilo 16.647 osoba. Taj je 
broj veći od sveukupnog broja vjernika svih vjerskih zajednica 
upisanih u Evidenciji vjerskih zajednica pri Ministarstva upra- 
ve RH.« (Hrvatski arhiepiskop Aleksandar 2018: 7) 


Hrvatska pravoslavna crkva pod vodstvom arhiepiskopa Aleksandra 
teško će se proširiti i ukorijeniti bez državne inicijative i institucional- 
ne potpore. Za sada takve potpore nema na vidiku. Stoga su neuteme- 
ljene bojazni iz redova Srpske pravoslavne crkve u svezi s Hrvatskom 
pravoslavnom crkvom. Međutim, te su bojazni razumljive i opravdane 
jer se temelje na poznavanju kanonskoga i običajnoga prava u razvoju 
autokefalnih pravoslavnih crkava. One se temelje i na pretpostavci da 
hrvatska država kao nacionalna država hrvatskoga naroda za svoje 
vjerske zajednice skrbi onoliko koliko i druge države za svoje. 


Činjenica je da se je na popisu stanovništva Republike Hrvatske iz 
2011. godine više od 16.000 vjernika izjasnilo Hrvatima pravoslavcima 
i da oni u Republici Hrvatskoj nemaju svoje crkve. 

VI. >HRVACKI« ISTUMAČENO I 
>SRPSKI« NAPISANO 


GLOTONIM >SRPSKI<« 


rema istaknutomu povjesničaru srpskoga jezika Aleksandru Mla- 

denoviću (1930.—2010.) naziv »srpski jezik, koji bi se terminološ- 
ki odnosio bilo na narodni bilo na književni jezik Srba«, pojavljuje se 
u srpskoj baštini sudeći po našoj sadašnjoj rečničkoj građi, dosta 
kasno: tek od kraja XVII veka.« Pronađena je samo jedna starija izoli- 
rana potvrda toga naziva iz 1374. godine koja ima značenje >srpski 
crkveni i književni jezik«, tj. koja se odnosi na crkvenoslavenski jezik 
u uporabi u Srba (Mladenović 1993: 340). U mjeri u kojoj je predcima 
današnjih Srba bilo potrebno imenovati svoj (književni) jezik, rabili su 
u duhu crkvenoslavenske tradicije naziv slavenski. 


Naziv srpski jezik pojavljuje se u vrelima sa Zapada znatno češće nego 
u srpskima i vrlo se često odnosi na crkvenoslavenski jezik, katkada čak 
i onda kada nije bilo riječi o Srbima i njihovu književnojezičnom izra- 
žavanju. Primjerice, talijanski diplomati pisac Giovanni Botero piše da 
se Rumunji u bogoslužju služe srpskim jezikom« koji je u Slavena 
poput toskanskoga (sNel culto diuino vsano la lingua Seruiana, ch'č 
quasi Toscana tra gli Schiavoni.«) (Botero 1640: 79). Tu je riječ o cr- 
kvenoslavenskom jeziku u Rumunja koji Botero zove srpskim što zbog 

ćirilice (koja je slovila kao srpsko pismo), što zbog predočbe da je riječ 
o jeziku koji su Rumunji preuzeli od Srba. 


Kao istoznačnica naziva srpski jezik rabio se je na Zapadu i naziv 
raški jezik, koji u samih Srba nikada nije bio u uporabi. Neki Dubrov- 
čanin izjavljuje 1514. godine da bi želio ustrojiti tiskaru u kojoj bi se 
knjige tiskale na latinskom i po potrebi grčkom jeziku, a osim toga i 
raškim pismom na način kako to čine monasi raške religije (sin lettere 
rassiane al modo, che usano li callogeri dela religione rassiana in loro 
chiesiex). U nastavku hvali tiskarstvo Zete i crkvenu književnost na 
raškom jeziku (Jireček: 1899: 433, 508—509). Tu se naziv raški jezik 
također odnosi na crkvenoslavenski jezik, naziv raško pismo označuje 
ćirilicu, a naziv raška religija označuje pravoslavlje. 


Navedeni i drugi primjeri pokazuju da bi u našem današnjem meta- 
jezičnom izražavanju bilo nemoguće slijediti povijesnu uporabu naziva 
srpski jezik. Iako sami Srbi de facto nisu ostavili pisana traga koji bi 
svjedočio da im je taj naziv bio uobičajen prije kraja XVII. stoljeća, bilo 
bi krivo, kada danas govorimo npr. o narodnom jeziku Srba u XVI. 
stoljeću, osporavati ili izbjegavati njegovu uporabu. Služeći se njime, 
ne tvrdimo da su govornici imenovanoga jezika ili pisci koji su se njime 
služili bili pripadnici istovjetnoga srpskoga naroda kakav postoji u 
suvremenosti, ili da su tadašnji srpski pisci svoj jezik zvali upravo nazi- 
vom srpski. Danas ga zovemo tim nazivom zato što narodni jezik Srba 
u XVI. stoljeću pripada jezičnoj odnosno narodno-kulturnoj, povijesnoj 
i stoga dinamično-razvojnoj cjelini koje je najviša opća i zajednička 
etnička kategorija srpski. Kao što bi danas bilo krivo osporavati upora- 
bu naziva srpski jezik u tom surječju, bilo bi isto tako krivo slijediti 
pojedine povijesne nazive i srpskim jezikom nazivati npr. crkvenosla- 
venski jezik u Rumunja ili crkvenoslavenski jezik općenito samo zato 
što se primjeri za takvu uporabu mogu naći u povijesnim vrelima. 


Neki povjesničari i slavisti misle da rabeći nazive srpski i hrvatski na 
opisani način povijesne danosti retrogradno i ahistorijski proglašavamo 

srpskima ili hrvatskima u današnjem smislu riječi i da time suvremene 
nacionalne okvire na neprikladan način projiciramo u prošlost. Kao 
navodno objektivnu alternativu nude ili dosljednu primjenu povijesnih 
naziva i pojmova koji su se rabili u danom trenutku — što je, rekli smo 
već, nemoguće — ili traže da se povijesni sadržaji ne određuju današ- 
njim nacionalnim imenima ako se njima nisu određivali u svoje vrijeme. 
Promicatelji toga pozitivističkoga pristupa smatraju da im u prilog idu 
zapisi u kojima se glotonimi srpski i hrvatski u povijesnim vrelima kao 
identifikatori rabe na »pogrješnoj stranix, u nesuglasju s navodno 
>naknadno« postavljenim nacionalnim identitetskim razgraničenjima. 
Pri tom se pozivaju uglavnom na uporabu glotonima srpski na hrvatskoj 
strani. Smatraju ga pokazateljem da naša suvremena narodno-nacio- 
nalnainarodno-književnojezična uporaba najviših etničkih kategorija 
hrvatski i srpski u svojem bitnom dijelu nema uporište u prošlosti i da je 
iskonstruiranaini iz čega izmišljena u novije vrijeme.** Kada bi se njihov 
pozitivistički pristup u cijelosti prihvatio, uopće ne bi bilo moguće go- 
voriti o hrvatskoj, srpskoj, a ni o mnogim drugim književnojezičnim 


** Usp. npr. argumentaciju Snježane Kordić: »Auburger zaboravlja da je do 16. st. hrvatsko ime 
bilo isključivo vezano za područje koje se protezalo >od rijeke Raše u istočnoj Istri do Cetine jugo- 
istočno od Splita, a u istočnom smjeru do gornjih tokova rijeke Une i Vrbasa< (Zett 1978, 286, 288), 
nije se dakle odnosilo npr. na Slavoniju, na kasniju civilnu Hrvatsku ili na Dubrovnik, o kojem Zett 
(1978, 292) piše >da samosvijest [Dubrovačke] Republike i njenih građana nije bila ni srpska ni 
hrvatska<. Pomoću ovih primjedbi se, naravno, ni u kojem slučaju ne želi osporiti da današnji sta- 
novnici Slavonije, bivše civilne Hrvatske, Dubrovnika itd. svakako svojom velikom većinom spada- 
ju u hrvatski narod, hrvatsku naciju. Međutim, o jednom potpuno nehistorijskom načinu razmišlja- 
nja svjedoči ako se prikazuje kao daje od samog početka i zatim stoljećima bilo uvijek ovako« (219). 
Lehfeldt nastavlja: Ne smije se prešutjeti, a to se čini u ovoj monografiji, da suu bezbrojnim dubro- 
vačkim dokumentima skraja 15. st. [...] pa do kraja 18. st. Dubrovčani koristili izraz lingua seruiana' 
kao oznaku za svoj vlastiti jezik< (220). Slična situacija je i sa Slavonijom. Tako npr. M. A. Reljković, 
koji se u svim radovima o povijesti hrvatske književnosti navodi kao nezaobilazni pisac i filolog, ne 
samo da jezik ne naziva hrvatskim, nego u svom najpoznatijem djelu Satir iliti divji čovik iz 1762. 
godine kaže (str. 9) da kad god prigovori Slavoncu zašto ne dopušta svojoj djeci da idu u školu, Sla- 
vonac mu odgovara da ni naši stari nisu pisat znali, al su bolje neg mi sad stajali«, na što on njemu 
odgovara: »O Slavonče ti se vrlo varaš koji god mi tako odgovaraš. Vaši stari jesu knjigu znali, srpski 
čitali i srpski pisali.«. Kordić, Snježana. 2002. Komentar diskusije o nazivu jezika (odgovor L. Au- 
burgeru i V. Grubišiću). Republika 58:3— 4, 237—2853, str. 248. 

nacionalnim povijestima i tradicijama, iako su se one kroz stoljeća 
stvaralački, ali u znatnoj mjeri i koherentno i djelomično u uzročno-po- 
sljedičnoj vezi izgrađivale kao zasebni nizovi. 


HRVATSKI KAO >»OGLEDNI« JEZIK 


Jednu od rijetkih starijih potvrda naziva srpski jezik koja je nedvoj- 
beno bliska njegovu današnjemu značenju donosi 1530. godine sloven- 
sko-austrijski putopisac Benedikt Kuripešić. On ga određuje prostorno 
i u odnosu na govoreni jezik u Srbiji: Zemlja Srbija (Seruia), koju mi 
Nijemci zovemo Surffen, ima svoj posebni jezik koji se naziva srpski 
(surffisch). To je također slovenski (windisch) jezik.x (Kuripešić 1530: 
43, izvornik je na njemačkom). Kuripešić primjećuje za Bugare da oni 
također govore slavenskim jezikom, no njega su nešto teže razumije- 
vali nego srpskix (1530: 45). U sarajevskoj oblasti spominje grobove 
vojvode Radoslava Pavlovića i njegova sluge, viteza, o kojega sjunačkim 
djelima još mnogo pjevaju Bošnjaci i Hrvatix"", a na kojima se nalaze 
stećci s natpisima sna srpskom jeziku i pismux (1530: 29—30). U 
nastavku ovoga teksta vidjet ćemo da je moguće da Kuripešić jezik na 
stećcima zove srpskim samo zbog pisma kojim je napisan. 


Kuripešićev suvremenik i sunarodnjak, slovenski reformator i pre- 
voditelj Biblije Primož Trubar (1508.—1586.) u predgovoru prvoga 
dijela svojega prijevoda Novoga zavjeta iz 1557. tvrdi da se hrvatskim 
jezikom (sdie Crobatische Sprachx) ne govori samo u cijeloj Hrvatskoj 
i Dalmaciji, nego da njime govori i puno »Turaka« (svil Tiircken«), 


55 O djelima srpskoga viteza Miloša Kobilovića (Obilića), koji je nožem rasporio cara Murata, i 
danas se po Kuripešiću »mnogo pjeva kod Hrvata i po onim krajevima« (1530: 39). I u drugim povije- 
snim vrelima nalaze se spomeni da »Hrvati« pjevaju narodne pjesme o sadržajima koji se tiču prvenstveno 
srpske povijesti. Jedan je takav primjerbugarštica Orao se vijaše nad gradom Smederevom kojaje zapisana 
1497. u južnoj Italiji, a pjevali su ju predci Moliških Hrvata, koji su bili katolici, štokavci ikavci i sami 
sebe zvali Slovincima. Stoga nije izgledno da bi bila riječ o potomcima raških Hrvata. 

što se odnosi na slavensko muslimansko pučanstvo, prije svega ono u 
Bosni i Hercegovini. Od mnogih je čuo da se hrvatski govori i piše i na 
dvoru turskoga cara u Carigradu (Sakrausky 1989: 92). Da seje govor- 
ni slavenski jezik ondje zvao hrvatskim, vidjeli smo na primjeru veliko- 
ga vezira Rustem-paše koji je Mađara Zaja pitao govorili hrvatski (usp. 
str. 89). Što se pisanja tiče, stvari su složenije jer su slavenski pisari na 
Visokoj porti pisali ćirilicom i pri tom većim dijelom slijedili pravila 
dominantna na istoku južnoslavenskoga prostora (Nakaš 2016). 


Primož Trubar bio je jedan od onih koji je vjerovao da je upravo 
hrvatski jezik spona Istoka i Zapada i da je on na Istoku najrasprostra- 
njeniji i najvažniji među južnoslavenskim jezicima. Toje bio razlog zbog 
kojega je tražio da reformatorsko djelovanje među južnim Slavenima 
koji nisu Slovenci bude utemeljeno upravo na hrvatskom. U predgovo- 
ru hrvatskoga glagoljičnoga Novoga zavjeta Trubar spominje u skladu 
stim da se pravoslavna liturgija kršćana u Srbiji (+Seruia oder Sirffeyx) 
i u Bosni, koji sami za sebe kažu da su »grčke vjere«, održava sna nji- 
hovu običnom srpskom i hrvatskom jeziku« (sin jrer gemeinen Syrfi- 
schen vnnd Crobatischen Sprach« (Sakrausky 1989: 205—206; usp. 
sin gemeiner Syruischen Sprachx, 206—207)). Prikazujući da je litur- 
gijski jezik pravoslavaca u Srbiji i Bosni (i) hrvatski, a ne samo srpski, 
Trubar potkrjepljuje sliku o važnosti i proširenosti hrvatskoga. Uzme li 
se u obzir raširenost hrvatskoga narodnosnoga imena u XVI. stoljeću 
koju smo do sada opisali, Trubarova očekivanja vezana uz hrvatski nisu 
bila neopravdana. 


Trubarova predočba o lingvističkoj raslojenostijezika koji je smatrao 
hrvatskim može se iščitati iz najave da bi mu trebala dva Hrvata (»zween 
Crobaten«) koji dobro govore »dalmatinski« i »bosanski« (s Dalma- 
tinisch vnd Bosnarisch«). Iz tih se riječi vidi da su »dalmatinski« i 
>bosanski« za Trubara idiomi hrvatskoga jezika. Za dotičnu dvojicu 
Hrvata očekuje da dobro znaju pisati hrvatski i ćirilski (»Crobatisch 
vnd Cylurisch«) (Sakrausky 1989: 97). Pisati hrvatski« znači mu (na 

tom mjestu) hrvatski pisati glagoljicom, a spisati ćirilskix znači mu 
hrvatski pisati ćirilicom. Na drugom mjestu spominje da svatko zna da 
se hrvatski jezik piše dvama različitim hrvatskim slovima (smit zwei- 
erley Chrobatischen Buchstaben«), što znači glagoljicom i ćirilicom 
(Sakrausky 1989: 92). Iako su Trubaru i glagoljica i ćirilica hrvatska 
pisma, riječima »pisati hrvatski« odnosi se prije svega na glagoljicu. 
Spominjući npr. jednoga hrvatskoga svećenika iz Dalmacije (»einem 
Crobatischen /Priester/ auß Dalmatia«) koji je navodno donio cijelu 
>hrvatski« napisanu Bibliju (sein gantze Crobatische geschribne Bi- 
bel«), nadodaje da je Biblija pisana »hrvatskim slovima«, što znači 
glagoljicom, a ne ćirilicom. 


Autor prve slovenske gramatike Adam Bohorič (1520.2—1598.)*', 
koji hrvatskomu jeziku također pripisuje posebnu važnost, na sličan 
način vezuje uz glagoljicu hrvatsko ime. On hrvatski jezik zove »Dal- 
matica et Croatica« i određuje ga u naslovu svoje latinskim jezikom 
napisane gramatike iz 1584. oglednim slavenskim jezikom: Arcticae 
horulae succisivae, de Latino Carniolana literatura, ad Latinae linguae 
analogiam accommodata, unde Moshoviticae, Rutenicae, Polonicae, Bočmi- 
cae & Lusaticae lingvae, cum Dalmatica € Croatica cognatio, facile depre- 
henditur. Sukladno s Trubarovom najavom da mu trebaju dva Hrvata 
koji govore i pišu bosanski i dalmatinski, Bohorič oprimjeruje hrvatski 
jezik s jedne strane epitafom >Katarini kraljici bosanskoj, Stipana ćer« 
iz 1478. (1584: 13—15), a s druge strane Očenašem s arhaičnim jezičnim 
značajkama i s crkvenoslavenskim elementima, koji je preuzeo od hr- 
vatskih protestanata (1584: 22—285). 


Predočba o posebnoj važnosti hrvatskoga jezika zbog koje ga Boho- 
rič proglašava oglednim slavenskim jezikom imala je korijene u legendi 
o sv. Jeronimu kao izumitelju hrvatske glagoljice. Legenda je nastala u 
redovima hrvatskih glagoljaša radi obrane glagoljaške tradicije. Osim 


$ Bohorič svoj jezik zove »kranjski«, »Carniolana lingua«, »dialecto Carniolana«. 

što su hrvatski glagoljaši sv. Jeronimu pripisali da je izumio glagoljicu, 
pripisali su mu i da je tim pismom zapisao svoj prijevod Svetoga pisma 
na jeziku dalmatinskih Slavena odnosno Hrvata. Legenda se je vjero- 
jatno isplela oko Jeronimova iskaza o mjestu njegova rođenja (Stridon 
na granici Dalmacije i Panonije, usp. Katičić 1998: 101, Badurina-Stip- 
čević 2013: 17), a predaja kaže da se je on sam izjašnjavao Dalmatincem 
(Parce mihi, Domine, guia Dalmata sum — Oprosti mi Gospodine, jer sam 
Dalmat/inac/, usp. Horvat 2011: 104). U vrijeme kada je legenda nasta- 
la, nije bilo svijesti o tom da su se Slaveni na područje Dalmacije nase- 
lili tek nakon Jeronimove smrti, a nazivi Dalmatin(ac) — Hrvat bili su 
u visokoj mjeri mjeri sinonimizirani, ne samo samoidentifikacijom 
Hrvata u Dalmaciji kao Dalmatina(ca), nego i latinskim nazivom Dal- 
matia et Croatia odnosno Croatia et Dalmatia kao oznake Hrvatskoga 
Kraljevstva. Zbog te sinonimiziranosti sv. Jeronim naziva se u Petriso- 
vu zborniku (1468.) sJeronim Hrvatinx, a u hrvatskoj srednjovjekovnoj 
hagiografiji o njemu bilježi se da je on snaš Dalmatin, on je dika, po- 
štenje i slava i svitla kruna hrvackoga jazika« (Jagić 1913: 130). 


Na temelju tradicije u kojoj su se istoznačno rabila imena Croatia i 
Sclavonia, papa Inocencije IV., dajući senjskomu biskupu 1248. godine 
povlasticu za služenje mise na crkvenoslavenskom jeziku, spominje da 
je u biskupovoj molbi rečeno sda u Slavoniji ima posebno pismo o 
kojem klerici one zemlje tvrde da ga imaju od svetoga Jeronima i njega 
se drže kad vrše božanske službe« (Katičić 1998: 102—103). 


Mišljenje da je crkvenoslavenski jezik podrijetlom iz Dalmacije i da 
mu je upravo sv. Jeronim bio promicateljem i autorom njegova glavno- 
ga (>hrvatskoga«) pisma, utjecala je na odluku cara Karla IV. 1347. 
godine da naseli hrvatske glagoljaše u praškom samostanu Emausu. 
Karlo IV. polazio je od toga daje Jeronim s hebrejskoga istumačio Sve- 
to pismo na latinski ina slavenski jezik, i da je govor češkoga kraljevstva 
potekao od toga slavenskoga jezika kojim se služe dolazeći glagoljaši 
(Katičić 1998: 102—103). Pod utjecajem te legende češki redovnik Jan 

iz Holešova izvodi 1397. godine zaključak — u raspravi o češkoj crkve- 
noj pjesmi Hospodine, pomiluj ny (Gospodine, smiluj nam se), koju neki 
slavisti smatraju prvim djelom slavenske filologije (Baecklund 1942: 
127) — da su Česi rodom i jezikom podrijetlom Hrvati (»nos Bohemi 
et genere et lingwa originaliter processimus a Charvatis, ut nostre 
chronice dicunt seu testantur, et ideo nostrum boemicale ydioma de 
genere suo est charvaticum ydioma«). (Baecklund 1942: 127—128, 
Hercigonja 1975: 63). Jan smatra češki jezik mlađim razvojnim stadijem 
hrvatskoga jezika, a pod hrvatskim razumijeva hrvatsku redakciju cr- 
kvenoslavenskoga. U Jana i Karla IV. uočljiva je kontaminacija legende 
o sv. Jeronimu sa zapadnoslavenskom legendom prema kojoj zapadni 
Slaveni potječu s južnoslavenskoga, hrvatskoga prostora. O njoj svje- 
doči i zapis poljskoga ljetopisca Boguhvala iz 1250. o tom da je Pano- 
nija pradomovina Slavena. 


Obje su legende utjecale i na poljskoga kardinala Hozija (Hosiusa) 
koji je bio jedna od najutjecajnijih osoba Tridentinskoga koncila 
(1545.—1563.). On se je izjašnjavao protiv narodnih jezika u liturgiji, 
a poljskoga biskupa Uch4nskoga prekorio je zato što mu je napisao pismo 
na poljskom jeziku, a ne na »katoličkom jeziku, koji je latinski« (Gra- 
ciotti 1979: 205). Međutim, ako bi bilo potrebno liturgiju izvoditi na 
narodnom jeziku — kaže Hozije u spisu De sacro vernaculo legendo 
(1573.) obraćajući se Poljacima — trebalo bi usvojiti slavenski ili dal- 
matinski (»Sclavorum aut Dalmatarum«). To obrazlaže starinom i 
elegancijom toga jezika, a na kraju spominje da je sv. Jeronim na nj 
preveo Sveto pismo (Graciotti 1979: 209—210). 


U raspravama o narodnom jeziku u liturgiji Katoličke crkve više je 
sudionika Koncila spominjalo »jezik sv. Jeronima«. Nastupajući u 
prilog narodnim jezicima u liturgiji, zagrebački biskup Drašković tvrdio 
je 1552. godine da se u mnogim mjestima, kao što je slučaj u njegovoj 
biskupiji, misa služi na jeziku odnosnog kraja. Taj jezik da zovu jezikom 
sv. Jeronima.« (Fućak 1975: 64). Pojam »>jezik sv. Jeronima« u 

Draškovića se odnosi na narodni jeziku Hrvata, a ne na crkvenoslaven- 
ski jezik ćirilometodske baštine na koji se izvorno odnosio. Etiketiranje 
narodnoga jezika nazivom »jezik sv. Jeronimax bilo je moguće samo 
zato što se je smatralo da je hrvatski govorni jezik mlađi oblik crkve- 
noslavenskoga jezika. 


Utjecaj kršćanstva, Katoličke crkve i legende o sv. Jeronimu bio je 
od ključne važnosti pri nastanku temeljnih djela hrvatske filologije. 
Prva hrvatska gramatika, Institutionum linguae illyricae libri duo isusov- 
ca Bartola Kašića, nastala je kao misionarska gramatika na izravan 
zahtjev generala isusovačkoga reda Klaudija Aguavive. 


Ravnatelj slovačkoga isusovačkoga kolegija Teofil Kristek izjasnio 

se je 1599. u anketi provedenoj među rektorima isusovačkih kolegija o 
najprikladnijem slavenskom jeziku za uvođenje u isusovačke škole za 
hrvatski (»Croatica«) (Krasić 2009: 501—505). Kao prvi argument 
navodi da se za taj jezik smatra da je najrašireniji u turskim krajevima, 
osobito na dvorovima (Krasić 2009: 504). Potom obrazlaže: 

s On je zatim, kako se čini, majka i korijen drugih jezika. Tre- 

će, on je najslađi u izgovoru, bez hijata, sudara tvrdih suglasni- 

ka itd. Četvrto, jer se čini da je najbliži onomu prastarom jezi- 

ku koji nazivaju glagoljskim i za koji kažu da je njegovo pismo 

dao sv. Jeronim.« (Krasić 2009: 504) 


Kristek u nastavku hrvatski jezik zove i »ilirskim« (>Illyrica seu 
Croatica lingua«) (Krasić 2009: 505), no i glagoljskim jezikom«, iako 
predlaže u njegovu pisanju uvesti latinicu. 


Španjolac Alfonso Carrillo odgovorio je u anketi da hrvatski jezik 
smatra prikladnijim od drugih narječja da se pomogne narodima Isto- 
ka, očigledno također polazeći od pretpostavke da je on na Istoku 
najrašireniji slavenski jezik. I on istoznačno rabi nazive hrvatski i ilirski 
(Krasić 2009: 203—204). Carrillo je potaknuo Fausta Vrančića da 
objavi 1595. godine svoj rječnik Dictionarium quinque nobilissimarum 

Europae linguarum Latinae, Italicae, Germanicae, Dalmatilclae et Unga- 
ricae. 


Vrančićevje pojam dalmat(in)ski u naslovu njegova rječnika povije- 
sno-kulturološki glotonim koji se sadržajno podudara s Carrillovim 
pojmovima ilirski i hrvatski. Međutim, Vrančić na jednoj drugoj razini 
sve slavenske jezike sagledava i kao jedan jezik kojemu je njegov dalma- 
tinski idiom u njegovu rječniku eminentni predstavnik. U predgovoru 
tumači stoga da dalmatinskomu daje prednost pred drugim slavenskim 
idiomima jer je »najčišći«, a čistoća jezika u Poljaka i Čeha misli da 
potječe iz Dalmacije iz koje su Poljaci i Česi došli sa svojim vođama 
Lehom i Čehom. Iz toga kraja podrijetlom je i sv. Jeronim koji je Lati- 
nima i ljudima svojega naroda (suae nationis hominibus) istumačio 
svete knjige i zapisao ih novim pismom. Vrančić se »novim pismom« 
odnosi na glagoljicu, a »ljudima svojega naroda« na slavensko pučan- 
stvo u Dalmaciji. Za Dalmaciju ne prihvaća uske granice koje su joj u 
njegovo vrijeme određene nepovoljnim prilikama i zbog kojih se dijeli 
na Dalmaciju, Hrvatsku, Bosnu, Slavoniju, Srbiju i Bugarsku. Takav mu 
pristup omogućuje da u dalmatinsko surječje uključi i sv. Ćirila za 
kojega tvrdi da je drugim pismom, kojim se služe Dalmatinci grčke 
vjere, pa i Ukrajinci, Rusi i Vlasi, učinio ono što je prije njega učinio sv. 
Jeronim. Vrančić vjerojatno ne spominje da se ćirilicom služe i katolici 
zato što polazi od toga da je ćirilica stvorena samo za pravoslavce, s 
kojih se je proširila i na katolike. 


Vrančić je svoj rječnik iz 1595. posvetio Alfonsu Carrillu i darovao 
primjerak poglavaru isusovačkoga reda Acquavivi (Krasić 2009: 
203—204). Acquaviva je na temelju odgovora anketiranih donio od- 
luku o osnivanju Akademije ilirskoga jezika (Academia linguae Illyricae) 
i naložio Kašiću da napiše gramatiku toga jezika. 


U novom izdanju Vrančićeva rječnika koje je pripremio češki bene- 
diktinac Petr Lodereker 1605. godine donosi se podatak da se latinski 
etnonim Dalmata i toponim Dalmatia na »dalmatinskom jeziku« 

(Dalmatice) kaže Harvati Harvatska zemlja (+zemlex), a Dalmatice da 
je harvatski. Ti se pojmovi na češkom prevode kao Slowak, Slowaky, 
Slowansky. Faust Vrančić u svojem predgovoru tomu rječniku sagleda- 
va »slovinski jazik« kao najveći na svijetu (»koliko se može znati«). 
Više ne spominje da bi Poljaci i Česi bili podrijetlom iz Dalmacije, a za 
Slavene sod Istrije do Macedonije i od mora do Drave rike« navodi da 
su onamo stigli iz Poljske preko Karpata su vrime svetoga Grgura pape« 
(Lodereker 1605: 590—604) i da su »stari jazik dalmaticki sasvima« 
>zatarli«. Budući da je sv. Jeronim umro 420. godine, iz Vrančićevih 
riječi može se zaključiti da legenda o sv. Jeronimu kao Hrvatu Dalmatin- 
cune odgovara stvarnosti. To je vjerojatno razlog zbogkojega Vrančić sv. 
Jeronima 1605. ne spominje. Ipak, on i dalje smatra da je jeziku Dalma- 
ciji »vele čistiji nego jest sada poljaski ali moskovski«, ito zato što »jazik 
dalmaticki, harvacki, sarbski, ili bosanski (jere ovo sve jedan jazik jest) 
jima riči ili slova dluga [sic], koja se lahko izgovaraju i svakojla]ko prigi- 
bljuju«. Na tom mjestu Vrančić pokazuje da dobro poznaje dijalektal- 
no stanje na južnoslavenskom prostoru ida je pojam jezik u nj višeslojan: 
on u njega u tekstu iz 1605. označuje gramatičke sustave različite bli- 
skosti; s jedne strane sve slavenske jezike, a s druge strane govorne 
idiome na srednjojužnoslavenskom području spomoću kojih predstav- 
lja da granice njegove Dalmacije nisu onakve kakve su nekoć bile ikakve 
bi trebale biti. 


Iako su hrvatski autori bili svjesni lingvističke bliskosti govornih 
idioma na srednjojužnoslavenskom prostoru, bili su svjesni i njegove 
književnojezične raslojenosti. Autor prvoga hrvatskoga pravopisa Du- 
brovčanin Rajmund Džamanjić (1587.—1647.) izražava to već u naslo- 
vu svojega pravopisa objavljena1639. godine: Nauk sa pisati dobro latin- 
skiema slovima rieci yesika slovinskoga koyiemse Dubrovcani, i sva 
Dalmatia kakko vlasctitiem svoyiem yesikom slusci. Džamanjić je svoj 
pravopis napisao na poticaj subrata dominikanca Josipa Marije Bonal- 
dija iz čakavskoga Zadra, koji je poslije postao barskim nadbiskupom, 

i kojemu je Džamanjić posvetio svoje djelo. Prema Džamanjiću pisma 
slovinskoga jezika jesu ona sv. Jeronima (glagoljica) i sv. Ćirila (ćirilica) 
(Džamanjić 1639: 7—8). Međutim, Džamanjić svoj nauk namjenjuje 
Dubrovčanima i ostalim »Dalmatinima« koji se su pisan'ju od našega 
jezikax služe latinskim slovima. 


Legendu o sv. Jeronimu među prvima je kao netočnu, nakon Fausta 
Vrančića, prepoznao i iscrpno raščlanio 30-ih godina XVII. stoljeća 
Bartol Kašić u svojoj Apologiji, za koju Vladimir Horvat s pravom kaže 
da je jedan sod prvih poznatih slavističkih spisax (Horvat 2011: 82, 
74—75, 83). Bartol Kašić u njoj u uvodnom dijelu legendu opisuje 
ovako (u prijevodu V. Horvata): 


s Naime, oni koji su tražili naklonost puka proširili su među 
Istranima, Liburnima i Dalmatincima da je sveti Jeronim 
Dalmat, muž vrlo naobražen i učen, smislio slova koja se u njih 
nazivaju glagoljaškima, te daje tim slovima na istom slavenskom 
ili dalmatinskom jeziku napisao cijelo Sveto pismo i predao ga 
svojim Dalmatincima: da se tim prijevodom ili tumačenjem 
koriste Hrvati i Dalmatinci u svetim knjigama, posebno u 
glagoljaškom Misalu i Brevijaru. To dvoje proširilo se u narodu 
u namjeri da se ugledom sv. Jeronima Naučitelja potvrdi vje- 
rodostojnost (glagoljaške) Biblije. Ovaj moj spis mora pokaza- 
ti i razjasniti koliko je ova prijevara suprotna istini i vjerodo- 
stojnim latinskim prijevodima koje je napisao sv. Jeronim 
prema hebrejskim ili grčkim izvorima.x (Horvat 2011: 104) 


Iako je Vrančić već 1605. odbacio legendu o Dalmaciji kao prado- 
movini zapadnih Slavenai stvorio pretpostavke i za napuštanje legende 
o sv. Jeronimu kao sHrvatux, teško je zamislivo da bi, da tih legenda 
nije bilo, on 1595. svoj »dalmatinski« proglasio jednim od pet najugled- 
nijih europskih jezika. Zapravo, da nije bilo legende o sv. Jeronimu i 
legende o Dalmaciji kao pradomovini zapadnih Slavena, Vrančićeva 
rječnika vjerojatno ne bi bilo u danom obliku (Grčević 2009: 251—2852), 
a budući da je to prvi hrvatski rječnik koji je tiskan kao posebna knjiga 

i koji je potaknuo nastanak mnogih drugih rječnika, objavljenih i neo- 
bjavljenih, upitno je kako bi se bez njega kao temeljnoga djela hrvatske 
leksikografije ona razvijala. 


HRVATSKI KAO >ĆIRILSKI« JEZIK 


Prema Adamu Bohoriču glavno je pismo hrvatskoga jezika glagoljica. 
Nju je, smatra, stvorio sv. Jeronim za »svoje sunarodnjake Dalmatince i 
Hrvate« (1584: 15). Glagoljicu zove glagoljskim ili hrvatskim pismom«, 
ili samo »hrvatskim pismom« (1584: 19, 22). U zaglavlju stranica na 
kojima tekstom Očenaša oprimjeruje glagoljicu, piše »Orthographia 
Croatica«, a u kazalu istoznačno »de Orthographia Glagolitica«. Mije- 
šanje i vezivanje naziva croatica i glagolitica Bohorič prenosi na jezičnu 
razinu pa u svojoj petoj tablici — u kojoj latiničnom transkripcijom 
Očenaša oprimjeruje jezike iz naslova svoje gramatike (1584: 35), hrvat- 
ski jezik pisan glagoljicom zove >hrvatski jezik«, a hrvatski jezik pisan 
ćirilicom zove »ćirilski jezik«. Utemeljitelj slavistike Josef Dobrovský 
(1753.—1829.) popratio je u svojim komentarima to Bohoričevo miješa- 
nje pojmova pismo i jezik tumačenjem da je Bohoričev naziv ćirilski jezik 
neprikladan jer da je ćirilica samo pismo, a jezik koji Bohorič tu donosi 
da je hrvatski (»Croatisch«), isti kao i onaj u stupcu s hrvatskim imenom 
koji je napisan glagoljicom (usp. Dobrovsky 1806: 37, isti 1834: 21). 


Miješanje pojmova jezik i pismo u Bohoričevo doba nije bilo neuo- 
bičajeno. Ono je uočljivo i u nazivu uraške tiskare u kojoj su se tiskala 
slovenska i hrvatska protestantska izdanja. Tiskara je bila ispočetka 
poznata kao »Windische, Chrobatische und Cirulische Trukheray« 
(Jembrih 2006: 35). Prvi atribut (Windisch) u tom nazivu izveden je od 
njemačkoga etnonima za Slovence (die Winden) i u funkciji je glotoni- 
ma, drugi atribut (Chrobatisch) izveden je od hrvatskoga etnonima, no 
odnosi se na glagoljicom pisani hrvatski jezik, a treći atribut (Cirulisch) 

također se odnosi na pismo (ćirilicu), no nema etnonimsku osnovu. Da 
bi i treći atribut zapravo mogao biti svojevrsni glotonim, može se Za- 
ključiti kada se uzme u obzir Bohorič ili npr. Bartol Kašić koji kaže da 
se po nekom Ćirilu »jedno narječje dalmatinskoga jezika naziva ćiril- 
skimx (Horvat 2011: 109). 


U uraškoj tiskari otisnut je 1561. na ćirilici i na glagoljici (na glagoljici 
u malom i velikom izdanju) knjiga Katehismus — Jedna malahna knjiga... 
U slavenskom dijelu njezina naslova kaže se dajuje preveo Stipan Konzul 
Istranin +s pomoću dobrih Hrvatov« (Jembrih 2007: 121). U oba gla- 
goljična izdanja piše u njemačkom podnaslovu da tekst izlazi na >hrvat- 
skom jeziku« (>in der Crob(o)atischen Sprach«). Međutim, u ćiriličnoj 
inačici te iste knjige bilježi se u njemačkom podnaslovu da je ona sin der 
Syruischen Sprach«, što bi doslovno značilo na srpskom jeziku (Sakrausky 
1989: 192). U slavenskom dijelu naslova te knjige kaže se da je »harvac- 
ki istumačena« od Antuna Dalmatina i Stipana Istranina. 


I knjižica Tabla za dicu... otisnuta je 1561. na glagoljici i na ćirilici. U 
njemačkom podnaslovu glagoljičnoga izdanja piše da je na hrvatskom 
jeziku (sin der Crobatischen Sprach«), a u ćiriličnom izdanju — koje 
se jezično ne razlikuje od onoga glagoljičnoga — piše opet daje sin der 
Syruischen Sprach« (usp. Damjanović 2007). 


Glotonim >die syrvische Sprach« (srpski jezik) potvrđen je u djelima 
hrvatskih protestanata samo u njemačkim podnaslovima spomenutih 
dviju ćiriličnih knjiga. Značenjskije podudaran s Bohoričevim nazivom 
»ćirilskijezik«.U Bohoriča atribut ćirilski kazuje o kakvu je pismu riječ, 
a u knjigama iz 1561. tu funkciju ispunjava atribut sirvski, tj. srpski. Bu- 
dući da se u knjigama iz 1561. izrijekom kaže da su »harvacki istuma- 
čene«, pojmovno točan prijevod njihova iskaza da su sin der Syruischen 
Sprach«, jest da su pisane »ćirilicom na hrvatskom jeziku«. 


Trubar je djelovanjem hrvatskih protestanata kanio obuhvatiti i 
pravoslavce sve do Bugarske i zbog toga je u rad hrvatskih protestanata 

pokušao uključiti dva svećenika sgrčke crkve« (Sakrausky 1989: 206). 
Iako nije zabilježeno da oni u planiranoj suradnji ne bi prihvaćali hr- 
vatski glotonim koji je rabio Trubar, postavlja se pitanje je li možda zbog 
njih došlo do uvođenja naziva »sirvski jezik«, tj. je li ono (uvođenje 
toga naziva) bilo motivirano očekivanjem da će se izdanjima u kojima 
se ti nazivi pojavljuju, služiti pučanstvo »grčke« odnosno »srpske« 
vjere. Međutim, ako bismo to pretpostavili, ostalo bi nejasno zašto se 
dotični glotonim rabi samo na njemačkom i zašto se upravo u ćiriličnom 
Novom testamentu iz 1563. godine, u najvažnijem izdanju hrvatskih 
protestanata na ćirilici, srpsko ime ne spominje. Ondje Stipan Konzul 
i Antun Dalmatin u naslovu kažu da je Novi testament preveden u ra- 
zumljiv shrvatski jazik« i da je »štampan« »ciruličskimi slovi«. U 
njemačkom podnaslovu ponavlja se isto: sin die Crobatische Sprach 
verdolmetscht und mit Cyrulischen Buchstaben getruckt« (Sakrausky 
1989: 221). U glagoljičnom izdanju Novoga testamenta (1562./1563.) 
također se povlači jasna razlika između pojmova jezik i pismo: »in die 
Crobatische Sprach verdolmetscht / und mit glagolischen Buchstaben 
getruckt« (Sakrausky 1989: 203). Unatoč tomu, u predgovoru glago- 
ljicom tiskanoga Novoga testamenta A. Dalmatin spominje sukladno s 
Trubarom i Bohoričem »Ciruliske i Hrvacke tablice ili bukovnjak«, 
pri čemu su mu >hrvacka« slova glagoljična, a >ciruliska« ćirilična. I 
to pokazuje da Bohorič nije postupio iz neznanja (kao što je mislio 
Dobrovsky), nego slijedeći određenu tradiciju, o kojoj svjedoči i gore 
citirana Kašićeva primjedba o ćirilskom narječju. 


Kao naziv za ćirilicu rabio se je i hrvatski etnonim, npr. 1582. godi- 
ne u izvješću koje je u Bihaću napisao časnik Juraj Paner namjesniku 
generala A. Auersperga. U njem se spominje da je jedna izjava istuma- 
čenaiz njemačkoga u hrvatskijezik (saus Teutscherin die Crabatische 
sprach«), no i da je inventar stvari nekoga zatvorenika sastavljen »ći- 
rilicom ili hrvatskim jezikom« (>der Cierulickha oder Crabattischen 
sprache«) (Lopašić 1884: 115). Tu se riječ jezik odnosi na pismo, iako 

se u istom tekstu na drugom mjestu ista riječ odnosi na pojam jezik. U 
dokumentu pisanom u Splitu 5. X. 1711. kaže se da ga je napisao don 
M. Kovačić po naredbi kanonika Žure koji ne umije »pisati harvaski< 
(Kovačić 2010: 482). Time se želi reći da Splićanin Žuro hrvatski jezik 
ne zna pisati »hrvatskim pismom«, što se odnosi na ćirilicu (bosanči- 
cu). Prema Radoslavu Lopašiću bilo je uobičajeno da Hrvati ćirilicu 
zovu hrvatskim pismom, no Lopašić se ne osvrće na potvrde u kojima 
se pismo zove jezikom (Lopašić 1894: 7). 


Iako se je bosančica zvala i hrvatskim pismom, pa čak i hrvatskim je- 
zikom, pri njezinu imenovanju u hrvatskoj povijesti ipak je (uz nazive 
slavensko pismo i bosansko pismo) dominirao naziv srpsko pismo. Kada 
su se u XIX. stoljeću formirali narodi i etnije u državotvorne nacije, 
inozemni slavisti i srpski nacionalni radnici sve su takve spomene srp- 
skoga imena u starijim spisima pokušali tumačiti kao da označuju 
srpsku etničko-jezičnu pripadnost. U tom je smislu najviše zlorabljeno 
nazivanje ćirilice srpskim imenom u Matije Divkovića (1563.—1631.) 
i u Satiru (1762.) Matije Antuna Relkovića (1732.—1798.). 


PISATI »SRPSKI« 


Matija Divković kaže u svojem Nauku krstjanskom iz 1616. godine 
da je svoj tekst prenio »iz jezika diačkoga« (latinskoga) i složio su 
jezik slovinski kako se u Bosni govori«. Na drugom mjestu svoj jezik 
zove »>pravi i istiniti jezik bosanski« koji je »jezik slovinski kako se u 
Bosni govori« (Đorđević 1898: 51). Glede pisma bilježi da piše »sarp- 
skiem slovi«: »jezikom slovinskiem, slovi sarpskiem« (Đorđević 1898: 
47). U Nauku krstjanskom iz 1616. (malom) kaže dva puta da je svoj 
tekst ispisao »sarpski« (»izpisavši sarpski«), a zatim da je svoje djelo 
iz dijačkoga jezika (latinskoga) istumačio u bosanski jezik srpskim 
slovima (usp. Karadžić 1896: 391). 

Kod Divkovića je razvidno da razlikuje pojmove jezik (»slovinski«, 
>bosanski«) i pismo (>s(a)rpski«). Njegovo je nazivanje bosančice 
>s(a)rpskim« iznimka među bosanskim franjevačkim autorima XVII. 
i XVIII. stoljeća. Npr., Stipan Margitić bosančicu i svoj jezik imenuje 
bosanskim imenom, a Ivan Ančić ih zove ilirskima (slova ilirička). Nitko 
od bosanskofranjevačkih pisaca osim Divkovića bosančicu ne zove 
srpskim imenom. 


Vrlo je vjerojatno da je Divković svoju formulu o srpskim slovima« 
i »slovinskom jeziku« preuzeo od Zadranina Šime Budinića koji ju je 
od hrvatskih autora prvi upotrijebio u tiskanom obliku. Na hrvatskom 
je Budinić svoj književni jezik zvao slovinskim, a u Mletcima je 1597. 
objavio knjigu Breve instruttione per imparare il carattere serviano, et la 
lingua illyrica (Hor4ny 1792: 625, Kosić 2018: 219). 


Anton Depope s Krka prepisao je Divkovićev Nauk krstjanski (1616.) 
u razdoblju 1625.—1630. s bosančice na glagoljicu. Prijepis je znamenit 
za hrvatsku književnojezičnu povijest jer pokazuje da se je Divković, 
kojega je štokavski književnojezični tip utemeljen i na dubrovačkoj 
baštini, čitao i rabio nadregionalno na cijelom hrvatskom kulturnom 
prostoru, čak i kod krčkih glagoljaša (usp. Nazor 1982). Koliko je Srbi- 
ma Divkovićev tip ćirilice još u XIX. stoljeću bio stran, kazuje V. S. 
Karadžić govoreći o slovopisu u Divkovićevu Nauku krstjanskom...: 
>Rukopis Bosanske bukvice tako je različan od našega današnjijega, 
da ga niko ne bi mogao pročitati dok ne bi najprije učio i mučio se« 
(Karadžić 1896: 392). Sasvim se drugačije Karadžić izražava kada je 
riječ o katolicima u BiH. Oni su, kaže, »ovom bukvicom i od prilike 
ovijem pravopisom pisali« sdo našega vremena«.?? 


“ Tipično za njegov način normiranja srpskoga jezika Karadžić završava podrubnicu posvećenu 
Divkovićevu Nauku krstjanskom ovim riječima: »Vrijedno bi bilo kad bi g. Đ. Daničić mogao proči- 
tati ovu svu knjižicu redom i povaditi iz nje sve riječi kojijeh nema u mome Srpskom Rječniku, pa 
bismo poslije lasno odbili ono što nije za nas.« (Karadžić 1896: 392). 

Anton Depope bilježi na jednom mjestu da je Divković svoj tekst 
pisao ssrskix"??, a on da ga je prenio u shrvatski jazik«. Riječju »jazik« 
na tom se mjestu Depope ne odnosi na pojam jezik, nego na pojam pismo. 
Da je tako, vidi se po tom što on na drugom mjestu kaže da je Divković 
svoje retke ispisao »srski«, a on (Depope) da ih je prepisao »ovimi 
slovi« (glagoljicom), te da je Divković svoju knjigu skupio i istumačio 
»iz dijačkoga jezika u bosanski« »>srskimi slovi«, a on da je Divkovića 
prepisao »hrvacki« (Štefanić 1970: 62—63). Dakle, Depope s jedne 
strane miješa poput Bohoriča i drugih spomenutih autora pojmove jezik 
i pismo, a s druge strane tekstove pisane glagoljicom veže uz hrvatsko 
ime, a one pisane bosančicom uz atribut srski, neovisno o činjenici da se 
tim tipom ćirilice ni njome pisanim knjigama nisu služili oni koji su se 
tada zvali Srbima. Nema razloga za pretpostavku da bi Depope atributom 
srski Divkoviću pripisivao srpsku narodnosnu svijest, ili da bi bosančicu 
i njome pisane tekstove htio proglasiti sastavnicama srpske etničke ili 
kulturološke zajednice, koja je u njegovo vrijeme bila introvertirana i 
koncentrirana na prepisivanje proizvoda svoje srednjovjekovne kultur- 
ne baštine. U Depopea je riječ o uporabi naziva i o kognitivnim slikama 
koje su tijekom vremena nestale i kojih izražajna strana ne označuje one 
pojmove koji su se izgradili naknadno i kojima se služimo danas. Atribut 
srski Depope rabi kao leksikalizirani i deetnificirani naziv. 


U Satiru M. A. Relkovića (1732.—1798.) Slavonac se suprotstavlja 
zamisli da bi djeca trebala ići u školu i ondje učiti čitati i pisati latinicu 
(usp. Jer Slavonac ne da svoje dice da se idu učiti A. B. C.). Satir mu uzvra- 
ća da čitanje i pisanje nije nepotrebna novotarija jer da Slavončevi 
stari »iesu knygu znali / serbsky shtili a serbski pisali« (Relkovich: 
1762: 9). Relković time kroz Satira kazuje ono što su istraživanja posli- 
je potvrdila: da je ćirilica nekoć bila proširena i u Slavoniji. Međutim, 
neki pojedinci još i danas (usp. ovdje podrubnicu br. 54 na str. 165.) 


** Inačica pridjeva srpski bez /p/ nije česta, no postojala je, pa u Depopea vjerojatno nije riječ o 
pogrješnom zapisivanju. 

prikazuju da je tim riječima Relković svoj jezik nazvao srpskim. Koliko 
je ta konstrukcija kriva, razvidno je i kad se uzme u obzir da Relković 
u svojoj slovnici ('1767.) upozorava na postojanje raznovrsnih naziva 


za ćirilicu kazujući kako su to 


»Ilirička stara slova, koja jedni bukvicom zovu poradi slova 
bukve, drugi glagoljicom poradi glagolje, treći jerolimitanskima 
zašto su od njega izišla, a niki srbskima slovi nazivaju, kako su 
gdiodnarodailiričkih prozvana« [...]. (Vončina 1988: 97—98, 
893). 


>ČISTOIRAZBORITO IZ 
SARPSKOGA U SLOVINSKI« 


Divković iRelković živjeli su na područjima koja su etnički i vjersko- 
-povijesno nedvojbeno hrvatska i katolička, no na kojima su predci 
suvremenih Hrvata bili u vrlo bliskom dodiru sa Srbima i njihovom 
kulturom. Sljedeći primjer imenovanja bosančice srpskim imenom 
potječe iz Dalmacije, a vezan je uz katoličku evangelizaciju u Bugarskoj. 
Krsto Pejkić (1665.—1731.) iz Čiprovca u Bugarskoj napisao je kao član 
zajednice franjevaca Bosne Srebrene knjigu Zarcalo istine med carkve 
istočne i zapadne... (1716.) na bosančici i »ilirskim jezikom«. Tako 
njezin jezik zove 1725. u drugom, na latinski prevedenom i dorađenom 
izdanju (Štefanić 1969: 207). Pejkićevu knjigu glagoljicom je prepisao 
1730. Marko Kuzmičević (Kuzmić) iz Zadra. Kaže da ju je prepisao 
»>čisto i razborito iz sarpskoga u slovinski« i da se je trudio iz Pejkiće- 
vih >sarpskih knjiga u ove harvatske slovmi svetoga Jerolima postavi- 
ti« (Štefanić 1969: 206—207). U jednom svojem drugom rukopisu 
Kuzmičević glagoljična slova zove »slovmi slovinskimi«, svoj jezik 


>harvatski« i »harvatski ali slovinski«, a svoj narod »Harvati« (smi 

Harvatix). U sinonimnom nizu naziva za glagoljicu rabi i naziv »ilirič- 
ki« (Štefanić 1969: 263, Grčević—Frančić 2011: 313). 


Pejkić je poticao grkoistočne »šizmatike«, luteranske »heretike« i 
muslimane da se priključe Katoličkoj crkvi, zalažući se za oslobođenje 
kršćanskih naroda koji su pod Osmanlijama. U »ilirskom« jeziku vidio 
je sredstvo za književnojezično ujedinjenje južnoslavenskoga prostora 
na katoličkim temeljima, koje je smatrao nužnim predkorakom za nje- 
govo političko ujedinjenje (Manova 2012: 146). Ostvarenje Pejkićevih 
nakana dovelo bi do toga da i Srbi kao pravoslavci prekinu svoju knji- 
ževnojezičnu tradiciju i da se priključe onoj tradiciji kojoj sekao bugar- 
ski katolik pod utjecajem franjevaca Bosne Srebrene priključio on sam 
(Štefanić 1969: 207). Bugarska istraživačica K. Pejkića I. Manova 
smatra da je iza Pejkićevih planova stajala Habsburška Monarhija koja 
je katoličanstvo ustoličavala kao »državnu religiju« (2012: 4) i njome 
se koristila za širenje svojih interesa. 


Iako je Pejkić bio Bugarin i sam nazivno razlikovao »ilirski« (što- 
kavski) od »hrvatskoga« (kajkavski), A. Hor4ny za nj kaže daje »Cro- 
ata« (1777: 61), vjerojatno zato što se dobar dio pripadnika Pejkićeva 
»ilirskoga« književnojezičnoga kruga identificirao is hrvatskim imenom. 


Kuzmičevićev naziv srpski (»iz sarpskoga u slovinski« i »izsarpskih 
knjiga u ove harvatske«) nije oznaka kojom bi Kuzmičević Pejkićevo 
djelo svrstavao u etnički, jezični ili književnojezični krug Srba, nego je 
i kod njega riječ o posebnom nazivu za ćirilicu i njome pisane spise koji 
se rabio na cijelom hrvatskom kulturnom prostoru u odnosu na ćirilicu 
općenito, a prije svega na ćirilicu u vlastitoj uporabi. 


Krajem XVII. stoljeća ili početkom XVIII. stoljeća nastao je u Du- 
brovniku rukopis Ljekaroslovje iliti nauzi sa ljeciti raslike nemochi pripi- 
sani is saerbskieh kenigha. Iako je riječ o prijepisu jednoga ćiriličnoga 
rukopisa, prepisivač ga zove u množini »srpskim knjigama«, točno 
onako kako to čini Kuzmičević iz Zadra. Dotični rukopis dio je veće 

cjeline u kojoj se nalaze i drugi dubrovački rukopisi (prijepisi): Hvale 
svete Ane iz srpskog pisma, Deset Besjeda fra Matije Divkovića saerpskiem 
slovima pritištenieh« (Prepisa Latinskiem pismeni D. Ghjuro Mattei Du- 
brovcjanin) i Ulomci isbrani iz pjesni duhovnieh oca Bartolomea Kašića« 
(Velnić 1962: 502—503, Kolendić 1964: 73). 


U skladu s do sada rečenim Vinko Velnić komentira da se u naslo- 
vima tih dubrovačkih rukopisa pridjev srpski ne odnosi sna auktora, 
već na pismo, kojim je pisan rukopis«. To je tako jer se u Dubrovniku, 
kaže, »ćirilica, srpska i bosanska, zvala srpsko pismo.« (Velnić 1962: 
503, usp. i ondje navedenu literaturu). Najstarije potvrde za to potječu 
upravo iz Dubrovnika. 


DUBROVAČKI "SRPSKI 
MOLITVENIK IZ 1512. 


Prva knjiga tiskana na ćirilici u hrvatskoj kulturnoj baštini dubro- 
vački je molitvenik iz 1512. godine (usp. pretisak i popratnu studiju 
Anice Nazor 2013). Tiskao ga je u Mletcima Giorgio Rusconi, a izdavač 
mu je bio Franjo Ratković Micalović iz Dubrovnika. Milan Rešetar 
objavio je kritičko izdanje toga molitvenika 1938. godine pod naslovom 
Srpski molitvenik i popratio ga uvodnom raspravom. Ugovor između 
Franje Ratkovića Micalovića iz 1510. godine, koji je u središnjoj Italiji 
u Pesaru sklopio s poznatim židovskim tiskarom Jeronimom Soncinom 
is Perom Šušićem, pokazuje da je Ratković već 1510. kanio izdati niz 
vjerskih knjiga, među njima i molitvenik iz 1512. (Rešetar 1938: XIX). 
Suradnja sa Šušićem i Soncinom nije se ostvarila, no iz ugovora s njima 
saznaje se da je Ratković svoje knjige naumio izdavati sin littera et 
idiomate serviano« i prodavati ih u Dubrovniku iu Srbiji (>in partibus 
Serviae«). Rešetar komentira da je Franjo (Frančesko) Ratković »da- 
kle već g. 1510 namjeravao da izdaje ćirilske knjige« (1938: XX). 

Ratkovićev molitvenik tiskan je, kaže, ćirilskim skoropisom. Tu su 
inačicu ćiriličnoga pisma redovno upotrebljavali naši katolici i musli- 
manix, a njome se nisu pisale stvari namijenjene ni pravoslavnoj crkvi 
ni vjerix (Rešetar 1938: XIV). Rešetar tu istu misao naglašava ističući 
da Ratković svoj molitvenik nije namijenio pravoslavcima, skoji bi 
sigurno zazirali i od te knjige i zbog slovax, »i zbog jezikax, »i naroči- 
to zbog sadržaja (kakva nema u pravoslavnoj crkvi)« (Rešetar 1938: 
XX). 


Zapis koji kaže da će se molitvenik iz 1512. prodavati sin partibus 
Serviae« pokazuje da su ciljani kupci molitvenika bili i katolički vjer- 
nici u dubrovačkim trgovačkim kolonijama u Srbiji poput onih u Novom 
Brdu i Janjevu, koji su se branili — kako su sami pisali — od posrblji- 
vanja, tj. od srpskih odnosno raških popova i njihova pravoslavlja. 


Opisujući neuspješne pokušaje da se u Dubrovniku u svrhu tiskanja 
knjiga na ćirilici osnuje tiskara, Rešetar citira dubrovački dokument iz 
1568. kojim se dvojici Talijana dopušta da u Dubrovnik dovedu majsto- 
re za izdavanje knjiga sin lingua serviana« (1938: XXI). Rešetar ističe 
da se »radi samo o ćirilskim knjigama, a ne misli se na to da bi se izda- 
vali proizvodi već dobro razvijene dubrovačke latiničke literature« (1938: 
XXI). Iz takvih Rešetarovih komentara može se razaznati da je on 
izraze sin littera et idiomate serviano« i sin lingua serviana« smatrao 
jednoznačnima. Dakle, za Rešetara je formula sin littera et idiomate 
serviano« tautološka, tj. ne odnosi se na pismo i jezik, nego samo na pismo. 
Ta formula na prvi pogled, prividno, objašnjava zašto je Rešetar svoje 
kritičko izdanje toga katoličkoga dubrovačkoga molitvenika iz 1512., 
koji je nastao na temelju čakavskih matica, i koji, kako Rešetar pokazu- 
je, sa srpskom kulturom i književnom baštinom nema dodirnih točaka, 
objavio u Beogradu upravo pod naslovom Srpski molitvenik od g. 1512 
(Rešetar 1938). Za pravo razumijevanje Rešetara treba uzeti u obzir da 
jenanjegove pojedine radove utjecala činjenica da se je on u pojedinim 
životnim fazama smatrao katoličkim Srbinom i da je u tim fazama 

podupirao predočbe rane slavistike iz XIX. stoljeća na temelju kojih je 
nastala velikosrpska jezična koncepcija u kojoj je štokavsko narječje kao 
cjelina, a time i dubrovačka štokavština, dio =srpskoga jezikax. Imeno- 
vanje molitvenika iz 1512. srpskim molitvenikom Rešetarov je izravni ili 
neizravni prilog tim nastojanjima. Na drugom mjestu trebalo bi opisati 
na koji su način u Beogradu takve priloge poticali i nagrađivali. 


NAZIV >LINGUA SERVIANA« 


Sve do pada Dubrovačke Republike dubrovački kancelari i notari pišu 
primarno latinski, a instrukcije i diplomatsku prijepisku pišu na talijan- 
skom (Jireček 1903: 501—502). Od XIII. stoljeća radna mjesta dubro- 
vačkih pisara popunjuju uglavnom Talijani koji svoje obrazovanje stječu 
u Italiji (Jireček 1903: 508, 511, 515). Iznimku predstavljaju slavenski 
pisari koji pišu ćirilicom. Njihovi su spisi u odnosu na latinske i talijan- 
ske malobrojni. Pisali su se radi lakše komunikacije sa susjedima i s 
vlastitim slabije obrazovanim pučanstvom. Prvi dubrovački slavenski 
pisari potjecali su prema Jirečekovim procjenama iz redova domaćega 
romanskoga stanovništva (1904: 172). Dok su u XV.—XVI. stoljeću 
obrazovani ljudi u Dubrovniku, plemići i pučani, koji su znali latinski, 
rabili pri zapisivanju slavenskih tekstova latinično pismo, ćirilicom su 
se služili uglavnom trgovci, obrtnici i seljaci pod utjecajem susjedstva u 
kojem je ćirilično pismo bilo rasprostranjeno u Bokokotorskom zaljevu, 
Hercegovini, Bosni i u dalmatinskom primorju, posebice u Makarskoj 
iu općinama Poljica između Omiša i Splita (Jireček 1899: 499). 

Prvi slavenski tekst (testament) na latinici iz Dubrovačke kancela- 
rije potječe iz 1524. godine. Prije toga u Dubrovniku su se na latinici 
pisali samo duhovni spisi i svjetovne pjesme (Jireček 1904: 161, Lazni- 
bat 1996: 64). Za razliku od Dubrovačke kancelarije, u kojoj je još u 
XVI. stoljeću (u njezinu slavenskom dijelu) ćirilica bila dominantno 

pismo, svi dubrovački književnici u XVI. stoljeću svoja djela pišu i 
objavljuju isključivo na latinici. Nitko od njih, ni tada poslije, svoj jezik 
nije nazvao »srpskim«. 


Vjerojatno najstariji dubrovački zapis u kojem se uz ćirilicom pisani 
jezik veže srpsko ime, nalazi se na kraju dubrovačkoga prijepisa iz XV. 
stoljeća povelje bosanskoga bana Stjepana iz 1333. godine (Miklosich 
1858: 105—107). U prijepisu se bilježi da je povelja izrađena u četiri 
kopije, »dvie latinsci a dvi srpscie«. Izvornik nije sačuvan. Godine 
1384. dubrovački pisar Niko Bijelić zapisuje da je on »dijak srpski«, a 
isto piše i Nikša Zvijezdić 1447. godine. U Kotoru je 1454. godine ta- 
mošnji slavenski pisar zabilježio da je on »dragoman srpski« (Jireček 
1904: 213). Tim se nazivima ne kazuje da bi dotični pisari u nekom 
smislu bili Srbi, nego da su srpski korespondenti, što značikoresponden- 
ti kojima se posao sastojao većim dijelom od dopisivanja srpskim 
pismom«, i većinom s adresatima na prostoru Srbije. U Dubrovačkoj 
kancelariji takvi su se pisari na latinskom zvali (najčešće) notarius, 
cancellarius, scribanus, scriba sclauonicus, sclauonescus, sclauicus, notari- 
us slavonescus, cancellarius slavonescus, scribanus slavicus, cancellarius in 
lingua sclava, cancellarius linguae slavae, ili illyricae, a u XVI. stoljeću 
zabilježen je i naziv cancellarius linguae serviane (Jireček 1899: 503, 
1904: 174), koji ima dvostruku motivaciju, u starijem nazivu dijak srp- 
ski i u nazivu cancellarius linguae slavae. 


Jezik slavenskih spisa imenuje se u Dubrovačkoj kancelariji različitim 
imenima: našim, materinskim, dalmatinskim, slavenskim, itd. (>idioma 
nostrum« (1501.), »idioma dalmaticum«, »maternum« (1502.) slin- 
gua seu idiomate sclauo«) (Jireček 1899: 432). Jedna od najstarijih 
potvrda latinskoga naziva »lingua serviana« potječe iz 1491. godine. 
Nalazi se u ispravi u kojoj se bilježi da je dubrovačkomu kaligrafu i di- 
plomatu Feliksu Petančiću (1455.2—1517.?) isplaćeno pet perpera zato 
što je, kako je pisar zapisao, »in lingua serviana« izradio kopije jedne 
bule (Ivić 1969: 80). Kao istovrijednica toga naziva u Dubrovačkoj 

kancelariji rabio se je, iako znatno rjeđe, i naziv lingua rasciana«. 
Sudeći prema građi koju je skupio srpski povjesničar Branislav Nedelj- 
ković, najstarije potvrde toga naziva potječu iz 1508. (»lingua rasciana«) 
i 1521. (sin lingua et forma rassiana«) (Nedeljković 1983: 112). 


Sve do sredine XVI. stoljeća ti su se nazivi rabili samo iznimno, pa ih 
Konstantin Jireček u dokumentima iz prve polovice XVI. stoljeća nije 
uočio. Najstariju potvrdu pronalazi uz jedan potpis na ćirilici u dokumentu 
iz dubrovačke trgovačke kolonije u Beogradu uz koji kancelar 13. IV. 1550. 
bilježi da je napisan sin lingua serviana«,a svoju kompetenciju za procje- 
nu potpisa na ćirilici potkrjepljuje navodom da je on kancelar toga »jezi- 
ka« (>Nic. Pasq. de Primo, cancellarium dicte lingue«). Tu se riječ jezik 
(lingua serviana) nedvojbeno odnosi na pismo. Jireček nadodaje u podrub- 
nici da je (kronološki gledano) takvo imenovanje u kancelarijskim zapi- 
sima uočio prvi put, a prije toga na takvim mjestima samo »lingua sclaua« 
(Jireček 1899: 500). Budući da se je u isto vrijeme u Dubrovačkoj kance- 
lariji u slavenskim spisima počela širiti latinica, treba pretpostaviti da se 
učestalost naziva lingua serviana u kancelarijskim zapisima od sredine 
XVI. stoljeća kao oznake ćiriličnih zapisa povećavala automatizmom i 
uvjetovano širenjem latinice, tj. zbog potrebe za distinkcijom latinice i 
ćirilice. To posebno označivanje ćirilice i ćiriličnih zapisa nije se provodi- 
lo sustavno, pa na prvi pogled nije jasno o čem je riječ. 


Tumačeći da Srpska diplomatska minuskula nije ostala ograniče- 
na na Srbiju nego se raširila preko cijelog Balkana te u posljednjoj fazi 
prešla iu Ugarsku«, slovenski povjesničar Gregor Čremošnik ukazuje 
kako se na hrvatskom kulturnom prostoru za ćirilicu moglo vezati 
srpsko ime (Čremošnik: 1963: 128—129). Riječ je bila o pismu za koje 
se je znalo da je jedino pismo u susjeda Srba i koje se širilo i iz Srbije. 
Međusobni utjecaj pisara koji su se služili ćirilicom bio je svojedobno 
takav da ruski i jugoslavenski paleoslavistibizantolog Vladimir Mošin 
postavlja pitanje »gdje se rodio novi sistem ćirilskog kancelarijskog 
brzopisa [XIII.—XIV. vijeka]; da li u Srbiji ili, možda u dubrovačkoj 

kancelariji?x (Mošin 1949: 321, usp. i Vrana 1957: 330—332, Herci- 
gonja 2006: 119—123). 


Iako se krajem XVI. stoljeća i početkom XVII. stoljeća ćirilica i 
dalje rabi u selima Dubrovačke Republike i u njezinim trgovačkim 
kolonijama, u samoj Kancelariji počinje u slavenskim tekstovima pre- 
vladavati latinica. U XVII. stoljeću stariji dokumenti pisani na ćirilici 
prepisuju se latinicom, ili se prevode na talijanski ili latinski. Tijekom 
toga posla nastaju zapisi u kojima se kaže da se iz ćirilicom pisana jezi- 
ka (»exlingua serviana«) neki dokument prenosi su naš ilirski jezik« 
(>hanc nostram illyricam«), čime se označava latinica (usp. Ivić 1969: 
79). Kad se takvi primjeri uzmu u obzir, nije se teško dosjetiti kako 
treba tumačiti zapis iz sudskoga predmeta koji se vodio u Dubrovniku 
1563. godine, u kojem tuženi priznaje da su mu dani na čuvanje misa- 
li pisani »in lingua serviana« (Nedeljković 1983: 104). Razvidno je da 
se u tim zapisima srpsko ime ne rabi kao oznaka za jezik ili spise onih 
koji su se u to doba smatrali Srbima, nego da je riječ o nazivu koji je 
okamenjeni terminus technicus i koji se odnosi na ćirilicom pisane juž- 
noslavenske idiome. Do takva je zaključka došla i Anita Peti-Stantić 
iscrpno analizirajući primjere s nazivom lingua serviana koje je objavio 
srpski filolog Pavle Ivić 1969. godine (Peti-Stantić 2008: 288—294). 


Razvoj sličan onomu iz Dubrovačke kancelarije glede naziva lingua 
serviana može se pratiti i u kancelariji u Zadru. Ondje je mletačka 
država 1410. osnovala službu tumača, koja je 1455. prerasla u ured koji 
se zvao Officium scribanatus litterarum sclavarum. Ured je tijekom 
vremena mijenjao ime pa se zvao Cancelleria illirica, Cancelleria delle 
lettere schiave, a u XVII. stoljeću djelovao je pod imenom Cancelleria 
delle lettere illiriche e serviane (Pederin 2013: 164). Njegov kancelar 
naslovio je talijanski prijevod izvornika pisanoga ikavicom i bosanči- 
com iz 1655. »Traduzione dal Serviano«. Srpski povjesničar i nacio- 
nalni radnik Boško Desnica (1886.—1945.) kojije istraživao zadarsku 
pismohranu smatra 

əda svi mletački dokumenti kad je u njima riječ o pismu ijezi- 


serviano. Lingua, idioma, carattere, lettere praćene su uvijek 
pridjevom serviano ili illirico. Kad je riječ o vojsci, naziv je be- 
ziznimno croato, milizia croata, cavalleria croata, croati cappelletti 
itd. Za narodnost pak naziv je uvijek schiavona. Nesumnjivo je 
međutim da Mlečići nisu diferencirali plemena i da se sva tri 
naziva odnose podjednako inajednoi na drugo pleme.« (Des- 
nica 1991: 239) 


JEZIČNOTEORIJSKI PRIJEPORI I G. POSTEL 


Širenju srpskoga imena kao oznake za ćirilično pismo i ćirilicom 
pisane spise znatno je pridonijela knjiga Linguarum duodecim characte- 
ribus differentium alphabetum koju je 1538. godine objavio francuski 
polihistor Guillaume Postel (1510.—1581.). Postel u njoj donosi pregled 
dvanaest (zapravo jedanaest) pisama među kojima je ćirilica (bosanči- 
ca) i uglata glagoljica. Za glagoljicu piše da ju je izumio sv. Jeronim, koji 
je svojim zemljacima u Dalmaciji na njihov jezik preveo Stari i Novi 
zavjet.“ Glagoljična slova ispisuje pod naslovom >»Alphabetum Hie- 
ronymianum seu Dalmaticum, aut Illiricum«, a ćirilična pod naslovom 
>Alphabetum Tzeruianorum«. Ime jezika koji se piše glagoljicom 
Postel izvodi iz imena pretpostavljenoga izumitelja glagoljice pa ga u 
kazalu zove »Hieronymiana« i dopunjuje sa »vel Illyrica«. Ćirilicu u 
kazalu zove »Tzeruiana«, a jezik koji se njime piše također imenuje 
prema pismu. U naslovu poglavlja zove ga »De Tzeruiana Poznania«, 


* Vrlo sličan iskaz o sv. Jeronimu nalazi se u predgovoru rječnika Fausta Vrančića iz 1595. Tek 
kad uzmemo u obzir legendu o sv. Jeronimu i činjenicu da su ju u XVI. stoljeću prihvaćali autori 
poput Postela, postaje jasno zašto je F. Vrančić svoj »dalmatinski« mogao proglasiti jednim od 
najuglednijih europskih jezika. Da nije bilo legende o sv. Jeronimu i legende o Dalmaciji kao prado- 
movinizapadnih Slavena, Vrančićev rječnik kao prvi hrvatski tiskani rječnik zasigurno ne bi nastao 
u danom obliku niti bi bio objavljen pod svojim naslovom. 

pri čemu je dopuna »Poznania« izvedena od Bosna = Pozna (Hercigo- 
nja 2004: 21). »Jeronimov« jezik u naslovu poglavlja zove se »De 


lingua Hieronymiana, seu Dalmatorum aut Illiriorum«. 


Na kraju poglavlja posvećenih >cervijanskomu« i »Jeronimovu« 
jeziku Postel donosi popis njihovih slova s nazivima: 30 ćiriličnih i 32 
uglata glagoljična slova. U poglavlju o »Jeronimovu jeziku« kaže da ne 
poznaje taj »jezik«, a ne poznaje ni »>cervijanski«, pa se otvara pitanje 
od koga je dobio informacije o njihovim pismima. Više indicija upuću- 
je na to da ih je dobio od jednoga (a ne dvaju) informatora i da to nije 
bio netko iz srpskoga kulturnoga kruga jer mu taj kao pismo srpske 
pismenosti zasigurno ne bi predočio onu inačicu ćirilice (bosančicu) 
koju je Postel objavio pod srpskim (i bosanskim) imenom, a slabo je 
vjerojatno ito da bi netko iz srpskoga kulturnoga kruga odlično pozna- 
vao i hrvatsku (uglatu) glagoljicu. Postelov informator zasigurno je bio 
neki hrvatski glagoljaš koji se je osim glagoljicom služio i bosančicom. 
U glagoljaša je uporaba bosančice u svjetovne svrhe bila vrlo proširena, 
a glagoljaši su se kao pripadnici Katoličke crkve, za razliku od predstav- 
nika Pravoslavne crkve, na Zapadu slobodno kretali i zadržavali u većem 
broju pa je mladi Postel s njima ondje lako mogao uspostaviti kontakt. 


Postel tvrdi da se u Mletcima tiskaju knjige na glagoljici i ćirilici, a 
za ćirilične pravoslavne knjige pogrješno pretpostavlja da im je pismo 
istovjetno s ćiriličnim pismom koje on donosi u svojoj knjizi. On o tim 
knjigama očigledno govori samo iz druge ruke, pa kao prvih pet slova 
ćirilične azbuke navodi slova koja su tipična za bosančicu, no koja se 
nisu rabila u tiskanim pravoslavnim knjigama: 


Ada Asa 
as ` buchi b 
vide v confonans, 
DT. l . 
glagoia 
add dobro E 

U ćiriličnim pravoslavnim knjigama koje su se tiskale početkom 
XVI. stoljeća umjesto tih slova odnosno alografa rabe se klasična ćiri- 
lična slova, usp. npr. slova iz knjige Zbornik za putnike, koja je u Mlet- 
cima tiskana 1536. godine:“ 


A 0B 0B orl oå 


Vidimo da Postel nije znao da se inačicom ćirilice koju on donosi, 
Srbi u svojim knjigama ne služe. Ni Adam Bohorič, koji je 1584. godine 
bio bolje obaviješten i koji je znao da se ćirilicom služe janjičari u Ca- 
rigradu, svi Bosanci, Ruteni i Rusi (»Moskovljani«), nije znao da se 
(barem) potonji ne služe bosančicom kojom i on oprimjeruje ćirilicu. 
Početkom XVI. stoljeća malo je tko na Zapadu imao točne predočbe o 
ćirilici u Srba, a ćirilica u Bugara, Rusa i drugih naroda bila je više-ma- 
nje nepoznata. Nakon što se je u zapadnoeuropskim krugovima spo- 
znalo da postoje različiti tipovi ćirilice, poznati francuski tipograf Pierre 
Simon Fournier oprimjerio je tri različite inačice ćiriličnoga pisma od 
kojih mu je jedna »ruska« (br. 65), a dvije »srpske« (br. 66 i 67 »Ser- 
vien«). Ćirilicu pod br. 67 (bosančicu), kojom su se služili katolici i 
muslimani, ane pravoslavci, pogrješno označava kao »stariju« »srpsku« 
ćirilicu, očigledno zato što ju je kao najstariju zapisanu našao u Poste- 
la pod srpskim imenom (usp. Fournier 1766: 275, usp. o tom i o trima 
glagoljičnim pismima u Fourniera Ilieva 2013). 


Kada su seu XIX. stoljeću počele pisati povijesti jezikoslovlja, Postel 
je u njima dobio mjesto kao jedan od prvih koji su se počeli baviti >srp- 
skim« i »dalmatinskim« jezikom i njihovim pismima (usp. Benfey 
1869: 226). Međutim, da Hrvati svoju ćirilicu nisu bili zvali >srpskim 
pismom«, u Postela u danom obliku ne bi bilo ni »srpskoga jezika« ni 
>srpskoga pisma«. U Postela je »srpski« zastupljen tek zahvaljujući 
prepričavanju onoga što je Postel izravno ili neizravno čuo od nekoga 


€ Knjiga je dostupna na stranicama Digitalne biblioteke Matice srpske. 

hrvatskoga glagoljaša koji mu je zapisao bosančičnu i glagoljičnu azbuku. 
Taj mu je glagoljaš za bosančicu rekao da je ona srpsko pismox i da se 
njome piše »srpski«. Vjerojatno mu je ispričao i legendu o sv. Jeronimu 
i Dalmaciji (koja je na Zapadu bila i prije poznata), a vjerojatno mu je 
ispričao priču, no koje se i Postel sam mogao domisliti, kako je jezik u 
Srba, koje su pokorili Turci, nastao od dalmatinskoga ili ilirskoga jezika 
koji je ustoličio osobno sv. Jeronim. Naime, u poglavlju o »>cervijanskom<« 
jeziku Postel fantazira da su oko 300-te godine sPanonci, Iliri, Dalma- 
ti i Mizijci govorili gotovo istovjetnim jezikom, miješanim dijelom s 
grčkim, dijelom italskim i nekadašnjim germanskim govorom«, »koji- 
ma je svima učeni teolog Dalmatin Jeronim pronašao slova (i njima ih 
odmah podredio) da bi se na taj način razlikovali od drugih naroda, kako 
jezikom [lingua], tako i slovima [characteres].«< No oni koji bijahu >su- 
sjedi s Grcima, pronalazili su sve više grčka slova«. Iz Postelova izlaga- 
nja može se zaključiti da je »>cervijanski jezik« nastao iz »Jeronimova 
jezika« slijedom crkvene shizme u kojoj su se pripadnici Grčke crkve 
počeli orijentirati prema grčkomu pismu svojih susjeda Grka. Ideja da 
je »cervijanski jezika nastao derivacijom iz »Jeronimova« odnosno 
»ilirskoga« jezika, u skladu je s Postelovom temeljnom tezom o hebrej- 
skom jeziku kao prajeziku iz kojega su se razgranali ostali jezici (usp. 
Schmidt-Riese 2003: 62—64), a i u skladu je s legendom o Dalmaciji i 
Hrvatskoj kao pradomovini zapadnih Slavena. 


Dio Postelova teksta iz poglavlja o Jeronimovu jeziku u kojem se 
spominje tiskanje knjiga na ćirilici i glagoljici u prijevodu Alojzija Jem- 
briha glasi ovako: 


>Veoma mnoge knjige tiskaju se sada na ovim dvama jezicima 
[duarum linguarum: »jeronimskom« i »cervijanskom«|] u 
Veneciji da se ondje prodaju. Svi su Srbi [Tzeruiani] pod Tur- 
cima, a također i dobar dio Bosanaca [Boznaniorum]. Taj jezik 
(sic! illam linguam] htio sam ovdje predočiti ne toliko zbog 
naroda [gentis] kod kojega postoji, koliko zbog autora [= sv. 
Jeronima]. Naime, čini se da gaje pronašao nakon što je upoznao 

hebrejska i grčka slova [literas], jer postoje mnoga slova [multi 
characteres] koja su s njima zajednička. Osim toga, svi nazivi 
slova [literarum] imaju značenje, kao što kažu, kao i u hebrej- 
skome, što se ne zbiva ni u jednom drugom jeziku [lingua]. 
Kako ne poznajem jezik [linguae], ne mogu protumačiti ni te 
nazive.« (Jembrih 2007: 91, dopune u uglatim zagradama 
donosim prema izvorniku) 


Eduard Hercigonja upozorava uz svoj prijevod citiranoga poglavlja 
Postelove knjige da su slučaju uporabe naziva lingua, littera, character, 
alphabetum i kod Postela ponekad dolazi do značenjskoga preklapanja« 
(Hercigonja 2004: 23). Ta preklapanja u Postela nisu samo rezultat ne- 
svjesnoga nerazlikovanja i miješanja pojmova, nego i rezultat njegovih 
ezoteričnih kabalističkih korespodencija od kojih jednu uspostavlja iz- 
među pisma i jezika smatrajući da pismo predstavlja jezik, a jezik pismo. 
Kada se uzme u obzir da se Postel razvio u jednoga od vrhunskih intelek- 
tualaca XVI. stoljeća, postaje jasno da pojmovno razlučivanje kategorija 
jezik i pismo i osviještenost da se one ne mogu derivirati jedna iz druge, 
ne predstavlja malen ili nevažan intelektualni domet. On nam se danas 
čini samorazumljivim i neupitnim, no u XVI. stoljeću on to nije bio. 


Postel je utjecao na to da se bosančica bez sagledavanja stvarnih od- 
nosa naziva »srpskim pismom« barem u desetak knjiga izišlih na Zapa- 
du. Preko talijanskih obrazovnih ustanova Postelova je nominacija ćiri- 
lice — posredno ili neposredno — utjecala na širok krug čitatelja, pa ina 
one koji su djelovali na hrvatskom kulturnom prostoru. Time je nastala 
kognitivna slika da je ćirilična baština na srednjojužnoslavenskom pro- 
storu nominalno »srpska«, što je tada uglavnom značilo ćirilična, bez 
sagledavanja srpske književnojezične baštine i njezinih granica. 


Pod Postelovim izravnim ili neizravnim utjecajem vjerojatno se 
nalazio glagoljaš Ivan Paštrić (1636.—1708.), podrijetlom iz Poljica, 
koji je cijeli život proveo u Rimu. On je 1699. godine na prednjoj stra- 
nici Leipziškoga lekcionara zapisao sljedeće: » Character est Cyrillianus, 

lingua Serviana vel Croatica vel Dalmatica vulgarisx. Leipziški lekcionar 
nastao je sredinom X VI. stoljeća na dubrovačkom području na bosan- 
čici kao prijepis drugoga izdanja Bernardinova lekcionara iz 1543. godi- 
ne (Schiitz 1963, Barbarić 2011). U prvom izdanju Bernardinova lekci- 
onara iz 1495. godine njegov se jezik na latinskom zove »>vulgarizacio 
dalmatica«, što poslije Faust Vrančić, Bartol Kašić i drugi preuzimaju 
kao dalmatinski jezik«. U drugom izdanju Bernardinova lekcionara, 
koje je priredio Benedat Zborovčić 1543. godine, jezik se zove »slovinj- 
ski« (Stumačenje slovinjsko...), a u trećem izdanju Marka Andriolića iz 
1586. zove se hrvatskim imenom. Sva ta izdanja tiskana su latiničnim 
pismom (Bratulić 1995: 507—508). Ivan Paštrić u svojem je zapisu 
hrvatsko i dalmatinsko ime vjerojatno preuzeo iz tiskanih izdanja Ber- 
nardinova lekcionara na latinici, i priključio im, slično Depopeu s Krka, 
naziv »lingua serviana« kao terminus technicus, koji je tautološka do- 
puna uvodnim riječima Character est Cyrillianus«.“" 


STAJALIŠTA SRPSKE JUŽNOSLAVISTIKE 


Na prvi se pogled čini da se nazivi tipa lingua serviana u Dubrovačkoj 
kancelariji rabe znatno češće nego drugdje. To je tako zato što je u 
Dubrovniku najednom mjestu arhivirana golema građa iz više stoljeća, 
u čije su istraživanje i ispisivanje srpskoga imena srpski povjesničari i 
filolozi uložili nevjerojatno velik trud. Uz prešućivanje činjenice da 
predci današnjih Hrvata nazive toga tipa rabe i izvan Dubrovnika i 
izbjegavajući te nazive objektivno semantički analizirati, pojedini srpski 


€ Tomu u prilog ide i činjenica da u nastavku svojega zapisa Paštrić opisuje uporabu narodnoje- 
zičnih lekcionara i kaže da se često rabe u Dalmaciji, na latinicii dalmatinskom jeziku: »Volumen hoc 
manuscriptum epistolas et evangelia complectitur Illyrica quae in Missali Romano leguntur. Chara- 
cter est Cyrillianus, lingua Serviana vel Croatica vel Dalmatica vulgaris. Postquam enim sacerdos 
Latinus epistolam Latinam legit, solent alicubi explicare lingua vulgari, praecipue id faciunt de 
evangelio, ut plebs intelligat ea quae recitata sunt. Passim adhibentur in Dalmatia hujusmodi volu- 
mina typis edita sed charactere Latino lingua vero Dalmatica.« Leskien 1881: 199, Schütz 1963: 1. 

povjesničari ijezikoslovci sami sebe i svoje čitateljstvo uvjeravaju daje 
riječ o nazivima koji su uvjetovani jezično-etničkom samoidentifikaci- 
jom starih Dubrovčana. Oni pri tom nasljeduju srpsku nacionalno-in- 
tegrativnu ideologiju koja je u XIX. stoljeću pod utjecajem rane slavi- 
stike (Grčević 1997) promicala tezu da je sva štokavska pismenost 
>zapravo« dio srpske književnosti i dio srpske nacionalne baštine. 
Njihova ćemo nastojanja pobliže prikazati na primjeru radova srpsko- 
ga povjesničara Branislava Nedeljkovića i vodećega srpskoga jeziko- 
slovca u drugoj polovici XX. stoljeća Pavla Ivića. 


Nedeljković je živio od 1951. godine u Dubrovniku i ondje punih 38 
godinaistraživao arhivsku građu, skupljajući potvrde srpskoga imena. Tim 
se poslom bavio i filolog i povjesničar srbokatoličke provenijencije Petar 
Kolendić, za kojega Miroslav Pantić bilježi 1964. da posljednjih desetak 
godina su dubrovačkom arhivu bez prestanka i pasionirano« traži potvr- 
de srpskomu imenu (Ivić 1969: 80). Kolendić je 1957. u Glasniku Srpske 
akademije (VIII:2, 242—243) uizvješćuo svojem radu u Zadru i Dubrov- 
niku za proteklu godinu ustvrdio da skuplja dokumente kojima namjera- 
va »dokazati da su Dubrovčani iu danima Renesanse, iu danima baroka 
još uvek, iako sve ređe, upotrebljavali srpsko ime za naš jezik, i to ne samo 
kad je bila reč o ćirilskim dokumentima, nego i kad su oni sami pisali la- 
tinicom.« Međutim, Kolendić je ostao pri paušalnim tvrdnjama, a Vinko 
Foretić prokomentirao ih je 1969. riječima da bi bilo su interesu povijesne 
znanosti da Kolendić nađene podatke objelodani.« (Foretić 2001: 313). 


Nedeljković je rezultate svojega rada, u koje je uvrstio i one iz Kolen- 
dićevih publikacija, objavio 1982./1983. u tekstu »Nekoliko podataka o 
našem jeziku iz arhiva Dubrovačke Republike« (Nedeljković 1983). 
Skupio je oko šestdeset zapisa u kojima pisari u Dubrovniku, Beogradu, 
Ruščuku, Vidinu, Temišvaru, Pešti i Prokuplju (usp. Macan 1992: 55) 
na latinskom ili talijanskom jeziku za ćirilične zapise, dokumente (npr. 
oporuke) i potpise kažu da su napisani in lingua serviana, in lingua rascia- 
na, in littera et idiomate serviano, in lingua serviana et caractere, itd. 

Nedeljković je uočio da dubrovački pisari riječi jezik (lingua) i slovo/ 
pismo (caractere, littera) često ne razlikuju i da ih rabe kao istoznačnice. 
Stoga tvrdi da Dubrovačka kancelarija često upotrebljava reč ‘caractere’ 
(slovo, pismo) i za jezik« (1983: 106), ili da Ima potom slučajeva u ko- 
jima rečikao pismo, slovo (caractere, littera) znače isključivo i prvenstve- 
no jezik.«. Primjere u kojima se riječ jezik odnosi na pismo Nedeljković 
ne navodi ili iskrivljeno prikazuje jer ne idu u prilog onomu što pokušava 
dokazati. On smatra da i pred kraj Dubrovačke Republike njezina kan- 
celarija u uputama na talijanskom >upotrebljava naizmenično [nazive] 
srpski, slovenski i ilirski«, a kao sinonime za »srpski« tvrdi da je prona- 
šao i »ilirski, raški, rašanski, (možda i koji put bosanski?), pa čak dva ili 
tri puta nalazimo i dubrovački jezik (sermo maternus raguseus)«. Na tom 
je mjestu propustio spomenuti glavni i najučestaliji naziv >slavenski«. 
Zatim nastavlja: »razume se, reč je uvek o istom jeziku — srpskom — a 
ostali termini su samo uobičajeni sinonimi« (1983: 103). 


Umjesto da skupljenu građu primjereno predstavi i omogući drugim 
istraživačima da se služe rezultatima njegova arhivskoga rada, Nedelj- 
ković neskriveno najavljuje kako od znatnog broja dokumenata u 
kojima je reč o imenu i nazivu jezika, ovde će biti navedeni mali broj 
koji dovoljno očituje tačnost Miklošićeve i Rešetarove teze, izrečene 
još 1890. iranije« (1983: 104). Pokušavajući postići taj svoj cilj, Nedelj- 
ković selektivno citira, jednostrano tumači i tendenciozno predstavlja 
arhivske zapise. Na taj prozirni način pokušava dokazati promašenu 
tezu da je štokavština u etničkom smislu isključivo »srpska« (usp. 
Grčević 2001). Iako je Rešetar tu tezu rane slavistike usvajao u svojim 
srbokatoličkim identifikacijskim fazama, nikada ju nije pokušao argu- 
mentirati s pomoću naziva lingua serviana. Štoviše, zauzeo je stajalište 
da on nema etničko značenje. 


Nedeljković nije previdio ili prešutio samo to, nego i činjenicu da je 
Petar Kolendić (1882.—1969.) ustvrdio da se u srpskoj filologiji Div- 
kovićevo »izpisavši sarpski« nekoć uzimalo kao dokaz da Divković 

>svoj jezik krsti srpskim imenom«, no da po modernim rezultatima 
nauke u srpskoj književnosti, sad smo načisto s tim da to znači koliko 
i >prepisavši srpskim pismenima, biva ćirilovicom s latinice (a valjada 
is glagoljice)xx (Kolendić 1964: 70). Sukladno s Kolendićevim opaža- 
njem Vojislav Maksimović zaključio je da je sosnovna greškax Đ. S. 
Đorđevićeva kao autora monografije o Divkovićevu jeziku evidentna 
već u naslovu ove Đorđevićeve studije«, ato je »svrstavanje Divkovića 
u krug srpskih pisaca« zbog Divkovićeva imenovanja ćirilice srpskim 
pismom (Maksimović 1982: 247). 


Na višoj razini nego što je Nedeljkovićeva argumentacija o srpskoj 
nacionalnoj atribuciji dubrovačke štokavštine i književnosti nalazi se 
argumentacija vodećega srpskoga jezikoslovca druge polovice XX. sto- 
ljeća Pavla Ivića. On kaže da izraz lingua serviana u dubrovačkoj kance- 
lariji >ne treba precenjivati« — s čime se načelno treba složiti —, no 
ujedno netočno tvrdi da taj naziv označava »narodni jezik Dubrovnika«: 


s Ne treba precenjivati ni prisustvo priličnog broja slučajeva u 
kojima su Dubrovčani počev od kraja petnaestog veka do po- 
četka osamnaestog nazivali svoj jezik srpskim (lingua serviana), 
ito najčešće u službenim aktima, onda kad je trebalo označiti 
srpskohrvatski narodni jezik Dubrovnika za razliku od itali- 
janskoga ili latinskog jezika dokumenta koji sadrže ove pome- 
ne. Budućim istraživačima ostaće da razjasne genezu ovakve 
prakse.« (Ivić 1986: 142) 


U svojoj polemici s Dragutinom Ragužem i Radoslavom Katičićem 
Ivić tvrdi slično: »Pridev >srpski< (mnogo ređe >raški<) odnosi se uvek 
na jezik, ane sam etnikum, i ne javlja se u književnosti, već uglavnom u 
službenim spisima.« (Ivić 1986b: 85). Ivić je u pravu da se pridjev srpski 
u spornim nazivima ne odnosi na etnikum, no nije u pravu da se odno- 
si na jezik, barem ne na onaj način na koji on to predstavlja. Da nije riječ 
o jeziku, nego o posebnoj kognitivnoj slici koja je, u mjeri u kojoj se 
odnosi na jezik, uvijek vezana uz ćirilicu, prepoznali su prije Ivića istra- 
živači poput Rešetara i Kolendića. Iviću su njihove spoznaje bile 

poznate, no prešutno preko njih prelazi oslanjajući se na jednu-jedinu 
poznatu iznimku iz Dubrovačkoga arhiva u kojoj se naziv lingua serviana 
odnosi na latinicom pisani tekst, a na koju ćemo se osvrnuti poslije. 


Iako Ivić točno uočava da naziv lingua serviana (isto i lingua rasciana) 
nema etničko značenje, on ga prevodi sa srpski jezik i na temelju svoje- 
ga prijevoda tvrdi da je dubrovačka književnost sama sebe obilježila 
skao zajedničko dobro celokupnog podneblja srpskohrvatskog jezika«. 
Time je nazivu lingua serviana sam pripisao značenje za koje tvrdi da 
ga nema i udario temelje jednomu od glavnih uporišta srpskih jeziko- 
slovaca i povjesničara koji u novije vrijeme dubrovačku baštinu poku- 
šavaju proglasiti »(i) srpskom«. Nekima od njih Ivić nije bio dovoljno 
radikalan pa npr. Radmilo Marojević, polazeći od Ivićevih postulata, 
no bez poznavanja činjenica, tvrdi sukladno s Nedeljkovićem da supo- 
treba izraza srpski jezik u latinski pisanim dokumentima, i to upravo u 
službenim spisima kojim se imenuje govor Dubrovčana, stvarni je po- 
kazatelj objektivne etničke pripadnosti slovenskog stanovništva Du- 
brovačke Republike« (Marojević 2011: 16). 


Ivić je 1969. postavio hipotezu da je izraz lingua serviana prodro u 
Dubrovnik »paralelno s prodiranjem samog jezika, još u doba dok je 
zaleđe Dubrovnika pripadalo srpskoj državi i dok se dubrovačka terito- 
rija postepeno širila na račun te države, uz stalno priseljavanje bivših 
srpskih podanika i njihovih potomaka u sam grad.« (1969: 80). Spomi- 
njanjem »srpskih podanika« Ivić otvara pitanje je li uporaba izraza 
lingua serviana mogla imati dvostruku motivaciju, sjedne strane u srpskom 
etnonimu (Srbija se u latinskim vrelima redovito zove Servia), a s druge 
strane u glagolu serve (“služiti' robovati’) i imenici servus, bliskoznačni- 
ci riječi s(c)lavus u klasnom značenju (podanici? ‘robovi’, usp. i servitus 
Topstvo' usp. Deanović 1962: 118—119). Iako je vrlo vjerojatno da su 
se ti nazivi u srednjovjekovnim spisima rabiliisklasnim značenjem (pod 
njihovim utjecajem i naziv Srb/l/in) i da je i to poticalo deetnifikaciju 
naziva (lingua) serviana i njegovu sinonimnu uporabu s nazivom lingua 

s(c)lava — ključno je za Ivićevu hipotezu to da bivši srpski podanicix 
nisu govorili nilatinski ni talijanski. Naime, kad bi naziv lingua serviana/ 
rasciana bio odraz utjecaja srpskih podanika«, onda bismo se u dubro- 
vačkoj književnosti i u kancelarijskim zapisima susretali s adekvatnim 
potvrdama srpskoga glotonima na dubrovačkom slavenskom idiomu, 
no upravo njih prema istraživanjima B. Nedeljkovića, P. Kolendića, P. 
Ivića, a ni drugih zainteresiranih istraživača — nema. 


Naziv lingua serviana/rasciana u Dubrovačkoj kancelariji nije mogao 
nastatini pod utjecajem pisarske tradicije iz Srbije (pod pretpostavkom 
da je ondje uopće bio proširen, a vidjeli smo da nije). Osmanska vojska 
uništila je pod vodstvom Mahmud-paše ostatke srpske državnosti 1459. 
godine, a naziv lingua serviana javlja se u Dubrovačkoj kancelariji tek 
krajem XV. stoljeća. Riječ je o obliku srpskoga imena (s osnovom serv) 
koji se u Srbiji nije rabio, a jest u zapadnim vrelima na latinskom i tali- 
janskom (Servia). U srpskom jeziku ni pridjev raški (lingua rasciana) 
nije bio u funkciji glotonima, niti su Srbijanci sami sebe ikada etnički 
identificirali kao Rašane. Od srpskih vladara nazivom »>raška zemlja« 
služili su se samo sinovi Stefana Prvovjenčanoga u XIII. stoljeću (usp. 
Kalić 1979 i Dinić 1966), a poslije Stefana Uroša I. (1220.—1276.) taj 
naziv u Srbiji nestaje. Međutim, duže se rabio u susjednim slavenskim 
zemljama, a kao naziv za Srbiju (Rascia) u uporabi se zadržava u zapad- 
nim vrelima. Poslije je od Rascia u mađarskim, talijanskim i njemačkim 
vrelima izvedena imenica Raci koja se kao sinonim imenice Slaveni 
rabila i u širim značenjima, ne samo u odnosu na Srbe, nego i u odnosu 
na druge južne Slavene. Iako su od XVIII. stoljeća i pojedini Srbi na 
prostoru Habsburške Monarhije kao vlastito ime prihvaćali to od stra- 
naca uvedeno ime (Raci, a slično tomu neki su Srbi počeli prihvaćati i 
ime Iliri — ilirski), pridjev raški ili posvojni genitiv od Raška u XVI. 
stoljeću u Dubrovnik nije mogao biti uveden s prostora bivše Srbije jer 
se ondje nije rabio. Očigledno je da se taj nazivi drugi slični u Dubrov- 
niku rabio pod utjecajem vlastite tradicije kao dijela zapadne tradicije. 

Njezinim utjecajem treba objasniti i činjenicu da se do propasti srpske 
države u dubrovačkim spisima »Srbija« i >Srbin« zovu sSclavoniax 
i »Sclavus« (Nedeljković 1983: 102). I to pokazuje da pisari u dubro- 
vačkoj pisarnici svoje nazive za Srbiju i Srbe nisu nasljedovali iz srpske 
države, niti od srpskih podanikax, nego da su ih rabili slijedeći vla- 
stite tradicije i navike. 


Nakon što se u Dubrovačkoj kancelariji latinica počela prihvaćati 
kao primarno pismo pri pisanju slavenskih tekstova, ondje je 1638. 
godine nastao jedan zapis u kojem se naziv lingua serviana odnosi na 
dubrovački slavenski idiom koji je pisan latinicom (Nedeljković 1983: 
113). U odnosu na nj Vinko je Foretić 1969. primijetio: 


seĆirilicu nazivaju u Dubrovniku slavenskim ili srpskim pismom, 
a tekstove pisane ćirilicom zovu i srpskim jezikom. Samo u 
jednom slučaju iz godine 1638. moglo bi se zaključiti da izričaj 
srpski jezik znači jezik, bez obzira na pismo. Nije isključeno da 
bi se mogao naći još koji takav slučaj, jer su u Dubrovniku 
postojali i srpski utjecaji.x (Foretić 2001: 313) 


Dotični tekst trebalo je glasno pročitati kako bi ga stanovnici Du- 
brovnika čuli i razumjeli. U prijevodu Pavla Ivića pisarov talijanski 
komentar ispred toga teksta glasi: 


>Po naređenju gospode činovnika pramatike izvikuje se i 
proglašava dole napisani sadržaj na srpskom jeziku da bi ga 
svak bolje razumeo sa opštinske luže (lođe) od strane Ivana 
zdura (telala) uz prethodno čitanje moje, Florija Stai, i sledi.x 
(Ivić 1969: 73—74) 


Budući da je riječ o jedinom poznatom dubrovačkom zapisu u kojem 
se naziv lingua serviana odnosi na latinicom pisani tekst, lako je mogu- 
će da je Florio Stai dobio tekst napisan sin lingua serviana« (na ćirili- 
ci) koji je trebalo usmeno proglasiti, ili da je dobio nalog da ga prevede 
sin lingua serviana«, a on ga je naposljetku zapisao latinicom jer mu 
je to bilo lakše, a zadržao u uvodnoj riječi izvornu referencu koja se 

odnosi na ćirilicu. Sve ako i nije bilo tako, riječ je o iznimci koja ne 
dovodi u pitanje činjenicu da se naziv lingua serviana u Dubrovačkoj 
kancelariji širi kao naziv za ćirilicu uslijed širenja latinice i da nestaje 
bez ikakva utjecaja i traga u etnogenezi Dubrovnika nakon što se ćiri- 
lica u Dubrovačkoj Republici prestala rabiti. 


SUODNOS HRVATSKIH 
POVIJESNIH GLOTONIMA 


Glotonim srpski u starijoj hrvatskoj književnojezičnoj tradiciji defek- 
tan je i rabi se uglavnom kao deetnificirani i leksikalizirani naziv koji 
se odnosi na ćirilicu i njome pisani jezik. Najvjerojatnije je nastao u 
hrvatskom kulturnom okružju u analogiji prema nazivu hrvatsko pismo 
za glagoljicu (Hercigonja 2006: 3, 12). Njegove najstarije potvrde po- 
tječu s dubrovačkoga područja s kraja XV. stoljeća, no može se rekon- 
struirati da su mu temelji bili postavljeni već u XIV. stoljeću, vjerojatno 
u komunikaciji s adresatima u Srbiji. S hrvatskoga kulturnoga prostora 
taj su naziv na Zapad prenijeli po svemu sudeći katolički svećenici i 
pisari iz dalmatinskih gradova. Širenju glotonima srpski išlo je u prilog 
to daje u Srba ćirilica bila jedino pismo i da ona u Hrvata nije imala 
svoje posebno, jedinstveno ime, pa su npr. stanovnici Poljica ćirilicu 
zvali i glagoljicom, dok su u Dubrovniku glagoljicu zvali ćirilicom (Da- 
mjanović 2008: 8, Hercigonja 2006: 103, 271). Zbog nerazlikovanja i 
miješanja pojmova jezik i pismo srpska atribucija ćirilice nije se zadrža- 
la samo u svezama pisati srpskim pismom, pisati srpski, nego je prešla u 
nizu potvrda, prije svega na latinskom i talijanskom, u sveze tipa in 
lingua serviana, pa čak i tautološki in littera et idiomate serviano. Te se 
sveze nisu rabile u današnjem značenju u odnosu na zasebni jezik ili u 
odnosu na jezik i pismo, nego su označivale ili ćirilicu kao pismo, ili 
jezik koji se piše ćirilicom, pa tako npr. i crkvenoslavenski jezik u 

Rumunja ili jezik koji su autori neovisno o pismu inače sustavno zvali 
>hrvatski«. 


Budući da je »srpska« atribucija ćirilice i ćirilicom pisana jezika u 
hrvatskoj baštini bila defektnim glotonimom koji je bio vezan uz pismo, 
etnonim Srbin ni glotonim srpski u Dubrovniku ni drugdje na hrvatskom 
kulturnom prostoru nisu zabilježeni u općem jezičnom ni etničkom 
samoidentifikacijskom nazivlju. To vrijedi i za prostor današnje Vojvo- 
dine gdje su etnički Srbi iz Srbije u XVIII. i XIX. stoljeću vršili snažan 
kulturološki utjecaj. Kao što su vojvođanski Srbi u svojim prijevodima 
i preradbama hrvatskih književnih djela s kraja XVIII. stoljeća i s po- 
četka XIX. stoljeća odbacivali glotonime hrvatskih autora, tako ni 
hrvatski prevoditelji ili prerađivači srpskih knjiga nisu usvajali glotonim 
srpski. Ivan Ambrozović iz Sombora 1808. godine izdao je knjigu Pro- 
ricsja inarecsenja...u kojoj je na ikavici >sa serbskoga jezika na illyricski 
privedena, nadopunjena i sloxena« knjiga Jovana Muškatirovića Pričte 
iliti po prostom poslovice, temze sentencije iliti rečenija. Recipročno tomu 
Georgije Mihaljević »prečistio« je 1803. godine Aždaju sedmoglavu 
Vida Došena s »dalmatinskagojazyka na slaveno-serbskij«. Mihaljević 
se sam dosjetio Došenov jezik (štokavsku ikavicu) nazvati »dalmatin- 
skim«. Došen ga u svojoj knjizi zove »>naš jezik«, a sebe »Dalmatinom 
od mora velebitskoga«. Godine 1818. izdao je Gavrilo Kovačić srpsko 
izdanje Kačićeve knjige Razgovor ugodni naroda slovinskoga pod naslo- 
vom Pčsnoslovka iliti Pověst o narodu slavenskom iz knige Andree Kačića 
izvedena i po obrazu, vkusu i glagolu serbskom ... ustroena. Kačić je svoj 
jezik u knjizi Razgovor ugodni... zvao »jezik slovinski«, a umjesto pre- 
vladavajućega naziva »narod slovinski« rabio je i naziv »narodilirički«. 
U Korabgliczi... (11760) svoj jezik zove »bosanski«. 

Uporaba srpskoga glotonima kao općega glotonima, koji bi bio si- 
nonimom najproširenijemu glotonimu slovinski, bila je u Dubrovniku 


od samih početaka dubrovačke državnosti onemogućena jer je srpsko 
ime značenjski bilo vezano uz pravoslavlje, a Dubrovačka je Republika 

provodila strogu protupravoslavnu politiku u skladu s legendom o 
proročanstvu sv. Franje Asiškoga (1181.—1226.) iz 1220. da će opsto- 
jati sve dok bude zatvorena za »šizmatike«, tj. za pravoslavce. Utjecaj- 
na je bila i legenda o tom da je sv. Jakov Markijski (1393.—1476.) naja- 
vio da će Republika propasti kada se u Gradu sazida prva pravoslavna 
crkva. Te su legende produbljivale jaz prema susjedima pravoslavcima 
i osigurale su da se u hrvatskoj književnojezičnoj povijesti naziv srpski 
kao glotonim rabi samo defektno, isključivo kao jedna od intelektualnih 
nadregionalnih poveznica hrvatskoga kulturnoga prostora, koja je bila 
vezana uz ćirilicu. Tek poslije taj je glotonim, tijekom i nakon formira- 
nja suvremenih nacionalnih entiteta, postao u svezi sa serbokroatistič- 
kom ideologijom i u svezi s nastankom dubrovačkih Srba katolika u 
drugoj polovici XIX. stoljeća sredstvom političkih ekspanzionističkih 
ambicija i predmetom prijepora i zabluda. 


Za razliku od hrvatskoga povijesnoga glotonima srpski, koji je bio 
vezan uz ćirilicu, svi drugi hrvatski povijesni glotonimi rabili su se u 
međusobnoj interakciji neovisno o pismu, s tim da se u nizu primjera 
glagoljica označava hrvatskim pismom. 


Poseban status glotonima srpski očigledan je u usporedbi s drugim 
hrvatskim povijesnim glotonimima. Iako se npr. i glotonim bosanski 
mogao odnositi na ćirilicu, on se je rabio i u drugim značenjima kojih 
glotonim srpski nije imao: kao oznaka govorenoga jezika i kao oznaka 
idioma koji se je smatrao uzoritim idiomom hrvatskim piscima u Dal- 
maciji. U Dubrovčanina Mavra Orbinija to se očituje u primjedbi glede 
>Bosanaca« da »od svih naroda slavenskog jezika, oni se mogu podi- 
čiti najčišćim i najotmjenijim govorom i hvale se da oni još i dandanas 
čuvaju čistoću slavenskog jezika« (Orbini 1999 [1601]: 438). 

Proglašavanje jezika Bosanaca/ Bošnjaka »čistim« i »uzoritim« u 
dalmatinskim krugovima predstavlja začetak hrvatskoga purizma. 
Oznaka bosanski jezik nije se u to doba odnosila na jezik bosanskih 
muslimana (»Turaka«) ili pravoslavaca (»Srba«, »Grka«, »šizmatika«), 

nego na jezik bosanskih katolika, koji su sudjelovali u hrvatskoj etno- 
genezi i u pisanoj i usmenoj komunikaciji s dalmatinskim katolicima 
umjesto brojnih dalmatizama i inih dalmatinskih romanizama rabili 
riječi slavenskoga podrijetla. Zato se njihov jezik u Dalmaciji smatrao 
čistim i uzoritim. S purističkom intencijom i u okviru panslavenskoga 
sagledavanja vlastita identiteta Dubrovčanin Stjepan Gradić (1613.— 
1683.) stoga ocjenjuje jezik svojega sugrađanina Junija Palmotića 
(1607.—1657.) ovako: 


s Veoma se brinuo, osobito u tom epu, da mu jezik bude pravi- 
lan i čist od ostalih mana, a osobito od stranih riječi. Kako je 
pak zapažao da je slavenski jezik zbog prostranstva zemalja i 
raznolikosti naroda koje obuhvaća nekako razdijeljen na više 
narječja, nije se povodio za načinom govora kojim se služe 
njegovi sugrađani — oni, kako sam već rekao, ni po podrijetlu 
nisu Slaveni, a zbog neprekidnih veza s Talijanima i s ostalim 
stranim narodima uživaju u govoru puno stranih riječi i fraza 
— nego onim kojim se služe Bosanci. Ti se naime ljudi koliko 
tjelesnim izgledom i dostojanstvom, toliko i načinom govora 
čine od prirode stvorenima za ozbiljnost i ljepotu. Njihov se 
govor mnogo više približava uobičajenom jeziku daleke Podo- 
lije i Rusije negoli onome kojim se služe Česi i Poljaci što leže 
među njima.x 


Stjepan Gradić u nastavku svojega teksta naznačuje da je Palmotić, 
koji se je — ponavljamo — navodno ugledao u jezik sBosanacax, pisao 
prvenstveno za »Dalmatince i Hrvatex: 


s Ako ostali Dalmatinci i Hrvati ili drugi koji naši ljudi naiđu 
u tom djelu na govor koji se ponešto razlikuje od onoga kojim 
se sami služe, treba da smatraju da taj veoma vrstan pjesnik 
zaslužuje onaj isti oprost kojim su Atenjani počastili Pindara, 
Kalimaha, Teokrita i dorske pjesnike, odnosno nauzvrat Sici- 
Ici Beoćani i Lakonci Atičane Sofokla, Euripidai Aristofana.x 
(Hrvatski latinisti 1970: 120—121) 

Govoreći o »Dalmatincima i Hrvatima«, Gradić nema na umu 
dvije različite čitateljske publike, nego jednu čitateljsku i identitetsku 
zajednicu, koju poput Bohoriča imenuje dvočlanim imenom. Dubrov- 
čani su bili njezin dio, a u nju su na opisani način uvrštavali i »Bosance« 
(katolike). Njezino dvočlano ime bilo je motivirano toponimom Dal- 
matia et Croatia odnosno Croatia et Dalmatia kojim se svojedobno 
označivalo jedno kraljevstvo.“ 


Sastavnice toga dvočlanoga imena rabile su se (istoznačno) često i 
zasebno, a toponim Dalmacija kao stariji bio je učestaliji. Njegova uče- 
stalost bila je uvjetovana i njegovom uporabom kao zemljopisnoga 
pojma, sa ili bez državno-pravnih implikacija (kao zemoljopisna ozna- 
ka tadašnje i antičke Dalmacije). Dubrovački autori često su isticali 
svoju pripadnost upravo Dalmaciji. Braneći se od uključivanja u tzv. 
talijansku carinu, dubrovačke vlasti uputile su 1446. godine vlastima 
grada Barcelone poznato pismo u kojem kažu: »vjerujemo, da je ne 
samo vama već i narodima cijelog svijeta poznato i bjelodano, kako 
Dubrovčani nijesu Talijani niti su Italiji podložni, nego su koliko po 
svome jeziku, toliko i po razlogu položaja Dalmatinci i podložni pokra- 
jini Dalmaciji.« (Foretić 1960: 260). Filip de Diversis u Govoru u slavu 
kralja Alberta, kojije 1438. kao Habsburgovac okrunjen za ugarsko-hr- 
vatskoga kralja, zapisuje kako je Sigismund, Albertov prethodnik, 
>običavao pred svim narodima svijeta govoriti: Svi su se Dalmatinci od 
nas odmetnuli, a jedino su Dubrovčani uz nas i čuvaju neokrnjenu vjeru.< 
(Janeković-R&mer 2001: 121). Vinko Foretić primjećuje da »sve do 


© Sastavnice toga dvočlanoga toponima često su se rabile i zasebno. Zbog poistovjećivanja i 
miješanja naziva Dalmacija i Hrvatska trojica njemačkih putopisaca zapisuju u XV. stoljeću (1483., 
1488., 1497.) dase Dubrovnik nalazi u Hrvatskom Kraljevstvu (Kužić 2013: 342,346, 410; Matković 
1878: 177), a četvrti (1496.) da se nalazi u Hrvatima (Crabaten) (Kužić 2013: 405), sve uz različito 
hijerarhiziranje pojmova Slavonija, Dalmacija i Hrvatska. Englez Richard Guylforde bilježi 1506. da 
se Dubrovnik nalazi u zemlji Slavoniji ili Dalmaciji, pokrajini kraljevine Hrvatske (»Arragonse, in the 
coŭtre of Slauanye or Dalmacie, and in the prouynce of the royalme of Croatie«)« (Ellis 1851: 10, 
usp. Raukar 1997: 361). 

pada Republike više se puta i u službenim i u neslužbenim dokumen- 
tima ubraja Dubrovnik u Dalmaciju, što nema značenje politički- 
teritorijalno, jer je ostala Dalmacija pod Mlecima, ali ima geograf- 
sko-kulturno, a i nacionalno, jer se Dubrovčani smatraju pripadnicima 
istog naroda, koji živi u ostaloj Dalmaciji.x (Foretić 1960: 260). 


Dubrovački pjesnik Mavro Vetranović (1482.—1576.) hrvatsko i dal- 
matinsko ime rabi nešto drugačije pa Dubrovčanima poručuje da po 
svietu svak pravi — da ste sve Dalmate natekli u slavi — ne samo Dalmate, 
gospodo predraga — neg još sve Hrvate skupivši jednaga (Pavić 1871: 57). 
Vetranoviću je pojam Hrvat nadređen pojmu Dalmat, no nije jasno jesu li 
mu Hrvati svi Slaveni ilisamo jedan njihov dio (koji?). U poslanici svojemu 
prijatelju i književniku Petru Hektoroviću (1487.—1572.) s Hvara 30-ih 
godina XVI. stoljeća Vetranović svoj jezik zove snaš jezik«, slovinski 
jezik«, »jezik hrvatski« (Rešetar 1901, Grčević 2013). Vetranoviću je 
glotonim >hrvatski« istovrijednica raširenijemu glotonimu »slovinski<. 


Prema Radoslavu Katičiću (Katičić 1989) na posljednjem je listu 
latiničnoga izdanja Budinićeva Ispravnika za jereje (Mletci, 1709.) mle- 
tački knjižar Bartolo Occhi otisnuo katalog pod naslovom Broj knjig 
hervatskih jimenovanih odzdola nahodi se u butigi Bartula Occhi knjigara 
na Rivi od Hrvatov. Kraljićeve Pribogoljubne molitve izišle su pak 1734. 
u Bnecih ... na Rivi slovinskoj. Time se pokazuje da se Riva dei Schiavoni 
mogla prevoditi na dva načina: kao Riva slovinska ikao Riva od Hrvatov. 
U nastavku svojega teksta Katičić spominje jednu od Occhijevih knjiga 
koje naslov također potvrđuje da su se nazivi slovinski i hrvatski rabili 
kao sinonimi: Način za moći naučiti jedan putnik Latinin slovinjski jezik, 
a Hervat italijanski. O uklopljenosti naziva ilirski u taj sinonimni niz 
zorno svjedoči Lovro Šitović iz Ljubuškoga kao autor Latinsko-ilirske 
gramatike (1713.) i autor epskoga djela Pisna od pakla (1727.) (usp. Gr- 
čević 2009a: 218). Njemu su nazivi hrvatski i ilirski istoznačni, s poseb- 
nosti da na latinskom rabi nazive Iliri i ilirski, ana materinskom jeziku 
Hrvati i hrvatski. 

Uporaba dotičnih glotonima nije bila vezana uz neko određeno pi- 
smo, nego uz pitanje identiteta i nadregionalne pripadnosti. Rafo Bo- 
gišić uvjerljivo je pokazao da je u dubrovačkih renesansnih pisaca na- 
rodnosni identitet sadržajno bio hrvatski (Bogišić 1986). Zahvaljujući 
izgradnji zajedničkoga identiteta s hrvatskim sjeverom, dubrovački 
pjesnik Vladislav Menčetić (1617.—1666.) mogao je proglasiti Petra 
Zrinskoga 1663. »trubljom slovinskom« i najglasovitijim pjesnikom 
ne samo u »dubrovačkih krajeva« odnosno »dubrovačkijeh država«, 
nego takvim pjesnikom skojim se diči sadašnji narod svega puka slo- 
vinskoga«. »Narod puka slovinskoga« u Menčetića je nadregionalna 
etnička cjelina kojoj pripadaju Dubrovčani. Menčetić u nju ne ubraja 
Srbe, nego »narod puka hrvatskoga«, s kojim ujedno izjednačuje >na- 
rod puka slovinskoga«: Tva svies znana tebe izvisi — Varh svieh častih 
svieta ovoga, — O tvom svietu diha i visi — Narod puka h(a)rvatskoga. 
Menčetić u hrvatstvu sagledava snagu koja je od ropstva spasila čak i 
Italiju: Od robstva bi davno u valih — Potonula Italija — O harvackieh 
da se žalih — More otmansko ne razbija (Košćak 1954: 207). Povezuju- 
ćiiizjednačujući »narod puka hrvatskoga« i »narod puka slovinskoga«, 
Menčetić na svoj način nastavlja tradiciju kojom se Dubrovčani uvršta- 
vaju u kulturno-jezični krug koji je za sebe rabio sinonimne nazive 


slovinski — hrvatski — ilirski — dalmatinski. 


I dubrovački književnik Dinko Zlatarić (1558.—1613.) svoj je jezik 
zvao hrvatskim, a njegov sugrađanin Ignjat Đurđević (1675.—1737.), 
opisujući njegov (Zlatarićev) književni rad, kaže da je on ulagao mno- 
go truda u njegovanje dalmatinskoga (»Dalmatico idiomate«). Odmah 
u sljedećoj rečenici Đurđević tvrdi da je Zlatarić na ilirski preveo Tas- 
sovu pastirsku igru Aminta, a s grčkoga Sofoklovu tragediju Elektra 
(Hrvatski latinisti II: 238—239). Nedvojbeno je da se i tu glotonimi 
hrvatski — dalmatinski — ilirski rabe kao istovrijednice i da ne ozna- 


čuju jezik možebitno različitih zamišljenih zajednica. 

Jakov Mikalja, prvi dubrovački leksikograf, u svojem rječniku Blago 
jezika slovinskoga (1649.) na hrvatskom svoj jezik zove jezik slovinski, a 
na latinskom lingua illyrica. Da ta imena značenjski korespondiraju s 
hrvatskim imenom, pokazuje Mikaljin prijevod natuknica Hervat i 
Hervatska zemglja. One mu znače ne samo Croata i Croatia, nego i 
Illyricus i Illyricum. Za razliku od toga za pojmove Serbljin i serbska 
zemglja Mikalja kaže da znače Servianus i Seruia/Rasia. 


Dubrovčanin Joakim Stulić, autor najvećega hrvatskoga doprepo- 
rodnoga leksikografskoga djela, u rječniku u kojem je hrvatski polaziš- 
ni jezik u naslovu taj jezik također zove slovinskim, a ilirskim ga zove u 
naslovima rječnika u kojima su polazišni talijanski ilatinski: Rjecsosloxje 
slovinsko-italiansko-latinsko 1806., Lexicon Latino-Italico-Illyricum 1801., 
Vocabolario italiano-illirico-latino, 1810. Međutim, u suglasju s Mikaljom 
Stulić pridjev Illirico prevodi ne samo sa slovinski, nego i kao shrovatski, 
horvatski, harvatskix (1810: 731), aimenicu Illyricus prevodi sa Slovinac 
i Hrvat (i inačicama tih imena s fonološkim varijacijama). Za tal. sfatto 
di costumi illirici« navodi da se na »ilirskom« odnosno »slovinskom« 
kaže »pohArvatjen« (1810: 732). U Lexicon Latino-Italico-Illyricum 
piše: »lIllyrice, in illirico, slovinski, harvatski, hrovatski, horvatski« 
(1801: 674). 


Stulićev suvremenik iz Dubrovnika Marko Bruerović (Marc Bručre 
Desrivaux, oko 1770.—25. XI. 1823.) u svezi s dubrovačkim pomod- 
stvom u XVIII. i početkom XIX. stoljeća da od »čupe« (služavke) sdo 
najponosne vladike«, i od »pivnice« do dubrovačkih senatora (>gla- 
sovita Pregata«) »stidi se svak jezik slovinski čisto govorit«, kritizira 
da svatko >Slavne bi se slatko harvatske odrekô starine« (Počić 1852: 
55—58)." Takvi primjeri pokazuju da je hrvatsko ime u Dubrovniku 


& Bruerović je kao sin francuskoga konzula odrastao u Dubrovniku i poslije i sam postao fran- 
cuskim diplomatom. On se je u Dubrovniku razvio u pjesnika koji je pisao na više jezika, među 
ostalim i na hrvatskom jeziku dubrovačke književnojezične stilizacije. 

bilo prihvaćeno, iako nije bilo primarno ime, kao jedno od imena et- 
ničke zajednice za koju su Dubrovčani smatrali da joj pripadaju. Du- 
brovnik se time nije razlikovao od drugih hrvatskih priobalnih grado- 
va. Npr., splitski vlastelin Petar Marki (Markić) izdao je 1704. u 
prijevodu u »slovinski yezik« knjigu Misli karstianske za suaki dan od 
miseza isusovca Dominiquea Bouhoursa i namijenio ju »stariscinam, 
kanonikom i popovom suima Splitske Crikve Metropolitane i Parvostol- 
ne od Dalmatie i suee zemglie Harvatske«. Tom je formulacijom pre- 
uzeo titulaciju splitskoga nadbiskupa kao primasa Dalmacije i cijele 
Hrvatske (primas Dalmatiae et totiusque Croatia) koja je utemeljena u 
XIII. stoljeću, a koja jena svoj način mogla utjecati i na to da pojedinci 
poput dubrovačkoga pjesnika Vetranovića pojam Hrvati rabe u širem 
značenju nego pojam Dalmat(in/c/)i. 


Dakle, iako Marki, Bruerović ni Stulić glotonim hrvatski ne rabe kao 
primarni naziv, Bruerović uporabu slovinskoga jezika smatra pitanjem 
hrvatske starine, Marki ju vezuje uz svu zemlju Hrvatsku, a Stulić hrvat- 
sko ime određuje kao istovrijednicu slovinskoga imena, unatočtomu što 
je u njegovo doba hrvatsko ime primarno bilo vezano uz ozemlje poli- 
tičke Hrvatske koje se središte više nije nalazilo u Dalmaciji, nego na 
sjeveru, na kajkavskom području. Filip Grabovac iz Vrlike ide korak 
dalje te objedinjuje sva tri ključna hrvatska samoidentifikacijska nazi- 
va iz latinske i slavenske tradicije tako što svoju knjigu iz 1747. naslov- 
ljuje Cvit razgovora, naroda i jezika iliričkoga aliti arvackoga i u njoj 
utvrđuje da je »narod ilirički, slovinjski i arvacki« »jedan sve jezik 
premda su tri imena« (338). 


Navedeni hrvatski povijesni glotonimi nisu uvijek sinonimi i nije 
lako utvrditi koje idiome i kada pojedini autori njima točno obuhvaća- 
ju (pod pretpostavkom da su o tom uopće imali točne predočbe). Glo- 
tonimi slovinski i ilirski, pa tako i hrvatski, mogli su se u zamišljaju hr- 
vatskih humanista deklarativno odnositi ina jezik svih Slavena, iako je 
u stvarnim komunikacijskim odnosima riječ bila samo o književnom 


209 


jeziku predaka današnjih Hrvata jer drugi nisu bili obuhvaćeni njego- 


vom književnojezičnom izgradnjom. 


U panslavenskom sagledavanju svojega jezičnoga identiteta Šiben- 
čanin Faust Vrančić za »jezik slovinski« tvrdi 1605. (na hrvatskom) 
da je najrasprostranjeniji jezik na svijetu, a najčistiji da je onaj njegov 
dio kojim Slovinci govore u Dalmaciji (antičkoj!) od Istre do Makedo- 
nije iod mora do rijeke Drave (Lodereker 1605). Prikazom da se najči- 
stiji dio slovinskoga jezika proteže u granicama antičke Dalmacije, 
Vrančić predočava da su u prošlosti granice njegove Dalmacije i njezi- 
na jezika bile mnogo šire i važnije nego u njegovo vrijeme. On time kao 
predstavnik Zapada i njegove univerzalne Katoličke crkve u skladu s 
pojmovljem njihova vrijednosnoga sustava pruža intelektualni otpor 
turskim osvajanjima, a svoje zemljake u Dalmaciji, stiješnjene osman- 
skim osvajanjima na više-manje jadransko priobalje, situira u jednu 
širu, njima povoljniju i čak međunarodno relevantnu cjelinu. 

Vrančićje rabeći glotonim dalmatinski izabrao naziv koji je u zapad- 
nosno na višem stupnju nego naziv hrvatski, kojemu značenje u njego- 
vo doba na Zapadu nije bilo samo povijesno i etničko, nego u jednom 
vidu određeno i suženo tadašnjim hrvatskim državno-političkim gra- 
nicama i osmanskim prodorima. Zbog takvih razloga glotonimi slovin- 
ski, ilirski i dalmatinski bili su u hrvatskih pisaca u Dalmaciji u vrijeme 
humanizma i renesanse u cjelini gledano popularniji i učestaliji nego 
njihov sinonimni naziv hrvatski (usp. o njima Katičić 1989). To je uoč- 
ljivo i u Antuna Vrančića, strica Fausta Vrančića, koji (na latinskom) 
kao »narode« koji govore ilirskim jezikom popisuje de facto sve Slavene, 
protežući time značenje “regionalnoga" glotonima ilirski, također s 
podlogom iz antike, na najšire značenje glotonima slavenski. Narodi 
koji prema Antunu Vrančiću govore ilirskim jezikom jesu »Dalmatinci, 

Hrvati, Slavonci, Bosanci, Srbi, Bugari, Štajerci, Karantanci, Rusi, pa i 
Poljaci i Česi, koji su potekli od Dalmatinaca« (Vrančić 2014: 168).5* 


Ne treba posebno isticati da u suvremenom jezikoslovnom diskursu 
nitko ne drži da su svi slavenski jezici jedan jezik, niti da su u XVI. 
stoljeću bili jedan jezik, niti da su govoreni slavenski idiomi od Istre do 
Makedonije i od mora do rijeke Drave bili najčistiji, niti da je na tom 
prostoru ikada postojao jedan slavenski zasebni jezik, a niti bi danas 
bilo zamislivo slavenske idiome na tom prostoru objedinjeno zvati ili- 
ričkim, slovinskim, dalmatinskim, pa ni hrvatskim imenom. 


$+ Pod utjecajem legende o dalmatinskom podrijetlu zapadnih Slavena zbog koje Vrančić piše 
da su Česi potekli od Dalmatinaca, češki poslanici na Baselskom saboru 1433. kardinala Ivana 
Stojkovića Dubrovčanina zvali su svojim zemljakom iz Dubrovnika«, za koji kažu da je »grad u 
Hrvatskoj«, miješajući pojmove Dalmacija i Hrvatska. Sukladno s tim zovu ga i »Ivanom Slavenom 
iz Hrvatske«, usp. Monumenta 1857: 306—307, Šanjek 1990: 273. 

VII. O DUBROVAČKOJ REPUBLICI 
IBOKI KOTORSKOJ 


O HRVATIMA U DUBROVAČKOJ REPUBLICI 


uski grof i diplomat Petar Andrejevič Tolstoj (1645.—1729. (?)) 
Re je 1697.—1699. godine Europom za diplomatske i obavje- 
štajne potrebe ruske diplomacije Petra Velikoga.“ Hrvate spominje prvi 
put kada nabraja pripadnike različitih naroda koji žive u Mletcima. Oni 
su jedini Slaveni koje je ondje uočio (odnosno koje spominje) (Tolstoj 
1992: 54). Na putu brodom prema Malti uzduž Jadranske obale opisu- 
je grad Korčulu (>»Korsul«) kao posljednji u mletačkoj provinciji Dal- 
maciji prema dubrovačkoj kneževini (1992: 112—13). Nasuprot grada 
Korčule, koji je smješten na otoku, kaže da se na gori nalazi samostan 
i bogomolja Rimske crkve na ozemlju dubrovačke provincije. Riječ je 
o crkvi Gospe od Anđela s franjevačkim samostanom u Podgorju kod 
Orebića (usp. Kužić 2013: 140). Oko toga samostana, od kojega se 
prema Tolstoju prostire vladavina dubrovačke kneževine, po gorju žive 
Dubrovčani (Raguzjane), koji su pomorski kapetani, astronomi i mor- 
nari. Svi govore slavenskim jezikom, svi znaju i talijanski, a zovu se 
Hrvatima (Gervati) i drže se rimske vjere (1992: 113). 


5 Njegov dnevnik objavljen je prvi put kao cjelina 1888. godine, a najnovije kritičko izdanje iziš- 
lo je 1992. godine. Opširne izvadke iz Tolstojevih zapisa objavio je 1859. Alexandr Nikolaevič Popov. 
U hrvatskoj starijoj povjesničarskoj literaturi više se autora osvrće na informacije koje u svojem pu- 
topisu Tolstoj donosi o Hrvatima, no njihovi navodi često su nepotpuni ili odveć interpretativni. 

Tolstoj razlikuje državnu (Dubrovčanin) i etničku pripadnost (Hrvat) 
stanovništva Dubrovačke Republike. Dodatno ju opisuje podatkom da 
se dubrovački Hrvati drže rimske vjere. Jedan Pelješčanin koji na sličan 
način razlikuje kategorije državnosti i etničnosti bio je franjevac Ber- 
nardin Pavlović rodom iz Stona (1685.—1763., usp. HFB: 436—437). 
U knjizi Pripravljenje za dostojno reći Svetu misu... (1747.) koju je nami- 
jenio misnicima snaroda našega, koji se latinskim jezikom ne služex, 
kaže da je on iz Dubrovnika«, misleći time na Dubrovačku Republi- 
ku, a ne na sam Dubrovnik u kojem nikada nije živio. U knjizi Pokri- 
pljenje umirući... (1747., 1797., 1800.) kaže točnije da je — »iz dubro- 
vačke države«. Potonju je knjigu priredio (citiram prema 3. izdanju iz 
1800.) »za korist naroda harvasckoga«, a prvu spomenutu u »korist 
nas misnika harvaske ruke, i svega naroda nascega«. U objema knjiga- 
ma piše da ih je ispisao u »harvaski jezik«. Da za hrvatstvo Pelješčana 
nije bilo presudno biti katolikom, možda pokazuje primjer zapovjed- 
nika osmanske mornarice Pijale-paše (1515.—1578.) koji je u histori- 
ografiji Osmanskoga Carstva zapamćen kao »Hrvat«, a što je u XIX. 
stoljeću preneseno i u suvremene opise povijesti Osmanskoga Carstva 
nastale na Zapadu (usp. Hammer 1828: 182). Za Pijale-pašu smatra se 
da je rodom bio s Pelješca, no to nije verificirano. 

O SRBIMA U DUBROVAČKOJ REPUBLICI 


Doputovavši u Dubrovnik, P. A. Tolstoja primio je knez Dubrovač- 
ke Republike i s njim razgovarao na slavenskom jeziku (Tolstoj 1992: 
115). Tolstoja su u Dubrovniku kao ruskoga grofa i diplomata ugostili 
na najbolji mogući način. Noćio je u palači u Gradu (1992: 115). To je 
bio izraz osobita poštovanja i dubrovačkoga gostoprimstva. Srpski ar- 
himandrit Gerasim Zelić (1752.—1828.) imao je o Dubrovniku i od- 
nosu Dubrovčana prema pravoslavcima drugačije spoznaje pa u dodat- 
ku svojega Žitija iz 1823. tvrdi da »Raguzani, sirječ Dubrovčani, dok 
su imali svoju republiku«, »nijesu mogli trpljeti hristijanina vostočne 
crkve niti jednu noć u gradu koji da prenoći.« (Zelić 1900: 166). Su- 
kladno sa Zelićem srpski političari episkop Nikodim Milaš (1845.—1915.) 
iznosi u svojoj knjizi Pravoslavna Dalmacija glede Dubrovačke Repu- 
blike daje »poznato, kakvom je strašnom mržnjom ona bila proniknu- 
ta naspram pravoslavne crkve.« (Milaš 1901: 213). Milaš smatra da su 
Dubrovčani drugim Dalmatincima služili kao uzor sa svojim proganja- 
njem i osudom pravoslavlja i pravoslavaca i da su Dubrovčani u takvim 
stvarima pomagali bosanskim franjevcima. Prepričava kako je zadarski 
nadbiskup Karaman 1750. godine istaknuo Dubrovačku Republiku kao 
uzoritu jer njezina »uzvišena i mudra vlada« »nikad nije htjela dopu- 
stiti« su svojoj zemlji ni živim Srbima crkve, ni mrtvima groba« (Mi- 
laš 1901: 210—212). 


Na području Dubrovačke Republike jedino su židovi osim katolika 
imali pravo ispovijedati svoju vjeru (Janeković Römer 1993: 37). Srbi 
kao tzv. šizmatici mogli su u Dubrovniku boraviti samo privremeno pa 
se stoga, bez posebnih dozvola, u Gradu nisu smjeli zadržavati noću. 
Kad bi se pravoslavci iz dubrovačkoga zaleđa angažirali za poljogjelsku 
i domaću službu« kod dubrovačke vlastele, piše Kosto Vojnović, napu- 
štali bi pravoslavlje i priklanjali se katoličanstvu. Nakon isteka petogo- 
dišnjega ili sedmogodišnjega ugovora oni bi se, napuštajući Dubrovač- 
ku Republiku, vraćali pravoslavlju (Vojnović 1895: 22). Senat 

Dubrovačke Republike obnovio je stare zabrane i donio 1745. odluku 
kojom se zabranjuje boravak pravoslavnih svećenika u Gradu dulje od 
osam dana (Sivrić 2003: 400—401, 405—410). Za vrijeme boravka u 
Gradu, pa čak i prilikom šetnje u predgrađu (Pile), pravoslavni sveće- 
nici i kaluđeri morali su biti u pratnji stražara. Za njihovo čuvanje bili 
su zaduženi dubrovački oružnici, tzv. barabanti, koji su pored bombar- 
dijera (topnika) činili okosnicu dubrovačke plaćeničke vojske. Ta je 
vojska ustrojena nakon 1358., kada je Dubrovnik došao pod vrhovniš- 
tvo hrvatsko-ugarskoga kralja, a postojala je i nakon 1458. kada je 
Dubrovnik počeo plaćati danak Osmanskom Carstvu, sve do ukinuća 
Dubrovačke Republike početkom XIX. stoljeća. U više dubrovačkih 
ispravaističe se da barabante treba dovoditi iz Hrvatske, ne samo zbogiste 
vjere, nego izbogistoga jezika (Macan 1962: 304, Janeković Römer 1993: 
31). Dubrovačka Republika u XVII. stoljeću barabante je »s osobitom 
upornošću« nastojala uzimati iz sjeverne Hrvatske (Košćak 1954: 189, 
190, 215). Na temelju nadimaka barabanata Tomislav Macan ustanovio 
je već za XVI. stoljeće da su »golemom većinom« bili »Hrvati« (»Che- 
ruat, Choruatt i slični«), a pristizali su i iz Zagreba (Macan 1962: 304, 
316). Istraživanja T. Macana pokazuju da su se mnogi barabanti trajno 
naseljavali u Dubrovniku i ondje osnivali obitelji. Bili su zaduženi i za 
noćni nadzor šizmatika i heretika pa je jedan barabant 1503. godine otpu- 
šten jerje dopustio nekomu muslimanu prenoćiti kod njega (Macan 1962: 
308,313). Dakle, za nadzor Srba u Dubrovniku stoljećima su bili zaduženi 
prvenstveno hrvatski oružnici, koji za razliku od oružnika drugih narod- 
nosti s njima nisu imali komunikacijskih problema. 


Iako su predstavnici Dubrovačke Republike pokazivali virtuozno 
diplomatsko umijeće, pa su štiteći njezine interese i glede >grko-shizma- 
tika« — kako su uglavnom nazivali Srbe u službenim spisima — znali 
kada treba napraviti koji ustupak, ipak su izazvali veliki diplomatski in- 
cident s Rusijom odbijajući molbu Petra Velikoga da se vlastelinu i rusko- 
mu diplomatu Savi Vladislaviću dopusti izgraditi pravoslavna kapela u 

vrtu kuće koju je kupio u Dubrovniku (Vojnović 1895: 73). Toga se inci- 
denta dotiče i Lujo Vojnović (1864.—1951.) u XIX. stoljeću tvrdeći daje 
>Vlahe« »mrzio« ne samo dubrovački senat, nego i dubrovački puk«, 
zbog čega >pravoslavni Srbi ne mogahu imati u gradu crkve, i da je ta 
nesretna politika mnogo doprinijela padu republike uvrijedivši često 
koncem prošloga vijeka rusku vladu« (Srpsko-hrvacko pitanje 1888: 11). 


Ruski konzul u Dubrovniku u razdoblju 1857.—1869. Konstantin 
Dmitrievič Petkovič (1827.—1897.) objavio je u časopisu Russkaja 
beseda 1859. tekst o povijesti srpske pravoslavne zajednice u Dubrov- 
niku.“ Nikodim Milaš prenio je za svoju publiku jedan dio toga opisa, 
smatrajući da dobro prikazuje dubrovačku identitetsku koncepciju i 
odnos Dubrovčana prema Srbima i pravoslavlju. Ovdje ga prenosimo 
prema Milašu i u latiničnom preslovljavanju: 


s Nadraženi od rimokatoličkog sveštenstva Dubrovčani su 
toliko zašli bili u svom fanatizmu protivu jednoplemenika 
svojih pravoslavne vjere, da su smatrali, da sami opstanak re- 
publike zavisi od te bratoubilačke isključivosti. Sačuvalo se kod 
njih predanje, da je 1220. godine bio u Dubrovniku sv. Franci- 
sk asiski, i na pitanje Dubrovčana, koliko će postojati njihova 
republika, da je odgovorio, da će trajati ona dotle, dok vrata 
njena budu zatvorena za shizmatike. Isto tako da je sv. Jakov 
marlijski u jednoj propovjedi prorokovao, da će svršiti repu- 
blika tada, kad se u gradu ozida prva pravoslavna crkva. Pri 
takvom raspoloženju dubrovačkih stanovnika, pojmljivo je da 
našim jednovjernicima nije moguće bilo živjeti na zemljama 
republike, i morali su ili se latiniti, ili stojati tu bez crkve svoje 
isveštenstva. Pravoslavni Srbi, većim dijelom iz Hercegovine, 
počeli su dolaziti u Dubrovnik u XV. vijeku, ali do kraja XIX. 
vijeka nije tu bilo ni spomena o pravoslavnoj crkvi. Pravoslav- 
ni su morali, da bi slušali Božju službu, odlaziti u Petrovo selo, 
daleko dva sata hoda, ili u man. Duži, daleko šest sati. Došao 


$6 HeropuuecKuit ovepk cepőckoň npaBocaaBHofi o6inuHBi B Paryse. Pycckas 6ece,a, 1859., 
3:15, str. 1.—20. 

bi kadgod u Dubrovnik koji kaluđer iz toga manastira i čitao bi 
jutrenju ili večernju u kakvoj privatnoj kući, ali svagda krišom 
i pri velikom oprezu, dane bi zato Dubrovčani doznali. Kad je 
trebalo pravoslavno dijete krstiti, moralo se slati u Duži ili u 
Trebinje za sveštenika; akadbiumro u Dubrovniku pravoslav- 
ni, tijelo su mu nosili radi opijela u Trebinje, ako je imala rod- 
bina da za to potroši, inače su ga sahranjivali bez svake molitve 
(Bože oprosti, kao psa) u nekom udaljenom od grada mjestu, 
koje je za to republika odredila bila. Na pravoslavne su kaluđe- 
re, koji bi dolazili iz Hercegovine, dubrovački fanatici oštro 
pazili, gonili su ih i progonili, i radi toga su im pape slali svoje 
bule s blagoslovom i blagodarnošću, kao što je to učinio papa 
Venedikt XIV, kadje doznao da su Dubrovčani prognalijednog 
pravoslavnog kaluđera, koji se usudio bio svršiti sv. tajnu za 
pravoslavne«. (Milaš 1901: 212—213) 


Dubrovčani koji su u pjesničkim i inim djelima za svoju čitateljsku 
publiku kojoj nisu pripadali susjedi pravoslavci ni muslimani izricali 
panslavenske osjećaje pripadnosti sa svim Slavenima, sve do »mora 
ledena«, bili su dio cjeline koja je sudjelovala u osmišljanju, provođenju 
i podupiranju opisane politike Dubrovačke Republike prema svojim 
pravoslavnim susjedima. Taj se aspekt dubrovačke povijesti u literatu- 
ri koja se dotiče izgradnje etničkoga identiteta u Dubrovniku slabo 
uzima u obzir jer se nije uklapao ni u jednu od dominantnih kultur- 
no-političkih ideologija u XIX. i XX. stoljeću, a u najnovije vrijeme ne 
uklapa se ni u dekonstrukcijski pristup anacionalno orijentirane histo- 
riografije koja narodnosne entitete i njihove odnose smatra povijesno 
privremenima, »izmišljenima« ili »zamišljenima« konstruktima i iz 
svojega fokusa (neopravdano) isključuje istraživanje njihove geneze, 
osiromašujući time povjesničarske spoznaje o našoj prošlosti. 

HRVATII SRBI U BOKI KOTORSKOJ 


Stigavši iz Dubrovnika u Perast, Petar Andrejevič Tolstoj zapisao je 
da se to mjesto nalazi u mletačkoj državi i da u njemu žive »Hrvati«. 
Kaže da su oni pomorski kapetani, astronomi i mornari, čime uspostav- 
lja poveznicu sa zapadnim dijelom Dubrovačke Republike o kojem je 
pisao dok je bio na Korčuli (1992: 116). Tolstoj tvrdi da u Perastu ima 
i mnogo Srba grčke vjere, iako ondje nema grčke crkve. Smatra da su ti 
Srbi u mletačkoj državi nedavno izbjegli iz države turskoga sultana. 
Oni su vojnici, slični su u svemu donskim Kozacima i svi govore sla- 
venskim jezikom. Spominjući Srbe u Perastu, Tolstoj ne kaže da se oni 
sami zovu Srbima, nego kaže da nose hrvatske nošnje i da njihove žene 
i kćeri u svemu sliče hrvatskim ženama, kako u odjeći, tako i u ponaša- 
nju prema muškarcima (1992: 116). 


Iz Tolstojevih napomena o Hrvatima i Srbima može se razabrati da 
su Hrvati katolici i u Boki kotorskoj starosjedilački i dominirajući na- 
rodnosni element. Unatoč tomu Tolstoj iskazuje prema Srbima zbog 
pravoslavlja posebne simpatije i interes pa više puta ističe njihove kon- 
takte s Moskvom i Rusijom. Osim Hrvata i Srba Tolstoj kao stanovni- 
ke Boke kotorske spominje još i Crnogorce (kaže da sami sebe tako 
zovu) blizu Kotora i Perasta. Oni su kršćanske vjere, govore slavenskim 
jezikom, i nema ih malo. Nikomu nisu podložni, a katkada se bore 
protiv Turaka, katkada protiv Mletčana (1992: 118). 


Znameniti hrvatski povjesničar i filolog Ivan Kukuljević Sakcinski 
(1816.—1889.) napisao je 1856. godine Šimi Ljubiću da se u Dalmaci- 
ji »snova osviedočio da je kod konservativnog [starosjedilačkoga] 
našeg naroda sve do Arbanije ime hrvatsko jedino živo i narodno.« 
(Vince 1990: 290). Panslavistički orijentirani Fran Kurelac objavio je 
1862. u Fluminensiji, nakon što je obišao >batinom u ruci pješke sva 
naša i najzabitija sela« (Vulović 1892: 7), da se uvčrio da u Dalmaci- 
ji, Dubrovniku i Kotoru Srbina starosčdioca nikdč nejma«, da »uz 

morje vse je Hrvat, i vsaka besčda, čto ju Vuk ima u svom rččniku za- 
pisanu kao južnu ili jugozapadnu, ta se govori ne samo po primorju 
Hrvatskom nego i po vsoj Dalmaciji, zemlji pra-Hrvatskojx. S obzirom 
na ukorijenjenost hrvatskoga imena u Boki Andrija Kačić-Miošić o njoj 
je 1756. mogao pjevati ovako: 


“Ej Kotore, gnizdo sokolovo / na visokoj grani savijeno, / di se 
legu zmaji i sokoli, / koji caru puno dodijaše! // Svijeno je na 
jeli zelenoj / ter pokriva Buku od Kotora, / kojano je dika od 
Rvata / i vitežko srce od junaka (Kačić Miošić 1942: 51) 


U poglavlju III. vidjeli smo kako bosanski franjevci Jako Baltić i Ivan 
Franjo Jukić govore o »Hrvatima« katolicima iz »Albanije« i iz Spiča 
(okolica Bara i Sutomora). Međutim, skupljač narodnoga blaga i učitelj 
rodom iz Perasta Srećko Vulović (1840.—1900.) tvrdi krajem XIX. 
stoljeća da u njegovu djetinjstvu u katolika i pravoslavaca etnička ime- 
na Hrvati Srbin nisu bila u uporabi. Kaže da su Hrvati i Srbi svoj jezik 
zvali naškim, a pravoslavci da su sami sebe nazivali rišćanima (Vulović 
1892: 11). Vulović se sve do godine 1875. nije »mogao riešiti za hrvat- 
stvo« (Vulović 1892: 6) pa bi njegovo isticanje da u Boki prije toga 
hrvatsko ime nije bilo u uporabi, barem djelomice moglo imati oprav- 
davajuću funkciju zbog njegova relativno kasnoga nacionalnoga osvje- 
šćivanja. No posve je moguće i to da je tijekom XVIII. stoljeća i počet- 
kom XIX. stoljeća u većem ili manjem dijelu stanovništva Boke 
kotorske došlo do gubljenja imena Hrvat kao prednacionalnoga etno- 
nima, a tijekom XIX. stoljeća do njegove ponovne reanimacije u funk- 
ciji nacionalnoga imena u sklopu nastanka suvremenih nacija. 


Vulovića je godine 1875. Mihovil Pavlinović (1831.—1887.) potaknuo 
na proučavanje povijesti njegova kraja s obzirom na nacionalnu pripad- 
nost stanovništva i poručio mu: »Stecite sviest hrvatsku; jer je to sta- 
rodavno zemljište hrvatsko, na koje se utekoše Srbi, prije od Bugara, pa 
od Turaka. Hrvati su ostali vjerni latinskome obradu i vjeri katoličkoj, 
tamo u Boki i Zeti uz Arbaniju.«. Vulović je studirajući povijesna 

vrela, među njima i zapise Petra Andrejeviča Tolstoja, kojega iscrpno 
citira prema Vjekoslavu Klaiću, došao do zaključka da su u prošlosti 
starosjedioci u Boki kotorskoj bili Hrvati pa se je i on opredijelio za 
hrvatstvo. Za smanjenje broja Hrvata u Boki navodi kao razloge osim 
utjecaja talijanskih učitelja (1892: 13) među ostalima ove: 


>Poradi silne kuge, koja je bjesnila kroz Boku godine 157. i 
1630. neka sela, prije napučena starosjediocima hrvatskog 
plemena, opustješe. Napokon zbog toga, što je znatan broj 
starosjedilaca sa zapadnog prešao na iztočni obred, danas radi 
uztrajne propagande Vukove >Srbi svi i svuda<, danas kažem: 
dvije trećine naroda srbski osjeća.« (Vulović 1892: 7) 


Tu je riječ poglavito o pravoslavcima. S obzirom na »četiri duga 
stoljeća mletačkoga vladanja u Bocii dosljedno na tako davno prekinu- 
će svake državne zajednice s našom hrvatskom braćom«, Vulović 
smatra da se ne bi bilo ni čuditi sda se je i zbilja utrnula i posljednja 
iskra hrvatskog osjećaja« (1892: 14). 


Vulović misli da je ključnu ulogu za širenje srpske nacionalne ideo- 
logije u Boki s jedne strane imala slavistika (Franc Miklošič i Vuk S. 
Karadžić), a s druge strane Pravoslavna crkva: 


>Da smo mi, da su naši župnici, naši učitelji, a nada sve naše 
matere, onom žilavošću i uztrajnošću izticali hrvatstvo, kako 
su hrišćani nakon one Vukove >Srbi svi i svuda«< izticali srbstvo, 
druge bi nam danas ptice pjevale. Hrišćani posrbiše sve, pa i, 
Bože prosti, samoga Boga na nebu i andjelje oko njega; pak je 
li se čuditi posljedicama? Jesili kad slušao hrišćanskoga sveće- 
nika propoviedatiu crkvi? Ako jesi, bit ćeš zanago čuo, gdje iza 
svake druge treće rieči umeće: braćo Srbi, naša srbska vjera 
itd.« (Vulović 1892: 12) 


Za širenje srpske nacionalne svijesti opisuje da se provodi vrlo agre- 


sivno i da nadilazi konfesionalne granice: 

>Cielomu je svietu poznato, da je svojatanje jedna od glavnih 
mana srbskoga plemena; to mu je u krvi. Srbin hoće da svojata 
jezik, običaj, pjesme, vjeru. On ne obire sredstava, ne traži 
dokaza. Uljudno ga pozdravi dva tri puta, budi mu gdjekad 
uslužan iz gradjanske snošljivosti u medjusobnom razgovoru, 
ne odbij mu koju neumjestnu i tebi nepoćudnu tvrdnju, sjutra 
će te proglasiti Srbinom. Ako to odbiješ, proglasit će te rene- 
gatom.« (Vulović 1892: 15) 


Petar A. Tolstoj u Perastu je boravio više dana. Odsjeo je kod kapetana 
Vicka (Vičenca) Bujevića. Na Bujevićevu brodu radio je kao pisar Julije 
Balović (Šimunković 2004: 32). Balović je 1693. napisao pomorski 
priručnik (Luetić 1954, Šimunković 2004) u kojem svoj materinski jezik 
na talijanskom zove »Slavo« i »Slavo-Ilirico« (Šimunković 2004: 26, 
84). U rječničkom dijelu toga priručnika talijanski etnonim Slavo Balović 
prevodi na hrvatski etnonimom Hrvat. Korelaciju Slavo — Hrvat 
uspostavlja zato što su Mletčani dalmatinske Hrvate redovito zvali 
Slavenima (Sclavo, Sclavus, Sclavonus, Sclavone > Schiavo, Schiavon, Schia- 
vone), a oni sami sebe, čemu je svjedoki Tolstoj i Balović, izvorno Hrvatima 
(Čoralić 2001: 30, 75, o malobrojnoj srpskoj zajednici u Veneciji usp. 
Čoralić 2011). Budući da su Talijani Hrvate i inače najčešće zvali Slavenima, 
Bartol Kašić u svojem rukopisnom rječniku s kraja XVI. stoljeća natuknice 
Hrvati hrvatski na talijanski ne prevodi samo sa Croato, nego i sa Sclavone 
(Kašić 1999: 123). I poznati hrvatski povjesničar XVII. stoljeća Ivan 
Lucić zabilježio je da Talijani rabe glotonim slavenski, no da Dalmatinci 
i njima susjedni Slaveni svoj jezik nazivaju hrvatskim ili srpskim, prema 
tome kako je čije narječje (Foretić 1969: 82). 


Kristo Mažarović (ili Mazarović), kojije također bio iz Perasta, izdao 
je 1712. u Mletcima treće izdanje knjige Cviet od kriposti... kojaje većim 
dijelom nastala kao prijevod, u »jezik ilirički aliti slovinski«. Na kraju 
teknjige otisnute bosančicom nalazi se kataloški naslovu kojem se ime 
Hrvati prevodi mletačkim etnonimom izvedenim od S(c)lavi: Broj 
knjig' hervatskih' u Butigi Bartola Okki knjigara na rivi od' Harvatov' 

(dei Schiavoni)x (Kukuljević 1860: 12, usp. daljnje slične primjere u 
Mandić 1973: 276—277). Iz te se knjige može dakle iščitati da oni koji 
se zovu Hrvati svoj jezik zovu ilirički i slovinski. U dvojezičnom progla- 
su o zemljišnim knjigama i naplati poreza za mletačku Dalmaciju i 
Albaniju (tj. Boku kotorsku) od 17. kolovoza 1750. kaže se da se proglas 
obznanjuje u svakom selu spomenutih država, a osim na talijanskom 
da se izdaje paralelno i na ilirskom (Illirico), kako se nitko ne bi mogao 
izgovoriti nerazumijevanjem talijanskoga. Međutim, u paralelnom 
tekstu na ilirskom taj se jezik ne zove ilirskim, nego hrvatskim (harvacki 
yexik). (Burić —Šarić Šušak 2013: 11). 


Osim nazivima Hrvati — hrvatski, Slovinci — slovinski i Iliri — ilirski 
inteligencija se u Boki kotorskoj kao i u drugim hrvatskim priobalnim 
krajevima koristila i nazivom Dalmatin(c)i. Kotorski vlastelin Maro 
Dragović u svojoj posveti Bartolu Kašiću, koja je otisnuta u Kašićevoj 
knjizi Pjesni duhovne od pohvala Božijeh 1617. godine u Rimu, kao vlasti- 
te identitetske odrednice rabi dalmatinsko i hrvatsko ime. Za nj je dalma- 
tinstvo uža identitetska odrednica, a hrvatstvo šira. U svojem panslaven- 
skom zanosu hrvatskim imenom obuhvaća Slavene sve do smora 
ledenax pa u odnosu na Kašića kaže: Kada s“ navijestio u pjesnieh svud 
glas tvoj, — Naši Dalmatini i vas rod Harvacki, — Daržat će u cini pjeva- 
nja glas rajski; — Od našega mora do mora ledena — Živit od govora dika 
će plemena (Stojković 1919: 220). 


Treba postaviti pitanje zašto Tolstoj Hrvate od Pelješca do Perasta 
ne zove Ilirima, Slovincima ili Dalmatin(c)ima. Njemu su ta imena, koja 
su rabili hrvatski pisci, zasigurno bila poznata. Kao prvo, ovdje navede- 
ni primjeri pokazuju da Tolstoj starosjedilačko katoličko pučanstvo u 
Boki kotorskoj naziva Hrvatima zato što je na licu mjesta čuo da se ono 
tako zove. (Do toga je zaključka došao i Vulović.) Kao drugo, on je vje- 
rojatno znao da drugi samoidentifikacijski nazivi u Hrvata nisu etnička 
imena i da zajedno označuju jednu narodnosno-etničku cjelinu, a ne 
više njih. Tolstoj je vjerojatno smatrao da bi za njegovo čitateljstvo bilo 

zbunjujuće kada bi iznosio sve samoidentifikacijske nazive hrvatske 
inteligencije koja ih je rabila pod utjecajem i na poticaj civilizacijskoga 
okružja Zapadne Europe, misionarskih vizija vodstva Katoličke crkve, 
pai vlastitih tradicija, a čime bi preuzimao i njihove romantičarske pan- 
slavenske poglede i pripadajuću nomenklaturu u kojima se snjihovx 
narod i jezik prostire sve do Rusije, a čemu je u konačnici glavni cilj bio 
prikazati da su veći i važniji nego što su u stvarnosti bili. Tolstoj je, čini 
se, sve to znao i stoga je ostao samo pri imenu Hrvat. 


SRBI O HRVATSKOM JEZIKU 
U DUBROVNIKU 


Sedamdesetih i osamdesetih godina XVIII. stoljeća austrijske su 
vlasti pokušavale iz srpskih pravoslavnih škola na teritoriju pod svojom 
upravom izbaciti ćirilicu islavenosrpski jezik. S tim ciljem izdale su 1779. 
godine za tamiški Banat naredbu o ukidanju ćirilice izvan crkve i o 
uvođenju latinice i »općega čistoga ilirskoga jezika« u škole. Jedan od 
vodećih srpskih jezikoslovaca XX. stoljeća Aleksandar Belić kaže da 
ənije teško zamisliti kako je strašno morala odjeknuti ta odluka u du- 
hovnim i prosvetnim krugovima u Vojvodini«. Ocjenjuje da je austrijska 
vlada time htjela >hrvatski i srpski živalj, tj. katolički i pravoslavni« 
izjednačiti si u upotrebi latinice i prostonarodnog jezika« te »>kulturu 
Vojvodine spojiti sa kulturom Hrvatske i Slavonije« (Belić 1948: 16—19, 
usp. i Magarašević 1898). Istoj je svrsi trebala poslužiti i zamisao da 
Stulićev rječnik postane obvezatnim (i) za pravoslavne škole, a razmiš- 
ljalo se i o tom kako da se uredi na način skako bi se njim mogla služiti 
ne samo prava ilirska narodnost, nego i svi drugi s njom u jeziku srodni 
narodi, kao: Poljaci, Česi, Moravci, Kranjci, Vindi, Rusi i t. d.« (Maga- 
rašević 1898: 3). Na vijećanju o tom pitanju kao branitelji ćirilice i srpske 
književnojezične tradicije nastupili su episkop i dvorski savjetnik Ilirske 

dvorske kancelarije Petar Petrović i dvorski savjetnik grof Edlinger. 
Đorđe Magarašević prenosi dijelove teksta iz zapisnika (koji su pisani 
njemački) sa sjednica od 17. studenoga 1791. i od 9. siječnja 1792. Ed- 
linger podupire Petrovića i tvrdi da bi Stulićev rječnik u srpskim škola- 
ma prouzročio odnarođivanje i prekid srpske književnojezične tradicije: 


»Srpski narod bi ovakovim rečnikom zaboravio po vremenu 
čitati svoje knjige. Morao bi učiti latinski, mađarski, hrvatski i 
u opće svaki jezik koji mu je u susedstvu, te bi izgubio svoju 
narodnost. S tim bi dakako moralo uginuti i obeležje toga na- 
roda, koje ga je vekovima delilo od tolikih drugih naroda.x 
(Magarašević 1898[194]: 6) 


Episkop Petrović odlučno odbacuje zamisao o Stulićevu rječniku u 
pravoslavnim školama. Tvrdi da bi se time Srbima nametao »jezik 
hrvatski«, koji se znatno razlikuje od »srpskoga«. Petroviću nije bitno 
kakvim jezikom govori jednostavan narod, nego ponajprije kakvim se 
književnim jezikom služi njegova inteligencija: 


>Slavenosrbi su svoj crkveni jezik kultivisali i on se kod njih 
sve više razvijao, pa sad najedanput im se nameće mnogo ra- 
zličitiji jezik hrvatski. Ni za naš narod ne bi dakle zgodan bio 
taj rečnik a kamo li za ostala slovenska narečja u našoj državi. 
Hrvatski dijalekat je prema slavenosrpskom, kao npr. gornjo- 
njemački prema švapskom« [...]. 


»Ako se hoće ovo delo da štampa o državnom trošku, tada 
referent Petrović po svojoj dužnosti mora izreći, da je ovakvo 
delo onda zgodno samo za Hrvate i Dalmatince, jer samo njima 
može koristiti, a slovenski narod koji samo ćirilicu poznaje 
mora ostati pri rečniku koji je i dosad bio. [...] Naš narod nema 
dakle te potrebe, da se služi tuđim rečnikom, koji mu istiskuje 
iz ruku pradedovsko pismo.« (Magarašević 1898 [194]:4—5, 
usp. Brlek 1987: 70) 


Iz Petrovićeva tumačenja vidljivo je da književni jezik u Stulićevu 
rječnik smatra tuđim i da ga ne želi prihvatiti kao svoj. Na prihvaćanje 

ga nije potaknula ni činjenica da se Stulić rubno služio (vjerojatno ne 
slučajno) slavenosrpskim izvorima, a ni austrijski plan da se pripremi 
izdanje Stulića na ćirilici (Brlek 1987: 92). 


Uočljivo je da episkop Petrović i grof. Edlinger Srbe zovu dvojako: 
Ilirima i Srbima. Edlinger ide pri tom čak i korak dalje pa pojam =pravi 
Iliri« nedvojbeno izjednačuje samo sa Srbima pravoslavcima te glede 
Stulićeva rječnika stoga traži >da se zbog pravog ilirskog naroda u tom 
delu moraju upotrebiti samo ćirilska slova.« (Magarašević 1898: 4). 


Edlinger i Petrović Srbe zovu Ilirima zato što je to bio instituciona- 
lizirani naziv u ustanovi u sklopu koje su djelovali. Riječ je o Ilirskoj 
dvorskoj kancelariji, koja je prvotno bila osnovana 1745. od strane Ma- 
rije Terezije pod imenom Ilirska dvorska komisija. Kancelarija odnosno 
Komisija bila je nadležna za predmete pravoslavnih doseljenika u Ha- 
bsburškoj Monarhiji.” Austrijske vlasti nazivale su pravoslavne i njihov 
(slavenosrpski) književni jezik iizvan te ustanove Ilirima i ilirskim, iako 
to nisu bili jedini nazivi koji su bili u uporabi. 


Krajem XVIII. stoljeća glotonim hrvatski bio je najrašireniji naziv 
za kajkavštinu. Za štokavštinu se je on službeno rabio samo rijetko. S 
obzirom na to postavlja se pitanje zašto su Petrović i Edlinger Stulićev 
štokavsko-(i)jekavski književni jezik, odbijajući ga, nazvali upravo 
>jezikom hrvatskim«. Da bi se to razumjelo, treba uzeti u obzir da je 
naziv ilirski u Petrovićevu okružju imao nekoliko značenja: 


€ Preimenovana je 1747. u deputaciju, ukinuta 1777. godine, obnovljena 1791., te konačno uki- 
nuta 1792. Njezine je poslove opet preuzela Ugarska dvorska kancelarija. 

& Zvonko Pandžić s pravom polazi od toga da Srbi kroz povijest u »unutarsrpskom diskurzu« nisu 
prihvaćali ilirsko ime za svoj jezik (Pandžić 2009: 147). Međutim, nakon što su se Srbi pod vodstvom 
Arsenija III. Čarnojevića 1690. počeli naseljavati na prostoru Habsburške Monarhije, uočljivo je da 
pojedinci iz njihovih redova pod austrijskim utjecajem i s jasno postavljenim političkim ciljevima u 
ograničenom opsegu rabe nazive Iliri — ilirski kao samoidentifikacijske nazive. U dekonstrukcijskom 
povjesničarskom pristupu neki iz toga izvode teško prihvatljiv zaključak da je u Srba prije ilirizma 
postojao »srpski ilirizam« usporediv s onim hrvatskim Usp. Blažević 2008: 319. 

1. značenje u kojem se teoretski odnosi na sve južne Slavene, katkada 
i na sve Slavene; 

2. mlađe značenje u odnosu na Srbe i njihov književni jezik koje su 
u uporabu uvele bečke kancelarije i 

3. tradicionalno značenje koje je prevladavalo u uporabi na južnosla- 
venskom prostoru. Stulić je prema toj tradiciji svoj (književni) 
jezik zvao ilirski, a značenje toga naziva u jednom je svojem rječ- 
niku opisao ovako: »]llyrice, in illirico, slovinski, harvatski, hrovat- 
ski, horvatski«.* Vidjeli smo da su članovi toga sinonimnoga niza 
bili i nazivi dalmatinski i bosanski. 

Da bi se odupro nametanju hrvatskoga književnoga jezika i hrvat- 
skoga književnojezičnoga tipa putem zajedničkoga naziva ilirski, Petro- 
vićseuimenovanju jezika jasno razgraničio: Stulićev je »ilirski« nazvao 
onim nazivom iz sinonimnoga niza za koji je smatrao da je najprimje- 
reniji svojemu pojmu i da na nominalnoj razini primjereno razgraniču- 
je Stulićev »ilirski« od njegova »ilirskoga«, tj. slavenosrpskoga. 


Iz toga se vidi da u prednacionalno doba nisu svi pravoslavci na 
srednjojužnoslavenskom prostoru u Habsburškoj Monarhiji etnonim 
Hrvat i glotonim hrvatski smatrali na neki način njima prihvatljivim 
samoidentifikacijskim nazivima, nego da su ga oni s izgrađenom srp- 
skom etnogenetskom sviješću doživljavali kao sebi suprotstavljenima. 


Ovdje oprimjereno odbacivanje Stulićeva jezika kao »jezika hrvat- 
skoga« pomaže nam razumjeti zašto srpski jezikoslovac i književnoje- 
zični reformator Vuk Stefanović Karadžić u Pjesnarici iz 1815. kaže da 
bi mu Srijemci zamjerili da im nameće »horvatski jezik« da je sve 
pjesme objavio na »hercegovačkom« (tj. na (i)jekavici). U Vojvodini 
se dobro znalo za austrijske pokušaje da se tamošnjim Srbima uvede 
Stulićev rječnik i njegov tip književnoga jezika. Pavle Ivić Karadžićeve 
je riječi o »horvatskom jeziku« pokušao objasniti kao nekakvu šalu, 

tvrdeći da se tu glotonim hrvatski odnosi na kajkavštinu. Međutim, 
riječje o rusificiranom obliku glotonima hrvatski koji je napisan suklad- 
no slavenosrpskoj tradiciji vojvođanske inteligencije. Da nije riječ o 
kajkavizmu ni o kakvoj šali, vidi se u Karadžićevu pismu Kopitaru od 
28. VI. 1815. u kojem se tuži na isti problem. U pismu umjesto naziva 
shorvatski jezikx rabi pogrdni izraz »šijački« za koji Kopitaru tumači 
da njime Srijemci »Horvaćane« (tj. njihov jezik) zovu, a da »Herce- 
govce« i ne poznaju (Karadžić 1811—1821: 243). 


Vrlo je vjerojatno da je Karadžić svoje pismo Kopitaru i napomenu u 
Pjesnarici napisao pod dojmom promišljanja srpskoga književnika M. 
Vidakovića u Primečaniju o serbskomu ezyku, otisnutom u njegovoj knjizi 
Ljubomir u Elisijumu 1814. godine. Već smo rekli da Vidaković ondje 
spominje kako se dosta puta može čuti da se »Sremci« i »Ervati« 
prepiru iinate zbog svojih jezičnih razlika. Kad u Srijemu i Banatu čuju 
nekoga iz Slavonije i Hrvatske, ili iz Bosne, i Hercegovine, odmah kažu 
>ovo je šijak! kako govori«. U Vidakovićevu su tekstu »Ervati« oni 
pravoslavni (i)jekavci iz Hrvatske i okolnih predjela koje on uključuje 
u razmatranja o novom zajedničkom srpskom književnom jeziku zbog 
njihove pripadnosti Pravoslavnoj crkvi, tj. zbog njihove pripadnosti 
zajedničkomu književnojezičnomu i kulturnomu krugu. Na temelju 
svega što smo ovdje naveli, može se zaključiti da ih Vidaković skupno 
zove »Ervatima« zato što su se mnogi od njih sami tako zvali. Iz toga 
slijedi da su vojvođanski Srbi početkom XIX. stoljeća »jezikhrvatski« 
odbijali ne samo kao izgrađeni književni jezik hrvatske kulture, nego i 
kao dijalektalni idiom kojemu je (i)jekavski refleks jata jedno od glav- 
nih obilježja, nevezano uz to jesu li njegovi govornici kulturološki 
gledano (tj. vjeroispovijedno) pripadnici vlastite zajednice. Do takva 
je zaključka došao i Vjekoslav Klaić: 


»To znamenito mjesto iz Vukova predgovora jasnije od sunca 
pokazuje, da su pravi historički Srbi, naime Srijemci ekavci još 
godine 1815. mimo sve nastojanje Dositijevo i Vukovo 

smatrali i perhorescirali ijekavski hercegovački dijalekt kao 
tuđi, kao hrvatski, pa zato bijedili Vuka, da im nameće hrvatski 
jezik, kadje štampao narodne pjesme hercegovačkim dijalektom. 
Kad su dakle ti isti suvremenici Vukovi prevodili Kačića i 
Gundulića na srpski jezik, činili su to najviše zato, što su jezik 
Gundulićev, a kud ikamo još jezik Kačićev (ikavštinu) smatra- 
li za tuđi, hrvatski jezik. x (Klaić 1930: 57) 


Klaićevu tvrdnju o odnosu srpskih pisaca prema ekavici dojmljivo 
predočava srpski učitelju Osijeku Stefan Rajić koji je preveo i srpskomu 
čitateljstvu prilagodio knjigu Satir Matije Antuna Relkovića koja je 
napisana pretežito s ikavskim refleksom jata. Rajić je svoje izdanje 
Satira objavio 1793. na ćirilici. Ono je ponovno tiskano 1807. godine. 
Rajić u naslovu kaže da je Relkovića preveo sna prosto-serbskij jezyk» «. 
Stjepan Damjanović utvrdio je daje Rajić Relkovićev jezik mijenjao na 
svim razinama i da je unosio i elemente ruskoslavenskoga jezika. Na 
fonetsko-fonološkoj razini Damjanović navodi za Rajićeve promjene 
sljedeće primjere: lip, dvi (Relković) — lep, dve (Rajić); svemogući, po- 
moćnik — svemoguštij, pomoštnik; džamija, sapundžija — žamija, sapu- 
nžija; puk, put — polk, plot; hranio, grihota — ranio, greota; ufate, zafa- 
ljuje — uhvate, zahvaljuje; kuharica, duhan — kuvarica, duvan 
(Damjanović 1986: 236—237). Rajić je »najdosljedniji« sbio u mije- 
njanju ikavskog refleksa jata u ekavski« (Damjanović 1986: 237). Kako 
bi osigurao bolju komunikaciju s publikom kojoj je namijenio svoju 
preradbu Relkovića, Rajić donosi i niz sadržajnih promjena pa npr. 
Relkovićeve stihove Jer Slavonac ne da svoje dice — da se idu učiti A, B, 
C mijenja ovako: Jer Slavonac decu i ne vodi — Da izuče az, buky i vjedi 
(Damjanović 1986: 239). Rajić je na drugim mjestima slavonsko ime 
zamjenjivao srpskim ili (češće) slavenskim, a slavonsko ime zadržavao 
(uglavnom) u pejorativnom kontekstu. Stoga se može zaključiti da ime 
Slavonac i glotonim slavonski nisu bili njegovi samoidentifikacijski 
nazivi i da ih ni njegova publika nije prihvaćala kao svoje vlastite (usp. 
Damjanović 1986: 239). Rajiću i njegovoj publici nazivi Slavonac i 

slavonski bili su očigledno strani, iako su dobrim dijelom živjeli u zem- 
lji koja se je zvala upravo Slavonija. 


Posebno je ilustrativan primjer tršćanskoga trgovca, izdavača i kul- 
turnoga radnika Jevte Popovića, znanca i korespondenta mnogih ista- 
knutih Srba prve trećine XIX. stoljeća (Dositeja Obradovića, Pavla 
Solarića, Vuka Karadžića, Lukijana Mušickoga, Gerasima Zelića, Joa- 
kima Vujića) koji je prihvatio ranoslavističku pansrpsku jezično-nacio- 
nalnu ideologiju i postupno također i Karadžićevu književnojezičnu 
stilizaciju, uključujući njegov slovopis i pravopis. On je ipak u svojim 
izdanjima potpuno ekavizirao i/ili dejekavizirao djela dubrovačkih au- 
tora Vladislava Menčetića i Ivana Gundulića (1826., 1837.), ostavivši, u 
najvećoj mjeri, na gramatičkoj i leksičkoj razini neizmijenjen izvorni, 
njemu dostupan tekst. Taj naizgled protuslovni postupak bjelodano 
ukazuje na sraz kulturnih silnica; jedne autentično srpske koja je sve 
izvorno štokavsko jekavsko na pisanom vernakularu radikalno odbija- 
la, unatoč deklarativnoj egzaltaciji navodne srpskosti ukupne štokav- 
štine i njezinih književnih dostignuća, te druge, nametane od ranosla- 
vističkih krugova i oprimjerenih u djelu Vuka Karadžića. Ta iznimno 
intrigantna, nedostatno u literaturi obrađena i nijansirana tema bit će 
predmetom daljnjih istraživanja. 

VIII. ZAKLJUČAK 


prvim stoljećima povijesti južnih Slavena nositelji etnonima Hrvat 
U. su tri glavna središta. Središte karantanskih Hrvata nalazi- 
lo se je na zapadu, na području današnje Austrije. O njegovu postojanju 
svjedoče toponimi i zapisi od kojih najmlađi potječe iz druge polovice 
XI. stoljeća. Slovenski, austrijski i dijelom hrvatski povjesničari u mo- 
gućoj su mjeri istražili i istražuju pitanja vezana uz karantanske Hrva- 
te, no cjelovita sinteza o njima još nije napisana. 


Drugo središte južnoslavenskih nositelja etničkoga imena Hrvat 
nalazilo se je u Dalmaciji. Ono je stečenom državnošću u Srednjem 
vijeku postalo ishodištem povijesti suvremenoga hrvatskoga naroda. 
U historiografiji nije jednoznačno razjašnjen odnos dalmatinskih i 
karantanskih Hrvata. Ljudmil Hauptmann dokazivao je da su Hrvati 
u Karantaniju stigli iz Dalmacije i da su među predcima današnjih 
Slovenaca bili plemićki, vladajući sloj koji je na razvalinama avarske 
vlasti osnovao karantansku Hrvatsku. Bogo Grafenauer to je osporavao 
i dokazivao da prva pretpostavljena slavenska državna tvorevina u Ka- 
rantaniji vjerojatno ustrojena u VII. stoljeću nije nastala kao rezultat 
pokoravanja alpskih Slavena od strane Hrvata iz Dalmacije, nego kao 
rezultat vlastitih društvenih razvoja. Nada Klaić postavila je paktezu da 
su Hrvati iz Karantanije naselili Dalmaciju, tj. da je Karantanija bila 
pradomovina dalmatinskih Hrvata. Iako nije vjerojatno da bi Karanta- 
nija bila pradomovina svih ili većine dalmatinskih Hrvata, nemoguće 

je isključiti da se jedan dio karantanskih Hrvata nije preselio u Dalma- 
ciju i Slavoniju. Glede karantanskih Hrvata Otto Kronsteiner postavio 
je tezu da su oni bili slavenizirani avarski ratnički sloj koji je zadržao 
svoj viši društveni položaj. 

Treće srednjovjekovno središte nositelja etnonima Hrvat u južnih 
Slavena nalazilo se je na jugoistoku, na prostoru negdašnje dukljanske 
države. Ono je najslabije istraženo i u novijim povijesnim pregledima 
uglavnom se ne spominje. Iako postoje indicije da su nositelji etnonima 
Hrvati ondje prvotno imali neki oblik državnosti ili upravni ustroj pod 
svojim etničkim imenom, o njem osim spomena »Crvene Hrvatske« 
u Ljetopisu Popa Dukljanina nema sačuvanih povijesnih zapisa. 


U spisu De administrando imperio bizantskoga cara Konstantina 
Porfirogeneta koje je glavno vrelo za ranu hrvatsku srednjovjekovnu 
povijest ne spominju se Hrvati u Duklji. Međutim, spominju ih mlađi 
bizantski kroničari od XI. do XIII. stoljeća. Moguće je da je Hrvata u 
Duklji bilo i u vrijeme Porfirogeneta koji ih ne spominje zato što tada 
kao etnicitet više nisu bili državno-politički čimbenik. Iščitavajući 
zapise mlađih bizantskih povjesničara, Vjekoslav Klaić došao je do 
zaključka da su se Hrvati nalazili ina Kosovu polju. U historiografiji se 
ta teza nije razmatrala ni prihvatila jer je prevladao načelni stav da su 
spomeni bizantskih kroničara Hrvata u Duklji nepouzdani, pogotovo 
nakon što je Nikola Radojčić 1927. godine iznio tezu da je u njih ime 
Hrvat sinonim imenu Srbin. Radojčići drugi povjesničari koji su odba- 
cili mogućnost da bi u Duklji bilo (i) Hrvata, iz svojih su razmatranja 
isključili povijesne toponime i antroponime koji govore suprotno. 

Najjači i ujedno najintrigantniji pokazatelj koji svjedoči o postojanju 
etnonima Hrvatu Duklji jesu tragovi raških Hrvata. U Raškoj su hrvatska 
plemena svoje ime prenijela na tamošnje Vlahe i vjerojatno i na druge 
Slavene. Dio raških Hrvata iselio se je najkasnije početkom XIII. stoljeća 
u Makedoniju. Tragovi Hrvata u Makedoniji sačuvali su se u toponimu 
Arvati na Prespanskom jezeru, u makedonskim antroponimima do XV. 

i XVI. stoljeća, a također i u narodnoj predaji, prije svega u pjesmama 
Krali Marko i Arvatka devojka i Arvatka devojka i triese junaci. 


Iz Makedonije su se skupine Hrvata iselile u Grčku, a jedan njihov 
dio spustio se je rimskom magistralnom cestom Via Egnatia u albansku 
Muzakiju, plodnu zemlju između rijeka Seman i Shkumbin. Onamo su 
stigli sa svojim svećenicima iu Gornjem Kru (a)tju podigli (pravoslavnu) 
crkvu sv. Nikole. 


Migracije raških Hrvata i kroatiziranih raških Vlaha mogu se putem 
toponima i antroponima na prostoru današnje Srbije pratiti sve do 
Beograda. Oni su se iseljavali i u Bosnu i Hercegovinu i u Habsburšku 
Monarhiju, gdje su se neki njihovi potomci poput Josipa Runjanina 
uključili u suvremenu hrvatsku etnogenezu kao pravoslavni Hrvati. 


U Raškoj su osim starosjedilačkoga sloja pravoslavnih Hrvata zajed- 
no sa Srbima i Vlasima živjeli i naknadno doseljeni Hrvati katolici, 
mahom graditelji, zanatlije, rudari i trgovci. Dolaskom porobljenih i na 
islam prevedenih Hrvata sa sjevera i sjeverozapada u Raškoj je nastao 
i sloj muslimanskih Hrvata. Hrvati katolici u Novom su Brdu na suto- 
nu srpske države u borbama protiv Turaka preuzeli kontrolu nad ta- 
mošnjom gradskom utvrdom, o čemu svjedoči činjenica da su unutar 
zidina sagradili katoličku, a ne i pravoslavnu crkvu. O njihovoj asimi- 
lacijskoj snazi i organiziranosti svjedoči i zaključak srpskoga etnologa 
Tatomira Vukanovića da su Hrvati katolici u Novom Brdu asimilirali 
Sase, katoličke Albance i jedan broj Srba. Vukanović je znao da je prije 
doseljenja Hrvata katolika u Rašku postojao još jedan useljenički sloj 
nositelja etnonima Hrvat na tom prostoru. 


Sagledavajući toponime u Srbijii Makedoniji izvedene od etnonima 
Hrvat, iako ih ne povezujući sa zapisima bizantskih kroničara, niti s 
Vjekoslavom Klaićem, pa ni sPopom Dukljaninom ni njegovom Crve- 
nom Hrvatskom, Vukanović je postavio 70-ih godina tezu o prodoru 
izvjesnih srednjovjekovnih hrvatskih plemena i etničkih skupina u 

srpski i makedonski etnos, su centralne srpske i južne makedonske 
zemljex. Ti su se Hrvati, za razliku od Hrvata katolika u Novom Brdu 
navodno brzo asimilirali sa Srbima i Makedoncima. Vukanović svoju 
tezu nije razradio niti je postavio pitanje kada su i odakle hrvatska ple- 
mena stigla u Srbiju i Makedoniju. Nije vjerojatno da bi to bili Hrvati 
iz Karantanije ili Dalmacije, a jest vjerojatno da je bila riječ o Hrvatima 
iz Duklje koje spominju bizantski kroničari. Međutim, historiografija 
se stim pitanjima ni nakon Vukanovića nije suočila, iako je automatiz- 
mom nastavila autistično osporavati postojanje Hrvata u Duklji. Iznim- 
ku predstavlja Lujo Margetić koji polazi od toga da su Hrvati u bizant- 
skih kroničara hrvatske vojne jedinice koje su stigle iz Hrvatske i koje 
su svoje ime prenijele oko Kotora na tamošnje Slavene. Međutim, ni 
Margetić nije uzeo u obzir toponime i antroponime izvedene odimena 
Hrvat u Raškoj, Makedoniji i Albaniji. Da jest, vrlo je vjerojatno da bi 
se priklonio tezi da su Hrvati u Duklji postojali već prije XI. stoljeća i 
da su se iz Duklje naseljavali u Rašku, a iz Raške u Makedoniju. 


Sagledavajući širinu povijesnih potvrda imena Hrvati Srbin i njiho- 
vih mogućih sinonima, vrlo teško možemo za svaku pojedinačnu po- 
tvrdu sa sigurnošću utvrditi njezino točno značenje. Uočljivo je da se 
u povijesnim vrelima etnonimi Hrvat i Srbin vrlo često rabe kao poj- 
movi različitoga ranga: srpsko ime rabi se, za razliku od hrvatskoga, kao 
vjeroispovijedna odrednica vezana uz pravoslavlje (sinonimno simenom 
Grk, grčki), te je u visokoj mjeri deetnificirana, no ujedno je i vrlo uče- 
stala jer je kriterij vjeroispovijedi sve do početka XIX. stoljeća bio pr- 
vorazredni kriterij u razdiobama i opisima stanovništva. Za razliku od 
srpskoga imena, hrvatsko ime u vrelima nije vjeroispovijedno i rabi se 
kao etničko ime. Ta vjeroispovijedna nevezanost išla je u prilog poti- 
skivanju hrvatskoga imena koje 80-ih godina XIX. stoljeća hrvatski 
filolog Marcel Kušar (1858.—1940.) opisuje ovako: 


s Kako se u Srbiji miješalo vazda srpstvo s pravoslavjem po 
navadi bizantinskoj, zato se je sada ikod Hrvata počelo megju 

pravoslavnim spajati ime narodno srpsko sa vjerozakonom, i 
tim mu se počelo kod ovih uklanjati hrvacko ime. Ovim spa- 
janjem sa vjerozakonom opasalo se je ime srpsko novom snagom, 
da odolijeva u borbi s imenom hrvackim. Kako je bo sada 
sljedbeniku istočne vjere >srpski< ne samo narodno veći vje- 
rozakonsko ime, dočim sljedbeniku vjere zapadne >hrvacki< 
samo narodno ime; tako je puno lakše, da se katolik okani 
svoga imena >hrvackoga<, nego li pravoslavni imena >srpsko- 
ga<.« (Kušar 1884: 229) 


Pripadnost vjeroispovijednim zajednicama još je u XIX. stoljeću 
više nego danas određivala komunikacijske odnose i kulturološke da- 
nosti, estetska mjerila i tematske usmjerenosti stvaratelja, čitateljske 
navike i očekivanja, običaje i tradicije, osjećaje zajedništva. 


Crnogorski pravoslavci koji su se u XIX. stoljeću zvali Hrvatima i 
koji su skupljali novčane darove za srpsku pravoslavnu crkvu u Deča- 
nima na Kosovu, izgrađivali su se, bez obzira na njihovo izvorno hrvat- 
sko povijesno ime, kao dio kulturno-identitetske zajednice koja se nije 
oblikovala kao nacionalno hrvatska. Za razliku od njih, u povijesnoj 
izgradnji hrvatske kulturno-identitetske zajednice središnje mjesto 
pripada ne samo Antunu Vrančiću (koji je hrvatsko ime miješao s dal- 
matinskim i ilirskim kao zapadnim pojmovima veće prepoznatljivosti), 
nego i franjevcima Ivanu Jukiću i Jaki Baltiću, iako se Baltić vjerojatno 
do kraja života nije izjašnjavao Hrvatom, nego Bošnjakom ili Bosancem, 
imenom koje je Mustafa Ali iz Galipolja u XVI. stoljeću proglasio teri- 
torijalnom oznakom jednoga dijela hrvatskoga naroda. Svi ti i drugi 
primjeri pokazuju da hrvatsko narodnosno ime, iako u hrvatskoj etno- 
genezi ima važnu ulogu, nije jedina, pa čak ni ključna ili pouzdana 
diskriminanta pri određivanju i hijerarhiziranju hrvatskih povijesnih 
etnogenetskih sastavnica. 


S obzirom na višestoljetnu uporabu etnonima Hrvat, njegovu pro- 
stornu i nadkonfesionalnu raširenost od Slovenije do Makedonije, i s 
obzirom na teritorijalnu i vjeroispovijednu ograničenost etnonima 

Srbin, te etničko-grafološku defektnost glotonima srpski, razvidno je 
da nemaju uporišta u činjenicama teze o navodnoj izvornoj vezanosti 
Hrvata uz čakavski govorni prostor, a Srba uz cijeli štokavski prostor 
na kojem je srpski etnonim navodno bio općeprihvaćeni identifikator 
naroda »svih triju vjera«, a koje se i u današnjici u Srbiji u različitim 
oblicima reproduciraju i aktualiziraju. S tih pozicija gledano, kada se 
ozbiljno suočimo s činjenicama i s povijesnim vrelima, vidjeli smo da 
je stvarno stanje bilo dijametralno drukčije. 


Glede uporabe naziva srpski u hrvatskoj književnojezičnoj i kulturnoj 
povijesti kao semantički defektnoga glotonima može se nedvojbeno za- 
ključiti da se njegova nadregionalna uporaba u hrvatskoj književnojezič- 
noj i kulturnoj povijesti pokazuje jednom od njezinih poveznica, a ne 
glotonimom koji bi narušavao njezinu cjelovitost i integritet. 


Suvremena hrvatska nacionalno-jezična samosvijest nije nastala ne- 
ovisno i bez uporišta u prošlosti. Između njezina suvremenoga državno- 
tvorno-nacionalnoga razdoblja i prijašnjih narodnih epoha postoje čvrsta 
povezanost i koherentnost s bitnim zajedničkim kulturno-političkim 
korelacijama i podudarnostima. U mjeri u kojoj su nam njihove povezni- 
ce nedovoljno poznate, odgovornost snose naše historiografski orijenti- 
rane discipline koje su ih slabo komplementarno istraživale i nedovoljno 
prikazivale u surječju narodne odnosno nacionalne povijesti.“ 


7 To je dijelom uvjetovano i ideološkim (ne)prilikama koje su utjecale na znanosti znanstvena 
istraživanja, a čemu je ovdje dovoljno navesti tri primjera, koji možda jesu rubni, no opet indikativ- 
ni: Monarhistički jugoslavenski režim dao je likvidirati povjesničara, utemeljitelja albanologije, 
hrvatskoga političkoga radnika i hrvatskoga domoljuba Milana Šufflaya. Komunistički jugoslaven- 
ski režim poznatoga je slovenskoga povjesničara Ljudmila Hauptmanna zbog njegove prohrvatske 
orijentacije 1948. godine dao prijevremeno umiroviti čime je bio osuđen na životarenje od honorar- 
nih poslova. Hrvatski povjesničariknjiževnik Kerubin Šegvić, poznatkao zastupnikteorije o gotskom 
podrijetlu Hrvata, osuđen je pak na smrt i strijeljan odmah nakon što su partizani preuzeli vlast u 


Zagrebu 1945. godine. 

Cvetkovića Kraj 30 


Čačak 29, 34, 69 
Čiprovci 181 


Dalma 67 

Dalmacija 10—12, 20, 21, 25, 26, 
55—57, 64, 68, 72, 79, 88, 89, 
108, 110—112, 117, 123, 124, 
132, 134,138, 154, 157,158, 166, 
168, 169, 172—174, 181, 189, 
192, 194, 203—206, 209—211, 
213,219, 220, 223, 231, 232, 234 

Dalmatinsko Selo 41 

Damask 87 

Dečani 17, 235 

Derventa 125 

Despotovac 29 

Donja Tuzla 72, 73 

Donje Krutje 25 

Donji Hrvati (Hirvat) 25, 26 

Donji Trg 59 

Drač 24, 25, 62, 66, 67, 117 

Dragačevo 29 

Drava, rijeka 210, 211 


Drim, rijeka 20, 52, 67 

Drina, rijeka 71, 73 

Drniš 84 

Drobnjak (Drobjak) 156—158 

Dubrovnik 19, 27, 53—57, 60—62, 
67, 68, 74, 75, 94, 119, 121, 138, 
157, 165, 182, 183—185, 188, 194, 
195, 197—199, 200—202, 205, 
206, 208, 209,211,214—219,224 

Dubrovačka Republika 101, 165, 185, 
188, 195, 196, 198, 201—203, 
206, 213—219 

Duklja 62—69, 232, 234 

Dunav, rijeka 36 

Duvno 67 

Duži, samostan 218 


Đakovica 52 
Đorđevića bačije 32 


Edirne 27, 84 
Ellis Island 150, 151, 157 
Europa 118, 119,213, 224 


Falešić 72 

Fanar 18 

Foča 71, 76 
Fojnica 55 
Francuska 118 
Friesach 9 
Fundina 15 
Galipolje 81,235 


Gatačko polje 71 
Glina 37, 127, 152 
Gojna Gora 29 
Gorica 29 

Gornja Tolisa 35 
Gornje Krutje 25, 233 
Gornji Lukavac 72 
Gornji Milanovac 29 
Gornji Milić 29 
Gospić 10 
Gračanica 72 
Gradačac 35, 72 
Graz 39 

Grčka 24, 25, 233 
Guberevci 29 


Harvatska zemlja 173 
Heraklion 24 
Herceg-Bosna 78 
Herceg Novi 19 


Hercegovina 10, 19, 21, 27, 33, 51, 
71, 75, 107, 122, 127, 155—157, 


185, 218, 228,233 
Hurvatova 25 
Holešov 170 
Horvaćani 72 
Horvati 50 
Horvatićevi Jarki 50 
Horvatići 50 
Horvatovac 50 
Horvatović 72 
Horvatska 50 

Hrovača 13 

Hrvačani Turski 72 

Hrvačići 73 

Hrvačka 22 

Hrvaćani 35, 50, 72 

Hrvaćani Hristjanski 72 

Hrvaćani Naseobine 50 

Hrvaćani Srpski 50 

Hrvaćka 49 

Hrvatce 50 

Hrvat-grad 78 

Hrvati 21, 25, 51, 72, 73, 75, 205 

Hrvatin 13 

Hrvatin-megara 72 

Hrvatinovići 72 

Hrvatinsko 50 

Hrvatovići 35, 72 

Hrvatska 10, 26, 34, 35, 39, 46, 47, 
62—64, 66, 79, 80, 84, 87, 88, 91, 
93, 94, 108, 111, 116, 119, 122, 
123, 126—129, 132, 135, 137, 
138, 141, 143, 144, 146, 149, 
154, 155, 158—160, 162, 165, 
166, 172, 192, 205, 209, 211, 
216, 220, 224, 228, 231, 233 

Hrvatska krajina 137 

Hrvatska Neuzina 50 

Hrvatska njiva 73 

Hrvatska župa 9 

Hrvatski Blagaj 50 

Hrvatski vilajet 82, 84, 85 

Hrvatsko Brdo 72, 73 

Hrvatsko Kraljevstvo 205 

Hrvatsko primorje 45 

Hrvatsko Selo 43, 50 

Ibar 30, 32, 61 

Ilidža 84 

Ilsenburg 119 

Istanbul 27, 80 

Istra 13, 112, 138, 165, 210, 211 

Italija 13, 26, 118, 157, 166, 183, 
185, 205 


Jadran ( Jadransko more) 24, 52, 67, 
117, 135, 213 

Janjevo 52, 53, 56, 59, 60, 61, 111, 
184 

Jasenovac 155 

Jeleč 27,71 

Ježevica 29 

Jugoslavija 10, 64, 65, 98, 148 


Kačikol 56 

Kadijevac 32 

Kalajdžije 35 

Kalendarovci Turski 74 
Kalendarovci Vlaški 74 
Kalesija 73 

Kamenica Šokačka 74 
Kamenica Turska 74 
Kamičac 87 

Karačaj 42 

Karagača 42 

Karamani 84 

Karantanija 10—13, 231, 234 
Karlovac 128, 131, 157 
Karlovy Vary (Karlsbad) 148 


Karnburg 9 

Karpati 173 

Kasaz / Kasas 10 

Kavkaz 111 

Kevelaer 119 

Kimočac (Kimocac) 153 

Klagenfurt 148 

Knezovljani 151 

Kneževina Srbija 98, 99 

Knin 84, 88 

Kocane 156 

Kolašin 19 

Kopaonik 22, 31—33, 48, 56 

Kopar 117,118 

Koprivnica 40 

Korčula 158, 213 

Kordun 113 

Kordunsko Selo 41 

Koruška 9, 10, 12, 13 

Kosatenica 85 

Kosovo 21—23, 30, 36, 53, 61—63, 
66, 82, 83, 111,235 

Kosovo polje 26, 27, 63 

Kotar-Varoš 72 

Kotor 54, 62, 63, 66, 118, 186, 219, 
220, 234 

Kotor Katolički 74 

Kotor Turski 74 

Kotorski zaljev 67 

Kožin (Kozin) 153 

Kragujevac 30 

Krajina 76 

Krajišničko Selo 41 

Kraljevina Hrvatske i Slavonije 99, 
108 


Kraljevina Srba, Hrvata i Slovenaca 
138 

Kraljevina Srbija 136 

Kranjska 10, 24, 110 

Kratovo 55, 56 

Krbava 112 

Kreta 24 

Krk 179 

Kroatenberg 119 

Kroatengasse 119 

Kroatensteg 119 

Kroatenstrasse 119 

Kroatenweg 119 

Kroatenwuhne 119 

Krobatsch 13 

Krtinska 46 

Kruatje (Krutje) 25 

Kruja 25 

Kruševice 157 


Leoben 9 

Letnica 60 

Letnička župa 53 

Ličko Selo 41 

Lika 10, 45, 84, 109, 112, 113, 119, 
149 

Livno 102 

London 87 

Loretto 102 

Loznica 37 

Lučani 29 

Lukavac 73 

Lukavac Hristjanski 73 

Lukavac Srpski 73 

Lukavac Turski 73 
Lushnja 25 


Lješ 20, 25, 67, 117 
Ljubinje 155 
Ljubljana 138 
Ljubuški 206 

Mali Radinci 155 


Mađari 74 

Mađarska 93 

Magdeburg 118 

Makarska 185 

Makedonija 21—26, 32, 56, 65, 68, 69, 
79,93,102,210,211,232—235 

Mali Palež 44 

Malič 34 

Malta 213 

Maria Saal 9 

Marica, rijeka 26 

Mečenčani 147, 149, 151 

Medak 153 

Metlica 13 

Metohija 36 

Mikena 24 

Milano 144 

Miljacka, rijeka 71 

Millstatt 9 

Miljevci 19 

Mitrovica 40, 153 

Mletačka Albanija 18, 20, 117 

Morača, rijeka 15 

Morava, rijeka 29 
Moskva 219 
Moslavačko Selo 41 
Mostar 74 

Mrkalji 155 
Muzakija 25, 233 


Naseobine Hrvaćani 72 

Neretva, rijeka 67, 126 

Nevade 29 

Nevesinje 75 

New York 150, 151, 156 

Nezavisna Država Hrvatska 139— 
141, 143, 145, 148, 161 

Nikšić (Nikšic) 18, 156 
Nizozemska 119 

Norik 22 

Novi Pazar 21, 22, 27, 30, 54, 62, 109 
Novi Sad 129 

Novigrad 120 

Novo Brdo 52, 55, 56, 59, 60, 61, 82, 
83, 184, 233, 234 


Njemačka 116, 119, 120, 138 


Oblast Brankovića 22 
Obrenovac 22, 43—46 
Ogulin 119, 128 
Orahovo (Orahov do) 74 
Orebić 213 

Orvanica 51 


Osijek 229 

Osmansko Carstvo 19, 21, 23, 24, 
26, 27, 33, 35, 36, 47, 54, 73, 
79— 82, 88, 89, 93—95, 97, 107, 
108, 112, 117, 136, 137, 214, 216 

Osoje 30 

Ostružnica 41, 43 

Ostrvica 21 

Otočac 119 

Ottmanach 9 


Pagus Crouuati 9 
Palestina 87 

Palež 44, 45 

Pančevo 143 

Panonija 12, 64, 169, 170 
Pariz 161 

Pčelinac Hristjanski 73 
Pčelinac Turski 74 

Peć 22, 52, 93, 111 
Pećani 41 

Peliane 152 

Peloponez 24 

Pelješac 101, 214, 223 
Perast 20, 219, 222, 223 
Pesari 183 

Pešta 195 

Petnica 29 

Petrijevci 154 

Petrinja 122, 137, 145 
Petrovaradin 129 
Petrović (Petrovic)155 
Petrovo Selo 217 


Piva, nahija 19 

Plana 74 

Plaški 131 

Pleven 161 

Plitvička jezera 130 
Pliva, rijeka 125 
Podgorica 15 
Podgorje 213 
Podolija 204 
Podrinje 125 

Poljica 185, 193, 201 
Poljska 173 
Prapratna 63, 66 
Prekanac 34 
Prekmurje 13 
Prespansko jezero 24, 232 
Prevalitana 25, 67 
Prevlaka 20 
Prijedorska nahija 74 
Prilep 23 

Prislonica 29 
Priština 22, 61 
Prizren 22, 52 
Prizrenski Podgor 36 
Prlekija 13 

Prnjavor 72 
Prokuplje 195 
Puhovo 29 


Rakovac 131 

Rastoka Raja 74 

Raša (Stara Srbija) 63 
Raša, rijeka 126, 165 

Raška 21—24, 27, 28, 30—36, 44, 
49, 53—55, 58, 62—69, 84, 85, 
91, 101, 232—234 

Resava, rijeka 29, 30, 31 

Resnik 73 

Ribnica 13 

Riječka nahija 18 

Rijeka Crnojevića 18 

Rim 193, 223 

Ripanj 42 

Rogozna 31, 32, 56 

Rovinj 79 

Rucka 43 

Rudnička Morava 29 

Rudnik 55 

Rum, sultanat 71 

Rumunjska 93, 99 

Runjanin 37 

Rusija 121, 138, 152, 154, 155, 160, 
204, 216, 219, 224 

Ruščuk 195 

Rvaši 51 

(R)vati/(H)rvaško polje 18 

Rvati 21, 22, 31, 44, 45, 48, 51 

Rvati na Ibru 30, 32 

Rvatska (Rvatska Mala) 29 

Rvatska 22, 30, 31, 42, 47—49, 51 

Rvatska (Revatske) 22 

Rvatska Stubica 15, 16, 18 

Rvatske bačije 22, 32, 34 

Rvatski Kladenac 30 

Rvatski Kraj 30 

Ržanova 29, 33 

Saarburg 119 

Sandžak 21, 22, 27, 31, 33, 66 

Sankt-Peterburg 138 

Sarajevo 61, 71, 72 

Sarajevo 89, 90 

Sava 36, 43, 45, 112 

Savska Panonija 25 

Schwabisch Gmund 119 

Selište 30 

Selo Hrvata (villa Cravatochori) 24 

Seman, rijeka 25, 233 

Senj 120 

Serb 153 

Shkumbin, rijeka 25, 233 

Siget 80 

Sinj 85 

Siroz 84 

Sjenica 22, 28 

Skadar 17, 19, 20, 25, 117 

Skadarsko jezero 18, 20, 52 

Skela 45 

Skoplje 22, 52, 84, 92, 101, 161 

Skradin 84, 86, 88, 89 

Sladna 72 

Slano 74 

Slatina 155 

Slavogošće 28 

Slavonija 108, 122, 158, 159, 165, 
169, 172, 180, 205, 224, 228, 
230, 232 

Slavonija 64 

Slavonski Brod 132 

Slovenija 13, 137, 148, 235 

Slunj 119 

Smederevo 27, 93, 103, 166 


Soča, rijeka 146, 148 
Sofija 85, 86 
Sokolovići 73, 94 
Sombor 202 

Spič 19, 21, 220 
Split 165, 178, 185 
Srb 153, 154, 159 


Srbija 22, 23, 26, 27, 31, 32, 34, 35, 
37, 39, 41, 43, 44, 46—50, 53, 
S4, 56, 57, 59, 62, 69, 86, 90, 93, 
97, 98, 100, 101, 107, 114, 125, 
129—132, 136, 156, 158, 160, 
166, 167, 172, 183, 184, 186, 
187, 198—202, 233, 234, 236 


Srbovčina (Srbovcina) 153 
Srđani 27 

Srebrenica 55 

Srez Vračarski 43 


Srijem 37, 108, 122, 129, 130, 159, 


228 
Srijemski Karlovci 129 
Srijemsko Selo 41 
Srpska Vojvodina 159 
Stainz 9 
Stara Gradiška 141 
Stari Ras (Ras) 27, 28 
Staro Selo 22 
Staromajdanska nahija 74 
Stepašinovac 42 
Stoliv 19 
Ston 214 
Straden 9 
Sutomore 220 
Sveti Srđ 19 
Šare 28 


Šibenik 88 

Štajerska 9,10, 13 
Šumadija 29, 30, 31, 45 
Šušanj 19 


Tamnava 44 
Temišvar 94, 195 
Tešanj 72 

Thyamis (Kalamis), rijeka 25 
Transilvanija 110 
Travnik 73 

Trebinje 74, 157,218 
Trepča 55, 56 
Trešnjevac 78 

Trs 122 

Turska 27, 61, 88 
Turska Hrvatska 155 


Ugarska 109, 152, 154, 187 
Ulcinj 20, 66 

Umetić 151 

Una, rijeka 165 
Ungelstetten 119 

Uskok (Ouskok) 156 
Uštica 155 

Užice 29, 34, 69 


Vardar, rijeka 51 
Velika Moštanica 41 
Veliki Palež 44 


Veliko Popoviće / Veliki Popović 29, 


30, 41,44 

Venecija 222 

Vicenza 87 

Vidin 84, 195 

Vidobrenići 28 

Viduhovo 28 

Vilajet Hrvati (vidi Hrvatski vilajet) 
84 

Vinkovci 37 

Vlahović / Vlahovići 155 

Vlaška Međa 45 

Vojna krajina 37, 39, 76, 107—109, 
112—116, 118—123, 130—132, 
134, 136, 137, 139, 158 

Vojnić (Vojnic) 153 

Vojvodina 46, 129, 130, 131, 202, 
224,227 

Vojvođansko Selo 41 

Voždovac 42 

Vrbas, rijeka 165 

Vrbovljane 152 

Vrbovsko 153 

Vrčin 42 

Vrlika 209 

Vručica Katolička 74 

Vručica Pravoslavna 74 
Vručica Turska 74 


Wiirzburg 119 


Zadar 88, 89, 118, 173, 181, 182, 188, 
195 

Zagreb 127—130, 135, 141, 146, 
148, 151,216 

Zelinja Donja / Zelinje Donje 35, 72 

Zeta 17,220 

Zletovo 56 

Zrmanja (Czermanja) 152 

Zrmanja, rijeka 84 

Zvečan 22, 28 

Zvornik 73 


Žarkovo 41, 43 
Žiča 93 
Žerovnica 30 
Žirovnica 30, 44 
Župa (Zupa) 156 


XI. KAZALO OSOBNIH IMENA 


Abdulah, djed Mustafe Alija 81 

Aferidun-b eg 27 

Ahmed 84 

Albert Habsburški, kralj 205 

Aleksandar (Radoev Ivanov), arhiepis- 
kop HPC 161, 162 

Aleksandar I. Karađorđević 99 


Aleksandar Veliki 102 
Aličić, Ahmed 27—29, 34, 84, 85 
Alija 76 


Alsow de, Francisus Bornamisa 88 

Ambrozović, Ivan 202 

Ana sv. 183 

Ančić, Ivan 179 

Andriolić, Marko 194 

Antoljak, Stjepan 26 

Antun Dalmatin 176, 177 

Aquaviva, Klaudije 171, 172 

Aristofan 204 

Arsenije IV., pećki patrijarh 111 

Arsenije III. Crnojević, pećki patrijarh 
36,226 

Artuković, Mato 100 

Atanasije, mitropolit smederevski 27 


Atçıl, Zahit 89 

Atlagić, Marko P. 140 
Auburger, Leopold 124, 165 
Auersperg, A. 177 


Babić (Babic), Teso 152 
Babukić, Vjekoslav 133, 134 
Badurina-Stipčević, Vesna 169 
Baecklund, Astrid 170 

Bajazid II., sultan 105 

Balić Nižić, Nedjeljka 117, 118 
Balović, Julije 222 

Balšić, Jura 19 

Baltić, Jako 20, 21, 220, 235 
Ban, Matija 104 

Banac, Ivo 104 

Baras, Franjo 121 

Barić, Nikica 139 

Barjaktar, Hrvo 75, 76, 77 
Barjaktarović, Mirko 18,-20, 22 
Bartenstein, J.C.V. 120 
Bartuš, Franjo 135, 136 
Bašagić, Safvet Beg 81, 82 
Bašić, Nataša 124 

Batorij, Andrej 106 
Bazilije, nadbiskup 24 
Bećir-aga 75, 76 
Begić, Vilko 148 
Belić, Aleksandar 224 


Benedikt (Venedikt) XIV., papa 218 


Benfey, Theodor 191 
Benko 144 

Berići, obitelj 46 

Bešaret, vojvoda 28 
Bijelić, Niko 186 

Blagoje, sin Pavla Rvata 41 
Blažević, Zrinka 89, 226 


Bodin, sin kralja Mihajla 62, 63 


Bogić, A.V. 43 
Bogišić, Rafo 207 
Bogović, Mile 96, 107 


Bohorič, Adam 168, 175—177, 180, 


191, 205 
Bolica, Marijan 19 
Bonaldi, Josip Marija 173 
Bonaparte, Napoleon 121 
Boppe, Paul 122, 137, 138 
Boroević 

Gjuro 151 

Jovan 151 

Svetozar 145—149 
Bošković-Stulli, Maja 75 
Botero, Giovanni 163 
Bouhours, Dominique 209 
Brajanović, fra Marin 60 
Brajković, Hrvatin 74 
Branko, sin Hrvojina 29 

Branković 
Đurđe 58 
Jerina 58 
Bratulić, Josip 194 


Brijenije, Nikefor (Nicefor) 62—64, 


66 
Brlek, Mijo 225, 226 
Bruerović, Marko 208, 209 
Bubica, Vide 155 
Budak, Neven 65 
Budinić, Šimun 179, 206 
Bujević, Vicko (Vičenco) 222 
Bukvić (Bukvic), Pero 155 
Bunjevac, Simo 157 
Burić, Ivana 223 


Carrillo, Alfonso 171, 172 


Ciganović (Ciganović), prezime 153, 


154 
Ciganović, Jovan 155 
Ciganović, Nikola 155 
Cisilla, Timotej 80 
Crevar, Stevo 152 
Crnojević, patrijarh pećki 96 
Crnojevići, dinastija 51 
Cvetković 30 
Cvijić, Jovan 45 


Čarnojević, Arsenije III. 226 
Čeh 172 

Čelebi, Evlija 19, 71, 79, 80 
Čolak, Nikola 60, 61 
Čoralić, Lovorka 117, 222 
Čremošnik, Gregor 187 
Ćiril, sv. 172, 174, 175 


Ćirković, Sima M. 55, 56 
Ćosić, Stjepan 104 


Damjanović (Damianovich), Milo 157 
Damjanović, Stjepan 176, 201, 229 
Daničić, Đuro 122, 179 
Davidović 
Jovo 155 
Pavle 155 
Deanović, Mirko 198 
Dedeić, Miraš 161 
Dejanović, Kostadin 58 
Demian, Johann Andreas 109, 110, 
113—115 
Depope, Antun 179, 180, 184 
Desnica, prezime 153 
Boško 188, 189 
Joan 153 
Jovan 154 
Mile 153 
Nicola 153 
Siwo 153 
Stefan 153 
Stojan 153 
Vasilj 153 
Dimitrije, sin Hrve 29 
Dimitrović (Dimitrovic), prezime 153 
Dimitrije 154 
Jovan 152 
Dinić, Miailo 59, 62, 199 
Diversis de, Filip 205 
Divković, Matija 178—181, 183, 196, 
197 


Dobrovšak, Ljiljana 130 
Dobrowsky, Josip 13, 124—127, 175, 
177 
Došen, Vid 202 
Draganović, Krunoslav 17, 73, 74, 
94,95 
Dragičević, Risto J. 16—18 
Dragojlov, Fedor 142, 143 
Dragović, Maro 223 
Drašković 
Janko 134 
Juraj 170, 171 
Dubaić (Dubaic) prezime 153 
Joan 154 
Dako 154 
Lazo 154 
Duić, Stevo 148 


Džafer 84 
Džamanjić, Rajmund 173, 174 


Đerić, Vasilije 109 
Đorđević 
Đorđe 178, 197 
Tih.R., 42 
Đukanović (Djukanovic), Gepo 156 
Đurađ, sin Hrvatina 29 
Đurđe, despot 27 
Đurđević, obitelj 41 
Ignjat 207 
Đurović, Vako 15 

Edlinger, grof 225,226 
Efendić, Avdula 95 
Elezović, Dalibor M. 140 
Ellis, Henry 205 

Elsie, Robert 20 

Euripid 204 


Fancev, Franjo 87 
Ferdinand I. Habsburški 88, 89, 108, 
129 
Ferhad 84 
Ferhad-paša Sokolović 81 
Filipović 
Josip 136 
Milenko S. 35 
Fisković, Cvito 54 
Fleischer, Cornell 81 
Foretić, Vinko 18, 19, 33, 61, 62, 67, 
74, 75, 195, 200, 205, 222 
Fortis, Alberto 111 
Fournier, Pierre-Simon 191 
Frangeš-Mihanović, Robert 147 
Frank, Josip 145 
Franjo Asiški sv. 203, 217 
Franjo Josip 1. Habsburški 127 
Fućak, Jerko 170 


Gaj, Ljudevit 122, 128,133, 134, 157, 
158 

Galabov, Galeb D. 85, 86 

Garašanin, Ilija 126 

Giannelli, Ciro 60, 61 


282 


Giljferding, Aleksandar 103, 104 

Giustinian (Giustiniani), Zan Battista 
101 

Gjukić (Gjukic), prezime 153 

Glaise von Horstenau, Edmund 146 

Gligorijević, Branislav 99, 100 

Gluhak, Alemko 24, 62 

Gogić, Miljan 59 

Golec, Boris 13 

Grabovac, Filip 209 

Graciotti, Sante 170 

Gradić, Stjepan 204, 205 

Grafenauer, Bogo 9, 10—12, 231 

Grčević, Mario 8, 13, 60, 64,96, 104, 
106, 124, 125, 136, 151, 174, 182, 
195, 196, 206 

Grgur XIII., papa 60, 173 

Grgur, papa 173 

Grimm, Jacob 125, 126 

Grković, Milica 23, 49 

Grujić, Đuro 141, 143 

Grujić, Radoslav 91—93, 97 

Gundulić, Ivan 79, 102, 229,230 

Gundulić, Marin 33 

Gušić, Marijana 79 

Guteša (Gutesa), prezime 153 

Guylforde, Richard 205 


Hacquet, Balthazar 109—113, 115, 
118,119 

Hadrovics, László 91, 97, 115 

Hadžijahić, Muhamed 90 

Hajkuma 77, 78 


Halil 76 

Hammer von, Joseph 80, 214 

Haralampije, trsatski paroh 122 

Harambašić, August 136 

Hasan 85 

Hasan-beg 88, 89 

Hasanbegović, Rabija 45 

Handžić, H.M. 71 

Haulik, Juraj 128 

Hauptmann,Ljudmil9—12,213,236 

Hektorović, Petar 206 

Hercigonja, Eduard 170, 188, 190, 
193, 201 

Hirtenfeld, J. 127—129 

Hodaverdi, pobočnik Mehmed-paše 
89 

Honijat, Niketa 62, 63 

Horány, Alexius 179, 182 

Hörmann, Kosta 76 

Horvat, Josip 122, 158 

Horvat, Vladimir 169, 174, 176 

Hozije (Hosius), kardinal 170 

Hrabak, Bogumil 31, 34, 107 

Hristić, Filip 98 

Hrv 23 

Hrvad 23 

Hrvadin 23 

Hrvajin 23 

Hrvanica 23 

Hrvat 9, 41, 19, 23, 24, 28, 32—34, 
41, 45, 47, 65, 83, 86 

Hrvat, Radivoj 30 

Hrvat-baša 17 

Hrvat-dizdar-aga 77, 78 


Hrvati, obitelj 46 

Hrvatin 23, 29, 33, 34, 41, 47, 49, 58, 
61, 74 

Hrvatin, brat Vojna 74 

Hrvatin, sin Petka 29 

Hrvatka 77, 78 

Hrvimir 23 

Hrviša 23 

Hrvo 29, 41, 47, 48, 69, 76, 77 

Hrvoe 23 

Hrvoić 41, 58 

Hrvoj 23 

Hrvoje 23, 29, 34, 41, 47, 58, 69 

Kurt, Mehmed-Dželuladdin 74 

Kušar, Marcel 234, 235 


Kuzmičević (Kuzmić), Marko 181, 182 

Kužić, Krešimir 87, 205, 213 

Kvaternik, Eugen 130, 131 

Kvaternik, Slavko 139, 143, 145, 147, 
148 


Laginja, Matko, ban 147 

Lapčević, Dragiša 48—50, 53, 60, 73 

Laszowski, Emilij 135 

Lašvanin, fra Nikola 82, 102 

Šanjek, Franjo 211 
Šarić Šušak, Tamara 223 

Šindrići, obitelj 46 

Šitović, Lovro 206 

